ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ IA΄

Παρασκευή 17 Οκτωβρίου 2025

Αθήνα, σήμερα στις 17 Οκτωβρίου 2025, ημέρα Παρασκευή και ώρα 9.09΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. ΙΩΑΝΝΗ ΠΛΑΚΙΩΤΑΚΗ.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 1/1/8-10-2025 επίκαιρη επερώτηση του Προέδρου της Κοινοβουλευτικής Ομάδας ΣΥΡΙΖΑ-Προοδευτική Συμμαχία κ. Σωκράτη Φάμελλου και είκοσι τεσσάρων Βουλευτών του Κόμματός του, των κ.κ. Διονύσιου-Χαράλαμπου Καλαματιανού, Βασιλείου Κόκκαλη, Έλενας Ακρίτα, Καλλιόπης Βέττα, Γεωργίου Γαβρήλου, Όλγας Γεροβασίλη, Χρήστου Γιαννούλη, Ειρήνης (Ρένας) Δούρου, Μιλτιάδη (Μίλτου) Ζαμπάρα, Γεωργίου Καραμέρου, Ειρήνης (Νίνας) Κασιμάτη, Συμεών Κεδίκογλου, Μαρίνας Κοντοτόλη, Χαράλαμπου (Χάρη) Μαμουλάκη, Αλεξάνδρου Μεϊκόπουλου, Κωνσταντίνου Μπάρκα, Αικατερίνης (Κατερίνας) Νοτοπούλου, Θεόφιλου Ξανθόπουλου, Ανδρέα Παναγιωτόπουλου, Γεωργίου Παπαηλιού, Νικολάου Παππά, Παύλου Πολάκη, Παρθένας (Πόπης) Τσαπανίδου, Γεωργίου Ψυχογιού προς τον Υπουργό Αγροτικής Ανάπτυξης και Τροφίμων, με θέμα: «Ο αγροτικός τομέας στην Ελλάδα ζει τη μεγαλύτερη κρίση του και καταρρέει με ευθύνη της Κυβέρνησης Μητσοτάκη».

Τον λόγο έχει ο πρώτος επερωτών Βουλευτής Λάρισας του ΣΥΡΙΖΑ-Προοδευτική Συμμαχία, ο κ. Βασίλειος Κόκκαλης, για δέκα λεπτά.

**ΒΑΣΙΛΕΙΟΣ ΚΟΚΚΑΛΗΣ:** Κυρίες και κύριοι συνάδελφοι, η κρίση, την οποία διέρχεται πλέον ο πρωτογενής τομέας στη χώρα μας, είναι υπαρξιακή και σίγουρα κατά κύριο λόγο δεν οφείλεται στη γεωπολιτική αστάθεια και σίγουρα κατά κύριο λόγο δεν οφείλεται στους πολέμους. Δεν φταίει ο πόλεμος στην Ουκρανία για το γεγονός, κυρίες και κύριοι συνάδελφοι, ότι καταθέσατε το 2022 ένα στρατηγικό σχέδιο για την Κοινή Αγροτική Πολιτική 2023-2027 ανεπαρκές, ένα στρατηγικό σχέδιο αναποτελεσματικό, ένα στρατηγικό σχέδιο για το οποίο ο ήδη υπηρετών ως πρώτος Αντιπρόεδρος του ΟΠΕΚΕΠΕ, ο κ. Ζαλίδης, προχθές είπε ότι όπως σχεδιάστηκαν τα οικολογικά σχήματα, δεν μπορούν να εφαρμοστούν, ένα στρατηγικό σχέδιο για τις ελλείψεις του οποίου εγκαίρως σάς είχαμε προειδοποιήσει με προτάσεις.

Συγκεκριμένα, τον Δεκέμβριο του 2021 ο κ. Αραχωβίτης είπε: «Την πρότασή μας θα σας πούμε, κύριε Υπουργέ, και με κάποια κριτήρια. Θεωρούμε ότι τα οικολογικά σχήματα είναι πάρα πολλά, δεν είναι λειτουργικά, είναι αλληλοεπικαλυπτόμενα και σε κάθε περίπτωση δεν είναι χρηστικά για τη δημόσια διοίκηση. Δεν θα μπορέσουμε να τα εξυπηρετήσουμε». Τότε μας λέγατε τοξικούς.

Σίγουρα δεν φταίει η γεωπολιτική αστάθεια, όμως, και γι’ αυτό το οποίο έρχεται στη συνέχεια. Κοινή Αγροτική Πολιτική από το 2027 και μετά: Είμαστε ήδη σε δύσκολη θέση και εξαιτίας της κλονισμού της αξιοπιστίας της χώρας μας απέναντι στην Ευρωπαϊκή Επιτροπή για το σκάνδαλο του ΟΠΕΚΕΠΕ. Είμαστε ήδη σε δύσκολη θέση ως χώρα πλέον, μαζί με άλλες χώρες, για την πιθανή ενσωμάτωση της Κοινής Αγροτικής Πολιτικής ως ταμείο στο νέο υπερταμείο.

Και η χώρα μας τι κάνει; Αναρωτήθηκε ποτέ κανείς, έγινε ποτέ έλεγχος από το 2023 έως και σήμερα για τα ποσά, τα οποία διέθεσε η Κοινή Αγροτική Πολιτική, εάν υπάρχει περίσσευμα και σε ποιον ακριβώς λόγο οφείλεται;

Σας το λέμε, κύριε Υπουργέ, από την επίσημη παρουσίαση του ΠΑΑ που έγινε στην Κέρκυρα: Όποιος καθίσει και δει συγκριτικά τους δυνητικούς δικαιούχους με τους αιτούντες και τα ποσά, θα διαπιστώσει ότι υπάρχει ήδη ένα ποσό σήμερα το οποίο είναι αδιάθετο και υπάρχει διότι το στρατηγικό σχέδιο το οποίο καταθέσατε ήταν ανεπαρκές και αναποτελεσματικό. Ήδη πάλι σήμερα, εκτός από το βασικό αντικείμενο της επίκαιρης επερώτησης, που είναι τι ακριβώς θα κάνετε για την ΚΑΠ 2027 και μετά, εμείς σας καταθέτουμε και προτάσεις, με στόχευση στον μικρό γεωργό, στον νέο γεωργό, στα συνεργατικά σχήματα, με τη δημιουργία ενός ταμείου για τις συνέπειες από την κλιματική κρίση, μια κλιματική κρίση που μαστίζει, και ναι, να μπούμε και στην κουβέντα για τη σύνδεση με την παραγωγή.

Επίσης, πρέπει να γίνει επανεξέταση των εμπορικών συμφωνιών. Αυτό πρέπει να γίνει σε επίπεδο ευρωπαϊκό, αλλά οφείλουμε ως χώρα να τοποθετηθούμε και εδώ καλό είναι να ακούσουμε και τα υπόλοιπα κόμματα. Ποια άραγε είναι η θέση της Κυβέρνησης και των κομμάτων για τη συμφωνία Mercosur; Έχει και άσχημες συνέπειες στον πρωτογενή τομέα; Την ίδια ώρα που τα προϊόντα από τη Νότια Αμερική έρχονται εδώ ούτε καν στη μισή τιμή, χωρίς να τηρούνται τα αυστηρά περιβαλλοντικά πρότυπα, εκείνη την ώρα παράγονται και τα ευρωπαϊκά. Ο αθέμιτος ανταγωνισμός είναι προφανής και η Ευρωπαϊκή Ένωση, αντί να αμβλύνει τις συνέπειες, προσπαθεί να δημιουργήσει ταμείο για τις συνέπειες αυτής της συμφωνίας. Η χώρα μας έχει ζητήσει άραγε την εφαρμογή των ρητρών, όπως προβλέπει η συμφωνία, δηλαδή ρήτρα ότι όπως παράγεται το προϊόν στην Ελλάδα, στην Ιταλία, με τον ίδιο τρόπο να παράγεται και στην Αργεντινή.

Ο αθέμιτος ανταγωνισμός είναι προφανής. Ένα ενδεικτικό παράδειγμα: Εισάγουμε σιτάρι από την Ουκρανία στη μισή τιμή. Ο αγρότης όμως δεν μπορεί να αγοράσει αγροεφόδια από την Ουκρανία που είναι στη μισή τιμή. Δηλαδή ο αγρότης που παράγει το ελληνικό σιτάρι, βλέπει να έρχεται σιτάρι στη μισή τιμή, αλλά δεν μπορεί να αγοράσει από εκεί που έρχεται τα αγροεφόδια που είναι στη μισή τιμή. Συνεπώς, η πρόταση είναι να ζητήσουμε ως χώρα την εφαρμογή των ρητρών.

Κόστος παραγωγής: Σύμφωνα με τη Eurostat το καθαρό κέρδος που παράγεται από τη γεωργική δραστηριότητα της εκμετάλλευσης την περίοδο 2020-2024 στην Ελλάδα μειώθηκε κατά 8,4%, όταν στην Ευρωπαϊκή Ένωση αυξήθηκε κατά 7,86%. Επίσης, σύμφωνα με την ΕΛΣΤΑΤ το κόστος παραγωγής έχει αυξηθεί 28,5% σε σχέση με το 2020. Ενδεικτικά: λιπάσματα 47%, ζωοτροφές: 33%, ενέργεια: 32%, γεωργικά φάρμακα 15% και κτηνιατρικά φάρμακα 17,3%.

Ποιες ακριβώς κινήσεις έχετε κάνει; Ποια μέτρα έχετε πάρει για την ανάσχεση του κόστους παραγωγή; Σας τα έχουμε προτείνει πολύ συγκεκριμένα. Ένα παράδειγμα θα δώσω. Μικροπιστώσεις: Εάν μου βρείτε έναν αγρότη, ο οποίος έχει λάβει από το Ταμείο Μικροπιστώσεων το ποσό των 4.000, 5.000 ευρώ για να αγοράσει αγροεφόδια, να μου το πείτε και εμένα.

Αυτό το Ταμείο πρωτοϊδρύθηκε το 2018 υπαγόμενο στην Αναπτυξιακή Τράπεζα, έπρεπε όμως να κολλήσει και με τις υπόλοιπες τράπεζες. Εξαγγέλθηκε, δε, εννέα φορές: το 2020 τέσσερις φορές και οι υπόλοιπες ήταν το 2021 και 2022. Από το 2022 και μετά αγνοείται. Πού είναι αυτό το εργαλείο το χρηματοδοτικό για τον αγρότη, των μικροπιστώσεων; Πουθενά.

Η διαφορά τιμής από το χωράφι στο ράφι είναι στο γίδινο γάλα 222%, στο αγελαδινό γάλα υψηλής παστερίωσης 207%, στα μήλα 178%, στο πρόβειο κρέας 42%. Λέει ο κ. Θεοδωρικάκος ότι θα έχει τιμές του σουπερμάρκετ και ίσως του παραγωγού. Να δεχτώ ότι θα έχει και του παραγωγού. Ε και; Βλέπει κάποιος φασόλια Πρεσπών ότι φεύγουν 5 ευρώ από τον συνεταιρισμό εκεί και 15 το αγοράζει. Ε και; Θα το πάρει πιο φτηνό; Όχι. Τι ακριβώς έχετε κάνει;

Υπάρχουν άραγε εργαλεία θεσμικά; Μπορεί να μην επαρκούν. Το 2021 ενσωματώθηκε η ευρωπαϊκή οδηγία, αλλά τις ενσωματώνετε άνευ αντικειμένου, δηλαδή δώρον άδωρον.

Αθέμιτες εμπορικές πρακτικές. Δεν νοείται σήμερα, όπως λέει το άρθρο της οδηγίας, ο πρώτος κρίκος της αλυσίδας να πουλάει κάτω από το κόστος παραγωγής και ο καταναλωτής να το αγοράζει πανάκριβα. Δεν είναι απλώς αθέμιτο, είναι παράνομο.

Πρόταση, που την περιγράφουμε στην πρόταση νόμου: πλήρης μηχανισμός καταγραφής του κόστους για κάθε αλυσίδα, ποιο είναι το κόστος για τον αγρότη, ποιο είναι το κόστος για τον μεταποιητή, για τον έμπορο, για όλους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ άλλα δύο λεπτά, κύριε Πρόεδρε.

ΔΕΗ. Σας διαβάζω απάντηση του κ. Στάσση το 2020.

«Οι αγροτικοί πελάτες με ληξιπρόθεσμες οφειλές θα έχουν τη δυνατότητα ρύθμισης. Αλλά και γι’ αυτούς που εισπράττουν μεταχρονολογημένα σε σχέση με τον χρόνο που καταναλώνουν, παρέχεται από το 2018 η δυνατότητα αναστολής έκδοσης των λογαριασμών». Τι ζητάνε οι αγρότες σήμερα; Επειδή ο αγρότης δεν πληρώνεται κάθε μήνα, ζητάνε να εκδίδεται ο λογαριασμός μία φορά ή δύο τον χρόνο. Κι εδώ ο κ. Στάσσης το 2020 λέει ότι από το 2018 ισχύει. Αρκεί να έχετε θέληση και βούληση να το κάνετε. Γιατί δεν το κάνετε;

Προσκομίζω την απάντηση του κ. Στάσση.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευλογιά. Θα τα αναφέρουν και άλλοι εισηγητές. Πριν από λίγες ημέρες 720 πρόβατα από δύο περιζήτητες και σπάνιες ελληνικές φυλές θανατώθηκαν, σε εποπτευόμενο φορέα του ΥΠΑΑΤ. Τα 170 ανήκουν στη φυλή της Πελαγονίας που είναι στη Φλώρινα. Από αυτά δεν υπάρχουν άλλα. Η συγκεκριμένη φυλή έχει εξαφανιστεί επίσημα. Και τι ακριβώς κάνετε για την προστασία των σπάνιων και εγχώριων φυλών, θα μας πείτε το σχέδιο που έχετε; Έχετε λάβει κάποια συγκεκριμένα μέτρα; Όχι.

Υπάρχει άραγε, λειτουργεί το σύστημα του γεωχωρικού εντοπισμού των κτηνοτροφικών μονάδων, κύριε Υπουργέ, το οποίο είναι στον ΕΛΓΟ - ΔΗΜΗΤΡΑ και το οποίο δίνει τη δυνατότητα για ενιαία καταγραφή και παρακολούθηση κρουσμάτων, άμεση επιδημιολογική αποτύπωση ανά εκτροφή και περιοχή, καθώς και συντονισμό συνεργείου ελέγχων και επισκέψεων πεδίου; Το έχετε κάνει αυτό; Όχι. Καθησυχάζατε από πέρυσι τους κτηνοτρόφους ότι όλα είναι ελεγχόμενα, με αποτέλεσμα η Ευρωπαϊκή Επιτροπή τον Μάιο να διατυπώσει τις σοβαρές επιφυλάξεις ότι εδώ δεν λάβατε συγκεκριμένα μέτρα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να ολοκληρώσετε.

**ΒΑΣΙΛΕΙΟΣ ΚΟΚΚΑΛΗΣ:** Κλείνω, κύριε Πρόεδρε.

Ενδεικτικό είναι ότι η Κυβέρνησή σας δεν γνώριζε αν στη δυτική Ελλάδα -και φάνηκε από απάντηση σε ερώτηση του κ. Ζαμπάρα- υπάρχουν απολυμαντικοί σταθμοί. Δεν το γνωρίζει αυτό ο αρμόδιος Υφυπουργός και απάντησε «θα μάθω και θα σου πω». Σίγουρα είναι υπό την αρμοδιότητα των περιφερειών, αλλά δεν γνωρίζει η Κυβέρνηση σήμερα πού υπάρχουν απολυμαντικοί σταθμοί; Έτσι θα πάμε μπροστά, έτσι θα καταπολεμήσετε την ευλογιά; Προφανώς και όχι.

Κλείνω -θα πω περισσότερα στη δευτερολογία- με την παθογένεια που αναφέρατε για τα βοσκοτόπια, κύριε Υπουργέ. Ακούστε τι προκύπτει από την Εξεταστική. Το 2019, μόλις κερδίσαμε το δικαστήριο για τον Κανονισμό Omnibus -το παραδέχτηκε ο ίδιος ο κ. Βορίδης σε απάντηση ερώτησης- υπήρχε η μεγάλη, χρυσή ευκαιρία να καταργηθεί η «τεχνική λύση» και να ενσωματωθούν οι επιπλέον εκτάσεις που κερδίσαμε από το Ευρωπαϊκό Δικαστήριο στον γεωχωρικό χάρτη του Ο.Π.Ε.Κ.Ε.Π.Ε., κάτι το οποίο δεν κάνατε. Και λέτε «γιατί δεν κάνατε τα διαχειριστικά σχέδια βόσκησης;». Δηλαδή το 2015 ψηφίζουμε άμεσα τον νόμο για τα διαχειριστικά σχέδια βόσκησης, το 2017 εκδίδονται οι αποφάσεις. Οφείλαμε να περιμένουμε την απόφαση του Ευρωπαϊκού Δικαστηρίου το 2018 και μας λέτε, ουσιαστικά για έναν χρόνο, «γιατί δεν τα κάνατε;», όταν εσείς σε επτά χρόνια δεν κάνατε τίποτα. Και τώρα όταν θα πάτε να φτιάξετε διαχειριστικά σχέδια βόσκησης θα δείτε ότι πάνω σε αυτά, στα περισσότερα δημόσια βοσκοτόπια, θα χτυπάνε φωτοβολταϊκά -και πώς θα φτιάξετε βοσκοτόπια;- γιατί; Γιατί είχε ανασταλεί το ΠΔ του τότε Υπουργού, Σωκράτη Φάμελλου, για τη χωροταξία των ΑΠΕ, εκδοθέν τον Φεβρουάριο του 2019.

Συμπέρασμα: Η Κυβέρνησή σας βλάπτει σοβαρά πλέον τον πρωτογενή τομέα.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κόκκαλη.

Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ-Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, κύριοι Υφυπουργοί, σας καλωσορίζω, γιατί χθες διαβάζαμε ότι παραιτηθήκατε. Μη γελάτε. Λογικό είναι να παραιτηθείτε, γιατί όπου πάμε στην Ελλάδα όλοι οι Έλληνες της περιφέρειας λένε «καταστρεφόμαστε από αυτή την Κυβέρνηση». Πολύ λογικό είναι να παραιτηθείτε και εσείς και όλη η Κυβέρνηση του κ. Μητσοτάκη.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Μικροί ή μεγάλοι αγρότες, κτηνοτρόφοι, μελισσοκόμοι, αλιείς, μυδοπαραγωγοί, προμηθευτές του πρωτογενούς τομέα λένε ένα πράγμα όπου πάμε: «απελπισία, δεν μπορούμε να ζήσουμε πλέον στην ελληνική ύπαιθρο». Ζούμε την τέλεια καταιγίδα made by Κυριάκος Μητσοτάκης. Συγχαρητήρια! Νομίζω ότι δεν μπορείτε να γελάτε μετά από όλα αυτά.

Μέσα σε έξι χρόνια, κυρίες και κύριοι Βουλευτές, τα «γαλάζια» αρπακτικά, η ανεπάρκειά τους, αλλά και η επιλογή του κ. Μητσοτάκη να ταΐσει με δισεκατομμύρια υπερκέρδη τα καρτέλ, έχουν κυριολεκτικά διαλύσει την ελληνική αγροτική παραγωγή. Καταρρέει όλος ο πρωτογενής τομέας της χώρας μας.

Ταυτόχρονα, ερημώνει η ύπαιθρος και κινδυνεύουν να χαθούν πολύτιμα προϊόντα, αλλά και φυλές της ελληνικής αιγοπροβατοτροφίας, όπως ανέφερε πριν κι ο Βασίλης Κόκκαλης. Και είναι δέσμευση της Κοινοβουλευτικής Ομάδας του ΣΥΡΙΖΑ - Προοδευτική Συμμαχία απέναντι σε όλους τους αγρότες και τις αγρότισσες της Ελλάδας, με την πρώτη επίκαιρη επερώτηση αυτής της κοινοβουλευτικής περιόδου να σας βάλουμε να απολογηθείτε -γιατί σήμερα θα απολογηθείτε- στους Έλληνες αγρότες γι’ αυτή την τραγική, καταστροφική κατάσταση στην ελληνική ύπαιθρο. Ένας Πρωθυπουργός που εξαπάτησε τον αγροτικό κόσμο στις εκλογές του 2019. Θυμηθείτε τι έκανε τότε: Ψέματα, ένταση, αντι - ΣΥΡΙΖΑ μέτωπο, μόνο και μόνο για να πάρει την «καρέκλα». Και τώρα ξεπληρώνει ο κ. Μητσοτάκης τους αγρότες με φτώχεια, με εγκατάλειψη, με διαφθορά και κλοπή των επιδοτήσεων από τις «γαλάζιες ακρίδες». Το ξέρει όλη η Ευρώπη. Δεν μπορείτε να γελάτε σήμερα, κύριε Τσιάρα.

Οι αγρότες πλέον σε όλη την Ελλάδα μας λένε ένα πράγμα, δεν μας ζητάνε να κάνουμε μια ερώτηση για τις ενισχύσεις, μας λένε κάντε ό,τι μπορείτε για να σηκωθούν να φύγουν το συντομότερο μπας και γλιτώσουμε το βιος μας. Δεν υπάρχει άλλη λύση, να φύγετε το συντομότερο.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Δυστυχώς, κυρίες και κύριοι Βουλευτές, η κατάρρευση του πρωτογενούς τομέα διαλύει τη χώρα μας. Η Ελλάδα κινδυνεύει να χάσει την περιφέρειά της με τη Νέα Δημοκρατία και τις πολιτικές και αυτό είναι ακραία επικίνδυνο. Η Ελλάδα μας χωρίς τη ζωή και την παραγωγή στην ύπαιθρο δεν θα είναι Ελλάδα. Η Ελλάδα χωρίς τα προϊόντα της γης της και της θάλασσάς μας δεν θα είναι Ελλάδα.

Αυτό που σκέφτονται πολύ συχνά πλέον οι αγρότες είναι μήπως αυτό είναι το σχέδιό σας, να φύγουν δηλαδή οι αγρότες από την ελληνική ύπαιθρο και να αναλάβουν κάποιοι νέοι αποικιοκράτες, όπως οι Ολλανδοί που φέρατε στη Θεσσαλία στον δικό σας τρόπο για να πάρουν τα χωράφια και την παραγωγή και να γίνουν οι Έλληνες αγρότες και οι Ελληνίδες αγρότισσες ξανά κολίγοι στον τόπο τους. Μήπως αυτό είναι τελικά το σχέδιο της Δεξιάς; Πάντα τέτοια ήταν η Δεξιά. Μην κουνάτε το χέρι.

Ας τα πάρουμε όμως με τη σειρά. Ας δούμε τι ζουν οι Έλληνες αγρότες και οι Ελληνίδες αγρότισσες.

Σήμερα στην ελληνική περιφέρεια, όπου και αν πάμε -θα το πω μεταφορικά, αλλά μάλλον είναι αλήθεια- έχουν πέσει πάνω στον αγροτικό κόσμο οι δέκα πληγές του Φαραώ, οι δέκα πληγές του Μητσοτάκη: μεγέθυνση των παλιών προβλημάτων, αλλά ταυτόχρονα και νέα εξαιτίας σκανδάλων και διαφθοράς. Ας τα πάρουμε με τη σειρά.

Πρώτο πρόβλημα. Ακραίο, υψηλότατο κόστος παραγωγής με το ρεύμα και το πετρέλαιο, αλλά και τα αγροεφόδια να καίνε κυριολεκτικά τους αγρότες και τις αγρότισσες. Από την άλλη μεριά, όμως, τα καρτέλ να μαζεύουν υπερκέρδη εις βάρος των παραγωγών και των οικογενειών τους.

Δεύτερο μεγάλο πρόβλημα. Έλλειψη εργατικών χεριών. Γιατί; Γιατί από επιλογή και ευθύνη και ιδεοληψία της Κυβέρνησης, για να κάνει τη χάρη στις διχαστικές φωνές του Βορίδη, του Πλεύρη και των ακροδεξιών που έχετε μαζέψει μέσα στην Κυβέρνηση, των Υπουργών του ΛΑΟΣ, έχει βάλει στόχο τους εργάτες γης, τις μετακλήσεις τους και έτσι έχει φέρει σε τραγική κατάσταση όλο τον αγροτικό κόσμο.

Τρίτο πρόβλημα. Σοβαρότατο θέμα με τα αγροτικά χρέη που έχουν βάλει αγχόνη πλέον στους αγρότες, έλλειψη μικροπιστώσεων και χρηματοδοτήσεων. Οπότε, επειδή κανείς δεν μπορεί να τα βγάλει πέρα στην καλλιεργητική περίοδο από το υψηλό κόστος παραγωγής, τι κάνουν; Προπωλούν την παραγωγή τους σε μεσάζοντες μισοτιμής χωρίς να ξέρουν την τιμή και έτσι έχουμε και ένα νέο κύμα σχεδόν δέσμευσης, για να μην πω τοκογλυφίας, στην ελληνική ύπαιθρο.

Τέταρτο ζήτημα. Ελλείψεις εγγειοβελτιωτικών έργων, έλλειψη εκσυγχρονισμού στην ελληνική ύπαιθρο και σοβαρότατο πρόβλημα με τα έργα υποδομής, καθυστέρηση δηλαδή στον εκσυγχρονισμό της υπαίθρου. Προσέξτε όμως τώρα πώς απαντάει η Κυβέρνηση σε αυτό.

Το δώρο της Κυβέρνησης στη Θεσσαλία μετά τον «Daniel» ήταν η ιδιωτικοποίηση του νερού. Το χατίρι που έκανε στους «Ολλανδούς» -σε εισαγωγικά, γιατί γαλάζια παιδιά ήταν, αποικιοκράτες- ήταν αντί να προχωρήσουν τα έργα που δεν έχει ξεκινήσει κανένα μεγάλο έργο αντιπλημμυρικής προστασίας, ήταν να γίνει ο ΟΔΥΘ ΑΕ, δηλαδή ιδιωτικοποίηση του αρδευτικού νερού στη Θεσσαλία. Για να μην ξεχάσω ότι κατορθώσατε ακόμα και για τα νερά στον Έβρο, εξαιτίας έλλειψης στη διασυνοριακή συμφωνία, να τους δημιουργήσετε πρόβλημα. Ακόμα και στον Έβρο δημιουργήσατε πρόβλημα και μιλάτε μετά για τους ακρίτες και τα σύνορά μας.

Πέμπτο μεγάλο θέμα. Όλα αυτά γιατί δεν έχετε καμία στρατηγική στον πρωτογενή τομέα. Δεν υπάρχει σχεδιασμός, δεν υπάρχει αναπτυξιακό σχέδιο, υπάρχει απουσία πολιτικής για κλαδικά θέματα, όπως για την κτηνοτροφία, υπάρχει απουσία πολιτικής για τη συνεταιριστικότητα και εμείς καταθέσαμε σχέδιο νόμου για τη συνεταιριστικότητα. Υπάρχει έλλειμμα στη σύνδεση παραγωγής με την έρευνα, γιατί και στους ερευνητικούς φορείς ρουσφέτια θέλετε να κάνετε. Έλλειμμα σχεδιασμού που περιλαμβάνει, κυρίες και κύριοι Βουλευτές, τον χωροταξικό σχεδιασμό, τους δασικούς χάρτες, τα σχέδια βόσκησης, τα πολεοδομικά σχέδια, τις χρήσεις γης, τις περιοχές υψηλής παραγωγικότητας.

Είναι αλήθεια όλα αυτά που ακούστηκαν πριν γι’ αυτά τα ζητήματα. Σε αυτά λοιπόν τα πέντε κλασικά προβλήματα που έχουν γιγαντωθεί στη θητεία σας προσέξτε πώς προστίθενται άλλα πέντε καινούργια.

Πρώτο ζήτημα. Οι γαλάζιες ακρίδες. Γι’ αυτό είστε οι δέκα πληγές του Φαραώ. Το σκάνδαλο του ΟΠΕΚΕΠΕ όπου κλάπηκε με δική σας ευθύνη ένα δισεκατομμύριο ευρώ από τους τίμιους αγρότες και τις τίμιες αγρότισσες για λίγους σταυρούς, όπως είπε ο Μητσοτάκης -προσέξτε το- σε ένα κυριακάτικο μήνυμα, αν δεν κάνω λάθος, στο οποίο, όπως είπε η Ευρωπαία Εισαγγελέας, ήταν μπλεγμένοι και ανώτατοι αξιωματούχοι και όχι μόνο οι «Φραπέδες» και οι «Χασάπηδες», που και αυτοί όμως του κομματικού μηχανισμού ήταν, για να μην πω για τις κουμπαριές.

Ένα σκάνδαλο διαφθοράς που συγκλονίζει τον αγροτικό κόσμο, όχι μόνο στην Ελλάδα, αλλά και έξω από τη χώρα μας, που ξεκινάει από την κορυφή της πολιτικής κομματικής πυραμίδας της Νέας Δημοκρατίας, εκμαυλίζοντας τους αγρότες με αντάλλαγμα την ψήφο τους και με κατάχρηση εκατοντάδων εκατομμυρίων ευρώ, χρήματα που λείπουν σήμερα από την ύπαιθρο, που λείπουν από τους τίμιους παραγωγούς, τους τίμιους αγρότες, τους κτηνοτρόφους, λείπουν και από την ανάπτυξη και από τον εκσυγχρονισμό.

Ένα σκάνδαλο για το οποίο ο κ. Μητσοτάκης, παρότι ήρθε η δικογραφία από την Ευρωπαία Εισαγγελέα, απέκλεισε τους Βουλευτές της Νέας Δημοκρατίας να μην έρθουν να ψηφίσουν γιατί φοβόταν τι θα ψηφίσουν για τον κ. Αυγενάκη και τον κ. Βορίδη, γιατί ξέρει τις ευθύνες τους.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Ένα σκάνδαλο που συνεχίζει να απασχολεί την Ευρωπαϊκή Εισαγγελική Αρχή, που μαθαίνουμε ότι έχουν εγκατασταθεί ευρωπαϊκές υπηρεσίες κατά της διαφθοράς στους φορείς του Υπουργείου σας.

Και ενώ υπάρχει λοιπόν δικογραφία, τι επέλεξε ο κ. Μητσοτάκης; Μια εξεταστική επιτροπή για να χαθεί, να κουκουλωθεί, να μπαζωθεί η αλήθεια, όπως κάνατε και για τα Τέμπη. Και αναρωτιέμαι -όλοι αναρωτιόμαστε- ποια άλλη δικογραφία να περιμένουμε.

Έβδομο πρόβλημα, έβδομη πληγή του κ. Μητσοτάκη στον αγροτικό κόσμο. Η καθυστέρηση των ενισχύσεων του ΟΠΕΚΕΠΕ. Από πού να ξεκινήσουμε; Από τις καθυστερημένες του 2024; Από την καθυστέρηση της προκαταβολής της ενιαίας ενίσχυσης; Αν τα βάλουμε όλα μαζί, λείπει ακόμα ένα δισεκατομμύριο ευρώ. Προσθέστε το στο ένα δισεκατομμύριο της κλοπής με τις γαλάζιες ακρίδες, τους «Φραπέδες» και τους «Χασάπηδες».

Διότι οι άριστοι της Νέας Δημοκρατίας έχουν ακόμα ένα ρεκόρ. Εδώ και έναν χρόνο έχουμε τη μοναδικότητα να είμαστε σε επιτήρηση από την Ευρωπαϊκή Ένωση και εδώ και έναν χρόνο δεν έχουν μπορέσει να κάνουν το action plan για να βρουν μια λύση για να λειτουργεί ΟΠΕΚΕΠΕ και να δοθούν οι ενισχύσεις, αλλά τώρα μπλέκουν ακόμα περισσότερο με το κουβάρι την ΑΑΔΕ, για να κουκουλώσουν ή να κρύψουν ποιος ξέρει πόσα σκάνδαλα.

Όγδοη πληγή του Φαραώ. Οι αποζημιώσεις των φυσικών καταστροφών, το πρόβλημα του ΕΛΓΑ, πρόβλημα που πλήττει όλη την Ελλάδα και έχει φτάσει σε ακραία κατάσταση, σε πολύχρονες πλέον καθυστερήσεις. Από τη μια μεριά -προσέξτε- να υπάρχουν καταγγελίες στη Θεσσαλία για σκανδαλώδεις αποζημιώσεις σε παραγωγούς που δεν είχαν προϊόντα προς αποζημίωση και δηλώθηκαν μετά τον «Ντάνιελ» και από την άλλη μεριά, δυο χρόνια μετά να μην έχουν δοθεί αποζημιώσεις για το ζωικό κεφάλαιο, για κτηνοτροφικά φυτά, για δενδρώδεις καλλιέργειες. Και όλα αυτά γιατί; Γιατί είναι από πίσω ημέτεροι της Δεξιάς. Δεν φτάνει δηλαδή που πλημμύρισαν οι άνθρωποι, κάνουν πάρτι οι γαλάζιες ακρίδες εις βάρος της ζωής τους, τους διώχνουν από τον τόπο τους.

Ένατο σκάνδαλο. Το σκάνδαλο με τα βιολογικά: κτηνοτροφία, γεωργία, μελισσοκομία. Εκεί λοιπόν τι έγινε; Στήθηκαν παράνομες βεβαιώσεις, έγινε πάρτι. Και επειδή το σκάνδαλο είναι μεγάλο, τώρα την πληρώνουν όλοι οι παραγωγοί, οι οποίοι σας άκουσαν, επένδυσαν, πήραν πιστοποιήσεις και τώρα ξαφνικά μένουν στον άσο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Προέδρου)

Και πάμε στο δέκατο και δυστυχώς τραγικό. Οι ζωονόσοι, με κεντρικό θέμα αυτό της ευλογιάς που μπήκε στη χώρα και ξέφυγε από τον Έβρο με δική σας ευθύνη, γιατί τα μέτρα βιοασφάλειας ήταν δικό σας πρόβλημα, δική σας ευθύνη.

Ξέρετε γιατί έχει ευθύνη η Κυβέρνηση του κ. Μητσοτάκη; Γιατί έχει αδυνατίσει τις υπηρεσίες, πρώτα από όλα τις κτηνιατρικές, δεν κάνει προσλήψεις κτηνιάτρων και στελεχών, γιατί έχουν την ιδεοληψία ότι όλα θα τα λύσει ο ιδιωτικός τομέας -αυτό το παραμύθι πουλάνε- και η μόνη της προτεραιότητα είναι να χρησιμοποιήσουν τον δημόσιο τομέα για το πλιάτσικο των ενισχύσεων στον ΟΠΕΚΕΠΕ. Αυτοί είστε.

Ταυτόχρονα, ξέφυγε η κατάσταση με την ευλογιά και δυστυχώς ξέφυγε και μετά το Πάσχα, χωρίς να υποτιμώ βέβαια τις άλλες ζωονόσους, γιατί πρόσφατα στην Ηλεία μας είπαν και για τον καταρροϊκό. Αλλά ποια είναι η αλήθεια; Ποια είναι η πραγματικότητα που ζουν οι κτηνοτρόφοι; Εδώ και δέκα μήνες χάνονται κοπάδια. Υπάρχουν άνθρωποι οι οποίοι έχουν χάσει εκατοντάδες ζώα και δεν έχουν πάρει ένα ευρώ. Χάνουν το εισόδημά τους, χάνουν την προοπτική παραγωγής, έχουν χρέη, έχουν αγοράσει ζωοτροφές, αλλά δεν μπορούν να ζήσουν σήμερα. Είναι ακραία η ανεπάρκειά τους, γιατί αυτοί οι άνθρωποι δεν μπορούν να ζήσουν.

Όπου και αν πάμε σε όλη την Ελλάδα μας συγκλονίζουν οι διηγήσεις των κτηνοτρόφων και ο θυμός ξεχειλίζει. Το ξέρετε γιατί είναι στις περιοχές σας. Θυμάμαι έναν βοσκό από το Βελεστίνο -Νίκος νομίζω- με τέσσερα παιδιά. Πηγαίνει κάθε μέρα στο μαντρί που είναι άδειο, γιατί δεν μπορεί να είναι σπίτι γιατί τα τέσσερα παιδιά του δεν μπορούν να πάνε σχολείο και δεν έχει τι να τους πει. Και γι’ αυτό είναι υπεύθυνος ο κ. Τσιάρας, ο κ. Μητσοτάκης και όλοι οι γαλάζιοι μαζί.

Πριν από έναν μήνα έκαναν το απίστευτο, προκήρυξαν ένα δεκαήμερο αυστηρών ελέγχων γιατί υπάρχει κίνδυνος λοκντάουν. Έτσι μας είπαν, αυστηροί έλεγχοι πριν έναν μήνα για δέκα ημέρες. Είναι τόσο απαράδεκτοι και ανεπαρκείς που τελείωσε το δεκαήμερο και δεν είπαν κουβέντα. Όλοι περίμεναν κάτι, αλλά δεν είπε κανείς κουβέντα. Τελείωσε το δεύτερο δεκαήμερο πάλι κουβέντα. Είχατε ανακοινώσει απολυμαντικούς σταθμούς και οι μόνοι που γίνανε ήταν αυτοί που είχε ξεκινήσει η Περιφέρεια Θεσσαλίας, 25-26 απολυμαντικοί σταθμοί σε όλη την Ελλάδα.

Δεν έχετε κατορθώσει να στήσετε ακόμη ένα εθνικό κέντρο αναφοράς, μια επιτροπή δηλαδή διαχείρισης του βιοκινδύνου αυτής της πανδημίας με επιστήμονες και όχι με πολιτικά στελέχη για να κάνετε εσείς διακανονισμούς. Διότι οι πρώτες αποφάσεις, κυρίες και κύριοι Βουλευτές, δεν βγήκαν από μια επιτροπή διαχείρισης κινδύνου, βγήκαν από πολιτικά πρόσωπα, για να καλύψει και τις ευθύνες του ο κ. Τσιάρας. Κι ενώ γνωρίζει -ας μην πω από το Πάσχα, ας πω από το καλοκαίρι- τον κίνδυνο, δεν κάνατε τίποτα για να προσλάβετε κτηνιάτρους, γιατί έπρεπε από το καλοκαίρι να είναι τριπλάσιοι οι κτηνίατροι δίπλα στους κτηνοτρόφους, για να τους βοηθούν και για τα μέτρα βιοασφάλειας και να τους στηρίζουν σε ζωοτροφές και να υπάρχουν αποζημιώσεις.

Δεν λύσατε τότε το πρόβλημα των μετακινήσεων ζώων, γιατί είναι δική σας ευθύνη το ότι έγινε διασπορά την περίοδο της άνοιξης ούτε το θέμα των εμβολιασμών ούτε το θέμα των ζωοτροφών. Όλα είναι στον αέρα σε ένα νεφέλωμα πανικού όμως, απόγνωσης για τον κόσμο.

Να σας το πούμε ξεκάθαρα. Κινδυνεύουν τα ελληνικά προϊόντα, κινδυνεύουν οι ελληνικές φυλές, έπρεπε ήδη να έχουν ενεργοποιηθεί κέντρα γενετικής βελτίωσης για να αναπτύξουμε και να κρατήσουμε ελληνικές φυλές και εσείς πετάτε αετό. Αυτό λένε οι αγρότες, αλλά αυτοί καταστρέφονται.

Η ανεπάρκεια είναι πρωτοφανής, κυρίες και κύριοι Βουλευτές, γι’ αυτό επιλέξαμε η πρώτη επίκαιρη επερώτηση να είναι για τον αγροτικό τομέα. Όπου και αν πάμε από τον Έβρο μέχρι την Κρήτη η αγωνία είναι εμφανής παντού. Τα ξέρετε. Σας τα είπαν και οι Βουλευτές σας απ’ ό,τι διαβάζουμε προχτές. Και από όλα αυτά πλήττονται και οι καταναλωτές, οι οποίοι βλέπουν τις τιμές στα σούπερ μάρκετ να χτυπάνε limit up και με πρωτοφανή επιπλέον κόστη.

Έχω εδώ έναν πίνακα που θα τον καταθέσω για το πόσο αυξάνονται οι τιμές από το χωράφι στο ράφι, όπου στα πορτοκάλια και στα μήλα στάρκιν είναι 130%, 1 ευρώ δηλαδή στο χωράφι, 2,3 ευρώ στο ράφι, στο γάλα κατσικίσιο είναι 222%, στο γάλα αγελάδας είναι 210%, στο γάλα χωρίς λακτόζη 370%. Το καταθέτω, για να δείτε πώς κάνουν οι μεσάζοντες πάρτι τώρα με τις πλάτες Μητσοτάκη και Τσιάρα.

(Στο σημείο αυτό ο Πρόεδρος του ΣΥΡΙΖΑ-Προοδευτική Συμμαχία κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά δεν έγιναν από τη μια μέρα στην άλλη. Τα προβλήματα αυτά φούσκωσαν επί χρόνια. Σας τα λέγαμε, έχουμε καταθέσει πάρα πολλές προτάσεις. Τώρα πώς συζητάνε να λύσουν το πρόβλημα; Με ανασχηματισμό. Τι μας λέτε;

Να σας πω κάτι, κύριε Τσιάρα; Τον Έλληνα αγρότη δεν τον ενδιαφέρει να σας εκδικηθεί εσάς που θα φύγετε από το Υπουργείο. Τους Έλληνες αγρότες τους ενδιαφέρει πότε θα πάρουμε τα 2 δισεκατομμύρια που έχετε κλέψει είτε με δικές σας ευθύνες είτε με τις γαλάζιες ακρίδες από τους Έλληνες αγρότες. Αυτή είναι η απάντηση, πότε θα πληρωθούν για να ζήσουν. Αυτό θέλουν οι Έλληνες αγρότες.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Οι ενισχύσεις αυτές που θυμίζω ότι επί ΣΥΡΙΖΑ είχαν μπει σε απαρέγκλιτο χρονοδιάγραμμα πληρώνονταν στην ώρα τους, οι αγρότες έκαναν τον προγραμματισμό τους και τώρα οι καθυστερήσεις ένα τσουνάμι. Γιατί; Από τη μια μεριά, γιατί αυτό επηρεάζει τους προμηθευτές τους, τις οικογένειές τους, την τοπική αγορά, όλη τη λειτουργία δηλαδή και του επιστημονικού κόσμου και των επαγγελματιών, αλλά και των οικογενειών τους και των παιδιών τους. Αυτό είναι το τσουνάμι τώρα που ζουν όλοι. Είναι ντόμινο.

Και βέβαια κανείς δεν μπορεί να εμπιστευθεί μια Κυβέρνηση που άλλα λένε οι Υφυπουργοί κι άλλα λένε τα στελέχη του ΟΠΕΚΕΠΕ στην επιτροπή. Άλλο χρονοδιάγραμμα χρηματοδοτήσεων και ενισχύσεων λένε οι μεν, άλλο λένε οι δε που μας λένε ότι δεν μπορεί να γίνει.

Δεν σας πιστεύει κανείς πλέον. Κανείς δεν σας πιστεύει. Είστε αναξιόπιστοι, γι’ αυτό λέμε ότι είστε απονομιμοποιημένη Κυβέρνηση. Γιατί ταυτόχρονα ξέρετε τι μαθαίνουμε; Ότι κεντρικά στελέχη των οργανισμών, όπως ο κ. Χαρουτουνιάν στον ΕΛΓΟ, παραιτήθηκαν για να αντισταθούν σε ένα καθεστώς που ήθελε να τους κάνει κουμάντο για να περνάει τα ρουσφέτια του. Έτσι σέβεστε τους οργανισμούς έρευνας και αγροτικής ανάπτυξης.

Ταυτόχρονα όλη η Ευρώπη ξέρει ξανά ότι στην Ελλάδα μετά από δεκαπέντε χρόνια ξανά διαφθορά, σκάνδαλα, πάλι με δεξιά κυβέρνηση. Μια μεθοδευμένη λεηλασία σε βάρος των πολιτών, των παραγωγών, χιλιάδες αγρότες δίχως ευρώ και μια αλυσίδα χρεοκοπιών δυστυχώς στην ύπαιθρο. Όπως λέει ο κ. Τσιάρας, η Ελλάδα κινδυνεύει να πληρώσει από τον προϋπολογισμό της τα δικά τους σπασμένα, της Κυβέρνησής τους, δηλαδή ο φορολογούμενος θα πληρώσει τα σκάνδαλα και τις αμαρτίες του κ. Μητσοτάκη.

Ταυτόχρονα κινδυνεύουμε με ένα παραγωγικό μπλακάουτ, γιατί πλήττεται πλέον η παραγωγή σε όλη την Ελλάδα. Αυτή είναι η Ελλάδα του κ. Μητσοτάκη, μια Ελλάδα χωρίς αξιοπρέπεια των παραγωγών, μια Ελλάδα που ερημώνει στην περιφέρειά της και αυτό είναι εθνικό πρόβλημα.

Αυτό είναι και το σχέδιο της Νέας Δημοκρατίας, το πλιάτσικο στους δημόσιους πόρους, τις ενισχύσεις, πλιάτσικο στην περιουσία, τη δημόσια περιουσία, στο νερό, στη γη, ιδιωτικοποίηση αγαθών χωρίς κανόνες. Γιατί ακριβώς αυτό το φαρ ουέστ που έχετε φέρει μας έχει οδηγήσει στο να βλέπουμε σε γη υψηλής παραγωγικότητας να φυτεύονται φωτοβολταϊκά. Στον θεσσαλικό κάμπο πλέον όταν περνάμε βλέπουμε φωτοβολταϊκά να έχετε σπείρει και να χάνουμε πολύτιμους πόρους.

Ένα είναι το σύνθημα αυτής της Κυβέρνησης: ό,τι προλάβουμε να αρπάξουμε. Αυτό είναι το σύνθημα των γαλάζιων αρπακτικών. Αδηφάγες οι γαλάζιες ακρίδες. Έτσι ήταν πάντα η Δεξιά στη χώρα μας, θεωρούσε την Ελλάδα ιδιοκτησία της.

Δυστυχώς όμως εμείς αυτό που βλέπω από τους αγρότες είναι ότι θέλουν να φύγουν από τον τόπο τους. Δεν βλέπουν μέλλον, δεν βλέπουν προοπτική. Αυτό δεν είναι επιτελικό κράτος, είναι μια επιτελική λεηλασία. Λείπουν σήμερα κλεμμένοι πόροι από την τσέπη των αγροτών και απειλούμαστε και με απώλεια ευρωπαϊκών κονδυλίων. Όλα αυτά γιατί;

Γιατί το μόνο που σας ενδιαφέρει είναι η εκλογική πελατεία. Το μόνο που έχετε ως κριτήριο είναι το πώς θα ξαναβγείτε, η καρέκλα μόνο, όχι ο τόπος μας, όχι η πρόοδος των ανθρώπων.

Αντιθέτως, ο ΣΥΡΙΖΑ-Προοδευτική Συμμαχία θεωρεί ότι η ελληνική περιφέρεια είναι πνεύμονας ζωής για την Ελλάδα. Γι’ αυτό και το πρώτο πρόγραμμα που καταθέσαμε μετά την ανάληψη από την πλευρά μου της θέσης του Προέδρου ήταν πρόγραμμα για τον αγροτικό τομέα. Έχουμε καταθέσει και πρόταση νόμου για όλα αυτά τα οποία σας περιγράφουμε. Ήμασταν ταυτόχρονα οι μόνοι που πήγαμε στη Θεσσαλία και παρουσιάσαμε πριν έναν μήνα ολοκληρωμένο πρόγραμμα για την ευλογιά και ακόμη να το διαβάσετε. Κάποια ψήγματα ψελλίσατε πριν από πέντε μέρες από τις δικές μας προτάσεις.

Ο ΣΥΡΙΖΑ λοιπόν προτείνει και μπορεί να εφαρμόσει ένα νέο δίκαιο αναπτυξιακό πρόγραμμα στην περιφέρεια που θέτει στο επίκεντρο τους ανθρώπους της γης, τους εργαζόμενους και όχι βέβαια τις τράπεζες και τους κολλητούς σας, με βασικούς άξονες τη μείωση του κόστους παραγωγής, τη ρύθμιση των αγροτικών χρεών, την επάρκεια εργατικών χεριών, τη διασφάλιση ρευστότητας, την ενίσχυση της ανθεκτικότητας απέναντι στην κλιματική κρίση που μόνο για ορισμένες ομιλίες του κ. Μητσοτάκη τη θυμάστε και ταυτόχρονα, μια νέα κοινή αγροτική πολιτική που θα έχει δύο βασικούς άξονες: να μείνουν οι νέοι στον τόπο τους με καινοτομία και να συνδεθούν οι ενισχύσεις με την παραγωγικότητα.

Αυτή είναι η πρόταση διαπραγμάτευσης που καταθέτει ΣΥΡΙΖΑ-Προοδευτική Συμμαχία για να υπάρχει αξιοπρέπεια στην Ελλάδα -με εσάς χάθηκε η αξιοπρέπεια- να υπάρχει ταυτόχρονα αύξηση του εισοδήματος των αγροτών, για να έχουμε στήριξη του πληθυσμού στην περιφέρεια, παράλληλα βέβαια με τα κοινωνικά μέτρα παιδείας, υγείας, πρόνοιας, στέγης για να ζουν με αξιοπρέπεια στον τόπο τους οι Έλληνες και οι Ελληνίδες.

Κυρίες και κύριοι Βουλευτές, ο αγροτικός κόσμος έχει καταλάβει ότι δεν πάει άλλο με την Κυβέρνηση της Νέας Δημοκρατίας. Ζητάει αλλαγή πορείας. Ξεκινάνε νέες κινητοποιήσεις. Εδώ θέλουμε να πούμε και προς τον αγροτικό κόσμο ότι πρέπει οι διεκδικήσεις να έχουν κατεύθυνση. Δεν πρέπει να είναι απλά θυμός. Πρέπει να διεκδικούμε αλλαγές, να ζούμε καλύτερα.

Αυτή η Κυβέρνηση ούτε θέλει ούτε μπορεί να υπηρετήσει τα συμφέροντα των πολιτών, έχει πλέον πέσει σε επίπεδα τοξικότητας. Το είδαμε χθες με τον κ. Μητσοτάκη εδώ που μίλησε για την πατρίδα μας με τραγικά λόγια, ενώ ευθύνεται γιατί έχουμε γίνει ο καλύτερος πελάτης της Ευρωπαίας Εισαγγελέως.

Το είδαμε και χθες το βράδυ με τον κ. Φεύγα, τον γραμματέα σχεδιασμού της Νέας Δημοκρατίας, με μια χυδαία δήλωση για τα παιδιά του εγκλήματος των Τεμπών, γιατί θέλει να χαϊδέψει πλέον και με την πρόταση που θα φέρουν την άλλη βδομάδα για τον Άγνωστο Στρατιώτη την ακροδεξιά που τρέφει πλέον στους κόλπους του ο κ. Μητσοτάκης. Είστε διπλά επικίνδυνοι και γιατί ταΐζετε την ακροδεξιά και γιατί έχετε φτωχύνει όλη την ελληνική περιφέρεια.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Η μόνη λύση για να επιβιώσει με αξιοπρέπεια η Ελλάδα, ο Έλληνας αγρότης και η Ελληνίδα αγρότισσα είναι η προοδευτική πολιτική με κοινωνική δικαιοσύνη. Η ελληνική ύπαιθρος πρέπει να γίνει ξανά πεδίο ζωής, ελπίδας και παραγωγής.

Υποστηρίζουμε μια ανάπτυξη με πραγματικό προϊόν, μια Ελλάδα που σέβεται τον κόπο των ανθρώπων της και επενδύει στο μέλλον της. Αυτή, κυρίες κύριοι Βουλευτές, είναι η προοδευτική Ελλάδα. Αυτή είναι η πρόταση, αυτή είναι η δέσμευση του ΣΥΡΙΖΑ.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και τρεις εκπαιδευτικοί συνοδοί τους από το 3ο Δημοτικό Σχολείο Παλλήνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό από 17/10/2025 έως 18/10/2025. Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Τον λόγο έχει ο κ. Διονύσιος Καλαματιανός.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, βρισκόμαστε σήμερα εδώ για να συζητήσουμε για ένα κρίσιμο θέμα για τον ελληνικό λαό και την πατρίδα μας, για το ζήτημα της παραγωγής για τον αγρότη, τον κτηνοτρόφο, τον αλιέα, τον μελισσοκόμο, όλους αυτούς τους ανθρώπους που με μόχθο, με ιδρώτα καθημερινό, αγωνίζονται απέναντι στην κλιματική αλλαγή, απέναντι στις ασθένειες, απέναντι σε όλα αυτά τα προβλήματα της καθημερινότητας, το κόστος παραγωγής. Αγωνίζονται όμως και απέναντι στις επιλογές και στις πολιτικές αυτής της Κυβέρνησης, που τους έχουν φέρει σε αδιέξοδο, που τους έχουν φέρει σε απόγνωση.

Ο τόπος μου είναι η Ηλεία, ένας αγροτικός νομός, με σημαντική παραγωγή. Το μήνυμα που παίρνουμε όλοι από τον κόσμο αυτόν είναι ότι δεν πάει άλλο. Είναι πολλά τα προβλήματα, είναι συσσωρευμένα. Βρισκόμαστε μπροστά σε μία πρωτοφανή κρίση. Δεκαετίες έχει να ζήσει η πατρίδα μας, ο ελληνικός λαός, μια τέτοια κρίση στον κόσμο της παραγωγής. Αυτή η κρίση είναι αποτέλεσμα πολιτικών επιλογών και πρακτικών της Κυβέρνησης.

Θα έπρεπε να συζητάμε σήμερα εδώ για ένα εθνικό σχέδιο αναπτυξιακής προοπτικής για τον πρωτογενή τομέα. Θα έπρεπε να συζητάμε για την ενίσχυση των ανταγωνιστικών πλεονεκτημάτων που έχουν τα ελληνικά προϊόντα. Θα έπρεπε να συζητάμε για τα προγράμματα που πρέπει να εφαρμοστούν στην αγροτική παραγωγή, στην κτηνοτροφία, στη μελισσοκομία, στην αλιεία. Δυστυχώς, θα πρέπει να απολογηθεί εσείς, κύριε Υπουργέ, -εσείς εκπροσωπείτε την Κυβέρνηση σήμερα και έχετε το χαρτοφυλάκιο- για την κατάρρευση στις ενισχύσεις, για την ουσιαστική ακύρωση των προγραμμάτων βιολογικής καλλιέργειας, για τη διακοπή πληρωμών, για τη μη καταβολή αποζημιώσεων από τον ΕΛΓΑ, για την ιδιωτικοποίηση της άρδευσης, για την απαξίωση των συνεταιρισμών, για την έλλειψη τυποποίησης. Όλα αυτά έχουν υπογραφή και σφραγίδα της Κυβέρνησής σας.

Για το πάγωμα των πληρωμών του ΟΠΕΚΕΠΕ ποιος ευθύνεται; Από το 2024 τον Σεπτέμβρη έχει μπει σε επιτροπεία ο οργανισμός, προφανώς λόγω του γαλάζιου σκανδάλου στον ΟΠΕΚΕΠΕ. Λόγω του γεγονότος ότι στελέχη της Νέας Δημοκρατίας ήταν οι εγκέφαλοι και αυτοί που κινούσαν τα νήματα για την κλοπή των χρημάτων που θα έπρεπε να πάρουν οι νόμιμοι παραγωγοί, έχει μπει ο οργανισμός και η χώρα ολόκληρη σε μία τέτοια διαδικασία απαξίωσης και υποχώρησης.

Είναι ξεκάθαρο το τι συνέβη εκεί. Και από τη διαδικασία ενώπιον της εξεταστικής επιτροπής έχει προκύψει ότι επιβεβαιώνεται η θέση του ΣΥΡΙΖΑ Προοδευτική Συμμαχία ότι θα έπρεπε να έχει συσταθεί, να έχει λειτουργήσει, προανακριτική επιτροπή που θα ελέγξει τις ποινικές ευθύνες των Υπουργών που περιγράφονται στον φάκελο της Ευρωπαϊκής Εισαγγελίας και στο διαβιβαστικό. Επιβεβαιώνεται ότι εμπλέκονται Υπουργοί στο σκάνδαλο αυτό άμεσα και με καταθέσεις πρώην διοικητών, και για το ζήτημα του ξεμπλοκαρίσματος, της απελευθέρωσης, και της πληρωμής τελικά ελεγχόμενων ΑΦΜ, μπλοκαρισμένων ΑΦΜ, λόγω παράνομων επιδοτήσεων, αλλά και για το ζήτημα της μη διενέργειας ελέγχων και το πώς έγινε η κατανομή του εθνικού αποθέματος. Θα έπρεπε ήδη να έχει συσταθεί λοιπόν προανακριτική επιτροπή για να ελεγχθούν όλες αυτές οι ποινικές ευθύνες.

Βρισκόμαστε λοιπόν σε μια κατάσταση επιτήρησης από τον Σεπτέμβρη του 2024 στον ΟΠΕΚΕΠΕ και υπάρχει απειλή οριστικής άρσης πιστοποίησης του οργανισμού. Ο αντιπρόεδρος του ΟΠΕΚΕΠΕ δήλωσε στην εξεταστική επιτροπή ότι, αν δεν πιστοποιηθεί οργανισμός, δεν υπάρχουν πληρωμές. Τι θα κάνουν όλοι αυτοί οι άνθρωποι, κύριε Υπουργέ; Πρέπει να μας δώσετε απαντήσεις σήμερα εδώ. Βρίσκονται σε απόγνωση. Έχετε ευθύνη για το σκάνδαλο.

Τώρα λέτε ότι αν και όταν τελειώσει ο έλεγχος από την OLAF θα πληρωθούν. Μα πώς θα ζήσουν αυτοί οι άνθρωποι; Τι θα κάνουν όλοι αυτοί οι άνθρωποι; Πώς θα μπορέσουν να αντιμετωπίσουν τις ανάγκες του βίου; Καταλαβαίνετε ότι πάμε σε μία κατάρρευση του πρωτογενή τομέα, σε εγκατάλειψη της υπαίθρου; Πώς θα ζήσουν αυτοί οι άνθρωποι; Πώς θα συνεχίσουν την εκμετάλλευσή τους, η οικογένειά τους; Μας λένε ότι δεν έχουν ένα ευρώ να δώσουν στα παιδιά τους. Αντιμετωπίζουν το φάσμα της πτώχευσης, της ολοκληρωτικής κατάρρευσης.

Και δεν είναι μόνο η παραγωγή, είναι όλη η αλυσίδα. Είναι οι προμηθευτές εφοδίων, οι επιχειρήσεις εισροών, ολόκληρη η αγορά -σκάνε επιταγές- τα λιπάσματα, οι σπόροι, η φυτοπροστασία, τα μηχανήματα. Όλοι αυτοί που ασχολούνται με όλα αυτά τα θέματα, βρίσκονται σε απόγνωση. Τι θα κάνετε;

Πρέπει να μας πείτε πότε σκοπεύετε να καταβάλλετε τα εκκρεμή ποσά των Κοινοτικών ενισχύσεων για τα έτη 2024-2025. Πώς θα αποκατασταθεί η ρευστότητα των παραγωγών, των αγροτών; Πρέπει να μας απαντήσετε, να απολογηθείτε και να απαντήσετε, πώς θα αποφύγετε την πλήρη κατάρρευση της παραγωγής;

Δεύτερον, υπάρχει κίνδυνος απώλειας ευρωπαϊκών πόρων, λόγω του σκανδάλου ακριβώς του ΟΠΕΚΕΠΕ; Και αν ναι, θα επιβαρυνθεί ο κρατικός προϋπολογισμός από αυτήν την απώλεια και σε ποιο ύψος; Γιατί πρέπει οι Ελληνίδες και οι Έλληνες φορολογούμενοι να πληρώσουμε το γαλάζιο σκάνδαλο του ΟΠΕΚΕΠΕ για άλλη μια φορά; Θα καταβληθεί φέτος η προκαταβολή της ενιαίας ενίσχυσης; Ποιο είναι το χρονοδιάγραμμα; Πώς θα μπορέσουν να προγραμματίσουν οι αγρότες την επόμενη καλλιεργητική περίοδο; Βλέπετε λοιπόν πού βρισκόμαστε.

Πώς θα διασφαλιστεί ότι δεν θα υπάρχει νέα αναστολή πληρωμών; Πώς θα εφαρμόσετε το action plan για ταχεία αποπληρωμή των ενισχύσεων; Γιατί παραμένουν απλήρωτοι χιλιάδες παραγωγοί και υπάρχει ζήτημα και με το τιμολόγιο ΓΑΙΑ; Τι θα κάνετε με το τιμολόγια ΓΑΙΑ; Χάνουν τις ρυθμίσεις, δεν πληρώνει ο ΕΛΓΑ τις αποζημιώσεις από τις καταστροφές και οι άνθρωποι δεν μπορούν να πληρώσουν τις υποχρεώσεις τους. Δεν φταίνε αυτοί, δεν είναι μπαταχτσήδες. Νοικοκυραίοι είναι, που λέτε και εσείς. Νοικοκυραίοι άνθρωποι, που θέλουν να είναι εντάξει στις πληρωμές τους, αλλά δεν τους επιτρέπετε. Δεν τους καταβάλλετε ενισχύσεις, δεν τους δίνετε επιδοτήσεις, δεν μπορούν να είναι εντάξει στις πληρωμές τους προς τον ΕΦΚΑ -εκατόν είκοσι δόσεις κ.λπ.- και τους κόβετε και το τιμολόγιο ΓΑΙΑ. Τι θα γίνει με όλα αυτά;

Γιατί ακυρώθηκε ουσιαστικά ακυρώθηκε το πρόγραμμα βιολογικής καλλιέργειας; Δεν έχουν επενδύσει αυτοί οι άνθρωποι; Τήρησαν τα πάντα, ό,τι προέβλεπε το Υπουργείο, ό,τι τους έλεγε το Υπουργείο το έκαναν, και επένδυσαν. Πώς θα ζήσουν;

Θέλουμε απαντήσεις λοιπόν, κύριε Υπουργέ. Ο πρωτογενής τομέας είναι ζωτικό ζήτημα για τη χώρα, ζωτικό ζήτημα για τον ελληνικό λαό, για την ύπαιθρο, για την περιφέρεια. Έχουμε μπροστά μας τον κίνδυνο επισιτιστικής κρίσης. Δώστε απαντήσεις, επιτέλους.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καλαματιανό.

Τον λόγο έχει ο κ. Αλέξανδρος Μεϊκόπουλος, μετά ο κ. Παναγιωτόπουλος και ο κ. Ψυχογιός.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, η Θεσσαλία είναι το πιο χαρακτηριστικό παράδειγμα του τι μπορεί να συμβεί όταν δημόσιο και ευρωπαϊκό χρήμα, αντί να επενδύεται για την ανασυγκρότηση του πρωτογενή τομέα ή για την αντιμετώπιση κρίσεων που προκύπτουν, μοιράζεται σε ημετέρους. Ο Θεσσαλός κτηνοτρόφος και γεωργός, αντί να στηριχθεί από το κράτος όταν έχει να αντιμετωπίσει, κύριε Υπουργέ, κόστος παραγωγής, φυσικές καταστροφές, επιδημίες και εισαγόμενα προϊόντα που τον εκτοπίζουν από την αγορά, εισπράττει αδιαφορία και παρακολουθεί τον κομβικό οργανισμό κατανομής ευρωπαϊκών επιδοτήσεων, τον ΟΠΕΚΕΠΕ, να βρίσκεται σε επιτήρηση από την Ευρωπαϊκή Ένωση και να έχει κηρύξει άτυπη στάση πληρωμών. Γιατί; Γιατί πολύ απλά η Κυβέρνηση αποφάσισε να τον μετατρέψει σε κομματικό παραμάγαζο, χρηματοδοτώντας τη διεύρυνση της κομματικής της επιρροής.

Όσο συζητάμε, κύριε Υπουργέ, ο αγροτοδιατροφικός τομέας περνά σιωπηρά στα χέρια λίγων εταιρειών. Σύντομα σαν χώρα δεν θα έχουμε λόγο στο πού και πώς παράγεται η τροφή μας. Κύριε Υπουργέ, η επιδημία της ευλογιάς δεν είναι η πιο μεγάλη νόσος της κτηνοτροφίας. Η αδράνεια της δικής σας Κυβέρνησης είναι η πιο βαριά και ανίατη νόσος για την κτηνοτροφία.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Συναντηθήκαμε, κύριε Υπουργέ, με κτηνοτρόφους σε όλη τη Μαγνησία, σε όλη τη Θεσσαλία. Οι άνθρωποι είναι σε απόγνωση. Άλλοι εγκαταλείπουν το επάγγελμα, άλλοι δεν μπορούν να στείλουν τα παιδιά τους να σπουδάσουν και άλλοι ζουν πλέον από την αλληλεγγύη των μικρών κοινωνιών της υπαίθρου.

Στην Επιτροπή Παραγωγής και Εμπορίου σας καλέσαμε να ενημερώσετε τον κτηνοτροφικό κόσμο για τον τρόπο αντιμετώπισης της ζωονόσου, αλλά και για τα μέτρα αποκατάστασης των συνεπειών αυτής. Μιλήσατε για όλα εκτός από το πώς θα ζήσουν οι κτηνοτρόφοι που δεν έχουν εισόδημα εδώ και εννιά μήνες.

Και σαν να μην έφτανε αυτό, τους ζητήσατε και τα ρέστα, ρίχνοντας τους ευθύνες ότι δεν εφαρμόζουν μέτρα βιοασφάλειας, να πάρουν δηλαδή μόνοι τους μέτρα χωρίς ευρώ στο λογαριασμό τους. Και σαν να μην ήταν ούτε αυτό αρκετό μλήσατε για αποζημιώσεις σε αποθηκευμένες ζωοτροφές, όταν δεν έχει αρχίσει ακόμα η καταγραφή τους. Και σαν να μην έφτανε αυτό, βγήκε ο κ. Κέλλας τις προηγούμενες ημέρες και ανακοίνωσε ότι θα έρθει διάταξη για αναστολή φορολογικών και ασφαλιστικών υποχρεώσεων. Ακόμα τη διάταξη αυτή δεν την έχουμε δει. Τέτοιος εμπαιγμός!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ψηφίστηκε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ψηφίστηκε; Πάλι καλά!

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Ψηφίστηκε η διάταξη στο νομοσχέδιο του Υπουργείου Εργασίας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Πάλι καλά. Τέτοιος εμπαιγμός όμως, γιατί οι αποθηκευμένες ακόμα να αποζημιωθούν, κύριοι Υπουργοί.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Άλλο το ένα άλλο το άλλο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, το ρολόι του κτηνοτρόφου είναι το μοναδικό που δεν αλλάζει ποτέ ώρα. Το ξέρετε αυτό; Δεν πάει ούτε μια ώρα μπροστά το καλοκαίρι ούτε μια ώρα πίσω το χειμώνα, γιατί πολύ απλά οι ανάγκες του ζώου δεν γνωρίζουν από θερινή και χειμερινή ζώνη. Το δυστύχημα όμως, ξέρετε ποιο είναι; Το ρολόι της Κυβέρνησης δεν συντονίστηκε ποτέ με αυτό των κτηνοτρόφων, με αποτέλεσμα η θεσσαλική κτηνοτροφία να βρίσκεται στην εντατική και εσείς απλά να ετοιμάζεστε να τραβήξετε την πρίζα, είτε αργήσατε είτε δεν πράξατε απολύτως τίποτα. Δεν εφαρμόσατε πολιτική πρόληψης ζωονόσων. Αγνοήσατε τις προειδοποιήσεις της επιστημονικής κοινότητας και της Ευρωπαϊκής Ένωσης.

Καθυστερήσατε τη λήψη μέτρων, επιτρέψατε την ανεξέλεγκτη μετακίνηση ζώων, αποδυναμώσατε τις κτηνιατρικές υπηρεσίες, καθυστερήσατε πάνω από έξι μήνες τις αποζημιώσεις με ποσά πολύ κατώτερα του πραγματικού κόστους και παρουσιάσατε ένα πρόχειρο και αντιεπιστημονικό δεκαήμερο σχέδιο και μια Επιτροπή που δεν παρήγαγε έργο, θεωρώντας ότι με την επικοινωνία θα γεννηθούν ξαφνικά λύσεις.

Σε ένα πράγμα, όμως, κύριε Τσιάρα, πραγματικά ήσασταν απόλυτα συνεπείς, στις πελατειακές εξυπηρετήσεις στον ΟΠΕΚΕΠΕ. Εκεί στις υποχρεώσεις σας προς τους κομματάρχες και τα κομματικά εξαρτώμενα μέλη ήσασταν «Άγγλοι», πραγματικά.

Κύριε Υπουργέ, στη Θεσσαλία εδώ και μήνες συντελείται ο θάνατος του κτηνοτρόφου στα χρόνια του επιτελικού κράτους. Σας έχουμε προτείνει εδώ και καιρό τον τρόπο, ώστε να αντιστραφεί αυτή η κατάσταση, με άμεση και πλήρη αποζημίωση για τα χαμένα ζώα, με προκαταβολή 5% βάσει ΟΣΔΕ και συνολικά ποσά που ανταποκρίνονται στο πραγματικό κόστος αναπλήρωσης. Με αποζημίωση των αποθηκευμένων ζωοτροφών, με αποζημίωση εισοδήματος μέσω de minimis για αξιοπρεπή διαβίωση των κτηνοτρόφων, στήριξη συναφών κλάδων και ρήτρα προστασίας τιμών για γάλα και κρέας, με αναστολή πλειστηριασμών, φορολογικών, ασφαλιστικών και δανειακών υποχρεώσεων για δύο χρόνια. Με κρατική κάλυψη όλων των μέτρων βιοασφάλειας της θανάτωσης και της αποτέφρωσης ζώων, καθώς και της χρηματοδότησης των περιφερειών με διπλασιασμό του προσωπικού των κτηνιατρικών υπηρεσιών, με πρόσληψη χιλίων πεντακοσίων κτηνιάτρων σε μόνιμη και αξιοπρεπή βάση.

Καταθέτουμε, λοιπόν, κυρίες και κύριοι συνάδελφοι, το σχέδιο αυτό για τους εξής λόγους: Γιατί αντιλαμβανόμαστε όλοι ότι ο πρωτογενής τομέας είναι εθνική υπόθεση. Γιατί βλέπουμε πώς αντιμετωπίζετε τους αγρότες και τους κτηνοτρόφους, λες και είναι τα αποπαίδια σας και τους θυμάστε μόνο προεκλογικά. Κυρίως, όμως, κύριοι Υπουργοί, γιατί χωρίς αγρότες, χωρίς κτηνοτρόφους, δεν μπορεί να υπάρξει ούτε αυτάρκεια ούτε ελληνική περιφέρεια, άρα ούτε και οικονομία.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Μεϊκόπουλο.

Τον λόγο έχει ο κ. Ανδρέας Παναγιωτόπουλος.

Παρακαλώ, κύριε Παναγιωτόπουλε, έχετε τον λόγο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, συζητάμε σήμερα, στο πλαίσιο της επίκαιρης επερώτησης του ΣΥΡΙΖΑ, για τη μεγαλύτερη καταστροφή που έχει υποστεί στα χρονικά η ελληνική κτηνοτροφία. Είναι μια κατάσταση που τείνει να εξελιχθεί σε κρίση της υπαίθρου, μια τραγωδία που γονατίζει ολόκληρη την ελληνική αιγοπροβατοτροφία, έναν από τους πιο ζωντανούς πυλώνες της αγροτικής μας οικονομίας.

Το ξέρετε, κύριε Υπουργέ, ότι ζω και κατάγομαι από αγροτική περιοχή και από τη δυτική Αχαΐα σας επισκέφθηκαν και ο Δήμαρχος και οι υπόλοιποι εκεί εκπρόσωποι της αυτοδιοίκησης και ενημερώθηκαν.

Ζω καθημερινά την αγωνία, τον πόνο, αλλά και την αγανάκτηση και την απελπισία των κτηνοτρόφων μας, που από τη μια μέρα στην άλλη βρέθηκαν χωρίς εργασία, χωρίς εισόδημα. Η ατμόσφαιρα στις περιοχές που θανατώνονται ολόκληρα κοπάδια, θυμίζει πένθος, στην κυριολεξία. Τα επίσημα στοιχεία μιλούν από μόνα τους. Σε δεκατέσσερις μόλις μήνες τριακόσιες είκοσι επτά χιλιάδες οχτακόσια εξήντα οχτώ ζώα έχουν θανατωθεί, καταστρέφοντας κόπους ετών, οικογενειακά εισοδήματα, περιουσίες ολόκληρες.

Μόνο το Σεπτέμβριο χάθηκαν εξήντα πέντε χιλιάδες δεκατέσσερα ζώα, αύξηση σχεδόν 20% σε σχέση με τον προηγούμενο μήνα. Κάθε κοπάδι που χάνεται σημαίνει μια οικογένεια που χάνει το εισόδημα της, μια εγκατάσταση που σβήνει, μια κοινότητα, μια κοινωνία που βυθίζεται στην απελπισία και στην απόγνωση. Δεν μιλάμε για στατιστικά μεγέθη, μιλάμε για τις ζωές, για το βιός, για τον ίδιο τον ιστό της υπαίθρου που αποδομείται μέρα με την ημέρα. Μιλάμε για την ίδια την ελληνική κοινωνία. Το ότι φτάσαμε σε αυτή την εξαιρετικά κρίσιμη κατάσταση, είναι ένα βήμα πριν την κατάρρευση της αγροτικής οικονομίας, γιατί προς τα εκεί οδεύουμε. Γι’ αυτό είναι υπεύθυνη η Κυβέρνηση της Νέας Δημοκρατίας, αυτοί που δεν είναι ερασιτέχνες αλλά είναι έμπειροι και τεχνοκράτες. Μάλλον εξάντλησαν την αριστεία στο σκάνδαλο του ΟΠΕΚΕΠΕ που στερεί και εκθέτει τη χώρα και απ’ ό,τι φαίνεται, θα συνεχίσει να στερεί από τους τίμιους αγρότες του μόχθου, σημαντικά κεφάλαια. Και αυτό, γιατί τα έδωσε πού; Στους κηφήνες, τους παρακρατικούς και τους παρακομματικούς, σε αυτούς που δεν ήξεραν καν να ξεχωρίζουν την ήρα από το στάρι, όσον αφορά την αγροτική ύπαιθρο, αυτοί που στην Εξεταστική Επιτροπή δεν ξέρουν και δεν γνωρίζουν, γιατί η σιωπή μάλλον για αυτούς, είναι χρυσός, γιατί αυτό το δικαίωμα επικαλούνται, της σιωπής, για να αποφύγουν τα καυτά ερωτήματα της Αντιπολίτευσης. Και ποια είναι αυτά; Είναι τα ερωτήματα των Ελλήνων πολιτών. Αυτά είναι τα ερωτήματα που μεταφέρει η Αντιπολίτευση στις επιτροπές. Και βεβαίως, καλύπτουν τους πολιτικούς τους προϊσταμένους, διότι κατόπιν των εντολών αυτών έδρασαν.

Αυτή είναι η κατάσταση που έχετε δημιουργήσει, γιατί πώς αλλιώς να εξηγήσουμε αυτή την επιπολαιότητα, την ανεπάρκεια, την καθυστερημένη αντίδραση, την εγκληματική αμέλεια σε ένα φαινόμενο που όλοι προειδοποιούσαν ότι μπορεί να έρθει. Και αν ξεφύγει από τον έλεγχο, στη συνέχεια είναι εξαιρετικά δύσκολο να περιοριστεί.

Ξέρατε τι γίνεται δίπλα στην Τουρκία. Δεν λάβατε κανένα μέτρο στον Έβρο όμως, για να μην μπει η ευλογιά μέσα. Ούτε σήμερα λαμβάνετε μέτρα. Πάτε πίσω από τον ιό. Δεν πάτε μπροστά, ώστε να προλάβουμε την εξάπλωση του ιού της ευλογιάς. Δεν βάζετε απολυμαντικούς σταθμός στα λιμάνια, στα νησιά. Δεν βάζετε απολυμαντικούς σταθμούς από τη δυτική Αχαΐα προς την Ηλεία, σε όλους τους δρόμους που μεταφέρουν αγροτικά προϊόντα, αγροτικά μηχανήματα και οτιδήποτε άλλο. Τι περιμένετε; Να πάει η ευλογιά στην Ηλεία και μετά να κλαίμε όλοι μαζί εδώ ή να κατηγορούμε ο ένας τον άλλο; Δεν το κατάλαβα αυτό. Φαίνεται πως έχουμε ξεφύγει τελείως.

Στις 12 Οκτωβρίου ακούσαμε μια σειρά από προτάσεις, όπως η διεύρυνση του ωραρίου στους σταθμούς απολύμανσης και η οικονομική ενίσχυση των κτηνοτρόφων για τα έξοδα απολύμανσης, μέτρα αποσπασματικά και εξαιρετικά αργοπορημένα, μέτρα που έπρεπε να έχουν ληφθεί από την πρώτη μέρα και έρχεστε μήνες μετά να τα θέσετε σε εφαρμογές.

Κύριε Υπουργέ, προχθές επισκέφθηκα το παράρτημα της κτηνιατρικής υπηρεσίας στη δυτική Αχαΐα, όπου ήταν ένας κτηνίατρος και ένας υπάλληλος. Ξέρετε γιατί τους επισκέφτηκα; Να τους πω ένα ευχαριστώ, εκ μέρους των κτηνοτρόφων της περιοχής. Μέρα και νύχτα τα δίνουν όλα. Τι δικαιούνται αυτοί οι άνθρωποι; Τι δικαιούνται; Βαρέα και ανθυγιεινά; Τι στήριξη έχουν αυτοί οι άνθρωποι;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Το ανθυγιεινό επίδομα το δώσαμε, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μπράβο, δεν φτάνουν όμως αυτά!

(Θόρυβος – Διαμαρτυρίες)

**ΠΡΟΕΔΡΕΥΩΝ (Ιωάννης Πλακιωτάκης):**  Παρακαλώ!

Ολοκληρώστε, κύριε συνάδελφε. Παρακαλώ συνεχίστε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Να μην πάρουν ούτε αυτά θέλετε;

(Θόρυβος – Διαμαρτυρίες)

Νομίζετε όμως, ότι ένας κτηνίατρος κι ένας υπάλληλος αρκούν για να καλύψουν την περιοχή; Αρκούν για να αναπτύξουν προληπτικό έλεγχο και καθοδήγηση των αγροτών και της περιοχής;

Εάν νομίζετε ότι όλα αυτά αρκούν, εγώ δεν έχω να προσθέσω τίποτε άλλο. Απλά θέλω να πω ότι ουσιαστικά μπήκε το πρόβλημα από τον ΣΥΡΙΖΑ και σε ευρωπαϊκό επίπεδο, στο Ευρωκοινοβούλιο. Έχουμε δύο ερωτήσεις που κατέθεσε ο Ευρωβουλευτής μας κ. Αρβανίτης, τις οποίες θα τις καταθέσω για τα Πρακτικά. Εδώ είναι σαφές τι ζητάμε: Γιατί δεν ζητάτε βοήθεια από την Ευρωπαϊκή Ένωση στην αντιμετώπιση του φαινομένου αυτού, που εξαφανίζεται η ελληνική κτηνοτροφία; Γιατί δεν ζητάτε χρηματοδοτικά εργαλεία στήριξης αυτού του αγροτικού κόσμου; Γιατί δεν κάθεστε στο ίδιο τραπέζι με αρμόδιες επιστημονικές επιτροπές κτηνιάτρων και άλλων σε ευρωπαϊκό επίπεδο, για να δούμε τι ρόλο παίζει ο εμβολιαστικός όλος μηχανισμός και η αντιμετώπιση;

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ναι, κύριε Πρόεδρε, αλλά είναι σοβαρά τα ζητήματα. Τι να κάνουμε τώρα;

**ΠΡΟΕΔΡΕΥΩΝ (Ιωάννης Πλακιωτάκης):** Ναι, αλλά έχουμε και περιορισμό στον χρόνο.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Μα, εξαφανίζεται η ύπαιθρος, χάνονται οικογένειες, χάνονται νοικοκυριά. Δεν είναι απλά τα πράγματα.

**ΠΡΟΕΔΡΕΥΩΝ (Ιωάννης Πλακιωτάκης):** Μπορείτε να χρησιμοποιήσετε τη δευτερολογία σας.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τα καταθέτω εδώ, διότι τα κατέθεσε ο Ευρωβουλευτής ως ερωτήσεις στο Ευρωκοινοβούλιο και ζητάμε και από εσάς να καθίσετε στο ίδιο τραπέζι, στη δραματική αυτή κατάσταση που ζει τώρα η ελληνική κτηνοτροφία και η ελληνική ύπαιθρος.

(Στο σημείο αυτό ο Βουλευτής κ. Ανδρέας Παναγιωτόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχω πολλά να πω ακόμα, αλλά δεν θα τα πω, μια και με περιορίζει ο χρόνος. Θα επανέλθω στη δευτερολογία, όμως, κύριε Πρόεδρε, μην ανησυχείτε.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει ο κ. Γεώργιος Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, φέρνουμε στη Βουλή ένα ζήτημα κορυφαίο, εξαιρετικά κρίσιμο. Το έχουμε αναδείξει και στις περιοχές που πηγαίνουμε με τον Πρόεδρο του ΣΥΡΙΖΑ-Προοδευτική Συμμαχία και στο Ευρωκοινοβούλιο με όλα μας τα όπλα, με όλα μας τα εργαλεία και με επιμονή, διότι αφορά όλη την αλυσίδα της επαρχίας στην οποία και εμείς ζούμε και υπηρετούμε.

Ο πρωτογενής τομέας βρίσκεται αντιμέτωπος, κύριοι Υπουργοί, με τη σοβαρότερη κρίση των τελευταίων δεκαετιών ως αποτέλεσμα των πολιτικών επιλογών σας, που έχουν οδηγήσει σε αδιέξοδο τους παραγωγούς, σε φτωχοποίηση, σε εξαθλίωση, σε εγκατάλειψη χωραφιών, στάβλων και μονάδων. Αυτό προκύπτει και από τις επιστολές αγωνίας και απόγνωσης που μας στέλνουν και οι συνεταιρισμοί και οι σύλλογοι, δημοτικά, τοπικά συμβούλια από όλη την Κορινθία.

Το πάγωμα των πληρωμών του ΟΠΕΚΕΠΕ για τα έτη 2024 και 2025 δημιουργεί δημοσιονομικό και κοινωνικό κενό 1,1 δισεκατομμύρια ευρώ ενώ αφήνει χιλιάδες αγρότες χωρίς ρευστότητα και τη γεωργική παραγωγή εκτεθειμένη σε πλήρη παράλυση. Είναι γεγονός ότι είναι υπαρκτός ο κίνδυνος απώλειας ευρωπαϊκών πόρων για υλοποιημένα μέτρα που θα κληθούν να πληρωθούν από τον κρατικό προϋπολογισμό. Χιλιάδες παραγωγοί την ίδια στιγμή, ενώ το κράτος και η πολιτεία δεν είναι εντάξει στις υποχρεώσεις τους απέναντί τους, έρχονται να διαχειριστούν ειδοποιητήρια για διακοπές ρεύματος, πλειστηριασμούς πρώτης κατοικίας, πλειστηριασμούς αγροτικής γης και όλες αυτές τις συνέπειες, τις οποίες δεν μπορούν να αντιμετωπίσουν.

Γι’ αυτό, λοιπόν, είναι πάρα πολύ κρίσιμη παρέμβαση της πολιτείας και τα έχουμε ζητήσει αυτά, διότι -επαναλαμβάνω- όταν το κράτος δεν είναι εντάξει στις υποχρεώσεις του με εξόφθαλμη ευθύνη δική σας, δεν μπορεί να ζητάμε από τους αγρότες αυτά που δεν μπορούν να δώσουν, οι οποίοι δεν μπορούν να καλύψουν τα έξοδα διαβίωσής τους αυτή τη στιγμή.

Για να έρθω στους εργάτες γης, οι καθυστερήσεις στην έγκριση θέσεων και στη διαδικασία μετακλήσεων εργατών γης έχουν οδηγήσει σε σοβαρές ελλείψεις εργατικών χεριών εν μέσω περιόδου συγκομιδής. Οι περισσότερες διακρατικές δεν λειτουργούν, με τεράστια ζητήματα στα προξενεία που κάνουν αυτές τις διαδικασίες και δεν κάνετε απολύτως τίποτα για αυτό. Μόνο επικοινωνία και διακηρύξεις.

Παράλληλα, διαπιστώνονται δυσλειτουργίες στον ΕΦΚΑ, όπου εργάτες που πληρώνονται νόμιμα με εργόσημο, εμφανίζονται ανασφάλιστοι. Η λήξη της προθεσμίας για μετακλητούς εργάτες χωρίς παράταση απειλεί να επιδεινώσει το πρόβλημα, ενώ από το 2025 η κοινωνική αιρεσιμότητα της ΚΑΠ θα φέρει νέες ποινές για κάθε εργατική παράβαση.

Επειδή βλέπω τον κ. Καιρίδη εδώ, είχε έρθει μία διάταξη όταν ήταν Υπουργός για την τριετία, για τη δυνατότητα να παίρνουν άδεια εργασίας άνθρωποι που είναι τουλάχιστον τρία χρόνια στη χώρα. Στο ίδιο κόμμα, στην ίδια Κυβέρνηση το μόνο που έκανε ο κ. Βορίδης ήταν να το καταργήσει. Ρωτήστε, λοιπόν, τους παραγωγούς εάν μπορούν να καλύψουν τις ανάγκες τους και αν αυτό τους βοήθησε ή όχι. Το είχαμε ψηφίσει και εμείς τότε, γιατί ήταν αίτημά μας.

Έτσι, λοιπόν, εφαρμόζετε και απάνθρωπη στρατηγική, που είναι αντίθετη στο διεθνές δίκαιο σε πολλά πράγματα, αλλά και αδιέξοδη και αναποτελεσματική για τον πρωτογενή τομέα. Αυτή είναι η πολιτική σας.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Μετά από επτά χρόνια διακυβέρνησής σας ο αγροτικός τομέας βρίσκεται σε θεσμική, οικονομική και κοινωνική κατάρρευση, ξεκάθαρα. Δεν πρόκειται για συγκυριακή δυσκολία. Αποδυναμώσατε τις δημόσιες υπηρεσίες, υπονομεύσατε τις κτηνιατρικές και αγροτικές δομές, μετατρέψατε ευρωπαϊκές ενισχύσεις σε πεδίο πελατειακών εξυπηρετήσεων και σκανδάλων.

Κάνατε, όμως και κάτι άλλο: Τορπιλίσατε και τις υποδομές. Αυτό ήθελε μεγάλη προσπάθεια, πραγματικά.

Η Κυβέρνηση του ΣΥΡΙΖΑ, κυρίες και κύριοι συνάδελφοι και κύριοι Υπουργοί, σας άφησε τριάντα ένα αρδευτικά έργα συνολικού προϋπολογισμού 448 εκατομμυρίων ευρώ με 100% δημόσια χρηματοδότηση από το Πρόγραμμα Αγροτικής Ανάπτυξης και το Πρόγραμμα Δημοσίων Επενδύσεων. Πλήρης απραξία. Έρχεστε στον αστερισμό των ΣΔΙΤ, όπως και σε όλα, να τα εκχωρήσετε σε ιδιώτες. Εξυπηρέτηση μεγάλων οικονομικών συμφερόντων απέναντι στο δημόσιο συμφέρον. Αύξηση του κόστους των έργων, αλλά και της επιβάρυνσης των πολιτών και το σχέδιό σας για ιδιωτικοποίηση του νερού από την άρδευση. Χαρακτηριστικό παράδειγμα, το φράγμα του Ασωπού στην Κορινθία. Ένα σκάνδαλο, πραγματικά.

Το 2019 το πήρατε στο 65% της υλοποίησής του με πλήρη χρηματοδότηση του έργου, με μελέτη ακόμα και για τα δίκτυα -και αυτό έγινε αντίστοιχα σε όλη την Ελλάδα, όχι μόνο στην Κορινθία- και ήρθατε λίγα χρόνια μετά να αυξήσετε το ποσό της μελέτης για τα δίκτυα από 3 εκατομμύρια ευρώ σε 5,6 εκατομμύρια ευρώ και πριν από έξι μήνες να κάνετε μία σύσκεψη, όπου κάνατε νέα συμπληρωματική σύμβαση 3,5 εκατομμυρίων ευρώ και το έργο παραμένει στάσιμο. Καμία πρόοδος, καμία εξέλιξη, καμία υλοποίηση του έργου. Μόνο επικοινωνία. Και ξέρετε κάτι; Έχετε υλοποιήσει το 5% του έργου. Στο 70% είναι το έργο, έξι χρόνια τώρα. Και σε όλη την Ελλάδα αντίστοιχα. Αυτό δεν είναι ζημιά μόνο και πλήγμα για τους παραγωγούς, είναι η εξαφάνιση του παραγωγικού ιστού και της Κορινθίας, διότι όταν θα ολοκληρωθεί το 2030 ή και παραπάνω, δεν θα έχει μείνει τίποτα.

Δυστυχώς, η γεωργία -είναι γεγονός- είναι ο μεγαλύτερος χρήστης του νερού -το 87%- και το πρόβλημα διαχείρισης των υδάτων, το οξύτερο πρόβλημα της ελληνικής γεωργίας, είχε υλικό. Και ο Σωκράτης Φάμελλος σαν Υπουργός και άλλοι Υπουργοί της Κυβέρνησής μας είχαν δώσει σχέδια ολοκληρωμένα.

Ερχόμαστε, λοιπόν και σας ρωτάμε: Πότε σκοπεύει η Κυβέρνηση, επιτέλους, να κάνει τα αυτονόητα, να καταβάλει τα εκκρεμή ποσά των κοινοτικών ενισχύσεων για το 2024 και το 2025, προκειμένου να αποκατασταθεί η ρευστότητα των αγροτών και να αποφευχθεί η πλήρης παράλυση παραγωγής; Υπάρχει όντως κίνδυνος απώλειας των ευρωπαϊκών πόρων που θα επιβαρύνουν τον κρατικό προϋπολογισμό και ποιο το ακριβές ύψος; Ή μήπως θα γίνει συμψηφισμός, τελικά, με μελλοντικές ενισχύσεις, δηλαδή θα τα πληρώσουν πάλι οι παραγωγοί τα δικά σας λάθη και τα σκάνδαλα;

Πώς σκοπεύει η Κυβέρνηση να καλύψει σοβαρές ελλείψεις εργατικών χεριών εν μέσω συγκομιδής με ένα σχέδιο αξιοπρεπούς εργασίας, αλλά και κάλυψης των αναγκών των παραγωγών;

Γιατί δεν επεκτάθηκε η προθεσμία για μετακλητούς εργάτες, με αποτέλεσμα προβλήματα στον ΕΦΚΑ και απώλειας ενισχύσεων ΚΑΠ;

Τι σχέδιο έχει η Κυβέρνηση για τη διαχείριση του αρδευτικού νερού, χωρίς να επιβαρυνθούν οι αγρότες και να προχωρήσουν με δημόσια χρηματοδότηση και έλεγχο οι υποδομές άρδευσης;

Και τέλος, ποια μέτρα θα ληφθούν για μείωση του κόστους παραγωγής και στήριξη των παραγωγών; Αυτή η τεράστια αισχροκέρδεια, κύριε Υπουργέ, από το χωράφι στο ράφι με τους μεσάζοντες που δεν κάνετε τίποτα για αυτό.

Εμείς έχουμε καταθέσει ένα ολοκληρωμένο πρόγραμμα εδώ και πολύ καιρό με συγκεκριμένα σημεία από την εμπειρία της διακυβέρνησής μας και πρέπει αυτό και σαν ΣΥΡΙΖΑ-Προοδευτική Συμμαχία αλλά και άλλες προοδευτικές δυνάμεις, την παραγωγική ανασυγκρότηση και το παραγωγικό μοντέλο να τα βάλουμε μπροστά, πρώτη προτεραιότητα για να μείνει ο κόσμος στον τόπο του.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ψυχογιό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και δύο συνοδοί εκπαιδευτικοί από το 34ο Δημοτικό Σχολείο Αθήνας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η κυρία Καλλιόπη Βέττα.

**ΚΑΛΛΙΟΠΗ ΒΕΤΤΑ:** Ευχαριστώ κύριε πρόεδρε θα πάρω και το χρόνο της δευτερολογία μου κύριε υπουργέ και υφυπουργοί. όπως κατέδειξαν οι τεκμηριωμένες θέσεις και ερωτήσεις των συναδέλφων βουλευτών ο αγροτικός τομέας βρίσκεται σε μια πρωτοφανή ιστορική περιδίνηση και κατάρρευση

Σε μια σειρά από κρίσιμες προκλήσεις που αντιμετωπίζει ο πρωτογενής τομέας τόσο σε εθνικό όσο και σε διεθνές επίπεδο, έχουμε μια κυβερνητική διαχείριση που οδηγεί σε απαξίωση των αγροτών και ναρκοθέτηση του μέλλοντός τους.

Το κόστος παραγωγής, εμπορίας, μεταφοράς, η ακρίβεια στις πρώτες ύλες, στα αγροεφόδια και τις ζωοτροφές, η έλλειψη προστασίας από το χωράφι στο ράφι ήταν μερικά από τα επιτεύγματά σας όλο το προηγούμενο διάστημα, χωρίς δυστυχώς να μείνετε σε αυτά, καθώς οι πληγές του ΟΠΕΚΕΠΕ και της ευλογιάς στα αιγοπρόβατα ήταν το επιστέγασμα της διαφθοράς και της ανικανότητάς σας.

Για την ευλογιά στα αιγοπρόβατα είστε αποκλειστικά υπεύθυνοι, όσο και αν θέλετε να αφήσετε αιχμές για άλλους. Από πέρυσι τον Αύγουστο αδυνατείτε να ελέγξετε μια νοσογόνα ασθένεια, χωρίς να ξέρετε ακόμη με βεβαιότητα πώς και από πού ξεκίνησε, ποιοι ευθύνονται, ποια μέτρα είναι αποτελεσματικά, τι γίνεται με το εμβόλιο, πώς και πότε θα αποζημιωθούν οι αγρότες για το χαμένο εισόδημα, για το χαμένο ζωικό κεφάλαιο, για τις ζωοτροφές, ποια είναι τα κατάλληλα υγειονομικά μέτρα για τη βιοασφάλεια, τι γίνεται με την ιχνηλάτηση και μια σειρά άλλων ζητημάτων που άπτονται αυτού του θέματος.

Δεν έχουμε απαντήσεις για όλα αυτά. Όλα στο περίπου, όλα μετέωρα και αναποτελεσματικά. Μόνο διαβεβαιώσεις και αυτοθαυμασμός. Την ώρα που έχουμε την κραυγή αγωνίας των κτηνοτρόφων για το μέλλον τους, την ώρα που έχουμε θανάτωση εκατοντάδων χιλιάδων ζώων, αναστολή λειτουργίας σφαγείων, διακοπή περισυλλογής γαλακτοκομικών προϊόντων, απώλεια ντόπιου γενετικού υλικού, απαγόρευση μετακινήσεων και αγοραπωλησιών ζώων και ζωοτροφών, η Κυβέρνηση θεωρεί ότι έπραξε τα δέοντα για τον έλεγχο και την αποτροπή της εξάπλωσης της ευλογιάς. Τα συμπεράσματα σε όσους μας ακούνε.

Για το σκάνδαλο του ΟΠΕΚΕΠΕ μίλησαν οι συνάδελφοί μου διεξοδικά. Να επαναλάβω μόνο τούτο: Το σκάνδαλο, πέρα από την οικονομική, ποινική και ηθική απαξία, έχει και μια άλλη πτυχή. Οι νόμιμοι αγρότες πληρώνουν διπλά το σκάνδαλο που δημιούργησε η Κυβέρνησή σας και το κόμμα της Νέας Δημοκρατίας. Αφενός, με την κλοπή των επιδοτήσεων και αφετέρου, με τις καθυστερήσεις στις πληρωμές, μια εξέλιξη που οφείλεται αποκλειστικά στη διαφθορά και τη δική σας ανεπάρκεια.

Να έρθω στο ζήτημα των αποζημιώσεων από φυσικές καταστροφές, ένα θέμα που θίγουμε στην ερώτηση. Συγκεκριμένα, οι επιπτώσεις της κλιματικής κρίσης, όπως παγετοί, υψηλές θερμοκρασίες, χαλαζοπτώσεις, πλημμύρες και παρατεταμένες ξηρασίες πλήττουν συστηματικά τους Έλληνες αγρότες, προκαλώντας σοβαρές ζημιές στην αγροτική παραγωγή.

Την ίδια ώρα, ο υποστελεχωμένος ΕΛΓΑ αδυνατεί να ανταποκριθεί αποτελεσματικά, καθώς ο Κανονισμός Ασφάλισης παραμένει αναχρονιστικός και δεν καλύπτει τους σύγχρονους κινδύνους, καθώς οι αγρότες, παρά τις εισφορές που καταβάλλουν, δεν προστατεύονται επαρκώς στις νέες προκλήσεις της κλιματικής κρίσης.

Να γίνω πιο συγκεκριμένη με ένα παράδειγμα. Οι αγρότες της περιοχής μου στη Δυτική Μακεδονία, στην Κοζάνη, είχαν το 2024, αλλά και φέτος μεγάλες ζημιές στις δενδροκαλλιέργειες λόγω υψηλών θερμοκρασιών, αλλά και παγετού αντίστοιχα. Οι αποζημιώσεις δεν έχουν καταβληθεί ακόμη, παρά το γεγονός ότι υπήρξε δέσμευση σε συζήτηση επίκαιρης ερώτησης που έκανα και απάντησε ο κ. Κέλλας, ότι εξετάζεται το αίτημα η αποζημίωση μέσω ΚΟΕ, να πληρωθούν οι αγρότες στις αρχές του 2025, προθεσμία βέβαια που παρήλθε άπρακτη.

Το αποτέλεσμα είναι ότι οι αγρότες στη Δυτική Μακεδονία, αλλά και όχι μόνο, σε όλη την Ελλάδα, έχουν μείνει χωρίς επαρκή κεφάλαια για τη νέα καλλιεργητική περίοδο, την πληρωμή των ασφαλίστρων, τις υποχρεώσεις τους, αλλά κυρίως και πρώτιστα, για την επιβίωση των ίδιων και των οικογενειών τους.

Θα επανέλθω σε αυτό το θέμα σε προσεχές διάστημα στη Βουλή σε νέα επίκαιρη ερώτηση, για να μάθουν οι αγρότες της περιοχής, αλλά και όχι μόνο, αν και πότε και τι προτίθεστε τελικά να κάνετε για το θέμα και με ποια χρηματοδοτικά εργαλεία θα ικανοποιήσετε τα αιτήματά τους. Διότι αυτή τη στιγμή είναι όμηροι.

Η αδιαφορία και η ανεπάρκειά σας οδηγούν σε μια κατάσταση όπου οι αγρότες παίρνουν μόνο προκαταβολές -και αν τις παίρνουν και αυτές- που συχνά ζητούνται πίσω. Πολλές φορές, μάλιστα, έχουμε χρηματικές καταβολές με κατά περίπτωση νομοθέτηση. Την ίδια ώρα, ο Κανονισμός του ΕΛΓΑ μένει απαρχαιωμένος, παρά τις διαβεβαιώσεις σας για επικαιροποίηση, ώστε να συμπεριλαμβάνονται και οι ζημιές από την κλιματική αλλαγή. Αναρωτιόμαστε: Άραγε, αυτό είναι τυχαίο ή είναι μια προαναγγελία της κυβερνητικής λογικής για τη σταδιακή ιδιωτικοποίηση της αγροτικής ασφάλειας, στην οποία αποβλέπει η Κυβέρνηση με τη διαρκή απαξίωση του ΕΛΓΑ; Περιμένουμε τις απαντήσεις σας και σε αυτό.

Επίσης, θέλω να σταθώ όσο μένει χρόνος στο ζήτημα της μελισσοκομίας. Εκεί, εκτός από τα προβλήματα της νοθείας, των ελληνοποιήσεων, των ισχνών επιδοτήσεων και των χαμηλών τιμών, έχουμε το προβληματικό Εθνικό Ηλεκτρονικό Μελισσοκομικό Μητρώο, την απουσία εθνικού συστήματος, τους περιορισμούς της μελισσοκομίας στο δάσος, την έλλειψη αποζημιώσεων από τον ΕΛΓΑ, την αδιαφορία για τη σύνδεση της μελισσοκομίας με τον τουρισμό και τη γαστρονομία. Και παράλληλα, τίποτα ουσιαστικό για τη βιολογική μελισσοκομία, μιας παραγωγής που έχει πολύ υψηλό κόστος λειτουργίας, πιστοποίησης και διατήρησης της βιολογικής ταυτότητας, με το τελειωτικό χτύπημα να δίνεται με την ακύρωση των προκηρύξεων για επιδότηση των βιολογικών, ακριβώς γιατί αποτύχατε και εδώ να κάνετε αποτελεσματικούς ελέγχους στους επιτήδειους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Το αποτέλεσμα είναι ότι τα προβλήματα της μελισσοκομίας έχουν διογκωθεί στα χρόνια διακυβέρνησης της Νέας Δημοκρατίας και οι μελισσοκόμοι της χώρας μας αντιμετωπίζουν ανυπέρβλητες δυσκολίες επιβίωσης σε έναν κλάδο που εδώ και δεκαετίες συμβάλλει στην παραγωγή προϊόντων υψηλής διατροφικής αξίας, ταυτόχρονα με την παροχή βασικού ή και συμπληρωματικού εισοδήματος σε μεγάλο αριθμό αγροτών, επιδρώντας σημαντικά στην εθνική οικονομία.

Εξηγήσεις, επίσης, θα θέλαμε -και πρέπει να δοθούν- για το Μέτρο 23. Επαίρεστε για το Μέτρο 23, καθώς σχεδιάστηκε και υλοποιήθηκε χωρίς να έχει προηγηθεί υπολογισμός ποια προϊόντα και ποιες περιοχές δικαιούνται αποζημίωση.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΚΑΛΛΙΟΠΗ ΒΕΤΤΑ:** Ολοκληρώνω, κύριε Πρόεδρε.

Να πω ένα παράδειγμα. Μένει εκτός η ελιά από αυτό το Μέτρο, που καλλιεργείται σε πολλά μέρη της χώρας, η κορινθιακή σταφίδα και τα ακτινίδια, ενώ ολόκληρες περιοχές και παραγωγές, όπως η Χαλκιδική, για παράδειγμα, με το βαμβάκι μένουν εκτός, ενώ άλλες για το ίδιο προϊόν συμπεριλαμβάνονται και δεν έχουν καθόλου παραγωγή.

Κύριε Υπουργέ, σας θέτω σαφή ερωτήματα και περιμένω τις απαντήσεις σας: Πώς σκοπεύει η Κυβέρνηση να εκσυγχρονίσει τον Κανονισμό του ΕΛΓΑ, ώστε να καλύπτει ζημιές από ακραία καιρικά φαινόμενα και συνεπαγωγικά, τι θα κάνετε για να παίρνουν οι αγρότες τάχιστα και στο 100% το ποσό των προβλεπόμενων αποζημιώσεων και πότε θα πληρωθούν για το 2024 και το 2025; Ποιο είναι το σχέδιο της Κυβέρνησης για τη διάσωση των μελισσοκόμων;

Κλείνω, λέγοντας -και ευχαριστώ, κύριε Πρόεδρε- τα εξής: Αναφέρατε χθες σε δήλωση ότι δίνετε μια μάχη για την αποκατάσταση του πρωτογενούς τομέα και τη διαφάνεια στις πληρωμές. Δυστυχώς για τους αγρότες, τους καταναλωτές και τους πολίτες γενικά, η μάχη αυτή έχει χαθεί και η ιστορία θα καταγράψει ότι αποκλειστικά υπεύθυνη είναι μόνο η Κυβέρνηση της Νέας Δημοκρατίας.

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Βέττα.

Τον λόγο έχει ο κ. Κωνσταντίνος Μπάρκας, ο τελευταίος από τους ερωτώντες Βουλευτές.

**ΚΩΝΣΤΑΝΤΙΝΟΣ ΜΠΑΡΚΑΣ:** Ευχαριστώ πολύ, κύριε Πρόεδρε.

Θα πάρω και τη δευτερομιλία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ωραία.

**ΚΩΝΣΤΑΝΤΙΝΟΣ ΜΠΑΡΚΑΣ:** Η αλιεία αποτελεί έναν ιδιαίτερης σημασίας παραγωγικό κλάδο της χώρας μας, με ισχυρό κοινωνικό, οικονομικό και περιβαλλοντικό αποτύπωμα, κυρίως για τις παράκτιες και νησιωτικές περιοχές, όπου συμβάλλει καθοριστικά στην τοπική οικονομία, στη διατροφική αυτάρκεια, στην κοινωνική συνοχή, στην περιβαλλοντική προστασία και στον βιώσιμο τουρισμό.

Ο ελληνικός στόλος αποτελείται κυρίως από μικρού μεγέθους, οικογενειακού χαρακτήρα σκάφη, τα οποία χρησιμοποιούν παραδοσιακό εξοπλισμό. Επιπλέον, οι επενδύσεις είναι περιορισμένες, ενώ ο μέσος όρος ηλικίας των σκαφών αυξάνεται. Αυτό το περιβάλλον αφήνει περιορισμένα περιθώρια για νέες και καινοτόμες τεχνικές όχι μόνο για μικρούς αλιείς, αλλά και για μεγαλύτερα σκάφη από τη στιγμή που τα τελευταία αντιμετωπίζουν κόστη που τρέχουν με υψηλούς ρυθμούς.

Συνοψίζοντας, τα βασικά προβλήματα της ελληνικής αλιείας σήμερα εστιάζονται στα εξής σημεία: Στην απουσία μιας εθνικής στρατηγικής για την αλιεία, στο υψηλό κόστος εισροών και ιδιαίτερα, τη μεγάλη αύξηση των τιμών των καυσίμων και υλικών απαραίτητων για την καθημερινή δραστηριότητα των αλιέων, στη μείωση των αλιευμάτων, ως συνέπεια της κλιματικής κρίσης, λόγω της αύξησης της θερμοκρασίας των θαλασσών, της παράνομης αλιείας από άλλες χώρες που δεν υποχρεούνται να ακολουθούν την ενωσιακή νομοθεσία και τις απαγορεύσεις που αυτή επιτάσσει -η αναφορά είναι συγκεκριμένη, κύριε Υπουργέ και αφορά στην Τουρκία και τα γεγονότα τα οποία είδαμε το προηγούμενο διάστημα- στη μεγάλη έλλειψη ειδικευμένου εργατικού προσωπικού, καθώς και στην έλλειψη νέων επαγγελματιών, στην κυριαρχία των χωροκατακτητικών ψαριών και την αύξηση του πληθυσμού των θαλάσσιων θηλαστικών, που προκαλούν ζημιές στα αλιευτικά εργαλεία και μειώνουν τον πληθυσμό των υπόλοιπων θαλασσινών ειδών.

Επίσης, εστιάζονται στην εμφάνιση της ιογενούς εγκεφαλοπάθειας, που πλήττει κυρίως ψάρια της οικογένειας που ανήκουν τα λαβράκια, οι στήρες και οι σφυρίδες, στην υποστελέχωση των κρατικών υπηρεσιών αλιείας, στη μη θέσπιση από την Κυβέρνηση ως όφειλε από τον Μάρτιο του 2021 των απαραίτητων θαλάσσιων χωροταξικών σχεδίων, όπως επιτάσσει η οδηγία για τον θαλάσσιο χωροταξικό σχεδιασμό.

Τέλος, εστιάζονται στη μη ολοκλήρωση των ειδικών περιβαλλοντικών μελετών για τις θαλάσσιες προστατευόμενες περιοχές της Ελλάδας, που ανήκουν στις γνωστές του NATURA 2000, που έχει οδηγήσει στην απουσία σχεδίων διαχείρισης και συνεπώς στην αδυναμία της Ελλάδας να διεκδικήσει πόρους από το Ταμείο Αλιείας, οι οποίοι πόροι θα μπορούσαν, πέρα από τα κόστη προστασίας των θαλάσσιων οικοσυστημάτων, να συμβάλλουν και στην αποκατάσταση ή αναπλήρωση εισοδημάτων των αλιέων στις περιοχές αυτές.

Στα παραπάνω προβλήματα ήρθαν να προστεθούν και οι συνέπειες από την εφαρμογή της υπουργικής απόφασης με αριθμό 65/22344/2024 με τίτλο «Για τη ρύθμιση των συμπληρωματικών μέτρων εφαρμογής των ενωσιακών διατάξεων του κοινοτικού συστήματος ελέγχου της αλιείας ως προς τη ζύγιση αλιευτικών προϊόντων κατά την εκφόρτωση». Η υπουργική αυτή απόφαση, κατά τους συντάκτες της, ορίζει συμπληρωματικά μέτρα για την εφαρμογή των ενωσιακών διατάξεων της αλιευτικής νομοθεσίας για την κοινή οργάνωση αγοράς και για το ενωσιακό σύστημα ελέγχου τήρησης των κανόνων της κοινής αλιευτικής πολιτικής αναφορικά με θέματα ζύγισης αλιευτικών προϊόντων κατά την εκφόρτωση, αλλά και την αποθήκευση, μεταφορά ή πώληση και ρύθμιση του ελέγχου εφαρμογής των διατάξεων και της κύρωσης που επιβάλλονται στις περιπτώσεις μη συμμόρφωσης. Πρακτικά, εισάγει μια σειρά από ρυθμίσεις που δεν ανταποκρίνονται στις πραγματικές συνθήκες, αλλά και στις ανάγκες των αλιέων, οδηγώντας σε αδιέξοδο και απειλώντας τη βιωσιμότητα του αλιευτικού κόσμου της χώρας μας.

Ενδεικτικά, οι επαγγελματίες αλιείς σε εφαρμογή της υπουργικής απόφασης και της σχετικής εγκυκλίου οφείλουν να ενημερώνουν τη λιμενική αρχή τέσσερις ώρες πριν βγουν στο λιμάνι για την ποσότητα και το είδος των αλιευμάτων τους, να ζυγίζουν τα αλιεύματά τους σε πιστοποιημένη ζυγαριά, το κόστος των οποίων είναι ιδιαίτερα υψηλό και να τα τοποθετούν σε ξεχωριστά ιχθυοκιβώτια ανά είδος. Σε αντίθετη περίπτωση, προβλέπεται η επιβολή ποινών μέσω μοριοδότησης για όσους αλιείς δεν συμμορφωθούν με τα ανωτέρω, με κίνδυνο να χαθεί ακόμη και η άδεια άσκησης επαγγέλματος των αλιέων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω.

Ο ΣΥΡΙΖΑ-Προοδευτική Συμμαχία αντιλαμβανόμενος την αγωνία του αλιευτικού κόσμου της χώρας, που κάνει λόγο για μέτρα που εξοντώνουν την αλιευτική δραστηριότητα προς όφελος των συμφερόντων της βιομηχανικής αλιείας και ωθούν εκτός κλάδου μεγάλη μερίδα αλιέων, δεσμεύεται να διεκδικήσει σε κοινοβουλευτικό επίπεδο τη μέγιστη δυνατή μείωση της οικονομικής επιβάρυνσης των αλιέων από τις απαιτήσεις της υπουργικής απόφασης.

Ταυτόχρονα, τόσο σε επίπεδο ελληνικού όσο και ευρωπαϊκού Κοινοβουλίου δεσμευόμαστε να εργαστούμε για τη στήριξη της ελληνικής αλιείας, διεκδικώντας: Εκπόνηση μιας ολιστικής εθνικής στρατηγικής για την αλιεία, για τη βιωσιμότητα, την ανθεκτικότητα και την ανασύσταση της ελληνικής αλιευτικής παραγωγής και για την αξιοπρεπή διαβίωση των Ελλήνων αλιέων, επαναδιατύπωση σε επίπεδο Ευρωπαϊκής Ένωσης των κανονισμών 11005/2008, 1224/2009, 404/2011, 1380/2013 για τον έλεγχο και την επιτήρηση της αλιείας με τρόπο που να ενσωματώνει τα ιδιαίτερα χαρακτηριστικά της ελληνικής παράκτιας αλιείας, αποζημιώσεις των αλιέων λόγω των ζημιών που προκαλούν τα χωροκατακτητικά είδη και η εφαρμογή ενισχυτικών προγραμμάτων ενάντια στην εξάπλωση των χωροκατακτητικών ειδών, μέτρα αντιμετώπισης των επιπτώσεων της κλιματικής αλλαγής για να προστατευθεί η βιοποικιλότητα και η αντιμετώπιση της μείωσης του πληθυσμού των ψαριών, μέτρα προστασίας των αλιέων στα θαλάσσια σύνορα από την υπεραλίευση, θέσπιση των θαλάσσιων χωροταξικών σχεδίων και των ειδικών περιβαλλοντικών μελετών για τις θαλάσσιες προστατευόμενες περιοχές της Ελλάδος που ανήκουν στο δίκτυο NATURA 2000, τροποποίηση του ν. 4015/2011, ώστε να διασφαλιστεί η δευτεροβάθμια και η τριτοβάθμια συνδικαλιστική εκπροσώπηση των παράκτιων αλιέων και, τέλος, κύριε Υπουργέ, διεκδίκηση μιας κοινής αλιευτικής πολιτικής με σεβασμό στις απαιτήσεις των ιχθυοπληθυσμών, των οικοσυστημάτων και του περιβάλλοντος προς όφελος της μικρομεσαίας και παράκτιας αλιείας για τη διασφάλιση της επισιτιστικής ασφάλειας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε Μπάρκα.

Τον λόγο έχει ο Υπουργός Αγροτικής Ανάπτυξης και Τροφίμων, ο κ. Κωνσταντίνος Τσιάρας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, θεωρώ τη διαδικασία των επίκαιρων επερωτήσεων μια πολύ σημαντική διαδικασία του ελληνικού Κοινοβουλίου, γιατί ακριβώς δίνεται η δυνατότητα στα πολιτικά Κόμματα μέσα από την ανάδειξη κάποιων συγκεκριμένων ζητημάτων αφενός μεν να μεταφέρουν τον διάλογο εντός του Κοινοβουλίου αφετέρου να δίνονται και κάποιες απαντήσεις, οι οποίες προφανώς είναι εξόχως σημαντικές όταν πρόκειται για θέματα ή ζητήματα τα οποία απασχολούν γενικότερα την κοινή γνώμη.

Είναι γεγονός -εγώ θα συμφωνήσω μαζί σας, το θέσατε όλοι οι συνάδελφοι του ΣΥΡΙΖΑ που βρεθήκατε στο Βήμα πριν από μένα- ότι αυτή τη στιγμή βρισκόμαστε σε μια κρίση του πρωτογενούς τομέα για την Ελλάδα. Είναι, όμως, μια κρίση που αφορά μόνο στον ελληνικό πρωτογενή τομέα;

Θα συμφωνήσω, επίσης, με τον πρώτο επερωτώντα, τον κ. Κόκκαλη, ο οποίος έθεσε ένα συνολικό περίγραμμα σε σχέση με τις ανησυχίες που υπάρχουν σε ευρωπαϊκό επίπεδο εν όψει της νέας προγραμματικής περιόδου, αλλά και σε σχέση με όσα διαλαμβάνονται συμβολικά στον πρωτογενή τομέα της Ευρωπαϊκής Ένωσης μεταξύ των χωρών της Ευρωπαϊκής Ένωσης. Πού βρισκόμαστε αλήθεια σε σχέση με όλη αυτή την υπόθεση; Υπάρχει συρρίκνωση ευρωπαϊκή του πρωτογενούς τομέα στην Ευρώπη;

Βεβαίως και υπάρχει, κυρίες και κύριοι συνάδελφοι. Αυτή είναι η πραγματικότητα.

Είναι θέμα συζήτησης αυτή τη στιγμή εν όψει της νέας προγραμματικής περιόδου η ανασυγκρότηση, η αναδιοργάνωση, η αναζωογόνηση, η προσέλκυση ανθρώπων στον πρωτογενή τομέα από την Ευρωπαϊκή Ένωση; Είναι η πρώτη προτεραιότητα. Αυτή τη στιγμή η συζήτηση που γίνεται σε ευρωπαϊκό επίπεδο είναι πώς θα προσελκυθούν νέοι άνθρωποι στον πρωτογενή τομέα και πώς θα ενισχυθεί ο πρωτογενής τομέας σε ευρωπαϊκό επίπεδο.

Υπάρχουν κίνδυνοι; Ναι, υπάρχουν κίνδυνοι, διότι πρέπει ταυτόχρονα να προσδιοριστεί επιτέλους μια συγκεκριμένη κατεύθυνση, ευρωπαϊκή κατεύθυνση, σε σχέση με το τι θέλουμε να πετύχουμε από τον πρωτογενή τομέα.

Ο πρωτογενής τομέας, άραγε, υποστηρίζει μια διαδικασία που στο τέλος καταλήγει στη λεγόμενη επισιτιστική επάρκεια μόνο, υποστηρίζει μια διαδικασία η οποία μας δίνει τη δυνατότητα να παράξουμε ποιοτικά προϊόντα, τα οποία διατίθενται στην ευρωπαϊκή, αλλά και στην παγκόσμια αγορά ή τελικά είναι και ένας βασικός λόγος μέσα από τον οποίο επιτυγχάνεται η λεγόμενη κοινωνική συνοχή;

Αν θέλουμε να είμαστε ειλικρινείς με τον εαυτό μας, επιχειρώντας να δούμε τη μεγάλη εικόνα -και θα φτάσω να απαντήσω σε ένα-ένα επιμέρους σε όλα τα ζητήματα τα οποία θέσατε-, θα πρέπει τουλάχιστον να συμφωνήσουμε ότι ο πρωτογενής τομέας έχει μια πολυεπίπεδη και πολυπαραγοντική επίδραση στο κοινωνικό γίγνεσθαι όλων των ευρωπαϊκών κοινωνιών, ίσως και όλων των κοινωνιών του κόσμου. Αυτή είναι η πραγματικότητα.

Υπάρχουν διακινδυνεύσεις για σήμερα; Βεβαίως υπάρχουν. Είναι οι εμπορικές συμφωνίες στις οποίες αναφέρθηκε ο κ. Κόκκαλης νωρίτερα. Πιστεύει κανείς, άραγε, ότι δεν δημιουργούν έναν προβληματισμό; Η Ευρώπη αυτή τη στιγμή διαπραγματεύεται τεράστιες εμπορικές συμφωνίες με την Ινδία, με την Κίνα. Έχουμε ακούσει για τη Mercosur, τη συμφωνία με τις τέσσερις μεγαλύτερες χώρες της Λατινικής Αμερικής, δηλαδή τη Βραζιλία, την Αργεντινή, την Ουρουγουάη και την Παραγουάη.

Θέτουν σε διακινδύνευση -πάντα μιλάμε για τη μεγάλη εικόνα ακόμη- αυτό το οποίο συμβαίνει στον ευρωπαϊκό πρωτογενή τομέα; Είναι μια ευρεία συζήτηση. Αν δεν ληφθούν κάποιες πρόνοιες ή δεν μπουν κάποιες ασφαλιστικές δικλείδες, πιθανότατα όλα αυτά τα οποία αναφερθήκαν νωρίτερα θα είναι οι μεγάλοι κίνδυνοι της επόμενης μέρας για τον ευρωπαϊκό πρωτογενή, διότι αυτές οι συζητήσεις, όπως καταλαβαίνετε, και αυτές οι επικείμενες συμφωνίες προφανώς δεν κινούνται μόνο αρνητικά, κινούνται και θετικά από την άλλη πλευρά και πρέπει κανείς να δει σε αυτό το σύνολο πού πρέπει να σταθεί η κάθε χώρα κράτος-μέλος της Ευρωπαϊκής Ένωσης και ποια τελικά θα πρέπει να είναι η κεντρική ευρωπαϊκή επιλογή.

Και σας διαβεβαιώνω ότι το τελευταίο χρονικό διάστημα, με συνεχείς παρεμβάσεις μας σε όλα τα επίπεδα και σε όλα τα όργανα, επιχειρούμε αφενός μεν να αναδείξουμε τα ζητήματα που μπορεί να προκύψουν από τη μια πλευρά, κυρίως όμως από την άλλη πλευρά να βάλουμε και εκείνες τις ασφαλιστικές δικλείδες που στην όποια, αν θέλετε, κατεύθυνση υλοποίησης αυτών των συμφωνιών δεν θα θέσουν σε κίνδυνο τους Έλληνες και τους Ευρωπαίους παραγωγούς. Αυτή είναι η πραγματικότητα.

Υπάρχουν προβλήματα επιμέρους στον ελληνικό πρωτογενή τομέα; Βεβαίως υπάρχουν, κυρίες και κύριοι συνάδελφοι. Αν με ρωτάτε είναι όντως μια πολύ δύσκολη περίοδος, η οποία πέραν του γενικότερου ευρωπαϊκού προβληματισμού για τον οποίον σας μιλώ τώρα, αυτήν τη στιγμή, υπάρχει το δεδομένο της κλιματικής κρίσης με την ξηρασία και με αδιανόητα προβλήματα στην τελική παραγωγή. Αυτή είναι μια πραγματικότητα την οποία δεν μπορεί να αρνηθεί κανείς. Η συνέπεια ξέρετε ποια είναι. Είναι ότι σε έναν πολύ μεγάλο αριθμό χωρών αυτήν τη στιγμή υπάρχουν σοβαρά ζητήματα με τη διαχείριση του αρδευτικού νερού. Είναι το νούμερο ένα πρόβλημα, τουλάχιστον μεταξύ των χωρών της Νοτίου Ευρώπης το θέμα της επάρκειας και της διαχείρισης του αρδευτικού νερού. Έχουμε το ζήτημα των ζωονόσων, όπου είναι διαδεδομένο σε πάρα πολλές ευρωπαϊκές χώρες. Και βεβαίως, υπάρχουν και επιμέρους ζητήματα, τα οποία έρχονται ως προκλήσεις και που αφορούν την είσοδο της Ουκρανίας το επόμενο χρονικό διάστημα στη μεγάλη ευρωπαϊκή οικογένεια, το γεγονός ότι γίνεται μια ευρύτερη συζήτηση για την ανακατανομή και τη διάθεση των ευρωπαϊκών πόρων, όλα αυτά στα οποία αναφερθήκατε νωρίτερα. Σε αυτήν τη συζήτηση, όμως, προσερχόμαστε με μία πραγματικά ισχυρή κυβερνητική θέση, προκειμένου να μην υπάρξει απομείωση των πόρων της κοινής αγροτικής πολιτικής και είναι θα έλεγα μια σταθερή θέση, η οποία εκφράζεται από τη συντριπτική πλειοψηφία των χωρών-κρατών της Ευρωπαϊκής Ένωσης, αλλά και βεβαίως, να υπάρχει ένας συνολικός επαναπροσδιορισμός και επαναπρογραμματισμός σε σχέση με την κατανομή και τη διάθεση των ευρωπαϊκών πόρων. Αυτή είναι η πραγματικότητα.

Οι ευρωπαϊκοί πόροι δεν είναι μόνο οι επιδοτήσεις, οι οποίες δίνονται στον αγροτικό παραγωγικό, κτηνοτροφικό κόσμο. Οι ευρωπαϊκοί πόροι είναι χρήματα τα οποία διατίθενται για την πραγματική ευρωπαϊκή ανάπτυξη. Υπηρετούν έναν άλλο στόχο. Υπηρετούν στην πραγματικότητα αυτό που ξεκίνησα να σας λέω και που προφανώς συνδυάζεται και με την κοινωνική συνοχή.

Μέσα από την διάθεση αυτών των πόρων υλοποιούνται σημαντικά έργα υποδομής. Δίνεται η δυνατότητα να απαντήσουμε σε κρίσιμα ζητήματα, τα οποία αφορούν στη συνέχεια στην αειφορία, στην ανθεκτικότητα του πρωτογενούς τομέα. Δεν είναι μια υπόθεση, η οποία με πολύ μεγάλη ευκολία μπορεί να προσεγγίζεται με ένα επιμέρους ζήτημα ή με κάτι μεμονωμένο. Είναι μία προσέγγιση, η οποία πρέπει να είναι ολιστική και πρέπει να βλέπει τη μεγάλη εικόνα.

Θα επιχειρήσω να απαντήσω ένα, ένα στα δέκα ζητήματα, τα οποία έθεσε ο Πρόεδρος του ΣΥΡΙΖΑ και τα οποία θεωρώ ότι είναι η καρδιά του προβλήματος και της συζήτησης αυτήν τη στιγμή σε ό,τι αφορά τον πρωτογενή τομέα.

Ποιο είναι το μεγαλύτερο πρόβλημα που έχουμε αυτήν τη στιγμή, κυρίες και κύριοι συνάδελφοι; Το θέμα της εξυγίανσης του ΟΠΕΚΕΠΕ. Θέλω να είμαι ειλικρινής απέναντί σας. Για ποιο λόγο; Διότι, η προσπάθεια που γίνεται για να γίνει η μετάβαση του ΟΠΕΚΕΠΕ σε μια εποχή ή σε μια πραγματικότητα διαφάνειας και δικαιοσύνης, προϋποθέτει μια σειρά ενεργειών, οι οποίες για διαφορετικούς λόγους δεν είχαν γίνει μέχρι σήμερα. Και κάποια στιγμή πρέπει όλοι να αναγνωρίσουμε και το βάρος της ευθύνης που μας αναλογεί. Οι πρώτοι που το αναγνωρίσαμε είμαστε εμείς, είναι αυτή η Κυβέρνηση και έχουμε όντως αναλάβει το μέρος της ευθύνης που μας αναλογεί.

Έχετε αναρωτηθεί όμως, κυρίες και κύριοι συνάδελφοι του ΣΥΡΙΖΑ, για τον βαθμό ή εν πάση περιπτώσει τη δική σας συμμετοχή ευθύνης σε αυτό το οποίο εξελίχθηκε με τον ΟΠΕΚΕΠΕ; Θέλετε μήπως να σας αναφέρω ότι η πηγή του προβλήματος εδράζεται στο γεγονός της ψήφισης συγκεκριμένων νόμων που αφορούν σε εικονικά βοσκοτόπια, σε δυνατότητα επιδότησης βοσκοτόπων χωρίς ζώα, που έχουν συγκεκριμένες ημερομηνίες, έχουν συγκεκριμένα ΦΕΚ και έχουν και συγκεκριμένες υπογραφές Υπουργών της προηγούμενης, δική σας κυβέρνησης; Δεν θέλω να μπω σε αυτήν τη συζήτηση. Σας το λέω πολύ ειλικρινά. Εγώ θέλω να την ξεπεράσω αυτήν τη συζήτηση, γιατί το να λέει κανείς για τοξικότητα, ότι δεν θέλουμε τοξικότητα, αλλά στην πραγματικότητα να είναι τοξικός ο ίδιος, είναι μία αντίφαση, η οποία προφανώς σε επίπεδο ελληνικής κοινωνίας είναι πάρα πολύ εύκολα αντιληπτή.

Σας λέω λοιπόν το εξής. Ο ΟΠΕΚΕΠΕ στην προσπάθειά του να μετασχηματιστεί και με βάση όλα αυτά τα οποία πλέον διαλαμβάνονται ως μια συγκεκριμένη διαδικασία, με την ίδια την Ευρωπαϊκή Επιτροπή, οφείλει να ενσωματώσει πραγματικούς ελέγχους πριν από κάθε πληρωμή. Πραγματικούς διασταυρωτικούς ελέγχους. Για πρώτη φορά γίνονται έλεγχοι σε διασταύρωση, με διαφορετικές βάσεις δεδομένων που υπάρχουν στην ΑΑΔΕ. Για πρώτη φορά βρίσκουμε ένα, θα έλεγα, σημαντικό ποσοστό «δικαιούχων», όπου τα δεδομένα τα οποία παρουσιάζουν δεν έχουν στην πραγματικότητα αντίκρισμα στα δεδομένα, τα οποία παρουσιάζονται στα φορολογικά τους στοιχεία.

Καταλαβαίνετε, λοιπόν, ότι για να μπορέσουμε να φανούμε τουλάχιστον συνεπείς απέναντι σε αυτήν την προσπάθεια που αφορά και την ίδια τη γνώση της Ευρωπαϊκής Επιτροπής, θα πρέπει νωρίτερα να κάνουμε όλα αυτά τα απαραίτητα βήματα για να υπάρχει πλήρης διαφάνεια και πλήρης δικαιοσύνη. Προφανώς, αυτό δημιουργεί καθυστερήσεις. Είναι γεγονός. Και σίγουρα το μεγάλο πρόβλημα, θα συμφωνήσω και σε αυτό μαζί σας, είναι στους έντιμους ανθρώπους, στους έντιμους αγρότες, στους έντιμους κτηνοτρόφους, στους έντιμους παραγωγούς. Αυτή η προσπάθεια, όμως, κυρίες και κύριοι συνάδελφοι, θέλω να γίνει κατανοητό ότι στο τέλος της ημέρας θα δημιουργήσει άλλα δεδομένα και θα είναι υπέρ των έντιμων ανθρώπων. Διότι το γεγονός ότι υπήρχαν κενά σε όλο αυτό το σύστημα και που ενδεχομένως έδιναν τη δυνατότητα σε ανθρώπους να παίρνουν επιδοτήσεις χωρίς να τις δικαιούνται, είναι μια παθογένεια η οποία πρέπει να εξαλειφθεί.

Φαντάζομαι γνωρίζετε ήδη ότι από το πρώτο στάδιο, το πρώτο επίπεδο έρευνας από την Οικονομική Αστυνομία στα 2 χιλιάδες ΑΦΜ που παίρνουν τα μεγαλύτερα ποσά των επιδοτήσεων, ήδη πάνω από χίλια ΑΦΜ φάνηκε ότι πήραν παράνομα επιδοτήσεις πάνω από 22 εκατομμύρια ευρώ και γίνεται ανάκτηση αυτών των χρημάτων. Και αυτή η προσπάθεια συνεχίζεται, σήμερα που μιλάμε, από την Οικονομική Αστυνομία. Η απόφαση της Κυβέρνησης να συγκρουστεί με μια παθογένεια, η οποία ξέρουμε ότι δημιουργεί περαιτέρω προβλήματα, σας λέω με απόλυτη βεβαιότητα ότι είναι ειλημμένη. Είναι και η εντολή που μου έδωσε ο ίδιος ο Πρωθυπουργός, όταν ουσιαστικά μου ζήτησε να αναλάβω τη θέση του Υπουργού Αγροτικής Ανάπτυξης και Τροφίμων, γνωρίζοντας ότι αυτό είναι ένα ζήτημα το οποίο πρέπει να λυθεί, με οποιονδήποτε τρόπο και με οποιοδήποτε κόστος. Και φαίνεται για άλλη μια φορά ότι όσο και αν κάποιοι με μια, θα έλεγα, εύκολη ρητορική προσέρχονται σε αυτό το Βήμα να μιλήσουν περί κάθαρσης, περί μεταρρυθμίσεων, περί αλλαγών, όταν τελικά βρισκόμαστε ενώπιον αυτών, ενώπιον δηλαδή σημαντικών γεγονότων που αφορούν σε μια μεγάλη μεταρρύθμιση, που προφανώς έχει κόστος, αλλά προφανώς μας πάει στην εποχή της κάθαρσης, μας πάει στην εποχή της διαφάνειας, τότε αυτομάτως γυρίζουν το κλειδί και λειτουργούν με μια εντελώς διαφορετική λογική και με άλλη επιχειρηματολογία.

Ναι, γι’ αυτόν τον λόγο υπάρχει καθυστέρηση πληρωμών. Οφείλουμε όμως να διασφαλίσουμε, κυρίες και κύριοι συνάδελφοι, τη ροή των ευρωπαϊκών πόρων; Έχετε αλήθεια σκεφτεί αν ο ελληνικός πρωτογενής τομέας μπορεί πραγματικά να έχει μέλλον, χωρίς τους ευρωπαϊκούς πόρους; Θα απαντήσετε σε αυτό;

**ΚΩΝΣΤΑΝΤΙΝΟΣ ΜΠΑΡΚΑΣ:** Εμείς;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Όχι, είναι ρητορικό, κύριε Μπάρκα. Είναι ρητορική ερώτηση. Μην ανησυχείτε, δεν είναι προσωπική.

Το λέω αυτό για να μπορέσουμε να βάλουμε όλες μας τις σκέψεις σε μια σειρά και να κατανοήσουμε ότι η πρώτη προτεραιότητα είναι να μην δημιουργηθεί διακινδύνευση στη ροή των ευρωπαϊκών πόρων, κυρίες και κύριοι συνάδελφοι. Και αυτό επιχειρούμε αυτήν τη στιγμή. Από εκεί και πέρα, όμως, το να γίνεται μια συζήτηση σε σχέση με το τι έκανε αυτή η Κυβέρνηση και αν πραγματικά έχει επιχειρήσει να ενισχύσει όλους τους ανθρώπους στον πρωτογενή τομέα, με συγκεκριμένο τρόπο, αν μάλιστα θέλετε να το συγκρίνουμε με την περίοδο της διακυβέρνησης ΣΥΡΙΖΑ, νομίζω ότι θα μας οδηγήσει ουσιαστικά σε αποτελέσματα τα οποία μάλλον σε εσάς δεν θα είναι ευχάριστα. Γιατί φαντάζομαι ότι δεν ξεχνάει κανείς ούτε ποιο ήταν το ύψος της φορολόγησης ούτε ποιο ήταν το ύψος των ασφαλιστικών εισφορών επί των ημερών της Κυβέρνησης ΣΥΡΙΖΑ ούτε ποια ήταν τα μέτρα τα οποία λήφθηκαν από το 2019 και μετά και το πόσο έχουν ανακουφίσει τον αγροτικό παραγωγικό κόσμο της χώρας ούτε βεβαίως από την άλλη πλευρά ότι ακριβώς στις κρίσιμες συνθήκες και τις κρίσιμες στιγμές η Κυβέρνηση, αυτή η Κυβέρνηση της Νέας Δημοκρατίας με τον Κυριάκο Μητσοτάκη Πρωθυπουργό, έκανε ό,τι ήταν δυνατόν για να ενισχύσει και να ανακουφίσει τον παραγωγικό κόσμο της χώρας.

Έχει κάνει κάτι, λοιπόν, αυτή η Κυβέρνηση, παραδείγματος χάριν, για να μειώσει το κόστος παραγωγής, κυρίες και κύριοι συνάδελφοι; Δεν έκανε τίποτε; Μάλιστα. Δεν είναι αυτή η Κυβέρνηση που μείωσε τον ΦΠΑ για τα εφόδια, τα αγροτικά φάρμακα, τα αγροτικά μηχανήματα; Δεν είναι αυτή η Κυβέρνηση, η οποία για πρώτη φορά θεσμοθετεί με νόμο την επιστροφή του ειδικού φόρου κατανάλωσης; Μιας και θα σας πω για τις πληρωμές, για να μην το επαναλάβω, μέχρι τις 31 Οκτωβρίου θα πιστωθεί και η επόμενη δόση της επιστροφής του ειδικού φόρου κατανάλωσης. Είναι η πρώτη φορά που μια κυβέρνηση στην Ελλάδα δεν έρχεται να αποφασίσει ad hoc αν θα δώσει επιστροφή του ειδικού φόρου κατανάλωσης και πόσο, άλλα θεσμοθετεί με νόμο την επιστροφή του ειδικού φόρου κατανάλωσης. Δεν είναι αυτή η Κυβέρνηση, η οποία στην πραγματικότητα εφαρμόζει το πρόγραμμα ΓΑΙΑ, προκειμένου να υπάρχει φθηνό αγροτικό ρεύμα; Είχε αναληφθεί, αλήθεια, αντίστοιχη πρωτοβουλία στο παρελθόν και μάλιστα σε μια περίοδο αντιξοοτήτων; Προφανώς είπε κάποιος συνάδελφος του ΣΥΡΙΖΑ αναφερόμενος στον πόλεμο της Ουκρανίας ότι δεν ήταν αυτός ο λόγος που ανατράπηκε η ιστορία του ελληνικού πρωτογενούς τομέα, αλλά δεν ήταν αυτός ο λόγος που υπάρχει μια εκτίναξη στις τιμές της ενέργειας, κυρία και κύριοι συνάδελφοι; Αν δεν θέλετε να το δεχθείτε, δεν αναγνωρίζετε την πραγματικότητα. Δεν το ξέρουμε αυτό; Δεν είναι γνωστό σε όλες τις ευρωπαϊκές χώρες και σε όλη την παγκόσμια αγορά ότι ο πόλεμος της Ουκρανίας άλλαξε την πραγματικότητα των τιμών της ενέργειας παγκοσμίως;

Σε αυτή λοιπόν την πραγματικότητα, έρχεται πάλι αυτή η Κυβέρνηση της Νέας Δημοκρατίας, με τον ίδιο Πρωθυπουργό, τον Κυριάκο Μητσοτάκη, και αποφασίζει να δώσει μια πραγματική ανάσα στον αγροτικό κόσμο, με πραγματικά χαμηλή τιμή ανά κιλοβατώρα για το αγροτικό ρεύμα. Και μάλιστα, για να σας πω και τα άλλα ευχάριστα νέα, η πρόθεση της Κυβέρνησης είναι να ανοίξει ξανά τη δυνατότητα ρύθμισης γι’ αυτούς, οι οποίοι δεν καταφέρνουν να βρίσκονται σε αυτήν τη ρύθμιση ή την έχασαν για κάποιο λόγο και από το επόμενο χρονικό διάστημα, με νομοθετική ρύθμιση από την 1η Δεκεμβρίου και χωρίς να υπάρχουν ούτε επιπλέον, θα έλεγα, επιτόκια σε αυτές τις χρεώσεις, οι οποίες μέχρι τώρα έχουν καταγραφεί, να μπορεί ο κάθε αγρότης να ενταχθεί ξανά στο πρόγραμμα ΓΑΙΑ και να έχει τη δυνατότητα της χαμηλής τιμής του ηλεκτρικού ρεύματος.

**ΘΕΟΦΙΛΟΣ ΞΑΝΘΟΠΟΥΛΟΣ:** 120, κύριε Υπουργέ;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ναι, όπως ήταν ακριβώς, με τον ίδιο τρόπο, κύριε Ξανθόπουλου, με δυνατότητα έναρξης 1η Δεκεμβρίου και πρώτη δόση 31 Δεκεμβρίου.

Και επίσης, για να βάλουμε και μια ακόμη σειρά σε όλα αυτά, αναφέρθηκε ο κ. Μεϊκόπουλος, αν θυμάμαι καλά, στη Θεσσαλία.

Κύριε Μεϊκόπουλε, έχετε εικόνα τι προσπάθεια έχει κάνει η Κυβέρνηση για τη Θεσσαλία μετά τον «Daniel»;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ναι, έχουμε. Καμμία.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Έχετε εικόνα τι αποζημιώσεις έχουν δοθεί για τον «Daniel» στη Θεσσαλία;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ναι, σε αυτούς που δεν πρέπει.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Έχετε πραγματικά συγκρίνει με αντίστοιχες ζημιές άλλων ευρωπαϊκών χωρών πόσο μεγάλη είναι η διαφορά των χρημάτων, που έχουν δοθεί ως αποζημιώσεις για τη Θεσσαλία, σε σχέση με άλλες ευρωπαϊκές χώρες;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Υποβρύχιες ντομάτες, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κοιτάξτε, είναι πραγματικά, θα σας πω την πιο ήπια έκφραση, μη γενναίο πολιτικά να μην αναγνωρίζει κανείς αυτήν την προσπάθεια που έγινε από την Κυβέρνηση της Νέας Δημοκρατίας, να δώσει αποζημιώσεις για τον «Daniel» με ad hoc πρόγραμμα, με την έγκριση της Ευρωπαϊκής Επιτροπής από κρατικούς πόρους, ποσά τα οποία ξεπέρασαν και έφτασαν τα 360 εκατομμύρια ευρώ και έδωσαν πραγματική ανάσα και στήριξη σε όλο τον παραγωγικό κόσμο της Θεσσαλίας εκείνη την περίοδο, ως μία πρωτοβουλία, η οποία ελήφθη ακριβώς γιατί υπήρχε η συνείδηση ότι τη στιγμή που οι άνθρωποι βρίσκονται στην ανάγκη και επειδή ακριβώς πρέπει να στηρίξουμε την παραγωγική διαδικασία της χώρας, θα το κάνουμε και με συνείδηση και με συνέπεια.

Θα σας απαντήσω επιπλέον ότι όντως υπήρξε μια καθυστέρηση στην αποζημίωση της ανασύστασης του φυτικού κεφαλαίου. Σας το λέω και αυτό ως νέο για να ξέρετε, γιατί είναι στα νέα τα οποία σας λέω και ή δεν τα έχετε ακούσει ή δεν τα έχετε πληροφορηθεί ή και κάποια από αυτά δεν είναι ήδη γνωστά και το κατανοώ. Σας λέω, λοιπόν, ότι το πρόγραμμα αυτό θα είναι ένα πρόγραμμα 80 εκατομμυρίων ευρώ. Αυτήν τη στιγμή είναι σε διαδικασία ολοκλήρωσης με το Υπουργείο Οικονομικών η υπογραφή για την έγκριση ενός ποσού που θα μας δώσει τη δυνατότητα να δώσουμε αποζημιώσεις άνω του 50% έως το τέλος του χρόνου, για να μπορέσει να γίνει αυτή η εξόφληση μέσα στο 2026.

Όμως, όλα αυτά γίνονται κάτω από το πρίσμα μιας άλλης εποχής, κυρίες και κύριοι συνάδελφοι. Όλα αυτά γίνονται πλέον με ελέγχους. Όλα αυτά γίνονται με διασταυρωτικούς ελέγχους. Δεν γίνονται με μια μαξιμαλιστική προσέγγιση, η οποία στο παρελθόν μπορεί να κόστισε και σε δημόσια συζήτηση, αλλά και γενικότερα σε αξιοπιστία. Τα λέω για να είμαστε απολύτως συνεννοημένοι.

Από εκεί και πέρα ρωτήσατε αν γίνονται αρδευτικά έργα. Θυμάστε κανένα αρδευτικό έργο να έγινε επί των ημερών της διακυβέρνησης του ΣΥΡΙΖΑ; Θα σας ρωτήσω και τοπικά, κυρίες και κύριοι συνάδελφοι, όλους. Έχετε κανένα έργο στη δική σας περιοχή που να σχεδιάστηκε και να ολοκληρώθηκε επί των ημερών της πενταετούς σχεδόν -τεσσεράμισι χρόνια- διακυβέρνησης του ΣΥΡΙΖΑ;

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** …(Δεν ακούστηκε)

**ΓΕΩΡΓΙΟΣ ΨΥΧΟΓΙΟΣ:** Θέλει θράσος να το λέτε αυτό.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Να σχεδιάστηκε και να ολοκληρώθηκε. Προσέξτε τι σας λέω. Είμαι βέβαιος ότι δεν θα βρείτε κανένα. Και σας το λέω αυτό, διότι για πρώτη φορά στην Ελλάδα σχεδιάζονται έργα που ποτέ στο παρελθόν δεν είχαν γίνει. Δεν ξέρω αν το θέμα είναι η δική σας ιδεολογική θέση, να μην δέχεστε ότι ένα έργο που γίνεται με συγχρηματοδότηση δημοσίου και ιδιωτικού τομέα αν και έχουμε μιλήσει πάρα πολλές φορές για τα πλεονεκτήματα, δεν ανήκει στην πολιτική σας αποδοχή και το καταλαβαίνω. Αυτήν τη στιγμή, όμως, πρέπει να γνωρίζετε ότι υπάρχουν πέντε εθνικής εμβέλειας μεγάλα έργα εθνικής σημασίας, τα οποία προχωρούν και ολοκληρώνονται. Για τα τρία από αυτά έχουν υπογραφεί συμβάσεις ήδη και έχει ανακοινωθεί. Και μιλάω για αρδευτικά έργα, που ξεκινούν από τον Νέστο και καταλήγουν στη Θεσσαλία και εκκρεμούν άλλα δύο έργα, για τα οποία οι συμβάσεις θα υπογραφούν το επόμενο χρονικό διάστημα. Και μάλιστα, σε αυτήν τη συλλογιστική προσθέστε και το γεγονός ότι υπάρχει μια ειλημμένη απόφαση, ένα κομμάτι ενωσιακών πόρων από τη γενική Γραμματεία Ενωσιακών Πόρων, που θα κατευθυνθεί στην κατασκευή αρδευτικών έργων. Ήδη τρέχει η πρόσκληση για έργα τα οποία θα φτάσουν σε εκατοντάδες εκατομμύρια ευρώ, δικαιούχοι των οποίων είναι οι περιφέρειες, για να μπορέσουμε με αυτόν τον τρόπο να δώσουμε μια πραγματική ανάσα και να διασφαλίσουμε και το μέλλον του ελληνικού πρωτογενούς τομέα, με έργα τα οποία ποτέ δεν είχαν σχεδιαστεί, ποτέ δεν είχαν χρηματοδοτηθεί και ποτέ δεν είχαν υλοποιηθεί στο παρελθόν από την ελληνική πολιτεία. Και αν αυτό μάλιστα, συνεχιστεί με μια επόμενη πρόσκληση που θα είναι από τον νέο χρόνο για τα λεγόμενα μικρά και βελτιωτικά έργα, δικαιούχοι των οποίων θα είναι οι δήμοι και οι ΤΟΕΒ, καταλαβαίνετε ότι για πρώτη φορά επιτέλους, σε έναν κυβερνητικό σχεδιασμό εντάσσεται ο σχεδιασμός σοβαρών αρδευτικών έργων, που θα υποστηρίξουν τον ελληνικό πρωτογενή τομέα για τα πολλά επόμενα χρόνια.

Δεν έρχομαι ενώπιον σας για να σας πω αφηρημένα πράγματα ούτε μαξιμαλιστικά ούτε ενδεχομένως θέματα ή ζητήματα τα οποία είναι μακριά από την πραγματικότητα. Έρχομαι και σας μεταφέρω συγκεκριμένα θέματα, τα οποία είτε ήδη έχουν προχωρήσει είτε είναι σε άμεση τροχιά υλοποίησης. Έχουν δρομολογηθεί με συγκεκριμένους όρους και με συγκεκριμένα χρονοδιαγράμματα.

Σε ό,τι αφορά τα κόκκινα δάνεια, που έγινε μια αναφορά, ποια κυβέρνηση αλήθεια αντιμετώπισε ξανά τα κόκκινα δάνεια και μάλιστα, μέσα από μια πολύ μεγάλη προσπάθεια να τα προσεγγίσει και να δώσει απαντήσεις και λύσεις; Ναι, βρισκόμαστε στη στιγμή που ξεκινάει, μετά από όλο αυτό που έπρεπε να προηγηθεί, η διαγωνιστική διαδικασία και όλα τα ζητήματα τα οποία προέκυψαν, η λεγόμενη διαχείριση των κόκκινων δανείων, προκειμένου να υπάρχει ανακούφιση σε δεκάδες χιλιάδες αγρότες και σε εκατοντάδες αγροτικούς συνεταιρισμούς. Και αυτό είναι πρωτοβουλία αυτής της Κυβέρνησης.

Όλα αυτά, κυρίες και κύριοι συνάδελφοι, προφανώς έχουν μια συγκεκριμένη λογική. Το να αντιμετωπίσουμε προβλήματα και να σχεδιάσουμε για το μέλλον. Η συζήτηση για τον ολικό επανασχεδιασμό -και οφείλω και άλλες απαντήσεις και για την αλιεία, κύριε Μπάρκα και θα επανέλθω γι’ αυτό- του ελληνικού πρωτογενούς τομέα, είναι μια διαρκής συζήτηση. Και δεν σας το κρύβω ότι σε αυτήν τη συζήτηση έχω προσπαθήσει πάρα πολύ και να συμβάλω και να ενημερωθώ και να καταλήξω σε συγκεκριμένα ζητήματα τα οποία αυτήν τη στιγμή δημιουργούν μια συνολική, θα έλεγα, αναθεώρηση όλων αυτών που στο παρελθόν είχαμε στο νου μας για τον ελληνικό πρωτογενή τομέα.

Ναι, κυρίες και κύριοι συνάδελφοι, αν θέλουμε να είμαστε ειλικρινείς το επόμενο βήμα που αφορά στη διαχείριση των πόρων της Ευρωπαϊκής Ένωσης σε σχέση με τις λεγόμενες επιδοτήσεις, θα πρέπει να είναι η απόλυτη σύνδεση με την παραγωγή. Είναι μια θέση, την οποία την υποστηρίζω σθεναρά εγώ προσωπικά. Την έχω θέσει ενώπιον του συμβουλίου, την έχω θέσει ενώπιον του επιτρόπου. Πιστεύω ότι το επόμενο βήμα που στην πραγματικότητα θα απελευθερώσει δυνάμεις και θα μεταφέρει τους πόρους εκεί που πραγματικά οφείλουμε να τους μεταφέρουμε, είναι να συνδεθεί απολύτως η όποια επιδότηση με την πραγματική παραγωγή. Αλλά, αντιλαμβάνεστε ότι αυτό είναι μια ευρωπαϊκή απόφαση.

**ΚΩΝΣΤΑΝΤΙΝΟΣ ΜΠΑΡΚΑΣ:** Έτσι είναι, κύριε Τσιάρα;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Βεβαίως, αυτό είναι μια ευρωπαϊκή απόφαση. Εμείς προσερχόμαστε ως με μια σταθερή εθνική θέση, την οποία προσωπικά, επαναλαμβάνω, την έχω διατυπώσει και ενώπιον των συγκεκριμένων τους οποίους σας ανέφερα νωρίτερα, αλλά και με κάθε ευκαιρία όπου κι αν βρεθώ, είναι μια θέση η οποία πιστεύω θα αναζωογονήσει τον ελληνικό πρωτογενή τομέα και θα δώσει μια εντελώς διαφορετική διάσταση στην αξιοποίηση των ευρωπαϊκών χρημάτων.

**ΚΩΝΣΤΑΝΤΙΝΟΣ ΜΠΑΡΚΑΣ:** Η κατεύθυνση από την Ευρωπαϊκή Ένωση είναι άλλη.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Όχι, δεν είναι άλλη.

Σας διαβεβαιώνω, κύριε Μπάρκα, αυτήν τη στιγμή ότι αυτό το οποίο σας λέω έχει αρχίσει ήδη να απασχολεί πολύ σοβαρά τον διάλογο εν όψει της νέας προγραμματικής περιόδου. Και σας διαβεβαιώνω, επίσης, ότι και ο Επίτροπος έχει τη συγκεκριμένη άποψη και τη συγκεκριμένη θέση και μάλιστα, για αυτόν τον λόγο γίνεται μια εκτενής προσπάθεια σε διαφορετικά συλλογικά όργανα όπου συμμετέχουμε και προσπαθούμε να διαμορφώσουμε μια γενικότερη άποψη για αυτό που πρέπει να υποστηρίξουμε εν όψει της νέας προγραμματικής περιόδου, ούτως ώστε να κινηθεί συνολικά το σώμα προς αυτήν την κατεύθυνση.

Θα σας απαντήσω στη δευτερομιλία και για τους εργάτες γης και για όλα τα υπόλοιπα.

Τέλος, θέλω να σας πω δύο σκέψεις για τις ζωονόσους.

Κυρίες και κύριοι συνάδελφοι, θέλω λίγο να δούμε τη μεγάλη εικόνα που αφορά στις ζωονόσους, τι έχει επιχειρήσει, τι έχει κάνει η Κυβέρνηση και τι ενδεχομένως είναι αυτό που πρέπει να γίνει από εδώ και πέρα και να κατανοήσουμε όλοι μας.

Κατ’ αρχήν, άκουσα μια κριτική για το λεγόμενο «πρόγραμμα δέκα ημερών». Το πρόγραμμα των δέκα ημερών, κυρίες και κύριοι συνάδελφοι, ελήφθη με ομόφωνη απόφαση, με την παρουσία όλων των Περιφερειαρχών της χώρας, αλλά και της επιστημονικής κοινότητας. Δεν ήταν μια απόφαση του Υπουργείου -θέλω να σας το ξεκαθαρίσω- ήταν μια απόφαση με όλους τους συμμετέχοντες.

Αυτήν τη στιγμή, επειδή δεν το γνωρίζετε, έχει συσταθεί μια task force εδώ και μεγάλο χρονικό διάστημα, έχει εκδοθεί μια συγκεκριμένη δέσμη μέτρων εδώ και μήνες, έχουμε απευθυνθεί στο Υπουργείο Προστασίας του Πολίτη να υποστηρίξει αυτήν τη διαδικασία εδώ και μήνες, έχουμε κάνει όλα τα απαραίτητα βήματα εφαρμόζοντας τον Ευρωπαϊκό Κανονισμό και δίνοντας την όποια δυνατή πληροφόρηση εδώ και μήνες. Έχουμε συστήσει για πρώτη φορά με τις ΔΥΠΑ πρόγραμμα επιμόρφωσης για τις ζωονόσους για τους κτηνοτρόφους της Θεσσαλίας πιλοτικό, το οποίο μάλιστα είχε τεράστια ζήτηση. Ενώ υπήρχαν διακόσιες πενήντα θέσεις έχουμε πεντακόσιες αιτήσεις. Εδώ και καιρό έχουμε ενισχύσει ουσιαστικά -όσο ήταν δυνατόν- όλες τις Κτηνιατρικές Υπηρεσίες. Προσέξτε, για το 2024 υπήρχε ένας αριθμός σαράντα εννιά κτηνιάτρων, το 2025 εξήντα τέσσερις, το 2026 έχουν προγραμματιστεί σαράντα πέντε επιπλέον κτηνίατροι.

**ΚΑΛΛΙΟΠΗ ΒΕΤΤΑ:** Είστε ικανοποιημένος, δηλαδή, κύριε Υπουργέ, από το αποτέλεσμα;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Οι κτηνίατροι, κυρίες και κύριοι συνάδελφοι, πρέπει να γνωρίζετε ότι είναι υπάλληλοι των ΔΑΟΚ, δεν είναι υπάλληλοι του Υπουργείου Αγροτικής Ανάπτυξης. Δεν ξέρω αν το κατανοείτε αυτό που λέω, δεν είναι υπάλληλοι του Υπουργείου Αγροτικής Ανάπτυξης. Οποιοδήποτε αίτημα τίθεται από την πλευρά των περιφερειών, ειδικά για πρόσληψη κτηνιάτρων, νομίζω πως πρέπει να το γνωρίζετε ότι ικανοποιείται στον όποιο κυβερνητικό προγραμματισμό για την επόμενη περίοδο.

Από εκεί και πέρα, όμως, ίσως δεν γνωρίζετε ότι από πέρυσι έχουμε προσλάβει εκατόν είκοσι εννιά κτηνιάτρους σε ειδικά προγράμματα κτηνιατρικών μέτρων εξυγίανσης, επτά στον ΟΠΕΚΕΠΕ επιπλέον, δεκαπέντε στον ΕΛΓΑ επιπλέον, τέσσερις στον ΕΛΓΟ-ΔΗΜΗΤΡΑ επιπλέον και βεβαίως, κάθε περιφέρεια η οποία μπαίνει σε ένα καθεστώς ειδικής επιτήρησης λόγω της εξάπλωσης της ζωονόσου έχει τη δυνατότητα να προσλάβει κτηνιάτρους με συμβάσεις ορισμένου χρόνου.

Επίσης, έχουμε διαθέσει περισσότερους από εκατόν πενήντα κτηνιάτρους και υπαλλήλους του Υπουργείου Αγροτικής Ανάπτυξης στις περιφέρειες, προκειμένου να ενισχύσουν το έργο τους για την κατά το δυνατόν αντιμετώπιση της συγκεκριμένης ζωονόσου.

Έχουμε, όμως, εικόνα για το τι είναι η συγκεκριμένη ζωονόσος;

Δεν μιλάω για τον καταρροϊκό, κύριε Παναγιωτόπουλε, μιλάω για την ευλογιά. Προσέξτε: Ήταν πολύ «εύκολο» -εντός εισαγωγικών- να αντιμετωπίσουμε την πανώλη πέρυσι το καλοκαίρι, διότι μιλάμε για μία ζωονόσο, ο χρόνος επώασης της οποίας ήταν μόλις είκοσι μία μέρες. Τι σημαίνει αυτό; Σημαίνει ότι με ένα lockdown τεσσάρων εβδομάδων και με σκληρά μέτρα θα μπορούσαμε πραγματικά να κλείσουμε τον κύκλο της πανώλης, κάτι το οποίο και έγινε, μάλιστα πήραμε και τα εύσημα της Ευρωπαϊκής Επιτροπής για αυτό.

Ο ιός της ευλογιάς, κυρίες και κύριοι συνάδελφοι, έχει μια εντελώς διαφορετική επιδημιολογική συμπεριφορά. Μιλάμε για έναν ιό ο οποίος ζει έξι μήνες, άρα αντιλαμβάνεστε ότι μέτρα έξι μηνών είναι αδύνατο να πάρει κανείς. Μιλάμε για έναν ιό ο οποίος μεταφέρεται μηχανικά με πολύ μεγάλη ευκολία. Και μιλάμε για έναν ιό ο οποίος παρουσιάζει πραγματικά μεγάλη ανθεκτικότητα σε ό,τι αφορά τον χρόνο ζωής του και τη δυνατότητα της μετάδοσής του. Αντιλαμβάνεστε ότι αυτό από μόνο του δημιουργεί την πρώτη δυσκολία.

Τι κάναμε για να βοηθήσουμε κατ’ αρχήν όλο τον κτηνοτροφικό κόσμο, να τον στηρίξουμε και να κάνουμε τα επόμενα βήματα; Δώσαμε υψηλές αποζημιώσεις. Ξέρετε ποιος είναι ο μέσος όρος αποζημιώσεων για τα θανατωθέντα ζώα, κυρίες και κύριοι συνάδελφοι στο σύνολο των ευρωπαϊκών χωρών; Η μέγιστη αποζημίωση που δίνεται είναι 95 ευρώ. Εμείς δίνουμε 250 ευρώ, υποστηρίζοντας με αυτόν τον τρόπο ότι δίνεται κατά κάποιον τρόπο και μια απώλεια εισοδήματος στους κτηνοτρόφους. Από εκεί και πέρα έχουμε το de minimis των ζωοτροφών με τα 63 εκατομμύρια ευρώ που έχουν υπογραφεί από το Υπουργείο Οικονομικών και πρόκειται να δοθούν το επόμενο χρονικό διάστημα και βεβαίως, είναι ανοιχτή η συνεχής προσπάθεια η οποία γίνεται και από την Κυβέρνηση και από το Υπουργείο Αγροτικής Ανάπτυξης και από το Υπουργείο Οικονομικών να στηρίξουμε τους κτηνοτρόφους. Για τα θανατωθέντα ζώα έχουμε πληρώσει ήδη 30 εκατομμύρια ευρώ διά των περιφερειών και έχουν εγκριθεί 22 επιπλέον εκατομμύρια ευρώ. Δεν ξέρω αν όντως μπορεί κάποιος να δει ή να κατανοήσει το μέγεθος αυτών των ποσών και την προσπάθεια που γίνεται.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ)

Από εκεί και πέρα, θέλω να γνωρίζετε, όμως, ότι υπάρχουν διάφορες συστάσεις από την Ευρωπαϊκή Επιτροπή, οι οποίες με έναν συγκεκριμένο τρόπο μιλούν και αναφέρουν ότι για να δίνονται αποζημιώσεις πρέπει να τηρούνται τα μέτρα βιοασφάλειας.

Και έρχομαι ρωτώντας το εξής: Κάποιος συνάδελφος νωρίτερα από το Βήμα με ευκολία, απευθυνόμενος σε εμένα, είπε ότι εγώ έβαλα στο κάδρο της ευθύνης και τους κτηνοτρόφους.

Εσείς το είπατε, κύριε Μεϊκόπουλε;

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ναι.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Μάλιστα. Αλήθεια, τώρα για να είμαστε ειλικρινείς, πιστεύετε ότι αυτή η ευθύνη δεν μοιράζεται σε όλους; Το πιστεύετε αυτό, ότι δεν μοιράζεται σε όλους; Εγώ είμαι ο πρώτος ο οποίος αναφέρω ότι προφανώς είναι ευθύνη του Υπουργείου Αγροτικής Ανάπτυξης και Τροφίμων να δώσει τις κατευθύνσεις, να προτείνει τα μέτρα, να κάνει ό,τι είναι δυνατόν προκειμένου να στηρίξει οικονομικά τον κτηνοτροφικό κόσμο και να δώσει όλη τη διάσταση και του επιστημονικού, αλλά και του κοινωνικού ενδιαφέροντος μπροστά σε ένα ζήτημα το οποίο προφανώς αφορά τη ζωή πολλών ανθρώπων.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Εσείς ανταποκριθήκατε εγκαίρως στις υποχρεώσεις σας, κύριε Τσιάρα;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Από εκεί και πέρα, αυτά τα μέτρα με ποιον τρόπο εφαρμόζονται, κύριε Μεϊκόπουλε; Δεν εφαρμόζονται διά των περιφερειών και των ΔΑΟΚ; Αυτό δεν λέει η ελληνική νομοθεσία; Δεν λέει κάτι άλλο. Όμως, η τήρηση των μέτρων βιοασφάλειας δεν αφορά και στους ίδιους τους κτηνοτρόφους; Όλοι δηλαδή είναι εκτός αυτού του κάδρου;

Και το λέω χωρίς να έχω καμία μομφή προς κανέναν -και το ξεκαθαρίζω αυτό- πλην, όμως, θέλω να ξεκαθαρίσω με τον ίδιο ακριβώς τρόπο ότι αν είμαστε αποφασισμένοι να σπάσουμε τον κύκλο μιας ζωονόσου με τα χαρακτηριστικά που σας περιέγραψα νωρίτερα, τη δυσκολία που σας περιέγραψα νωρίτερα, προφανώς προϋπόθεση είναι η συνεργασία όλων και προφανώς η ευθύνη επιμερίζεται σε όλους. Αυτή είναι η αλήθεια. Πιστεύετε ότι μπορεί μία ζωονόσος που οφείλεται σε έναν ιό, ο οποίος έχει διάρκεια ζωής έξι μήνες, όπου υπάρχουν διάφορα κενά επιστημονικά -η συζήτηση για τον εμβολιασμό, παραδείγματος χάριν, δεν έχει κανένα χώρο στην ελληνική επιστημονική κοινότητα, αυτή είναι η αλήθεια- να καταπολεμηθεί απλά και μόνο με μια οδηγία του Υπουργείου; Δεν χρειάζεται η συνεργασία όλων των εμπλεκομένων για να το πετύχουμε;

Και εδώ είναι το μεγάλο στοίχημα και για αυτό επιχειρώ κάθε φορά σε κάθε δημόσια παρουσία μου με έναν πολύ συγκεκριμένο τρόπο, προφανώς μη ρίχνοντας την ευθύνη στον έναν μόνο από τους παράγοντες -δεν το συζητώ αυτό- να καταδείξω ότι πρέπει να προσπαθήσουμε όλοι και να προσπαθήσουμε πολύ, διότι διαφορετικά όντως βρισκόμαστε μπροστά σε μια δυσάρεστη πραγματικότητα η οποία δημιουργεί και άλλες διακινδυνεύσεις για το μέλλον.

Νομίζω ότι έχετε διαβάσει επιστημονικά άρθρα και σε σχέση με τη δυνατότητα εξαγωγής της φέτας το επόμενο χρονικό διάστημα, αλλά και τις συνέπειες οι οποίες μπορούν να δημιουργηθούν στην ελληνική κτηνοτροφία. Άρα, το δικό μας ζήτημα -και το λέω αυτό όσο πιο απλά γίνεται- είναι να στέλνουμε όλοι μαζί το ίδιο παιδαγωγικό μήνυμα, κυρίες και κύριοι συνάδελφοι. Δεν είναι θέμα αντιδικίας η αντιμετώπιση μιας ζωονόσου, αλλά αντίθετα αν κάποιος λέει «κάντε αυτό το οποίο δεν έχει καμία σχέση με την επιστημονική γνώση» ή αν λέει «εδώ δεν φταίει κανείς παρά μόνο φταίει ο αέρας και η φύση», προφανώς δεν είμαστε στη σωστή πλευρά ούτε το αντιμετωπίζουμε σωστά. Αυτή είναι η αλήθεια, αυτή είναι η πραγματικότητα.

Κλείνω λέγοντας δύο σκέψεις, κύριε Πρόεδρε, για τις πληρωμές και ολοκληρώνω.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κύριε Υπουργέ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Για τις πληρωμές έχουμε ήδη ένα συγκεκριμένο χρονοδιάγραμμα, γιατί φαντάζομαι ότι και αυτό ήταν ένα από τα ερωτήματά σας, κυρίες και κύριοι συνάδελφοι. Ήδη έχουν πληρωθεί τα 150 περίπου εκατομμύρια αυτές τις ημέρες που αφορούσαν σε μια σειρά διαφορετικών πληρωμών. Έχουμε ήδη προαναγγείλει ότι μέχρι το τέλος του μήνα θα πληρωθούν οι αποζημιώσεις για τις ζωοτροφές, θα πληρωθούν οι αποζημιώσεις για τα φερτά υλικά στη Θεσσαλία για το γεγονός ότι υπήρχαν αγροτικές εκμεταλλεύσεις που δεν μπόρεσαν να καλλιεργηθούν.

**ΚΑΛΛΙΟΠΗ ΒΕΤΤΑ:** Για τις δεντροκαλλιέργειες;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Θα σας πω τώρα αμέσως. Θα πληρωθεί μέχρι τις 31-10 ο ειδικός φόρος, η επιστροφή του ειδικού φόρου κατανάλωσης, από το Υπουργείο Οικονομικών.

Θέλω να σας είμαι ειλικρινής: Γίνεται ένας αγώνας δρόμου για να μπορέσουμε με την ενσωμάτωση των ελέγχων να πληρώσουμε την προκαταβολή της βασικής εντός Νοεμβρίου, διότι απλούστατα από αυτά τα χρήματα παρακρατείται και ο πόρος υπέρ του ΕΛΓΑ και πρέπει μέχρι το τέλος του χρόνου να δοθούν και οι αποζημιώσεις του ΕΛΓΑ, γιατί και αυτό είναι ένα ζήτημα.

Και, βέβαια, κυρίες και κύριοι συνάδελφοι, να σας πω και κάτι ακόμα. Το «Μέτρο 23» που εφαρμόζεται για πρώτη φορά -νομίζω ότι η κ. Βέττα το ανέφερε συγκεκριμένα και μετ’ επιτάσεως- είναι η δυνατότητα διάθεσης ευρωπαϊκών πόρων για να δοθούν αποζημιώσεις λόγω συγκεκριμένης αιτίας. Ποια ήταν η αιτία που ουσιαστικά ανέδειξε την αναγκαιότητα για πρώτη φορά της εφαρμογής του «Μέτρου 23»; Ήταν η ξηρασία η οποία δημιούργησε ελαττωμένη παραγωγή. Πώς τεκμαίρεται το να δώσει κανείς χρήματα για το «Μέτρο 23» που λέτε, χωρίς διαβούλευση; Υπήρχαν προϊόντα ανά περιοχές που φαινόταν αντικειμενικά ότι υπήρχε αυτή η μείωση παραγωγής. Και αυτό τεκμαιρόταν είτε από έγγραφα τα οποία είχαν έρθει από συγκεκριμένες παραγωγικές ομάδες στο Υπουργείο Αγροτικής Ανάπτυξης και Τροφίμων, είτε από αναγγελίες που είχαν γίνει στον ΕΛΓΑ και είχε εκτιμηθεί ότι η ζημιά ήταν πάνω από 30%. Προσέξτε, το όριο για να δώσει κανείς αποζημιώσεις για τη ζημιά πρέπει να είναι 30%. Πρέπει η απώλεια παραγωγής να είναι από 30% και πάνω.

Και, βεβαίως, είναι προϋπόθεση δύο πράγματα για την ίδια την Ευρωπαϊκή Ένωση η οποία χρηματοδοτεί το συγκεκριμένο μέτρο. Το ένα είναι οι δικαιούχοι να είναι εγγεγραμμένοι στο ΜΑΕ, στο Μητρώο Αγροτικών Εκμεταλλεύσεων και το δεύτερο είναι να υπάρχει πιστοποίηση της ζημιάς από έναν κρατικό φορέα. Με άλλα λόγια, όταν δεν θα μπορούσε ή δεν θα υπήρχε η δυνατότητα γιατί δεν είχε γίνει αναγγελία, να τεκμηριώσει τη μείωση παραγωγής κατά 30% ο ΕΛΓΑ, έπρεπε η οικεία ΔΑΟΚ να τεκμηριώσει αυτή τη μείωση παραγωγής.

Με άλλα λόγια, για το «Μέτρο 23», εγώ θα έλεγα ότι θα έπρεπε να γνωρίζει κανείς όλες αυτές τις προϋποθέσεις και τις λεπτομέρειες, για να μπορεί να τοποθετείται με έναν συγκεκριμένο τρόπο. Δεν αφορά σε εθνικά χρήματα. Αφορά σε ευρωπαϊκούς πόρους και γίνεται για πρώτη φορά στην Ελλάδα, ακριβώς για να στηρίξουμε τους Έλληνες παραγωγούς μετά από μία πολύ δύσκολη χρονιά.

Κυρίες και κύριοι συνάδελφοι, δεν έχω αυταπάτες -εγώ θέλω να σας είμαι ειλικρινής- και γνωρίζω πολύ καλά ότι είναι μία δύσκολη στιγμή για τον ελληνικό πρωτογενή τομέα, κυρίως για τους λόγους που σας περιέγραψα νωρίτερα. Για το θέμα το εσωτερικό, είναι η διαχείριση της υπόθεσης του ΟΠΕΚΕΠΕ και η προσπάθεια μετάβασής του σε μία άλλη εποχή. Γι’ αυτό που αφορά συνολικά στην Ευρώπη και σε όλον τον κόσμο ενδεχομένως, είναι οι προκλήσεις της κλιματικής κρίσης με την ξηρασία ως μεγάλη συνέπεια, η οποία προφανώς έχει τεράστια επίδραση στον πρωτογενή τομέα και της Ελλάδας και της Ευρώπης.

Όμως, για να είμαστε ειλικρινείς, είναι και το γεγονός ότι τα τελευταία δύο χρόνια, οι τιμές των αγροτικών προϊόντων και ειδικά των κατά βάση πολυκαλλιεργούμενων και πολυπαραγόμενων ελληνικών αγροτικών προϊόντων, δεν είναι καλές στην παγκόσμια αγορά.

Αυτά από μόνα τους δημιουργούν ένα προκλητικό τοπίο και ένα τοπίο μεγάλης δυσκολίας, το οποίο καλούμαστε να διαχειριστούμε. Εμείς, όμως, είμαστε αποφασισμένοι ως Κυβέρνηση και το θέτω ενώπιόν σας όσο πιο εμφατικά γίνεται -και δεν θα μπω στη λογική να απαντήσω ούτε για τα fake news ούτε για τίποτα απ’ όλα αυτά- να κρατήσουμε όρθιο, ζωντανό και ανθεκτικό τον πρωτογενή τομέα της πατρίδας μας, στηρίζοντας με κάθε δυνατό τρόπο όλους τους παραγωγούς, τους αγρότες, τους κτηνοτρόφους, τους αλιείς, τους μελισσοκόμους, όποιον άνθρωπο συνδέεται με την παραγωγική διαδικασία της χώρας. Και θα το κάνουμε και με συνείδηση, αλλά και με αποτέλεσμα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι έξι μαθήτριες και μαθητές και τέσσερις συνοδοί εκπαιδευτικοί από το Ημερήσιο Γυμνάσιο Πικερμίου, καθώς και δεκατέσσερις μαθήτριες και μαθητές και τρεις συνοδοί εκπαιδευτικοί από το Schottengymnasium της Αυστρίας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Πάμε τώρα στο δεύτερο μέρος της σημερινής διαδικασίας, όπου θα πάρουν τον λόγο οι Κοινοβουλευτικοί Εκπρόσωποι. Κατά τον Κανονισμό έχουν δικαίωμα για έξι λεπτά, προφανώς με κάποια ανοχή.

Καλώ στο Βήμα τον πρώτο Κοινοβουλευτικό Εκπρόσωπο -να πω εδώ ότι όταν λέμε για το Βήμα, το Βήμα είναι και εδώ, είναι και εκεί στο έδρανο- του ΣΥΡΙΖΑ-Προοδευτική Συμμαχία, τον συνάδελφο Μίλτο Ζαμπάρα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Πάντως, κύριε Πρόεδρε, το σωστό κοινοβουλευτικά είναι αυτό που κάνει ο κύριος συνάδελφος.

**ΠΡΟΕΔΡΕΥΩΝ (Αθανάσιος Μπούρας):** Εγώ παλαιότερα, έτσι απλά για να πω και την εξομολόγησή μου, με εξαίρεση σπάνιες περιπτώσεις, πάντα μίλαγα από το έδρανο του Κοινοβουλίου.

**ΘΕΟΦΙΛΟΣ ΞΑΝΘΟΠΟΥΛΟΣ:** Επειδή είναι κάτω των επτά λεπτών, κύριε Πρόεδρε. Γι’ αυτό το λέτε, έτσι δεν είναι;

**ΠΡΟΕΔΡΕΥΩΝ (Αθανάσιος Μπούρας):** Αυτό προβλέπεται από τον Κανονισμό, αλλά δεν εφαρμόζεται. Έτσι δεν είναι, κύριε Ξανθόπουλε;

Ορίστε, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, ο κ. Γεωργιάδης πρόσφατα δήλωσε «Σε σχέση με τον ΟΠΕΚΕΠΕ, αποτύχαμε, αλλά δεν μπορούμε να τα κάνουμε όλα καλά, άλλωστε, κάπου αποτυγχάνουμε και εμείς ως Κυβέρνηση».

Άρα, προκύπτουν δύο ερωτήματα. Πρώτον, συνεννοείστε μεταξύ σας; Συνεννοείστε; Έχετε μία στοιχειώδη συνεννόηση εάν αποτύχατε ή αν πετύχατε; Και δεύτερον -και πιο σημαντικό- τι έχετε κάνει καλά; Διότι εσείς είπατε τέσσερις, πέντε φορές στην ομιλία σας προηγουμένως για τη μεγάλη εικόνα. Αν θέλετε να πιάσουμε αυτή τη μεγάλη εικόνα σε σχέση με την αγροτική παραγωγή, σε σχέση με τους αγρότες που μας παρακολουθούν, θα ήθελα να μου πείτε μία πτυχή, μία πλευρά, ένα μετρήσιμο αποτέλεσμα συγκεκριμένο που να δείχνει ότι η αγροτική παραγωγή σε αυτόν τον τομέα προχωράει μπροστά.

Τα στοιχεία της μεγάλης εικόνας που επικαλείστε και του μεγάλου προβλήματος που υπάρχει στην Ευρώπη να κινηθεί η αγροτική παραγωγή προς τα μπρος, τα καταλαβαίνω. Όμως, εδώ υπάρχει μια μεγάλη αναντιστοιχία. Σύμφωνα με την Eurostat, το καθαρό κέρδος που παράγεται από τη γεωργική δραστηριότητα στη χώρα μας -στη χώρα μας, κύριε Υπουργέ- την περίοδο 2020-2024 μειώθηκε κατά 8,4%, ενώ στην Ευρωπαϊκή Ένωση αυξήθηκε κατά 7,86%.

Άρα, λοιπόν, αν θέλουμε να βάλουμε στο κάδρο την Ευρώπη και τις άλλες ευρωπαϊκές χώρες, θα πρέπει να τις συγκρίνουμε προφανώς με τη χώρα μας και να δούμε ότι εδώ η αγροτική παραγωγή, η γεωργική δραστηριότητα εν γένει, μειώθηκε. Μάλιστα, ένας από τους λόγους που συνέβη αυτό -γιατί αυτό είναι το πίσω κείμενο των πολιτικών σας- είναι ότι αυξήθηκε το κόστος παραγωγής κατά 28% από το 2020 και μετά, λιπάσματα 47%, ζωοτροφές 33%, γεωργικά φάρμακα 15%.

Άρα, ποια είναι η ανταγωνιστική αγροτική παραγωγή και πώς μπορούμε σήμερα να λέμε ότι εμείς λειτουργούμε όπως στην Ευρώπη; Διότι βάζετε τη χώρα μας -και σωστά το κάνετε- στην Ευρωπαϊκή Ένωση. Η διαφορά είναι ότι το «gap», η μεγάλη απόσταση, αυξάνεται, δεν μειώνεται και σε σχέση με το γεωργικό παραγόμενο προϊόν.

Είπαν οι εισηγητές μας και ο Πρόεδρός μας για τις μεγάλες αποκλίσεις -και αυτό είναι πολύ σημαντικό γι’ αυτούς που ιδρώνουν στο χωράφι- από το χωράφι στο ράφι. Το κατσικίσιο γάλα 222%, το γάλα υψηλής παστερίωσης το αγελαδινό 207%, τα μήλα και άλλα φρούτα γύρω στο 200%.

Άρα, κοντολογίς, έχουμε, κύριε Υπουργέ, από το χωράφι στο ράφι αύξηση 200% και από την Κυβέρνηση στον λαό 200% κοροϊδία, γιατί αυτά που μας παρουσιάσατε προηγουμένως ως επιτεύγματα δεν αντιστοιχούν στην εικόνα της πραγματικότητας, σε μια προσπάθεια δηλαδή της Κυβέρνησης να μειώσει αυτήν την πολύ μεγάλη διαφορά.

Αυτή τη στιγμή, κύριε Υπουργέ, ο αγρότης ιδρώνει, ο πολίτης πληρώνει και το καρτέλ τα τσεπώνει, για να κάνω και ομοιοκαταληξία.

Επίσης, διακρίνω μια πολύ μεγάλη υποκρισία από όλους τους κυβερνητικούς Βουλευτές και σε άλλα νομοσχέδια που κόπτεστε δήθεν για το δημογραφικό πρόβλημα, που κατά την άποψή μας είναι το «νούμερο ένα» εθνικό πρόβλημα της χώρας.

Είναι, κύριε Υπουργέ, το «νούμερο ένα» εθνικό πρόβλημα της χώρας. Τι να κάνουμε τώρα; Κι εμείς ως νεώτεροι άνθρωποι, κάνοντας μια προβολή στο μέλλον βλέπουμε ότι τα επόμενα χρόνια δεν θα υπάρχει χωριό, δεν θα υπάρχει ανοιχτό καφενείο, δεν θα υπάρχει κανένας νέος άνθρωπος στα χωριά μας.

Μιλάτε, όμως, για δημογραφικό την ίδια στιγμή που αγροτική παραγωγή ξεκληρίζεται. Αυτό δεν είναι υποκριτικό; Διότι χωρίς χωράφι και χωριό, δεν υπάρχει ούτε σπίτι στο χωριό ούτε οικογένεια. Επίλυση του δημογραφικού χωρίς αγροτική παραγωγή είναι σαν να οραματίζεσαι ένα μέλλον χωρίς ρίζες. Μου θύμισε την κουβέντα που κάναμε εδώ αυτήν την εβδομάδα σε σχέση με το δεκατριάωρο. Πάλι βγήκαν κάποιοι Βουλευτές της Νέας Δημοκρατίας και μίλησαν για δημογραφικό και επίλυση του δημογραφικού, αυτοί που στήριξαν το δεκατριάωρο. Δηλαδή, είναι σαν να πιστεύεις ότι τα παιδιά θα γεννηθούν με υπερωρίες ή με εργαζόμενους που εξαντλούνται και δεν έχουν ελεύθερο χρόνο να κάνουν παιδιά.

Είπατε, κύριε Υπουργέ, για το αγροτικό χρέος. Το αγροτικό χρέος δεν είναι απλά μία γραμμή σε έναν προϋπολογισμό, μία μπάρα, μία στήλη, ένα ραβδόγραμμα σε έναν προϋπολογισμό. Είναι τρεις θηλιές μαζί για τον αγρότη. Είναι τα παλιά αγροτικά δάνεια που πήγαν στους servicers, είναι οι εισφορές του ΕΛΓΑ που αν δεν πληρωθούν, μπλοκάρουν αποζημιώσεις και είναι και η τρίτη θηλιά που είναι το ιδιωτικό χρέος που τρέχει να ρυθμιστεί μέσα από τον εξωδικαστικό.

Καταλαβαίνετε, λοιπόν, πολύ καλά και οι τρεις Υπουργοί και οι συνάδελφοι της Συμπολίτευσης ότι δημογραφική ανάταξη χωρίς ζωντανό αγρότη δεν γίνεται. Χωρίς ζωντανό αγρότη που να παλεύει στο χωράφι, δεν γίνεται.

Πάμε τώρα στη μεγάλη εικόνα ξανά, κύριε Υπουργέ, και κλείνω. Είναι προφανές ότι έχετε αποτύχει σε όλους τους κλάδους της πρωτογενούς παραγωγής, στη φυτική παραγωγή, στη ζωική παραγωγή, στην αλιεία και σε όλους τους επιμέρους κλάδους κάθε τέτοιου γενικού κλάδου. Εγώ θα ήθελα -και επιμένω- να μου πείτε σε ποιους τομείς φέρατε μετρήσιμο αποτέλεσμα υπέρ του παραγωγού και τι σημαίνει «μετρήσιμο αποτέλεσμα υπέρ του παραγωγού», διότι εμείς από αυτή τη διαδικασία εδώ, κύριε Υπουργέ, θέλουμε να βγάλουμε και εμείς κάποια συμπεράσματα και ο πολίτης που μας παρακολουθεί. Τι σημαίνει «υπέρ του παραγωγού»; Σημαίνει μείωση του κόστους παραγωγής -υπήρχε; Όχι- αύξηση της τιμής του παραγωγού -υπήρχε; Όχι- έγκαιρες εκκαθαρίσεις και ενισχύσεις -υπήρχαν; Όχι- άνοδος των εξαγωγών ή προστιθέμενη αξία προϊόντων -υπήρχαν; Όχι- μείωση απωλειών από ζωονόσους -υπήρχαν; Όχι- μείωση απωλειών από ακραία καιρικά φαινόμενα. Υπήρχαν; Όχι.

Αυτοί είναι οι δείκτες, αυτές είναι οι ημερομηνίες και τα μετρήσιμα αποτελέσματα που εσείς θα έπρεπε να είχατε βάλει εδώ μέσα στο Κοινοβούλιο, να δώσετε απαντήσεις στους συναδέλφους μου που με έναν τεκμηριωμένο τρόπο ήρθαν να μιλήσουν, όχι μόνο με αιχμές, αλλά και με προτάσεις υπέρ του αγρότη.

Άρα, ένα γενικό και τελικό συμπέρασμα είναι ότι δεν έχετε κανέναν απολύτως στρατηγικό σχεδιασμό για την αγροτική παραγωγή. Εδώ ο κ. Κέλλας, ο αρμόδιος Υπουργός για την κτηνοτροφία, δεν γνώριζε σε επίκαιρη ερώτηση που του έκανα προχθές εάν υπάρχουν απολυμαντικοί σταθμοί για την ευλογιά στη Δυτική Ελλάδα! Και μιλάτε για στρατηγικό σχεδιασμό για την αγροτική παραγωγή! Πόσο οξύμωρο! Πόσο τεράστια διαφορά με την πραγματικότητα έχουν οι δηλώσεις με την πρακτική σας.

Αναφερθήκατε σε δύο πράγματα ακόμα για την ευλογιά και την ατομική ευθύνη. Έχετε πει πολλές φορές, κύριε Υπουργέ, για ατομική ευθύνη για τον παραγωγό ή για ατομική ευθύνη για τον κτηνοτρόφο. Δεν είναι σωστό, αλλά εγώ αντιλαμβάνομαι πολιτικά ότι ένας ωραίος τρόπος να αποτινάξετε τις πολιτικές ευθύνες, τις ευθύνες που έχει η Κυβέρνηση για το ξεκλήρισμα των κτηνοτρόφων από την ευλογιά, είναι να μιλήσετε για ατομική ευθύνη. Όμως, να το κάνετε με μία παραδοχή, ότι δηλαδή ως Πολιτεία κάνω τα απαραίτητα, δίνω απολυμαντικά μέσα στον αγρότη, φτιάχνω απολυμαντικές δομές στην περιφέρεια, αποζημιώνω τις ζωοτροφές εγκαίρως σε αυτούς που τους λέω «Κρατήστε τα κοπάδια σας μέσα, γιατί άμα βγουν έξω να βοσκήσουν, θα εξαπλωθεί η νόσος». Κάνω αυτά και μετά βάζω στη δημόσια σφαίρα την αναγκαιότητα της ατομικής ευθύνης σαν προσωπικότητες. Εγώ το αντιλαμβάνομαι σαν άνθρωποι που έχουμε μια ευθύνη σε αυτή τη ζωή. Μια ευθύνη, ναι, αλλά η Πολιτεία, η Κυβέρνηση στην προκειμένη περίπτωση κάνει τα απολύτως απαραίτητα. Εσείς κάνετε το αντίθετο. Δεν έρχεται να κουνήσει το δάχτυλο, ενώ είναι ένοχη και λερωμένη, στους κτηνοτρόφους που δεν έκαναν δήθεν τα απαραίτητα. Εδώ δεν είχαν απολυμαντικά μέσα.

Και κάτι τελευταίο και ευχαριστώ, κύριε Πρόεδρε, για την ανοχή σας. Μιλήσατε για αρδευτικά έργα και ότι δεν είχε γίνει τίποτα, κλπ. Αναφέρεστε στο παράδειγμα του αρδευτικού στον Νέστο που έχουν βογκήξει και φέτος οι αγρότες, που το νερό φτάνει από τη Βουλγαρία και έχει μια παροχή επιπέδου ρυακιού και υπόσχεστε ότι θα στείλετε από εκεί νερό και σε άλλες περιοχές; Αυτά είναι τα αρδευτικά έργα που οραματίζεστε, φαντάζεστε και αξιώνετε ως Κυβέρνηση να κάνετε;

Ευχαριστώ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Ζαμπάρα.

Να δώσω τώρα τον λόγο στον Κοινοβουλευτικό Εκπρόσωπο της Νέας Δημοκρατίας κ. Δημήτριο Καιρίδη.

Ορίστε, κύριε Καιρίδη, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ:** Κύριε Πρόεδρε, κατ’ αρχάς να πω ότι χάρηκα μέχρι στιγμής την κουβέντα μας, παρά τις όποιες κορώνες, δικαιολογημένες στο πλαίσιο της κοινοβουλευτικής μας δημοκρατίας. Νομίζω ότι δόθηκε η ευκαιρία στον Υπουργό της Κυβέρνησης να απαντήσει στα ερωτήματα τα οποία βρίσκονται και στην επικαιρότητα αυτήν την περίοδο, χωρίς τους ευτελισμούς και τα διάφορα ευτράπελα που παρακολουθήσαμε, δυστυχώς, στη χθεσινή συζήτηση για το κρίσιμο θέμα της εξωτερικής πολιτικής.

Εγώ προσωπικά προσέρχομαι με μεγάλο σεβασμό στη συζήτηση αυτή ως Βουλευτής του κέντρου απέναντι στους ανθρώπους της περιφέρειας που δίνουν τον προσωπικό τους αγώνα επί καθημερινής βάσης υπό αντίξοες συνθήκες. Το αγροτικό ζήτημα είναι εθνικό ζήτημα. Αφορά τους πάντες, κέντρου και περιφέρειας, συνολικά την Ελλάδα και υπό αυτήν την έννοια σας ομιλώ σήμερα ως εκπρόσωπος μιας παράταξης, της Νέας Δημοκρατίας, όπως όλοι -να συμφωνήσουμε στα αυτονόητα- που έχει στο επίκεντρό της το συμφέρον του αγροτικού κόσμου.

Δεν θα σας πω ότι είμαστε η κατεξοχήν αγροτική παράταξη, όπως δείχνουν τα αποτελέσματα των εκλογών και ότι είναι ζήτημα και δικής μας αυτοπροστασίας και συμφέροντος και αυτοσυντήρησης, αν θέλετε, το καλό των αγροτών, αλλά θα σας πω το αυτονόητο. Να φύγουμε, επιτέλους, από την καραμέλα ότι υπάρχουν χρήματα, τα οποία κάποιος κακός τα κρατάει και δεν τα δίνει. Τέτοια δεν υπάρχουν, παρά μόνο στα παραμύθια. Η Κυβέρνηση εξαντλεί όλα τα περιθώρια και κάνει ό,τι είναι δυνατόν, αν μη τι άλλο, αν δεν πιστεύετε για το καλό της Ελλάδας, για το καλό της εθνικής οικονομίας και του αγροτικού κόσμου, για το καλό το δικό της, διότι εδώ μιλάμε για εκατοντάδες χιλιάδες ανθρώπους.

Θέλω να σας πω τρία, τέσσερα πράγματα και να τα τονίσω. Θα μείνω, μάλιστα, σε αυτά διότι στα υπόλοιπα εξειδικευμένα θέματα έχει απαντήσει ο Υπουργός και θα δευτερολογήσει στη συνέχεια.

Πρώτον, στο ζήτημα του ΟΠΕΚΕΠΕ και της Εξεταστικής, ακούσατε και χθες τον Πρωθυπουργό να λέει «όλα στο φως» και θα κληθούν όλοι οι μάρτυρες τους οποίους θα προτείνετε. Όλοι! Άπαντες! Όχι μόνο τα πολιτικά πρόσωπα, αλλά και οι ιδιώτες.

**ΚΩΝΣΤΑΝΤΙΝΟΣ ΜΠΑΡΚΑΣ:** Μα, τους έχουν κόψει…

**ΔΗΜΗΤΡΙΟΣ ΚΑΙΡΙΔΗΣ:** Να ξέρετε, κύριε Μπάρκα, ότι αρχές Νοεμβρίου θα επικαιροποιηθεί ο κατάλογος των μαρτύρων και θα προστεθούν…

**ΚΩΝΣΤΑΝΤΙΝΟΣ ΜΠΑΡΚΑΣ:** Να καταγραφεί στα Πρακτικά αυτό, κύριε Πρόεδρε, και θα το προσκομίσω στην Επιτροπή την Τρίτη!

**ΔΗΜΗΤΡΙΟΣ ΚΑΙΡΙΔΗΣ:** Βεβαίως, βεβαίως, να καταγραφεί. Πρώτη φορά το ακούτε; Συνεχώς εκπλήσσεστε.

**ΚΩΝΣΤΑΝΤΙΝΟΣ ΜΠΑΡΚΑΣ:** Για τον Νοέμβρη;

**ΔΗΜΗΤΡΙΟΣ ΚΑΙΡΙΔΗΣ:** Ναι.

**ΚΩΝΣΤΑΝΤΙΝΟΣ ΜΠΑΡΚΑΣ:** Πρώτη φορά το ακούω.

**ΔΗΜΗΤΡΙΟΣ ΚΑΙΡΙΔΗΣ:** Τον Νοέμβριο θα επικαιροποιηθεί.

Κατ’ αρχάς, ξεκινήσατε με τον μύθο ότι θα μιλήσουμε για το 1998, για να αποφύγουμε να μιλήσουμε για το 2025. Είδατε ότι αυτές τις πρώτες τρεις εβδομάδες εργασιών της Επιτροπής αναφερθήκαμε και αναφερόμαστε και ερευνούμε τη δικιά μας εξαετία, την περίοδο 2019-2025. Οι δικοί μας Πρόεδροι του ΟΠΕΚΕΠΕ έχουν έρθει να καταθέσουν, για τη δικιά μας περίοδο συζητάμε ενδελεχώς και θα επιμείνουμε σε αυτό.

**ΚΩΝΣΤΑΝΤΙΝΟΣ ΜΠΑΡΚΑΣ:** Εξαιρετικοί κύριοι!

**ΔΗΜΗΤΡΙΟΣ ΚΑΙΡΙΔΗΣ:** Άρα, δεν υπάρχει καμία διάθεση, όπως λέτε, και διαρκώς φλυαρείτε και επαναλαμβάνετε συγκάλυψης, όλοι θα κληθούν. Και αν θέλετε και τον «Φραπέ» και τον «Καπουτσίνο» και τον «Εσπρέσο» και όποιον άλλον θέλετε να καλέσετε, θα έρθει να καταθέσει, για να φύγουμε από τον μύθο και το αφήγημα το οποίο προσπαθείτε να φτιάξετε και να μπούμε στην ουσία του προβλήματος, στην πολιτική ουσία του προβλήματος που ερευνά η εξεταστική. Διότι, όπως είδατε, και ο OLAF που βρίσκεται αυτή την περίοδο στον ΟΠΕΚΕΠΕ -αν δεν το ξέρετε να σας το πω- ξεκίνησε να ερευνά από την περίοδο του 2014 και μετά. Περιλαμβάνει και τη δικιά σας περίοδο. Άρα, όλοι οι μάρτυρες, όλα στο φως! Πρώτον, αυτό.

Δεύτερον, όπως έχει πει και ο Υπουργός, μέχρι το τέλος του χρόνου θα γίνουν όλες πληρωμές. Προς το παρόν, αν κατάλαβα καλά, η πλατφόρμα παραμένει ανοιχτή για τις αιτήσεις μέχρι τη Δευτέρα 20 Οκτωβρίου, έτσι δεν είναι; Κατά συνέπεια, δεν μιλάμε για πληρωμές πριν κλείσει η υποβολή των αιτήσεων. Εν πάσει περιπτώσει γίνεται ένας αγώνας δρόμου.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Για τη βασική.

**ΔΗΜΗΤΡΙΟΣ ΚΑΙΡΙΔΗΣ:** Για τη βασική, έτσι. Άλλα γίνονται ήδη, πληρώνονται και προχθές την Τετάρτη είχαμε τις πρώτες πληρωμές. Μέχρι το τέλος αυτού του χρόνου, λοιπόν, του 2025 -για να μην μπερδεύουμε όλα τα θέματα- θα έχουν γίνει όλες οι πληρωμές.

Τώρα, δεν υπάρχει καμία αμφιβολία ότι έχουμε ένα σημαντικό πρόβλημα στον ΟΠΕΚΕΠΕ και στη λειτουργία του, γι’ αυτό και έγινε η μεταφορά του στην ΑΑΔΕ και γίνεται ένας τεράστιος αγώνας δρόμου, για να λυθεί το επείγον του προβλήματος, αλλά και να μπει όλος ο οργανισμός σε μια σειρά με την καταγραφή των βοσκοτόπων και όλα τα υπόλοιπα που πρέπει να γίνουν -και έπρεπε να είχαν γίνει εδώ και χρόνια, η αλήθεια είναι, και πριν το 2019- και σήμερα τρέχουμε να προλάβουμε.

Τέταρτον. Η Κυβέρνησή μας είναι αλήθεια ότι έχει αφοπλίσει πολλές βόμβες και πολλές καυτές πατάτες στην περίοδο των προηγούμενων έξι ετών. Να θυμηθούμε τη ΔΕΗ και τη χρεοκοπία της, να θυμηθούμε τον ΕΦΚΑ και την τεράστια αναδιάρθρωση που έγινε στην απονομή των συντάξεων. Να θυμηθούμε τώρα, διαβάζοντας το βιβλίο του οικονομικού συμβούλου του Πρωθυπουργού την Τράπεζα Πειραιώς, ένα θέμα το οποίο δεν το είχαμε πει τότε, ακριβώς λόγω των κινδύνων που ενείχε για το τραπεζικό σύστημα και για το ενδεχόμενο «κούρεμα καταθέσεων», τα οποία τα γράφει σήμερα ο Αλέξης Πατέλης, το 2019 πως σώσαμε το τραπεζικό σύστημα, το οποίο παραδώσατε εσείς με το ίδιο ποσοστό «κόκκινων δανείων» που παραλάβατε το 2015. Δεν είχε γίνει τίποτα την πενταετία ΣΥΡΙΖΑ. Όπως κάναμε με την ψηφιοποίηση του κράτους με τον ΕΦΚΑ με τη ΔΕΗ με την Τράπεζα Πειραιώς και με τόσα άλλα θα κάνουμε, προφανώς, και στον ΟΠΕΚΕΠΕ. Αργήσαμε; Εδεχομένως -μπορείτε να το πείτε- και αναλαμβάνουμε και την πολιτική ευθύνη γι’ αυτό.

Πέραν του επείγοντος του θέματος των πληρωμών, τώρα, που είναι κάτι το οποίο καίει τον αγροτικό κόσμο -όχι στους φωνασκούντες, γιατί ξέρετε στους φωνασκούντες στοιχίζονται συχνά και διάφοροι απατεωνίσκοι, οι οποίοι επιχειρούν δια της βιασύνης να παραμερίσουν τους ελέγχους, αλλά οι έλεγχοι είναι απαραίτητοι γιατί αποτελούν προϋπόθεση, έχουν τεθεί ξανά και ξανά από την Ευρωπαϊκή Επιτροπή και είναι προς το συμφέρον των αγροτών, των υγιών αγροτών, των έντιμων αγροτών, για να μπει μια τάξη επιτέλους και να μην έχουμε τα προβλήματα που είχαμε στο παρελθόν- από εκεί και πέρα, δεν υπάρχει καμία αμφιβολία στο δικό μου, τουλάχιστον, το μυαλό, ότι στον αγροτικό τομέα η ευρωπαϊκή Ελλάδα μετά το 1981 δεν τα πήγε τόσο καλά, όσο έπρεπε. Απόδειξη ότι ο εργαζόμενος στον αγροτικό κλάδο έχει 50% παραγωγικότητα, σε σχέση με τον εθνικό μέσο όρο. Παρά τις επιδοτήσεις, παρά την προσπάθεια που έγινε, έχουμε εγκλωβίσει λίγο πολύ την αγροτική μας οικονομία σε ένα ατελέσφορο σχήμα επιδοτήσεων κρατικών ενισχύσεων και μη ανταγωνιστικότητας με την αγορά και τη διεθνή αγορά, στο οποίο καλό είναι να κάνουμε μια έντιμη ακομμάτιστη, αν θέλετε, και πέρα από τις εύκολες αντιπαραθέσεις, συζήτηση, τι πήγε λάθος επί σαράντα χρόνια -όχι επί πέντε, έξι, δέκα, δεκαπέντε- και γιατί δεν καταφέραμε να αυξήσουμε την παραγωγικότητα των αγροτών μας. Διότι αυτό είναι προϋπόθεση και εθνικής άμυνας και ασφάλειας να κρατήσουμε τον κόσμο στην Περιφέρεια, να κρατήσουμε τον κόσμο στα χωριά του, να δώσουμε προοπτική και ελπίδα.

Νομίζω ότι ο Υπουργός κάνει έναν τιτάνιο αγώνα, μαζί με τους συνεργάτες του, τους υπόλοιπους Υφυπουργούς, ώστε να γίνουν οι πληρωμές, υπό πολύ δύσκολες συνθήκες, τώρα που έχουμε αυτό το ζήτημα. Η Κυβέρνηση δεν έχει τίποτα να κρύψει και το απέδειξε και χθες με αυτή τη δέσμευση από τα πρωθυπουργικά χείλη ότι θα έρθουν όλοι οι μάρτυρες που θα καλέσει η Αντιπολίτευση και όλοι όσους επιθυμεί η Αντιπολίτευση και από εκεί και πέρα, να καθίσουμε πολύ σοβαρά -σήμερα ίσως είναι ένα πρώτο βήμα μια πρώτη ευκαιρία, σε δεύτερο χρόνο και σε επίπεδο πολιτικών αρχηγών- να συζητήσουμε για το αγροτικό ζήτημα της χώρας, που αποτελεί μείζον θέμα για το παραγωγικό μοντέλο και το πολυπόθητο αυτό νέο παραγωγικό μοντέλο που χρειαζόμαστε.

Είναι αδιανόητο ότι στο Ισραήλ -αυτό το λαομίσητο Ισραήλ- η παραγωγικότητα είναι πέντε και έξι φορές μεγαλύτερη, ανά στρέμμα από εμάς, υπό πολύ πιο άσχημες κλιματολογικές συνθήκες. Στην Ολλανδία είναι δέκα φορές πιο πάνω από εμάς. Έχουν γίνει βήματα και προφανώς έχει υπάρξει πρόοδος σε συγκεκριμένους κλάδους. Ο κ. Γερουλάνος στη συνέχεια θα μιλήσει για την ιχθυοκαλλιέργεια η οποία προέρχεται από έναν κλάδο πολύ δυναμικό, αλλά συνολικά, θα έλεγα, ότι υπάρχει το πρόβλημα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 20 Οκτωβρίου 2025.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 § 2 και 3 και 132 § 2 ΚτΒ)

1. Η με αριθμό 31/9-10-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Κωνσταντίνας Γιαννακοπούλου προς τον Υπουργό Εσωτερικών με θέμα: «Άμεση ανάγκη για τη δημιουργία υποδομών ύδρευσης και οδικής ασφάλειας στο Βιτάλι Άνδρου».

2. Η με αριθμό 24/7-10-2025 επίκαιρη ερώτηση του Βουλευτή Κορινθίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Γεώργιου Ψυχογιού προς τον Υπουργό Μετανάστευσης και Ασύλου με θέμα: «Διασφάλιση συνέχειας των Συμβάσεων Ορισμένου Χρόνου της Υπηρεσίας Ασύλου στη νέα προγραμματική περίοδο έως 31/10/2025 - Κίνδυνος λειτουργικού κενού στην Υπηρεσία».

3. Η με αριθμό 52/13-10-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Ασημίνας (Σεμίνας) Διγενή προς την Υπουργό Παιδείας, Θρησκευμάτων και Αθλητισμού με θέμα: «Για την άμεση, πλήρη στελέχωση όλων των σχολείων του Δήμου Νέας Σμύρνης με όλες τις απαραίτητες ειδικότητες εκπαιδευτικών Γενικής και ειδικής αγωγής, νοσηλευτών και βοηθητικού προσωπικού».

4. Η με αριθμό 47/13-10-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. ΝΕΑ ΑΡΙΣΤΕΡΑ κυρίας Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να σταματήσει το σκάνδαλο αγοράς ενός άχρηστου, ακατάλληλου και παράτυπα επιλεγμένου κτιρίου από τη ΔΥΠΑ με χρήματα του Ταμείου Ανάκαμψης και Ανθεκτικότητας».

5. Η με αριθμό 39/10-10-2025 επίκαιρη ερώτηση του Βουλευτή Έβρου της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Παράσχου Παπαδάκη προς τον Υπουργό Περιβάλλοντος και Ενέργειας με θέμα: «Επιτακτική ανάγκη επικαιροποίησης του σχεδίου διαχείρισης των λεκανών απορροής ποταμών του υδατικού διαμερίσματος Θράκης [Άρδας - Έβρος] και σύνταξης κοινού σχεδίου διασυνοριακής διαχείρισης υδάτων με τη Βουλγαρία για την περιοχή του Έβρου».

6. Η με αριθμό 40/11-10-2025 επίκαιρη ερώτηση του Προέδρου της Κ.Ο. ΝΙΚΗ και Βουλευτή Α΄ Θεσσαλονίκης κ. Δημήτριου Νατσιού προς τον Υπουργό Εθνικής Άμυνας με θέμα: «Απουσία κυρώσεων για τους ανυπότακτους».

7. Η με αριθμό 68/13-10-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΠΛΕΥΣΗ ΕΛΕΥΘΕΡΙΑΣ κυρίας Γεωργίας (Τζώρτζιας) Κεφαλά προς τον Υπουργό Μετανάστευσης και Ασύλου με θέμα: «Σοβαρές ελλείψεις και αβεβαιότητα στην παροχή υπηρεσιών διερμηνείας και διαπολιτισμικής μεσολάβησης σε πρόσφυγες και μετανάστες».

8. Η με αριθμό 49/13-10-2025 επίκαιρη ερώτηση του Ανεξάρτητου Βουλευτή Β2΄ Δυτικού Τομέα Αθηνών κ. Γεώργιου Μανούσου προς την Υπουργό Κοινωνικής Συνοχής και Οικογένειας με θέμα: «Μη καταβολή επιδόματος σε ανάδοχες οικογένειες λόγω καθυστερήσεων υιοθεσίας».

9. Η με αριθμό 54/13-10-2025 επίκαιρη ερώτηση του Ανεξάρτητου Βουλευτή Α΄ Θεσσαλονίκης κ. Μιχαήλ Χουρδάκη, προς την Υπουργό Παιδείας, Θρησκευμάτων και Αθλητισμού με θέμα: «Καταρρέει ο Υγρός Στίβος στη Θεσσαλονίκη».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 § 2 και 3 και 132 § 2 ΚτΒ)

1. Η με αριθμό 33/9-10-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Κωνσταντίνας Γιαννακοπούλου προς την Υπουργό Παιδείας, Θρησκευμάτων και Αθλητισμού με θέμα: «Ανάγκη άμεσης διάσπασης των τμημάτων 25 μαθητών σε Δημοτικά Σχολεία του Δήμου Περιστερίου και τοποθέτησης δεύτερου εκπαιδευτικού Παράλληλης Στήριξης».

2. Η με αριθμό 28/8-10-2025 επίκαιρη ερώτηση του Βουλευτή Χανίων της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Παύλου Πολάκη προς τον Υπουργό Εθνικής Άμυνας με θέμα: «Αδιανόητη η συμμετοχή των Στρατιωτικών στη δαπάνη διαγνωστικών εξετάσεων στα δημόσια Νοσοκομεία».

3. Η με αριθμό 53/13-10-2025 επίκαιρη ερώτηση της Βουλευτού Β΄ Πειραιώς της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Διαμάντως Μανωλάκου προς τον Υπουργό Μετανάστευσης και Ασύλου με θέμα: «Να μην απολυθεί κανένας εργαζόμενος από την Υπηρεσία Ασύλου του Υπουργείου Μετανάστευσης και Ασύλου και να καλυφθούν πλήρως οι ανάγκες με μόνιμο προσωπικό».

4. Η με αριθμό 48/13-10-2025 επίκαιρη ερώτηση του Προέδρου της Κ.Ο. ΝΕΑ ΑΡΙΣΤΕΡΑ και Βουλευτή Μεσσηνίας κ. Αλέξανδρου (Αλέξη) Χαρίτση προς τον Υπουργό Υποδομών και Μεταφορών με θέμα: «Στις κυβερνητικές καλένδες ο οδικός άξονας Πύργος - Καλό Νερό – Τσακώνα».

5. Η με αριθμό 42/12-10-2025 επίκαιρη ερώτηση του Βουλευτή Αχαΐας της Κ.Ο. ΝΙΚΗ κ. Σπυρίδωνα Τσιρώνη προς την Υπουργό Παιδείας, Θρησκευμάτων και Αθλητισμού με θέμα: «Υπερκοστολογημένα κιτ ρομποτικής».

6. Η με αριθμό 41/12-10-2025 επίκαιρη ερώτηση του Βουλευτή Ηλείας της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Μιχαήλ Κατρίνη προς τον Υπουργό Εθνικής Οικονομίας και Οικονομικών με θέμα: «Εγκλωβισμένες οι πυρόπληκτες επιχειρήσεις της Ηλείας».

7. Η με αριθμό 37/10-10-2025 επίκαιρη ερώτηση του Βουλευτή Ηρακλείου της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Ανάγκη μελέτης υλοποίησης έργου μέσου σταθερής τροχιάς στην Κρήτη - Διερεύνηση δυνατοτήτων ευρωπαϊκής χρηματοδότησης στο πλαίσιο της νέας ευρωπαϊκής στρατηγικής βιώσιμων μεταφορών και τουρισμού».

8. Η με αριθμό 58/13-10-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Αφροδίτης Κτενά προς την Υπουργό Παιδείας, Θρησκευμάτων και Αθλητισμού με θέμα: «Για τη μεταφορά της λέσχης σίτισης 3 Σχολών του ΕΚΠΑ σε μεγάλη απόσταση από τις Σχολές».

9. Η με αριθμό 61/13-10-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. ΝΕΑ ΑΡΙΣΤΕΡΑ κυρίας Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Κατεπείγουσα ανάγκη να αυξηθεί το ύψος και οι δικαιούχοι των προνοιακών επιδομάτων».

10. Η με αριθμό 55/13-10-2025 επίκαιρη ερώτηση του Βουλευτή Λαρίσης της Κ.Ο. ΝΙΚΗ κ. Γεώργιου Ρούντα προς την Υπουργό Κοινωνικής Συνοχής και Οικογένειας με θέμα: «Ενέργειες για την επίλυση σημαντικού κοινωνικού προβλήματος που απορρέει από ελλιπή/κακή νομοθεσία και ταλαιπωρεί τα στελέχη των Ενόπλων Δυνάμεων και τις οικογένειές τους».

11. Η με αριθμό 65/13-10-2025 επίκαιρη ερώτηση της Βουλευτού Β1΄ Βόρειου Τομέα Αθηνών της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Ελένης - Μαρίας (Μιλένας) Αποστολάκη προς τον Υπουργό Εθνικής Οικονομίας και Οικονομικών με θέμα: «Η ανυπαρξία πλαισίου προστασίας της πρώτης κατοικίας, η αδικαιολόγητη καθυστέρηση στη σύσταση του φορέα απόκτησης και επαναμίσθωσης ακινήτων και η προκλητική μετατροπή της τραπεζικής εισφοράς για τη σύσταση του φορέα σε δάνειο».

12. Η με αριθμό 50/13-10-2025 επίκαιρη ερώτηση της Βουλευτού Κοζάνης της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κυρίας Καλλιόπης Βέττα προς τον Υπουργό Εθνικής Οικονομίας και Οικονομικών με θέμα: «Να παραμείνει το κατάστημα της Εθνικής Τράπεζας στα Σέρβια».

13. Η με αριθμό 59/13-10-2025 επίκαιρη ερώτηση της Βουλευτού Β3΄ Νότιου Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Ασημίνας (Σεμίνας) Διγενή προς την Υπουργό Εργασίας και Κοινωνικής Ασφάλισης με θέμα: «Να αναγνωριστεί η ειδικότητα του βοηθητικού ηθοποιού με παράλληλη απόδοση επαγγελματικού κωδικού».

14. Η με αριθμό 51/13-10-2025 επίκαιρη ερώτηση του Βουλευτή Μαγνησίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Αλέξανδρου Μεϊκόπουλου προς τον Υπουργό Υποδομών και Μεταφορών με θέμα: «Έργο "φάντασμα" η λιμνοδεξαμενή Αλοννήσου».

15. Η με αριθμό 60/13-10-2025 επίκαιρη ερώτηση του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή, προς την Υπουργό Παιδείας, Θρησκευμάτων και Αθλητισμού με θέμα: «Άμεση λειτουργία του 2ου Ειδικού Εργαστηρίου Επαγγελματικής Εκπαίδευσης και Κατάρτισης Θέρμης στην Περιφερειακή Ενότητα Θεσσαλονίκης».

16. Η με αριθμό 64/13-10-2025 επίκαιρη ερώτηση του Βουλευτή Αιτωλοακαρνανίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Μιλτιάδη (Μίλτου) Ζαμπάρα προς τον Υπουργό Περιβάλλοντος και Ενέργειας με θέμα: «Συνεχίζονται τα σκάνδαλα με την ανακύκλωση».

17. Η με αριθμό 62/13-10-2025 επίκαιρη ερώτηση της Βουλευτού Β2΄ Δυτικού Τομέα Αθηνών της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κυρίας Παρασκευής (Βιβής) Δάγκα προς την Υπουργό Παιδείας, Θρησκευμάτων και Αθλητισμού με θέμα: «Για τα εκατοντάδες κενά σε εκπαιδευτικό και βοηθητικό προσωπικό και τα χιλιάδες κενά σε ώρες στη Διεύθυνση Πρωτοβάθμιας Εκπαίδευσης Γ΄ Αθήνας».

Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ-Κινήματος Αλλαγής, ο κ. Παύλος Γερουλάνος.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ πολύ, κύριε Πρόεδρε, θα ζητήσω την ανοχή σας για λίγα λεπτά.

Κυρίες και κύριοι συνάδελφοι, τα λόγια του Γραμματέα Στρατηγικού Σχεδιασμού της Νέας Δημοκρατίας προσέβαλαν τις Ελληνίδες και τους Έλληνες, κυρίως, για έναν λόγο. Γιατί αν ο Άγνωστος Στρατιώτης μάς θυμίζει όλους εκείνους, οι οποίοι έπεσαν για την πατρίδα, τα ονόματα στην Πλατεία Συντάγματος -αυτά στα οποία ο κ. Μητσοτάκης πήγε με κάμερες για να υποκλιθεί- μας θυμίζουν όλους εκείνους, που το πολιτικό σύστημα εγκατέλειψε στη μοίρα τους. Θυμίζει σε όλους που τα βλέπουν, τη δική μας αδυναμία να δώσουμε στην ανθρώπινη ζωή την αξία που της ανήκει.

Διότι, αυτά τα ονόματα είναι εκεί, για να μην ξεχάσουμε τι σημαίνει κάθε σύμβαση που δεν υλοποιείται, κάθε σταθμάρχης που μπαίνει στη λάθος θέση, κάθε προειδοποίηση που αγνοείται από τους «από πάνω», κάθε μπάζωμα το οποίο μας κρατάει από το να μάθουμε από τα λάθη μας. Και μπορεί κάποιοι να ενοχλούνται από αυτή την υπενθύμιση, αλλά αυτή η υπενθύμιση είναι ο μόνος τρόπος, για να αλλάξουμε τον τρόπο που ασκούμε εξουσία. Αν δεν το καταλαβαίνει αυτό ο Γραμματέας Στρατηγικού Σχεδιασμού, τότε δύο λέξεις περιμένουμε από τον κ. Μητσοτάκη: «φεύγα», «φύγε».

Κύριε Υπουργέ, χαιρόμαστε που σας βλέπουμε στα έδρανα. Υπερβολικός δημοσιογραφικός ζήλος χθες, σας είχε παραιτημένο. Θα εξομολογηθώ, όμως, ότι η πρώτη μου αντίδραση στα «fake news» ήταν «δεν τον αδικώ». Διότι είναι ένα δράμα να ξέρεις ότι θα «σταυρωθείς». Είναι χειρότερο δράμα να ξέρεις ότι θα «σταυρωθείς» στον σταυρό, που σου άφησε ο κ. Αυγενάκης.

Επειδή κάνατε αυτό, το οποίο κάνουν πολλοί συνάδελφοί σας της Νέας Δημοκρατίας -είτε με χιούμορ, όπως έκανε ο κ. Καιρίδης, είτε με σοβαρότητα, όπως κάνατε εσείς- να προσπαθήσετε να κάνετε μια διάχυση ευθυνών για το θέμα του ΟΠΕΚΕΠΕ ή να το γελοιοποιήσετε, θα θυμίσω πάλι αυτό που κάνω κάθε φορά που γίνεται αυτή η προσπάθεια, τι λέει η δικογραφία. Ποια είναι τα ονόματα που εμπλέκονται στη δικογραφία:

«Φραπές» αγροτοσυνδικαλιστής της Νέας Δημοκρατίας, «Χασάπης» υποψήφιος Βουλευτής της Νέας Δημοκρατίας, Μελάς πρώην Πρόεδρος του ΟΠΕΚΕΠΕ υποψήφιος Ευρωβουλευτής της Νέας Δημοκρατίας, Μπαμπασίδης πρώην Πρόεδρος του ΟΠΕΚΕΠΕ, πρώην υποψήφιος Βουλευτής, πρώην μέλος της Πολιτικής Επιτροπής της Νέας Δημοκρατίας, Ζερβός, πρώην Αντιπρόεδρος του ΟΠΕΚΕΠΕ, πρώην μέλος Πολιτικής Επιτροπής της Νέας Δημοκρατίας, Σαραντάκος, πρώην Γενικός Γραμματέας Αγροτικής Ανάπτυξης και Τροφίμων της Νέας Δημοκρατίας.

Μην ξεχνάμε αυτήν τη λίστα. Είναι ξεκάθαρη και δείχνει ότι το σκάνδαλο έχει χρώμα και το χρώμα είναι μπλε.

Δυστυχώς, αντί να συζητάμε σήμερα πώς θα «απογειωθεί» η ελληνική παραγωγή, τη βλέπουμε να μαραζώνει και να καταστρέφεται. Αν, λοιπόν, σήμερα μιλώ από καρδιάς, είναι διότι ως πολίτης, δραστηριοποιούμαι κι εγώ σε αγροδιατροφική παραγωγή και βλέπω καθημερινά τις απέραντες δυνατότητες που έχουν τα ελληνικά προϊόντα να κατακτήσουν τον κόσμο με καλές τιμές, δίνοντας νέα πνοή στην ελληνική περιφέρεια, που ερημώνει.

Πιο συγκεκριμένα, πριν από μερικά χρόνια όλα λειτουργούσαν εναντίον μας. Ο μικρός κλήρος ή το υψηλό κόστος παραγωγής, οι χαμηλές τιμές. Η ελληνική γεωργία ήταν στο έλεος μικρών και μεγάλων εγχώριων και ξένων συμφερόντων.

Ειδικά μετά την απαξίωση των συνεταιρισμών κάθε λογής μεσάζοντες εκμεταλλεύονταν τον Έλληνα παραγωγό.

Και ξαφνικά τα πράγματα άρχισαν να αλλάζουν, τουλάχιστον για κάποια προϊόντα της ελληνικής γης και θάλασσας. Η διατροφή συνδέθηκε με την υγεία και τη μακροζωία σε έναν κόσμο που γερνάει. Από όλα τα είδη διατροφής η μεσογειακή διατροφή είναι αυτή που συνδέθηκε άμεσα και πήρε τη δεσπόζουσα θέση ακριβώς σε αυτήν τη λίστα των διατροφών που εγγυώνται υγεία και μακροζωία. Και από τα είδη μεσογειακής διατροφής η ελληνική κουζίνα κατέλαβε αξιοζήλευτη θέση ανάμεσα στις πιο ποιοτικές. Με λίγα λόγια η ελληνική διατροφή έχει αρχίσει να κατακτά τον κόσμο. Αυτό δεν έγινε τυχαία. Τον χορό αυτής της αλλαγής έσυραν επιχειρηματικές προσπάθειες παραγωγής και εμπορίας των προϊόντων της ελληνικής γης και θάλασσας, όπως η φέτα, το γιαούρτι, το λάδι, οι ελιές, το ψάρι και το κρασί, τα οποία κατάφεραν με πολύ αγώνα να μπουν στα καλύτερα ράφια και στα καλύτερα εστιατόρια του κόσμου.

Αυτό που θα έπρεπε, λοιπόν, σήμερα να συζητάμε είναι πώς με τη βοήθεια αυτών των επιτυχημένων κλάδων και των επιτυχημένων νέων συνεταιρισμών θα κατακτήσουμε τη διεθνή αγορά με πολλά ακόμη ελληνικά προϊόντα, πώς θα κάνουμε κάθε αγρότη και αγρότισσα συμμέτοχο σε αυτήν την έκρηξη ανάπτυξης του ελληνικού διατροφικού τομέα. Αντ’ αυτού συζητάμε για σκάνδαλα, πρόστιμα, εγκαταλείψεις, καταστροφή. Τραγωδία με τις αποζημιώσεις του ΟΠΕΚΕΠΕ καιρό τώρα. Η κτηνοτροφία σε οριακό σημείο, 300.000 ζώα να θανατώνονται εξαιτίας της ευλογιάς. Η Θεσσαλία σε απόγνωση. Στα χωράφια οι ελλείψεις σε εργατικά χέρια να καθυστερούν και συχνά να σταματούν τη συγκομιδή. Τα δάνεια θερίζουν και οι ελληνοποιήσεις καταστρέφουν την αξία και τη φήμη της ελληνικής παραγωγής. Το κόστος παραγωγής παραμένει σε εξαιρετικά υψηλά επίπεδα, ακριβώς επειδή χάσαμε την ευκαιρία να περάσουμε και στους αγρότες φθηνή παραγωγή ενέργειας από τις ανανεώσιμες πηγές. Δεν είναι τυχαίο, λοιπόν, ότι την περίοδο 2020-2024 το γεωργικό εισόδημα μειώθηκε στην Ελλάδα κατά 8,14%, όταν στην Ευρωπαϊκή Ένωση αυξήθηκε κατά 7,76%.

Κρατήστε αυτό, κυρίες και κύριοι συνάδελφοι, τίποτα, μα τίποτα δεν πληγώνει περισσότερο την Ελληνίδα και τον Έλληνα από το να βλέπει τον απίστευτο πλούτο της πατρίδας μας να μαραζώνει, ενώ ελληνική περιφέρεια, την οποία εσείς εγκαταλείπετε, είναι γεμάτη από αναξιοποίητο πλούτο.

Γιατί, λοιπόν, συμβαίνουν όλα αυτά; Διότι αυτή η Κυβέρνηση αποφάσισε να ασχοληθεί με ένα μόνο πράγμα σε ό,τι αφορά τον αγροτικό τομέα μέχρι σήμερα, τον έλεγχο του συστήματος επιδοτήσεων. Γιατί τέτοια απαξία, γιατί τέτοια απάθεια στην απίστευτη αξία που μπορεί να αποκτήσει η αγροτική παραγωγή; Δεν είναι μόνο ότι κάποιοι έβλεπαν τον Έλληνα παραγωγό ως κομματική πελατεία. Συνέβη και αυτό, αλλά ο κύριος λόγος είναι ότι για το Μαξίμου η αγροτική παραγωγή αποτελεί μόνο το 4% του Ακαθάριστου Εθνικού Προϊόντος και ο κ. Μητσοτάκης απαξιοί να ασχοληθεί με μεγέθη που θεωρεί ασήμαντα. Πλην, όμως, ενώ αποτελεί το 4% του ΑΕΠ, ενισχύει το εισόδημα το 10% του ελληνικού πληθυσμού και παραπάνω.

Όταν σας λέμε, λοιπόν, ότι κοιτάτε τα λεφτά και δεν κοιτάτε τον άνθρωπο, μας λέτε λαϊκιστές. Ε, λοιπόν, να που δεν είμαστε, διότι κανένας, μα κανένας κλάδος δεν αποδεικνύει πιο γλαφυρά από τον αγροτικό ότι η Κυβέρνηση της Νέας Δημοκρατίας είναι έτοιμη να εγκαταλείψει το 10% του ελληνικού πληθυσμού επειδή δεν παράγει παραπάνω από το 4% του ΑΕΠ. Και όλα αυτά όταν η Ευρωπαϊκή Επιτροπή θέτει σε δεύτερη μοίρα τον πρωτογενή τομέα, στο πλαίσιο του νέου πολυετούς δημοσιονομικού πλαισίου 2028-2035, υποβαθμίζοντας την Κοινή Αγροτική Πολιτική προς όφελος της άμυνας. Για πρώτη φορά η ΚΑΠ παύει να έχει αυτόνομη πολιτική και εντάσσεται σε ένα ενιαίο υπερταμείο, μειώνοντας ουσιαστικά έτσι περίπου κατά 20% τη δύναμή της. Τι σημαίνει αυτό; Σημαίνει λιγότερα εργαλεία και ακόμα μια χαμένη ευκαιρία να κάνουμε αυτό το άλμα που θα έπρεπε και που ζητάει η ελληνική παραγωγή.

Αντίθετα με αυτήν τη νοοτροπία, κυρίες και κύριοι συνάδελφοι, εμείς βλέπουμε την αγροτική πολιτική ως το βασικό μοχλό ανάπτυξης της ελληνικής υπαίθρου και τον τρόπο με τον οποίο θα της ξαναδώσουμε ζωή. Βλέπουμε τεράστια αξία και δυναμική ισχυροποίηση της αυτονομίας της χώρας σε ό,τι αφορά τα αγροτικά προϊόντα και τη μεγέθυνση των εξαγωγών μας. Με το σχέδιο που παρουσίασε ο Πρόεδρός μας, ο Νίκος Ανδρουλάκης, στη Θεσσαλονίκη απαντάμε στα πραγματικά προβλήματα των αγροτών, των κτηνοτρόφων, κάθε παραγωγού και καθιστούμε την παραγωγική ανασυγκρότηση στρατηγική προτεραιότητα για την επόμενη κυβέρνηση της χώρας, γιατί η προστασία και η αναγέννηση της αγροτιάς πια και της ελληνικής περιφέρειας θα πρέπει να είναι βασική αποστολή της επόμενης κυβέρνησης της χώρας και για την αγροτιά αυτή πρέπει να είναι μια κυβέρνηση του Πανελλήνιου Σοσιαλιστικού Κινήματος.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Γερουλάνο.

Τον λόγο τώρα έχει η Κοινοβουλευτική Εκπρόσωπος του Κομμουνιστικού Κόμματος Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Παραδέχεστε, λοιπόν, όλοι ότι είναι εκρηκτική η κατάσταση στον αγροτικό κόσμο. Γιατί; Διότι υπήρχαν συσσωρευμένα προβλήματα από την εκτόξευση του κόστους παραγωγής, τις χαμηλές τιμές παραγωγού, που επιβάλλουν οι εμποροβιομήχανοι στα προϊόντα, αλλά και τις μεγάλες ζημιές που δεν αποζημιώνονται. Τώρα ήρθαν να προστεθούν ο ΟΠΕΚΕΠΕ και οι τραγικές επιπτώσεις των ζωονόσων. Τι σημαίνει αυτό; Ότι ουσιαστικά οι αγρότες δεν πληρώνονται τις επιδοτήσεις που δικαιούνται, αλλά άρχισαν να δίνονται με το σταγονόμετρο και μάλιστα του 2024. Τους χρωστάτε 600 εκατομμύρια. Από την προκαταβολή του 2025 δεν έχουν πάρει δεκάρα τσακιστή και φυσικό είναι να βγαίνουν να διαμαρτύρονται στους δρόμους. Και τι συναντούν; Την καταστολή με χημικά και κρατική βία, όπως κάνατε στους βιοπαλαιστές αγρότες, κτηνοτρόφους και μελισσοκόμους στη Βοιωτία, δηλαδή επίθεση γιατί διεκδικούσαν την καταβολή των ενισχύσεων που η Κυβέρνηση έχει μπλοκάρει, φορτώνοντας στις πλάτες τους το σκάνδαλο του ΟΠΕΚΕΠΕ, αλλά και μέτρα για τη μείωση του κόστους παραγωγής και τη στήριξη της παραμονής τους στις καλλιέργειες και τα κοπάδια τους. Τα ίδια και στη Φθιώτιδα. Επτά αγρότες δικάζονται σαν κοινοί εγκληματίες γιατί αγωνίστηκαν και διεκδίκησαν καλύτερες συνθήκες ζωής. Θα ρωτήσει κανείς: Μα και όταν έπαιρναν τις αγροτικές επιδοτήσεις, βελτιωνόταν η κατάσταση; Όχι βέβαια, αφού οι όροι και οι προϋποθέσεις των κοινοτικών επιδοτήσεων ήταν και είναι στους στόχους της ΚΑΠ, που όλοι προσκυνάτε και εφαρμόζετε, δηλαδή να ευνοούνται οι εμποροβιομήχανοι για να παίρνουν σε χαμηλές τιμές την πρώτη ύλη και ταυτόχρονα να ενισχύονται οι μεγαλοαγρότες καπιταλιστές, ούτως ώστε να γίνουν μεγαλύτεροι συγκεντρώνοντας τη γη και την παραγωγή, δηλαδή διευκολύνοντας την οικονομική μεγέθυνσή τους. Οι συνέπειες; Κάθε χρόνο φεύγουν όλο και περισσότεροι μικρομεσαίοι αγρότες γιατί δεν μπορούν να επιβιώσουν. Τους διώχνετε. Ε, δεν είναι σαν τους τραπεζίτες που τους χρηματοδοτείτε με δισεκατομμύρια από τις πλάτες του ελληνικού λαού και ταυτόχρονα τους απαλλάσσετε από όλους τους φόρους!

Με το σκάνδαλο του ΟΠΕΚΕΠΕ, με πλαστογραφίες και απάτες και μπόλικα ρουσφέτια σε μη δικαιούχους για εξαγορά ψήφου, πελατειακές σχέσεις, χρηματισμό και άλλα που φύτρωσαν πάνω στη σαπίλα της ευρωενωσιακής ΚΑΠ, που τσακίζει βιοπαλαιστές αγρότες και κτηνοτρόφους με ευθύνη της Κυβέρνησης, αλλά και όλων των προηγούμενων που υλοποίησαν αυτήν τη στρατηγική και τη συνενοχή της Ευρωπαϊκής Ένωσης επιδοτήθηκε η αποσύνδεση των επιχορηγήσεων από την αγροτική παραγωγή και το ζωικό κεφάλαιο, που σήμερα καταδικάζετε.

Γι’ αυτό και παντού στην Ευρωπαϊκή Ένωση υπάρχουν φαινόμενα σκανδάλων και στο σκάνδαλο του ΟΠΕΚΕΠΕ εμπλέκονται κυβερνητικά, πολιτικά και διοικητικά στελέχη, κυβερνητικοί αγροτοπατέρες, τοπικοί παράγοντες, που αποσκοπούσαν να νομιμοποιήσουν στους αγρότες την αντιλαϊκή πολιτική της ΚΑΠ και των κυβερνήσεων, με το αζημίωτο βέβαια.

Ταυτόχρονα στους βιοπαλαιστές αγρότες και τον λαό θα φορτωθούν τα ευρωενωσιακά πρόστιμα, στους έντιμους αγρότες, που είπε ο κύριος Υπουργός ότι τελικά από το ξεκαθάρισμα του ΟΠΕΚΕΠΕ θα είναι ωφελημένοι. Όμως αυτοί θα πληρώσουν, όχι αυτοί που τα έφαγαν και συνέβαλαν στο φαγοπότι. Αυτή είναι η σαπίλα. Και η Κυβέρνηση το σκάνδαλο αυτό το ήξερε.

Το χεράκι τους βεβαίως έχουν βάλει και οι προηγούμενες κυβερνήσεις ΣΥΡΙΖΑ - ΑΝΕΛ και Νέα Δημοκρατία - ΠΑΣΟΚ, με αποφάσεις όπως για τη λεγόμενη «τεχνική λύση» και την επιδότηση των βοσκοτόπων χωρίς ζωικό κεφάλαιο. Βοήθεια έδωσαν και οι αγροτοσυνδικαλιστές, αυτοί που εξωραΐζουν την πολιτική της Ευρωπαϊκής Ένωσης. Το ίδιο και όλο το σύστημα της ίδιας της Ευρωπαϊκής Ένωσης, που είχε δώσει την έγκρισή της σε όλα αυτά. Τώρα προσπαθεί να βγει από το «κάδρο» των ευθυνών, χρησιμοποιώντας ως κολυμβήθρα του Σιλωάμ την Ευρωπαϊκή Εισαγγελία και το πόρισμά της.

Κυβέρνηση και Ευρωπαϊκή Ένωση αξιοποιούν όσα αποκαλύπτονται, προκειμένου να προετοιμάσουν τους αγρότες και να νομιμοποιήσουν στην κοινή γνώμη το επικείμενο από τη νέα ΚΑΠ τσεκούρωμα, σφαγείο των αγροτικών ενισχύσεων, για να εξασφαλιστούν κονδύλια για την πολεμική προετοιμασία της Ευρωπαϊκής Ένωσης. Γι’ αυτό και η ΚΑΠ αποτελεί μέρος του προβλήματος και εκτροφείο των σκανδάλων. Η ανάδειξή της από τους θεσμούς της Ευρωπαϊκής Ένωσης αξιοποιείται για την ανακατεύθυνση των κοινοτικών κονδυλίων υπέρ της πολεμικής οικονομίας και σε βάρος των ευρωπαϊκών λαών, που όλοι το αποσιωπάτε.

Τι μας είπε ο κύριος Υπουργός πριν από λίγο; Ότι όλους τους απασχολεί στην Ευρωπαϊκή Ένωση πώς θα προσελκύσουν νέους αγρότες και πώς θα αναπτυχθεί ο πρωτογενής τομέας. Πώς όμως θα αναπτυχθεί όταν μειώνεται η στήριξή του κατά 20%; Μα, όταν θέλεις να αναπτύξεις έναν τομέα, τον χρηματοδοτείς.

Όμως, για να λέμε και την αλήθεια, σε συνθήκες πολεμικής προετοιμασίας βεβαίως ενδιαφέρονται και για παραγωγή τροφίμων. Από ποιους όμως και με τι παραγωγικό μοντέλο; Να παράγονται από τους μεγαλοκαλλιεργητές, καπιταλιστές, καπιταλιστικές επιχειρήσεις, που παίρνουν περισσότερα από το 80% των ενισχύσεων. Αυτά είναι στοιχεία της Ευρωπαϊκής Ένωσης και όχι του ΚΚΕ.

Σε ό,τι αφορά τώρα την κτηνοτροφία και ειδικά την ευλογιά των προβάτων, η Κυβέρνηση φορτώνει το υπέρογκο κόστος στους κτηνοτρόφους και τον λαό, για να μη θιχτούν τα κέρδη μιας χούφτας μεγάλων επιχειρηματιών. Η διαχείριση της ευλογιάς, όπως και των άλλων ζωονόσων, γίνεται από την Κυβέρνηση με βάση τα πρωτόκολλα της Ευρωπαϊκής Ένωσης, με μοναδικό κριτήριο να μη θιχτεί η εξωστρέφεια της κερδοφορίας των μονοπωλίων. Έτσι οδηγούνται στον θάνατο εκατοντάδες χιλιάδες ζώα και εξαγγέλλονται μέτρα, όχι για να τα εφαρμόσει ο επιλεκτικά ανίκανος κρατικός μηχανισμός, όπως λέει ο ΣΥΡΙΖΑ, αλλά οι ίδιοι οι κτηνοτρόφοι, στη λογική της ατομικής ευθύνης.

Να θυμίσω, με την ευκαιρία, ότι και ο ΣΥΡΙΖΑ προώθησε τέτοιες μορφές ιδιωτικοποίησης, όπως το πρόγραμμα του μελιταίου πυρετού, που το έδωσε σε ιδιώτες.

Και θα ρωτήσουν μερικοί: Υπάρχουν λύσεις; Μα, το ζητούν και οι ίδιοι οι κτηνοτρόφοι. Οι εμβολιασμοί θα μπορούσαν να συνεισφέρουν στον έλεγχο της ζωονόσου, όμως διαμορφώνεται μια ομερτά εναντίωσης στα εμβόλια, που πρωτοστατεί η Κυβέρνηση και τα επιλεγμένα μέλη επιτροπών, για να μην διαταραχθούν οι εξαγωγές που μονοπωλούν τέσσερις - πέντε επιχειρηματικοί όμιλοι. Γι’ αυτό εντείνονται οι εκβιασμοί στους παραγωγούς ότι ο εμβολιασμός θα κατρακυλήσει την τιμή, με προφανή στόχο τη διάσπαση των κτηνοτρόφων.

Όμως, να ξέρετε, οι αγρότες δεν έχουν άλλη επιλογή από το να διεκδικήσουν το δίκιο τους. Ξέρουν ότι η όποια ανάσα επιβίωσης κέρδισαν τα τελευταία χρόνια, το αφορολόγητο όριο στο εισόδημα, ορισμένες αποζημιώσεις, επιστροφή ενός μέρους του ειδικού φόρου κατανάλωσης πετρελαίου -που μας παρουσίασε ο κύριος Υπουργός πριν λίγο ότι ήταν μεγαλοψυχία της Κυβέρνησης- κερδήθηκαν μετά από επίμονο αγώνα του οργανωμένου αγροτικού κινήματος, με τα αγροτικά μπλόκα και άλλες μορφές. Γι’ αυτό θα ξαναβγούν, όπως λένε, γιατί το πραγματικό δίλημμά τους είναι «τα κέρδη τους ή οι ζωές μας και το βιός μας».

Σε αυτόν τον αγώνα της αγροτιάς το ΚΚΕ θα είναι μαζί τους και μπροστά και δεν φοβόμαστε ούτε την άρση ασυλίας, που ψηφίσατε τα κόμματα της Δεξιάς αγκαλιά με την Πλεύση Ελευθερίας, για τον Βουλευτή Μαγνησίας, τον σύντροφο Βασίλη Μεταξά, που διώκεται επειδή υπερασπίστηκε αγωνιζόμενους αγρότες!

Θα συνεχίσουμε να υπερασπιζόμαστε τον λαό, που η πολιτική σας τον αντιμετωπίζει σαν εχθρό όταν διεκδικεί το δίκιο του. Όμως πιο πολύ θα αγωνιζόμαστε για την ανατροπή αυτής της αντιλαϊκής, βάρβαρης πολιτικής που τσακίζει τον λαό. Εκεί είναι η οριστική λύση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Μανωλάκου.

Θα καλέσω τώρα στο Βήμα τον Κοινοβουλευτικό Εκπρόσωπο της Νέας Αριστεράς κ. Νάσο Ηλιόπουλο.

Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, νομίζω ότι αν σε κάποιο παράλληλο σύμπαν υπήρχε ένα «πάμε στοίχημα Βουλή» θα είχε κλειδωμένη απόδοση ότι η Κυβέρνηση θα ξεκινούσε με το επιχείρημα ότι η κρίση στον πρωτογενή τομέα είναι ευρωπαϊκή, θα ήταν κλειδωμένο, δεν θα μπορούσες να ποντάρεις σε αυτό. Ό,τι και να γίνει, πάντα ξεκινάτε με το ότι «η κρίση είναι ευρωπαϊκή».

Για να κάνω μια σύνδεση όμως και με αυτό που είπε χθες ο Πρωθυπουργός, που είπε ότι καταφέραμε η χώρα πια να μην είναι ρεντίκολο της Ευρώπης -νομίζω έκανε μια φανταστική επιλογή λέξεων-, λέτε ότι η χώρα πια δεν είναι ρεντίκολο της Ευρώπης, με τον ΟΠΕΚΕΠΕ; Έχετε καταφέρει και έχετε κάνει τον ΟΠΕΚΕΠΕ τον καλύτερο πελάτη της Ευρωπαϊκής Εισαγγελίας. Πρώτη φορά οργανισμός οριακά πρέπει να δίνει «παρών» σε αστυνομικό τμήμα 1η και 15 του μήνα, με αυτά που έχετε κάνει, και ήρθε ο κ. Μητσοτάκης να μας πει ότι δεν είναι ρεντίκολο.

Έρχεται ο κύριος Υπουργός και λέει ότι καθυστερήσεις δημιουργεί η προσπάθεια διαφάνειας. Όχι, κύριε Υπουργέ, δεν προκαλεί η προσπάθεια διαφάνειας καθυστερήσεις. Καθυστερήσεις δημιουργεί η λεηλασία και το «πανηγύρι» που στήσατε μέσα στον ΟΠΕΚΕΠΕ με δικούς σας ανθρώπους, από τον πρώτο ως τον τελευταίο.

Ένα τελευταίο επιχείρημα από αυτά που είπατε, τα εισαγωγικά. Είπατε ότι έχουμε πάρει ήδη πίσω 22 εκατομμύρια από 1.000 ΑΦΜ. Δηλαδή τα «μεγάλα ψάρια» είναι αυτά που φάγανε δυο χιλιάρικα, αυτά μας λέτε. Γιατί 22 εκατομμύρια από 1.000 ΑΦΜ σημαίνει δύο χιλιάρικα. Αν αυτά είναι τα «μεγάλα ψάρια», τότε αυτός που πήρε 19 εκατομμύρια σε ένα ΑΦΜ, μάλλον είναι δεινόσαυρος, δεν ξέρω τι είναι.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ένας πρώτος έλεγχος είναι…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Επίσης, να το ξέρουμε, αυτά τα χρήματα επιστρέφονται στα ευρωπαϊκά ταμεία, εκεί επιστρέφονται. Είναι ευρωπαϊκά χρήματα και επιστρέφονται στα ευρωπαϊκά ταμεία. Δεν τα παίρνει ο κόσμος πίσω ούτε θα πάνε στους αγρότες.

Κανονικά σήμερα θα έπρεπε να συζητάμε για όλα τα στρατηγικά ζητήματα, για το τι γίνεται με τις υποδομές, για το γεγονός ότι ήρθατε εσείς μετά από έξι χρόνια και μας μιλήσατε για συμβάσεις που θα υπογραφούν και προσκλήσεις που βγάζετε για έργα, μετά από έξι χρόνια, και όχι για έργα που θα έπρεπε να παραδίδονται, για το ζήτημα του νερού, για το τι γίνεται με την επισιτιστική ασφάλεια, για τη μεγάλη αλλαγή που γίνεται στη δομή και στον πρωτογενή τομέα, όπου οι μικροί πετιούνται έξω και έχουμε μια συσσώρευση προς τα πάνω και έχουμε μια εισβολή κεφαλαίων και προς τον αγροδιατροφικό τομέα. (SO)

Δυστυχώς όμως το σκάνδαλο του ΟΠΕΚΕΠΕ δεν μας επιτρέπει αυτήν τη στιγμή να συζητήσουμε τα στρατηγικά. Παρόλα αυτά, θέλω να καταθέσω ένα πολύ κατατοπιστικό άρθρο του Μπάμπη Κασίμη που ακριβώς ασχολείται και με τα στρατηγικά ζητήματα τα οποία νομίζω ότι πρέπει να μείνουν στα Πρακτικά.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά το προαναφερθέν άρθρο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι τώρα, γιατί έχουμε σε εξέλιξη μια διαδικασία εξεταστικής, για τον ΟΠΕΚΕΠΕ.  Η αλήθεια είναι ότι δεν βοηθά και πολύ γιατί μάλλον έχει πέσει μαζική αμνησία στα στελέχη του ΟΠΕΚΕΠΕ. Οι μισοί που έρχονται δεν θυμούνται, δεν ξέρουν. Κατά λάθος μάλλον βρέθηκαν οι άνθρωποι εκεί. Κάτι έχει ο αέρας μέσα στον οργανισμό και ξεχνάς. Ο κ. Ζαλίδης όμως ο οποίος εξετάσθηκε αυτές τις μέρες και είναι Αντιπρόεδρος του ΟΠΕΚΕΠΕ θυμάται και είπε πολλά πράγματα.

Αλλά πριν ασχοληθώ με αυτά, να μην ξεχνάμε ότι αυτήν τη στιγμή μιλάμε για έναν οργανισμό που κυριολεκτικά έχει βαρέσει «πιστόλι», για έναν οργανισμό που, ακριβώς επειδή είχε προτεραιότητα τους «Φραπέδες», τους «Χασάπηδες», αυτήν τη στιγμή τα χρέη του ξεπερνούν τα 600 εκατομμύρια, πληρωμές που έπρεπε να είχαν γίνει. Και υπάρχουν πραγματικοί άνθρωποι, όχι σας τον «Φραπέ» και τον «Χασάπη», πραγματικοί παραγωγοί οι οποίοι στερούνται αυτά τα χρήματα. Ακόμα και με αυτά που ανακοινώσατε χθες -υποτίθεται ότι θα πληρωθούν κάποια από τα χρωστούμενα- ακόμα και τώρα οι αγρότες βιώνουν, όπως φαίνεται, και πάλι τον εμπαιγμό.

Την ίδια στιγμή μέσα σε όλα αυτά έχει καταρρεύσει εντελώς το ζήτημα με τις ζωονόσους εντελώς. Δεν έχετε καταφέρει να κάνετε τίποτα με την ευλογία των αιγοπροβάτων που έχει οδηγήσει στη θανάτωση πάνω από 300.000 ζώων σε όλη τη χώρα, με το Υπουργείο να παρακολουθεί κυριολεκτικά άπραγο.

Κύριε Υπουργέ, αν δεν κάνω λάθος, είπατε ένα νούμερο για τις αποζημιώσεις ότι θα προσεγγίσουν τα 80 εκατομμύρια. Νομίζω δεν σας αδικώ. Αν δεν κάνω λάθος είπατε ότι το νούμερο για τις αποζημιώσεις προσεγγίζει αυτήν τη στιγμή τα 80 εκατομμύρια ευρώ.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Για την ανασύσταση του φυτικού κεφαλαίου στη Θεσσαλία.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ωραία, πολύ ωραία.

Για να έχουμε μια εικόνα των μεγεθών, που θεωρείτε φανταστικό νούμερο τα 80 εκατομμύρια για την ανασύσταση του φυτικού κεφαλαίου στη Θεσσαλία, πριν από λίγες μέρες δώσατε 124 εκατομμύρια σε ΤΕΡΝΑ και ΑΚΤΩΡ για τις δικές σας καθυστερήσεις στον ΒΟΑΚ. Έτσι για να βλέπουμε πού πηγαίνουν τα χρήματα του κράτους, για να βλέπουμε ποιες είναι οι προτεραιότητες. Με 80 εκατομμύρια λέτε ότι λύνετε τη Θεσσαλία και έχετε δώσει 124 εκατομμύρια σε κατασκευαστικές εταιρείες για δουλειές που εσείς έπρεπε να έχετε κάνει.

Θα σας αναφέρω μόνο ένα παράδειγμα για τις ζωονόσους, το παράδειγμα της Λήμνου, ένα νησί που το έχετε αφήσει έναν χρόνο χωρίς κτηνιατρική υπηρεσία. Πήγε επίσκεψη ο κ. Μητσοτάκης, είπατε ότι θα στείλετε δύο στρατιωτικούς κτηνιάτρους, ακόμη δεν έχει υπογραφεί το ΦΕΚ, οπότε οι άνθρωποι δεν έχουν ούτε υπογραφές ούτε τίποτα. Και μόλις αυτές τις μέρες φτιάξατε και την απολυμαντική μονάδα που δύο χρόνια σας ζητάνε οι άνθρωποι.

Το γεγονός ότι σε ένα νησί, σε ένα κλειστό σύστημα πέρασε η ευλογιά δείχνει ακριβώς ότι έχει καταρρεύσει κάθε διαδικασία ελέγχου. Μία πύλη εισόδου έχει το νησί, δεν έχει πολλές. Αφήσατε αυτό το νησί έναν χρόνο χωρίς κτηνιατρική υπηρεσία και ακόμα δεν έχει λυθεί.

Επιτρέψτε μου όμως να επιστρέψω στον κ. Ζαλίδη. Θυμίζω ότι είναι ο νυν Αντιπρόεδρος του οργανισμού. Δεν είναι κανένας τυχαίος. Ο άνθρωπος είναι Αντιπρόεδρος. Είπε ότι η διατήρηση της πιστοποίησης του ΟΠΕΚΕΠΕ αυτήν τη στιγμή που μιλάμε είναι διακύβευμα. Μπορεί και να χαθεί. Ο νυν Αντιπρόεδρος μας λέει ότι είναι στον αέρα η διαπίστευση του ΟΠΕΚΕΠΕ. Καταλαβαίνετε που έχουμε φτάσει;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δεύτερον, ότι το Action Plan 2 με την DG AGRI για το οποίο μας μιλούσε ο κ. Ζαλίδης είναι επίσης στον αέρα. Δεν έχει υπογραφεί ακόμα τίποτα με την Ευρωπαϊκή Επιτροπή. Σας ζητούν εννέα ενέργειες πολύ σημαντικές ως προαπαιτούμενα που αφορούν την επικαιροποίηση των γεωχωρικών δεδομένων στα βοσκοτόπια, στο ζωικό κεφάλαιο και άλλα σημεία και όλα αυτά μάλιστα και να τα εφαρμόσετε στο ΟΣΔΕ του 2025, προθεσμίες που μάλλον πολύ δύσκολα θα πιάσετε με αυτά που έχετε κάνει μέχρι τώρα.

Τρίτον, ότι αυτήν τη στιγμή που μιλάμε έχουμε πάνω από 40.000 δεσμευμένα ΑΦΜ στα οικολογικά σχήματα, περίπου το 10% ενός προγράμματος που εσείς σχεδιάσατε. Εγκληματικές ευθύνες και εδώ.

Τέταρτον, ο κ. Ζαλίδης αρνήθηκε, για την ακρίβεια δήλωσε αδυναμία να δεσμευτεί σε οποιοδήποτε χρονοδιάγραμμα για να ολοκληρωθούν οι πληρωμές. Ο Αντιπρόεδρος του ΟΠΕΚΕΠΕ στην εξεταστική δηλώνει αδυναμία για το χρονοδιάγραμμα, αλλά εσείς όλα καλά. Η εξυγίανση είναι που φταίει, όχι το πανηγύρι που κάνατε!

Πέμπτον, ότι μέχρι αυτήν τη στιγμή που μιλάμε δεν έχει γίνει τίποτα, η Κυβέρνηση στον ΟΠΕΚΕΠΕ δεν έχει κάνει το παραμικρό με τα αμαρτωλά ΚΥΔ. Κυριολεκτικά αδιανόητο.

Έκτον, ότι τα 415 εκατομμύρια του προστίμου της δημοσιονομικής συμμόρφωσης που επιβλήθηκε στον ΟΠΕΚΕΠΕ, εξαιτίας του δικού σας σκανδάλου, θα τα πληρώσει ο Έλληνας φορολογούμενος, ο Έλληνας πολίτης, όπως χαρακτηριστικά είπε ο κ. Ζαλίδης, χρήματα που θα στερηθεί ο Έλληνας αγρότης. Ο κ. Ζαλίδης το είπε που είναι Αντιπρόεδρος του ΟΠΕΚΕΠΕ: Χρήματα που θα στερηθεί ο Έλληνας αγρότης.

Έβδομον, ότι έχουμε παντελώς αντικρουόμενες δηλώσεις μεταξύ των κυβερνητικών στελεχών και του Αντιπροέδρου του οργανισμού για το αν έχει υπογραφεί για φέτος η τεχνική λύση. Επιτελικό μπάχαλο κι εδώ. Μιας και λέμε για την τεχνική λύση, πρέπει να αποφασίσετε μια γραμμή, κύριε Τσιάρα.

Ο κ. Βορίδης ήρθε εδώ -και χαζό δεν μπορείς να τον πεις τον κ. Βορίδη, νομικά ξέρει- και εξήγησε ότι δεν είναι σκάνδαλο η τεχνική λύση, όταν ψηφίζαμε για την προανακριτική. Εγώ λέω ότι το σκάνδαλο είναι η παράνομη κατανομή εθνικού αποθέματος με πλαστά χαρτιά. Αυτό είναι το σκάνδαλο. Μπορεί κάποιος να συμφωνεί ή να διαφωνεί πολιτικά με την τεχνική λύση, αλλά το σκάνδαλο είναι η παράνομη κατανομή εθνικού αποθέματος με ένα σύστημα το οποίο εσείς είχατε στήσει έτσι ώστε άνθρωποι με πλαστά χαρτιά να παίρνουν απόθεμα σε όλη τη χώρα με ένα σύστημα μέσα στον ΟΠΕΚΕΠΕ που ήξερε πού είναι αυτό το απόθεμα για να το κατευθύνει. Και όλοι αυτοί είναι δικοί σας άνθρωποι.

Όγδοο, ότι εκτός από το γεγονός ότι η μετάβαση του ΟΠΕΚΕΠΕ στην ΑΑΔΕ παραμένει ακόμα κυριολεκτικά στον αέρα, δεν υπάρχει καμία δέσμευση για το τι ακριβώς θα γίνει με τους εργαζόμενους του ΟΠΕΚΕΠΕ. Ξαναλέω, όλα αυτά του κ. Ζαλίδη, του ανθρώπου που έχετε εσείς Αντιπρόεδρο.

Ένατο, ότι αυτήν τη στιγμή έχουμε ένα ρεκόρ αρχών και εισαγγελιών που έχουν μπουκάρει στον ΟΠΕΚΕΠΕ και ελέγχουν αρχεία. Ποιες είναι οι αρχές που έχουν κάνει «ντου»; Ευρωπαϊκή Εισαγγελία, OLAF, Ελληνική Αστυνομία, ελληνικό FBI, η αρχή για το ξέπλυμα μαύρου χρήματος, ΣΔΟΕ. Δώστε τον ΟΠΕΚΕΠΕ στον Δένδια να μπει και ο Στράτος. Δεν έχει μείνει κάτι άλλο. Αυτό είναι το μόνο που δεν έχει μπει.

Δεν ξέρουμε αν μας έχει διαφύγει κάτι. Αυτά είπε ο κ. Ζαλίδης.

Σε όλα αυτά να προσθέσουμε και το γεγονός ότι επικεφαλής του ΟΠΕΚΕΠΕ είναι ο κ. Καββαδάς ο οποίος όταν ήρθε στην εξεταστική απάντησε σχεδόν σε όλα τα ερωτήματα– ο άνθρωπος που έχει την κεντρική ευθύνη- ότι δεν γνωρίζει -δεν γνωρίζει και σε αυτόν έχετε την κεντρική ευθύνη- και όταν ήρθε και βρέθηκε απέναντι στους Βουλευτές περίπου δεν ήξερε τίποτα. επίσης να αναλογιστούμε ότι ο δεύτερος Αντιπρόεδρος του ΟΠΕΚΕΠΕ είναι ο άνθρωπος, ο κ. Καϊμακάμης, ο οποίος ήρθε στην εξεταστική και με θράσος δήλωσε ότι είναι part time, ότι είναι στη Θεσσαλονίκη και όταν μπορεί έρχεται στην Αθήνα, στο ενδιάμεσο παίρνει και επιδοτήσεις. Αυτή είναι η εικόνα της διοίκησης που έχετε στον ΟΠΕΚΕΠΕ. Με όλα τα παραπάνω νομίζω ότι είναι απόλυτα κατανοητό το γιατί η Νέα Δημοκρατία έχει οδηγήσει τους αγρότες και τους κτηνοτρόφους στο απόλυτο αδιέξοδο, με όρους επιβίωσης πλέον.

Κλείνω με το εξής. Όλα τα παραπάνω γίνονται ακόμα χειρότερα αν σκεφτούμε αυτά τα είπε ο κ. Βάρρας στην εξεταστική και για τα οποία ο κ. Βορίδης τού απάντησε είτε με post στο Facebook είτε με μια ιδιαίτερη πράξη, με ένα μέιλ που έστειλε σε όλα τα μέλη της Κοινοβουλευτικής Ομάδας.

Κοιτάξτε, ο κ. Βορίδης μπορεί να είναι πολύ μαχητικός στο Facebook, αλλά ο μόνος τρόπος για να προχωρήσει στοιχειωδώς, αν θέλουμε να πούμε ότι έχουμε εξεταστική και όχι διαδικασία τσίρκο, είναι κατ’ αντιπαράσταση να καταθέσουν και Βορίδης και Βάρρας.

Σας εύχομαι καλή τύχη εδώ, γιατί πολύ γρήγορα μάλλον θα πρέπει να διαλέξετε στην Κοινοβουλευτική Ομάδα της Νέας Δημοκρατίας αν στηρίζετε τον κ. Βορίδη –«Ποιος είναι ο Μάκης;» που ρωτούσαν στην εξεταστική και δεν ήξεραν ποιος είναι ο Μάκης- ή αν στηρίζετε τον κ. Βάρρα ο οποίος είναι στο Μαξίμου. Γιατί άνθρωπος του Μαξίμου να «δίνει» με αυτόν τον τρόπο τον κ. Βορίδη… Εντάξει, δεν είστε εντελώς στον αέρα, τον καθαρίσετε πρώτα από τις ευθύνες του.

Κλείνω με το εξής και ευχαριστώ, κύριε Πρόεδρε.

Μετά από όλα αυτά, κύριε Τσιάρα, κανονικά, αν στοιχειωδώς λειτουργούσε η διαδικασία, θα έπρεπε να ζητήσουμε την παραίτησή σας. Δεν έχει νόημα. Δεν έχει νόημα για διάφορους λόγους. Πρώτα απ’ όλα, σε λίγους μήνες την παραίτησή σας θα τη ζητάει η τεράστια πλειοψηφία του αγροτικού κόσμου. Σας άκουγα πριν και σκέφτηκα ότι μάλλον οι αγρότες στη Λιβαδειά και τις Σέρρες ήταν αχάριστοι με τον τρόπο που σας υποδέχτηκαν.

Την παραίτησή σας θα τη ζητάει η τεράστια πλειοψηφία του αγροτικού κόσμου και να ξέρετε ότι θα πρέπει να στείλετε πολλά περισσότερα ΜΑΤ, να φτιάξετε πολλές περισσότερες δικογραφίες, να ζητήσετε πολλές περισσότερες άρσεις ασυλίας, αλλά όλο αυτό δεν θα σας σώσει από τα μπλόκα που έρχονται και την οργή που εσείς θερίσατε. Την έχετε σπείρει αυτήν την οργή και θα έρθει η ώρα του θερισμού. Εμείς θα είμαστε με τον αγροτικό κόσμο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα έξι μαθήτριες και μαθητές και πέντε εκπαιδευτικοί συνοδοί τους από το 13ο Δημοτικό Σχολείο Λάρισας.

Σας καλωσορίζουμε στη Βουλή, σας ευχόμαστε καλή πρόοδο και σας καλωσορίζουν ιδιαίτερα τρεις παρόντες Βουλευτές της περιοχής σας, ο Υφυπουργός κ. Κέλλας, ο Κοινοβουλευτικός Εκπρόσωπος του ΣΥΡΙΖΑ, ο κ. Κόκκαλης και ο Κοινοβουλευτικός Εκπρόσωπος της ΝΙΚΗΣ, ο κ. Ρούντας.

Καλή πρόοδο και καλή επάνοδο στην ωραία Λάρισα.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης, ο συνάδελφος κ. Κωνσταντίνος Μπούμπας.

Έχετε τον λόγο, κύριε Μπούμπα, απ’ όπου εσείς θέλετε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Να καλωσορίσουμε και τα παιδιά που είναι από την καρδιά του κάμπου. Εκεί έπρεπε να είναι το Υπουργείο Αγροτικής Ανάπτυξης. Κάποτε αυτό το είχε υποσχεθεί ως Πρωθυπουργός ο Κώστας Καραμανλής. Αν θέλουμε να έχουμε και επιτελικό κράτος με αποκέντρωση, σήμερα η τρόικα του Υπουργείου Αγροτικής Ανάπτυξης έπρεπε να έχει έδρα τη Λάρισα. Άλλωστε οι δύο είναι από τη Θεσσαλία και ο έτερος, δημοσιογράφος, ο κ. Ανδριανός, που τα άκουσε στις Σέρρες. Τώρα τι θέλατε και μπλεχτήκατε εσείς, κύριε Ανδριανέ, δημοσιογράφος, με το Υπουργείο Αγροτικής Ανάπτυξης είναι μια άλλη ιστορία.

Δείχνετε, κύριε Τσιάρα και έτεροι Υφυπουργοί, μια μακροθυμία στις αμαρτίες του παρελθόντος από τους προκατόχους σας, και για αδιαφορία, και για έκνομες ενέργειες, και για μία έλλειψη στρατηγικής πολιτικής. Διαβάζω προσεκτικά μία έκθεση πέρυσι, όπου τα μικρά αγροκτήματα στη χώρα μας συρρικνώθηκαν κατά 37% και ότι υπάρχει μια πολιτική στα βιομηχανοποιημένα αγροκτήματα, τα οποία έχουν καλύτερη πρόσβαση.

Ακούστε, στην Ελληνική Λύση το πολιτικό μας εγχείρημα είναι διφυές. Από τη μία ψάχνουμε αίτιο και αιτιατό, αυτό που έλεγε και ο επικεφαλής μας Κυριάκος Βελόπουλος χθες, για να βρούμε την αιτία και να τη θεραπεύσουμε. Δυστυχώς, τα προβλήματα και μέσω του ΟΠΕΚΕΠΕ και του ΕΛΓΑ, θα πω εγώ -να δούμε τι γίνεται εκεί- είναι ένα καρκίνωμα με μεταστάσεις. Και το δεύτερο είναι ότι εμείς δεν κάνουμε μια στείρα αντιπολίτευση στην Ελληνική Λύση, κύριοι. Έχουμε εμπεριστατωμένο, ουσιαστικό, πρόγραμμα που δίνει και λύσεις. Εντοπίζουμε τα λάθη του παρελθόντος και, αν τα προσέξουμε, πολλοί είναι αυτοί οι φιλόσοφοι που λένε ότι το μέλλον είναι το παρελθόν που έρχεται από άλλη πόρτα. Και αν δεν προσέξουμε, όχι απλά θα συρρικνώσουμε τον πρωτογενή τομέα, αλλά θα τον εξαφανίσουμε.

Θέλω απαντήσεις σε κάποια πράγματα. Κύριε Τσιάρα, μην φεύγετε, γιατί για τα εμβόλια θα σας στριμώξουμε στην Ελληνική Λύση άσχημα.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Έρχομαι αμέσως.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Καταρχάς οι προτάσεις οι δικές μας είναι γρήγορες. Πριν από δύο χρόνια ζητήσαμε, κύριοι, χωρίς να έχουμε μια πολιτική ενόραση, αλλά βλέπαμε τι έρχεται, ζητήσαμε μέσα από εδώ, από αυτήν τη Βουλή, να γίνει εκτός ημερησίας διάταξης συζήτηση σε επίπεδο αρχηγών κομμάτων για το αγροτικό και κτηνοτροφικό ζήτημα. Ο σημερινός Πρόεδρος της Δημοκρατίας κ. Τασούλας το αρνήθηκε. Το είχαμε προβλέψει δύο χρόνια πριν. Θέλαμε να γίνει αυτή η συζήτηση. Το προλαμβάνειν είναι πάντα καλύτερο που θεραπεύειν. Όχι ότι τότε δεν είχε κάνει το καρκίνωμα του αγροτικοκτηνοτροφικού τομέα μεταστάσεις, αλλά έστω ήταν πριν δύο χρόνια. Δεν εισακουστήκαμε. Μελλοντικά θέλετε δεν θέλετε θα ακουγόμαστε με τη δύναμη της Ελληνικής Λύσης.

Υπάρχει σήμερα επαγγελματική κατάρτιση του αγρότη; Όχι, δεν έχει επαγγελματική κατάρτιση, κύριοι, ο αγρότης. Έχουμε ενισχύσει τους αγροτικούς συνεταιρισμούς -η ισχύς εν τη ενώσει- με τη φιλοσοφία του συνεταιριστικού κινήματος; Ξέρετε τι κάνατε; Ο κ. Βορίδης το έκανε αυτό, ο Miche Βορίδης το έκανε αυτό. Μπορεί ο ιδιώτης, ο οποίος μπορεί να ασχολείται με γεωπονικά φάρμακα, να είναι συνάμα και μέλος διοικητικού συμβουλίου συνεταιρισμού. Ό,τι έκανε ο κ. Βρούτσης, ακούγοντας τον κ. Αυγενάκη, για τον μηχανοκίνητο. Και εγώ σας ρωτώ: Μπορεί ένας ιδιώτης που σχετίζεται με τον αγροτοκτηνοτροφικό τομέα δια της ψήφου του να επηρεάζει αποφάσεις δσ συνεταιρισμού;

Κάντε ευέλικτους συνεταιρισμούς με νομικό πλαίσιο που σας προτείνουμε εμείς στην Ελληνική Λύση και θα δείτε ότι, αν χαθούν οι συνεταιρισμοί, που χάθηκαν, από τη χώρα -Πού είναι οι ΚΥΔΕΠ, πού είναι η ΠΑΣΕΓΕΣ, που αποφοίτησα και εγώ κάποτε; Τα έχουμε διαλύσει όλα- χωρίς συνεταιρισμούς δεν υπάρχει μέλλον. Αλλά συνεταιρισμούς ευέλικτους, συνεταιρισμούς με ευρωστία. Απαγορευτικό να είναι οι ιδιώτες μέσα. Απαγορευτικό τα μέλη των διοικητικών συμβουλίων να διορίζουν συγγενείς πρώτου και δευτέρου βαθμού. Με όλα αυτά θα μπορούσατε να έχετε πραγματικά ένα επιτελικό κράτος.

Σας προτείνουμε ότι αυτή η Βουλή έπρεπε να έχει καθαρόαιμη επιτροπή για αγροτικά και κτηνοτροφικά θέματα. Δεν μπορεί για τον πρωτογενή τομέα να είναι συνυφασμένη μέσα στην Επιτροπή Παραγωγής και Εμπορίου. Ακούστε, κύριοι, ο αγρότης δεν είναι επιχειρηματίας. Ο αγρότης είναι παραγωγός. Και όταν αντιδράσαμε με τις λαϊκές αγορές, που ο κ. Γεωργιάδης απάλειψε τον όρο «παραγωγός» και τον έκανε «πωλητής», γι’ αυτό αντιδρούσαμε, για να έχουν οι παραγωγοί ουσία.

Πού είναι η κάρτα του αγρότη; Δεν έπρεπε να θεσμοθετήσετε μια κάρτα του αγρότη, που σας προτείνουμε, για να έχει κίνητρα φορολογικά ο αγρότης στις αγορές που κάνει στα γεωργικά προϊόντα; Πού είναι το κουπόνι λιπάσματος που έκαναν οι Ιρλανδοί; Ξέρετε όταν το σαραντάκιλο πήγε 45 ευρώ ή 35 ευρώ, ανάλογα με τον τύπο του λιπάσματος, οι Ιρλανδοί έδωσαν 10 ευρώ επιδότηση, για να μπορεί να πάρει λιπάσματα ο Ιρλανδός αγρότης. Άρα λοιπόν στρατηγικός σχεδιασμός δεν υπάρχει.

Πού είναι να ενισχύσετε τις ΔΑΟΑ, τις Διευθύνσεις Αγροτικής και Οικονομικής Ανάπτυξης με κτηνιάτρους και γεωπόνους, για να μπορούν να ενημερώσουν τους αγρότες, αυτό που φωνάζει και ο Κυριάκος Βελόπουλος, Λουλούδι του Δαρβίνου, θες αρώνια, θες μύρτιλα, θες ιπποφαές. Ήδη δειλά-δειλά στις Σέρρες, που είναι σε έκρυθμη κατάσταση, ξεκινήσαμε, αλλά δεν υπήρχε βοήθεια, ούτε από τα ενεργειακά φυτά.

Έχουμε πολλά να σας προτείνουμε, κύριε Τσιάρα, κύριε Ανδριανέ και κύριε Κέλλα. Αν θέλετε, κάντε μία επιτροπή που εμείς προτείνουμε, η οποία θα απαρτίζεται από δύο οικονομολόγους, δύο νομικούς, δύο κτηνιάτρους, δύο γεωπόνους, τρεις αγρότες και τρεις κτηνοτρόφους δια της κληρώσεως. Κάθε χρόνο οι αγρότες, οι κτηνοτρόφοι και αλιείς είναι οι καθ ύλην αρμόδιοι για να κρίνουν αυτά που γίνονται στον τομέα, γιατί τα βιώνουν οι άνθρωποι. Ξέρετε, η αγρότισσα ακούει τις δεκατρείς ώρες εργασίας, που ψηφίστηκε από εσάς και την κυρία Κεραμέως, και γελάει, γιατί είναι πάνω από δεκατρείς ώρες στο χωράφι. Και αντί να μειώσουμε ηλικιακά και το όριο συνταξιοδότησης των αγροτών -στο χωράφι νυχθημερόν- παίζουμε και με αυτούς.

Είναι πολλά τα θέματα. Θα δείξτε λίγο ανοχή, διότι αυτά είναι βασικά. Ξεκινάω. Κύριε Τσιάρα, αφήστε τον κ. Μπούρα και δείτε. Άρθρο 5 του Κανονισμού της Ευρωπαϊκής Ένωσης. Κάθε μήνας που περνάει έχουμε ποινές. Το ενεχυρίασε ο Πρόεδρός μας στα Πρακτικά σε μια ομιλία του. Ήδη έχουμε φτάσει τον Οκτώβριο, οι δηλώσεις έπρεπε να ολοκληρωθούν 30/6. Αυτά όλα ποιος θα τα επωμιστεί; Ο κρατικός προϋπολογισμός; Έχουμε φτάσει στον Οκτώβριο με 70% κάτω.

Άρθρο 5 του Κανονισμού της Ευρωπαϊκής Ένωσης. Ο κ. Ζαλίδης -δεν ξέρω αν ο άνθρωπος θα παραμείνει στη θέση του με όλα αυτά που είπε- είπε και το άλλο, δεν διέψευσε την ερώτηση της Ελληνικής Λύσης, που την εκπροσωπώ στην εξεταστική, αν η Νέα Δημοκρατία σύναψε συμφωνία με τραπεζικό όμιλο για τέσσερα χρόνια που θα παίρνει δάνειο γιατί καθυστερεί και έχει υπερκεράσει τον χρόνο. Πώς το ξέρει κάθε χρόνο ότι θα καθυστερούν οι δηλώσεις; Δεν το διέψευσε. Και άλλα πράγματα δεν διέψευσε, ούτε αυτόν τον πίνακα.

Πάμε εδώ τώρα. ΣΥΡΙΖΑ 2015 τεχνική λύση για τα βοσκοτόπια, Αριθμός Φύλλου 942, που λέει ότι «μπορεί να πάνε από τη νησιωτική στην ηπειρωτική Ελλάδα, αλλά» -υπάρχει και αλλά- «αυτοί οι κτηνοτρόφοι είναι στους όρους των μετακινούμενων κτηνοτρόφων, που πρέπει να αποδεικνύουν τη μετακίνησή τους». Η Ευρωπαϊκή Ένωση έκανε τα στραβά μάτια. Το να πάρω εγώ το κοπάδι από τις Σέρρες να το πάω στην Ξάνθη μπορώ να πω το πήγα και από βουνοκορφές, άντε να αποδείξεις. Αλλά το να λέει αυτός από την Ιεράπετρα ότι «έχω στον Γράμμο» πώς τα πήγε, με το φέρι μποτ, με το ταχύπλοο, με το κότερο τα πήγε, με το δελφίνι τα πήγε;

Και τι κάνατε εσείς; Αναλαμβάνετε τον θώκο στις 17 Ιουλίου του 2019 και τροποποιείτε αυτήν την τεχνική λύση, που έγινε το 2015, στις 5-10-2021. Άρα αυτό ήταν παράνομο από τον Ιούλιο του 2019 -δεν ήσασταν εσείς, φυσικά- μέχρι τις 5 Οκτωβρίου που τροποποιήσατε αυτό για τον ΣΥΡΙΖΑ, ήταν παράνομο.

Πάμε παρακάτω τώρα. Εμπιστευτικό έγγραφο που έχει να κάνει με την κυβερνοασφάλεια του ΟΠΕΚΕΠΕ, τα κατέθεσε η μάρτυρας, κυρία Κουρμέντζα. Άρα όταν υπάρχουν διαρροές από τον ΟΠΕΚΕΠΕ σε διάφορα σάιτ για την κυβερνοασφάλεια, φανταστείτε τι διαρροές μπορεί να υπάρξουν σε επιλέξιμα βοσκοτόπια. Να παίρνει ο άλλος τηλέφωνο στον άλλο που είναι στις Μοίρες, στα Χανιά, στην Ιεράπετρα, δεν ξέρω πού, στο Ηράκλειο, στα Σφακιά, και να του λέει «στους Φιλίππαιους Γρεβενών έχεις βοσκοτόπια, στη Σαμαρίνα, στις Σέρρες, στην Ξάνθη, στην Αλεξανδρούπολη, πάρε, έχει κάποια στρέμματα». Ποιος διαβεβαίωσε ότι δεν έγινε καταπάτηση δημοσίων εκτάσεων;

Ζητάτε σήμερα τον αριθμό ταυτότητας ακινήτου. Είμαι μαζί σας, αλλά ένα κράτος που το ίδιο είναι παράνομο και δεν έχει αριθμούς ταυτότητας ακινήτων για τα βοσκοτόπια πώς ζητάει από τους αγρότες να καταθέσουν ΑΤΑΚ;

Διότι, αν είχαμε διαχειριστικά σχέδια βόσκησης -θα συμφωνήσετε- δεν θα είχαμε αυτές τις απάτες με τα βοσκοτόπια ούτε την καταπάτηση δημοσίων εκτάσεων, διότι θα είχαμε μια εύρυθμη λειτουργία. Όμως, ο ΟΠΕΚΕΠΕ δεν είναι ψηφιοποιημένος και είναι όμηρος και δέσμιος ιδιωτικής τεχνικής εταιρείας, η οποία κάνει τη δουλειά της, ψηφιοποιεί. Ο ΟΠΕΚΕΠΕ έχει πάρει 25 εκατομμύρια ευρώ να ψηφιοποιηθεί και δεν ξέρουμε πού έχουν πάει. Και δεν τα έχει πάρει τώρα, αλλά από τη σύστασή του.

Πάμε τώρα στα εμβόλια, στην επιτροπή DG SANTE, στο άρθρο 12 και στο άρθρο 60. Σας το έχω πει και στην ενημέρωση, προτρέπει την Ελλάδα να πάει σε εμβολιασμούς για την ευλογιά. Μας έπιασε μια πρεμούρα τότε και μας έκαναν πειραματόζωα με τον κορονοϊό και κάναμε εμβόλια. Το 1988 γίνονται εμβόλια στην Ελλάδα, θανατώνονται μόνο πεντακόσια πρόβατα, η θανάτωση είναι σε μια ακτίνα 10 χιλιομέτρων και γίνεται εμβολιασμός σε πάνω από πενήντα χιλιάδες πρόβατα και σταμάτησε εκεί. Σταματάει η Ευρώπη από το 1992 και μετά να κάνει εμβόλια και αυτό είναι αλήθεια. Δεν κάνει εμβόλια.

Το 2015 έρχεται η οζώδης αυτή δερματοπάθεια και επιβάλει στην Κυβέρνηση του ΣΥΡΙΖΑ η Ευρώπη να κάνει ένα εμβόλιο το οποίο το πήρε από τη Νότια Αφρική. Γιατί το έκανε αυτό; Γιατί αυτό είχε χτυπήσει τα βοοειδή, για να μη θίξει τα συμφέροντα της Δανίας, της Γαλλίας, της Ολλανδίας, της Γερμανίας και επειδή η χώρα μας έχει μικρές εξαγωγές στα βοοειδή, δεν υπήρχε ανησυχητικό πρόβλημα.

Ενώ τότε το εμβόλιο ήταν από τη Νότια Αφρική, εσείς και ο Περιφερειάρχης Λάρισας λέτε τώρα ότι το εμβόλιο είναι ιορδανικό ή πακιστανικό, ενώ έχει χρησιμοποιηθεί μια μέθοδος που λέγεται DIVA για να δούμε πώς προσβάλλεται, αν προσβάλλεται το ζώο από το εμβόλιο στον ιό ή από το φυσικό ιό κ.λπ..

Εγώ θέλω να ρωτήσω το εξής: Εμείς μέσω του Ευρωβουλευτή μας του Μανώλη Φράγκου, ρωτήσαμε πώς μπορούμε να προμηθευτούμε αυτά τα εμβόλια. Είναι δυνατόν η Κομισιόν να λέει «Πάρτε εμβόλια» και από την άλλη πλευρά να λέτε εσείς «Δεν είναι εγκεκριμένα;». Δεν είναι ένα μπέρδεμα τώρα αυτό;

Να μας πείτε το εξής: Γιατί στην οζώδη δερματοπάθεια πήραμε εμβόλια από τη Νότια Αφρική; Γινόταν αυτό, η ίδια η Ευρωπαϊκή Ένωση το λέει.

Είναι δυνατόν ο κ. Μόσχος, ο Πρόεδρος των Κτηνοτρόφων Ελλάδος, που έχει πάρει επαΐοντες μαζί του κτηνιάτρους, να λέει «Κάντε εμβόλια»; Δηλαδή, από μόνοι τους τα λένε; Από μόνοι τους τα λένε, κύριε Υπουργέ; Δεν πρέπει να κάνετε μια ευρεία σύσκεψη μαζί τους, για να δείτε τις αγωνίες τους;

Και είναι κι άλλα τα θέματα για τα εμβόλια, για τα οποία θα μπορούσαμε να μιλάμε πάρα πολύ ώρα, διότι διίστανται οι απόψεις, πραγματικά διίστανται. Διίστανται οι απόψεις και θα δούμε τι θα γίνει. Και τελειώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Με αυτό, κλείστε, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Να αναφερθώ στις σπάνιες ράτσες ζώων, ώστε να τα ακούσουν οι ενδιαφερόμενοι τώρα από τα χείλη σας. Είπατε ότι θα πληρωθούν τέλη του χρόνου. Το είπατε; Να το ακούσουμε; Είναι σε απόγνωση αυτοί οι άνθρωποι με τις σπάνιες ράτσες ζώων και αναφέρομαι στα βουβάλια, στα άλογα, στο μαύρο χοίρο κ.λπ..

Πότε έπρεπε να πάρουν τα λεφτά; Το 70% έπρεπε να τα πάρουν τον Νοέμβριο του 2024, το υπόλοιπο 30% έπρεπε να τα πάρουν τον Ιούνιο του 2025. Είναι λεφτά της Ευρωπαϊκής Ένωσης που αν τα καθυστερούμε έχουμε και εκεί μειώσεις, με βάση το άρθρο 5.

Οπότε αυτοί οι άνθρωποι πώς θα επιβιώσουν τώρα; Ήδη τα βουβάλια έχουν συρρικνωθεί και όλα αυτά έχουν εξαγώγιμο πρόσημο. Είναι ζώα αγρού, τα οποία μπορούν να αποτελέσουν εξαγώγιμο πρόσημο για την Ελλάδα.

Πείτε μου εσείς τώρα, μπαίνοντας σε όλα αυτά τα θέματα, δεν υπάρχει πραγματική ανησυχία για τον πρωτογενή τομέα; Το είπατε, αλλά τι κάνουμε;

Ο ΟΠΕΚΕΠΕ συνεχίζει -αυτή η αμαρτωλή ιστορία- που είναι ένας οργανισμός πληρωμών και εγγυήσεων και έχουν χάσει την εμπιστοσύνη τους οι αγρότες. Η εκλογική μου περιφέρεια -το ξέρει ο κ. Ανδριανός το βίωσε- είναι χειρότερα τις τελευταίες μέρες, δυσκολεύονται πραγματικά οι άνθρωποι να επιβιώσουν.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Μπούμπα.

Τον λόγο τώρα θα πάρει ο Κοινοβουλευτικός Εκπρόσωπος της Νίκης, ο συνάδελφος κ. Γεώργιος Ρούντας.

Πρώτα όμως, επιτρέψτε μου να καλωσορίσω ένα σχολείο.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα εννέα μαθήτριες και μαθητές και τρεις συνοδοί εκπαιδευτικοί από το Ελληνογαλλικό Σχολείο «Ευγένιος Ντελακρουά».

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κύριε Ρούντα, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θέλω να καλωσορίσω και εγώ τα παιδιά με τη σειρά μου. Είστε σε ένα χώρο που έχει πάρα πολύ μεγάλη ιστορία, στη Βουλή των Ελλήνων και μάλιστα για ένα ιδιαίτερο λόγο και αυτός είναι ότι η λέξη «Βουλή» έχει πολύ μεγάλη ιστορία. Έρχεται από τα βάθη των αιώνων και γεννήθηκε σε αυτήν εδώ τη γη.

Μια συμβουλή θα ήθελα να σας δώσω, η οποία θεωρώ ότι θα σας βοηθήσει πάρα πολύ στη ζωή σας: Φροντίστε να μελετήσετε τον τρόπο με τον οποίο πολιτεύτηκε ο Ιωάννης Καποδίστριας. Ίσως είναι το ωραιότερο, το βαθύτερο και το καλύτερο παράδειγμα ενός ανθρώπου, ενός πολιτικού ηγέτη ο οποίος δεν κοίταξε καθόλου τον εαυτό του και αγάπησε περισσότερο από οτιδήποτε την Ελλάδα και όλους τους συνανθρώπους του. Αυτό ήθελα να σας πω.

Κύριε Υπουργέ και κύριοι συνάδελφοι, διαβάζω τον τίτλο της σημερινής επίκαιρης επερώτησης: «Ο αγροτικός τομέας στην Ελλάδα ζει τη μεγαλύτερη κρίση του και καταρρέει με ευθύνη της Κυβέρνησης Μητσοτάκη.».

Όντως, η κατάσταση συνολικά στον πρωτογενή τομέα είναι τραγική. Βέβαια, να πούμε στους συναδέλφους του ΣΥΡΙΖΑ, ότι και η Κυβέρνηση ΣΥΡΙΖΑ, το μνημονιακό κόμμα, έφερε επίσης μεγάλο πλήγμα στον πρωτογενή τομέα.

Να θυμίσω συνοπτικά: Την αύξηση της προκαταβολής φόρου, την αύξηση του συντελεστή φορολόγησης, την εξομοίωση της φορολογίας των αγροτών με τους ελεύθερους επαγγελματίες, τη μείωση στο μισό της επιδότησης για το πετρέλαιο θέρμανσης και την κατάργηση επιστροφής του φόρου κατανάλωσης στο πετρέλαιο για τους αγρότες.

Βέβαια, η κατάσταση σήμερα με την παρούσα Κυβέρνηση είναι τραγική. Έρχεται να ισοπεδώσει ό,τι έχει μείνει όρθιο. Και δυστυχώς, συνολικά βλέπουμε μια κρίση θεσμών, αξιών και ιδανικών, μια κρίση δημοκρατίας, η οποία δυστυχώς στη χώρα που τη γέννησε, είναι ακόμα ζητούμενο.

Η Νίκη από την αρχή της δημιουργίας της, από τη γέννησή της, τόνισε και τονίζει μέχρι και τώρα, διαρκώς, ότι ο αγροτικός και κτηνοτροφικός τομέας είναι η βάση της οικονομίας και ότι η ανόρθωσή του οφείλει να είναι πρώτο μέλημα της κάθε κυβέρνησης.

Αυτός ο τομέας θα προσφέρει όχι μόνον οικονομική ανάσα στην κοινωνία και τη χώρα, αλλά και επάρκεια οικονομικών αγαθών και τροφίμων στον ελληνικό λαό και θα τον συνδέσει ακόμα περισσότερο με τις ρίζες του, με τη γη των προγόνων του και θα αναστήσει την ελληνική επαρχία που μαραζώνει εγκαταλελειμμένη.

Ο αγροκτηνοτροφικός τομέας, η βάση της οικονομίας μας, οδηγείται στην καταστροφή, με μια αγροτική πολιτική ανεπαρκή έως ανύπαρκτη, χωρίς κανένα σχέδιο και όραμα. Τα επίσημα δημοσιευμένα στοιχεία από την ΕΛΣΤΑΤ δείχνουν ότι οι καλλιεργούμενες εκτάσεις στην πατρίδα μας βαίνουν συνεχώς μειούμενες τις τελευταίες δεκαετίες.

Θα δώσω ένα παράδειγμα: Η Ολλανδία με έκταση λίγο περισσότερη από την Πελοπόννησο αξιοποιεί το 98% των καλλιεργήσιμων εδαφών της. Οι εξαγωγές των προϊόντων της ξεπερνούν τα 100 δισεκατομμύρια το 2022, ενώ η εξαγωγή ελληνικών αγροτικών προϊόντων δεν ξεπέρασε τα 8,5 δισεκατομμύρια το 2022. Παρατηρείται μια σταθερή μείωση του αριθμού προβάτων, αιγών και βοοειδών που εκτρέφονται στην Ελλάδα, με αποτέλεσμα να υπάρχει σημαντική αύξηση των εισαγωγών σε αντίστοιχα προϊόντα.

Και δυστυχώς, στην Ελλάδα δεν είχαμε μόνο συρρίκνωση της γεωργοκτηνοτροφικής παραγωγής, αλλά σχεδόν καταστράφηκε και η ιδιαίτερα σημαντική βιομηχανική παραγωγή. Έως τις αρχές του ’80 η Ελλάδα παρήγαγε τα δικά της τρακτέρ και μηχανήματα άντλησης, διέθετε δικά της εργοστάσια παραγωγής λιπασμάτων τα οποία κάλυπταν την εγχώρια ζήτηση και έκαναν εξαγωγές. Είχε τα δικά της εργοστάσια παραγωγής ζωοτροφών, δικές της βιομηχανίες οι οποίες απορροφούσαν τα προϊόντα και υποπροϊόντα της γεωργίας. Είχε τη δική της κρατική εταιρεία αποθήκευσης και διακίνησης προϊόντων και άλλα τόσα πολλά, τα οποία με τις ευθύνες των κυβερνήσεων της Μεταπολίτευσης, Νέας Δημοκρατίας και ΠΑΣΟΚ, καταστράφηκαν.

Θα αναφερθώ στη Θεσσαλία. Κύριοι Υπουργοί, η Θεσσαλία πεθαίνει, δυστυχώς αργοπεθαίνει, όπως και όλη η Ελλάδα. Ειδικότερα μετά τις καταστροφικές πλημμύρες του «Ιανός» και του «Daniel», ο Κάμπος της Θεσσαλίας βρίσκεται σε τραγική κατάσταση. Οι υποσχόμενες οικονομικές βοήθειες, όπως η αρωγή και οι αποζημιώσεις δεν καταβλήθηκαν με τον τρόπο που έπρεπε και στο χρόνο που έπρεπε και αυτό ήταν καταστροφικό. Συνέπεια αυτού είναι η οικονομική δυσπραγία των καλλιεργητών, οι οποίοι δεν μπορούν να ανταπεξέλθουν στις υποχρεώσεις τους, αλλά ούτε και να ξεκινήσουν την επόμενη καλλιεργητική περίοδο.

Συγχρόνως, σε αυτό τον πανέμορφο Κάμπο της Θεσσαλίας κάνει την εμφάνισή της η λειψυδρία, λόγω της οποίας πολλές σοδειές καταστρέφονται και μάλιστα, λίγο πριν τη συγκομιδή. Τώρα εμφανίζεται και η ευλογιά των αιγοπροβάτων, λόγω της οποίας ξεκληρίζονται ολόκληρα κοπάδια ζώων και οι κτηνοτρόφοι χάνουν πλήρως το εισόδημα τους.

Και να πω και κάτι να το καταθέσω στα Πρακτικά: Μου έκανε εντύπωση γιατί είδα δημοσιεύματα περί πρωτοφανών ζωοκλοπών στη Βέροια: «Άγνωστοι δράστες» -λέει- «έκλεψαν πεντακόσια πρόβατα μολυσμένα με ευλογιά», ενώ μάλιστα στη Φλώρινα σχηματίστηκε δικογραφία σε βάρος κτηνοτρόφου για για ψευδή δήλωση κλοπής. Δεν ξέρω πώς να το συνδέσω, κύριε Υπουργέ, εγώ το καταθέτω και το αναφέρω και σε μια περίεργη περίοδο που έχουμε και την εξεταστική επιτροπή του ΟΠΕΚΕΠΕ όπου υπάρχουν συνομιλίες περί δημιουργίας καμιάς ευλογιάς. Με καταλαβαίνετε.

(Στο σημείο αυτό ο Βουλευτής κ. Γεώργιος Ρούντας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δυστυχώς, ένεκα αυτού του γεγονότος, οι παραγωγοί ζωοτροφών απαγορεύονται να εμπορευτούν τις ζωοτροφές τους. Η αλυσίδα της παραγωγής χάνει τους κρίκους που τη συνδέουν. Πρόκειται για δεινές καταστάσεις, οι οποίες μαζί με την δράση των αδηφάγων funds καταστρέφουν τον τόπο.

Σκάνδαλο υπεξαιρέσεων των αποζημιώσεων του ΟΠΕΚΕΠΕ. Τεράστιο το μέγεθος διαφθοράς, το οποίο θα σας οδηγήσει στον πολιτικό πάτο. Πρόεδροι και Αντιπρόεδροι του ΟΠΕΚΕΠΕ, γαλάζιες κυβερνητικές επιλογές αλλάζουν σαν τα πουκάμισα μαζί με τις εγκυκλίους όπου γίνονταν οι δηλώσεις. Ουδείς γνώριζε, ουδείς έμαθε, ουδείς κατάλαβε τίποτα και το χειρότερο, ουδείς θέλει να εκφρασθεί, ουδείς θέλει να μαρτυρήσει. Ρωτάμε τους μάρτυρες αν άκουσαν ή είδαν τίποτα και δεν απαντάει κανένας. Και το χειρότερο μου έχει τύχει να μου λένε «δεν μπορώ να σας απαντήσω», όταν κάνω ερωτήσεις που άπτονται κυβερνητικών ευθυνών. Το αποτέλεσμα είναι ότι αδικήθηκαν τίμιοι αγρότες και δυσφημίστηκε και δυσφημείται η χώρα μας στο εξωτερικό.

Η Συντονιστική Επιτροπή Κτηνοτρόφων Θεσσαλίας κρούει τον κώδωνα του κινδύνου και φωνάζει δραματικά. Θέλει άμεση αποζημίωση των κτηνοτρόφων, άμεση οικονομική ενίσχυση των παραγωγών ζωοτροφών. Θέλει τρόπους επίλυσης της λειψυδρίας που δημιουργήθηκε από την ανούσια ύπαρξη του ΟΔΗΘ. Καταβολές των αρωγών. Άμεση ανάγκη για εμβολιασμό, ώστε να διασωθεί το ζωικό κεφάλαιο. Αξιολόγηση των υπαρχόντων εμβολίων. Σαφείς εξηγήσεις γιατί δεν εφαρμόζεται πρόγραμμα εμβολιασμού. Προστασία στα ζώα αυτόχθονων φυλών, ώστε να διατηρήσουμε την κουλτούρα και την παράδοσή μας. Δωρεάν χορήγηση απολυμαντικών σε κάθε εκμετάλλευση. Πάγωμα όλων των φορολογικών υποχρεώσεων οφειλών προς ΔΕΚΟ και αναστολή πλειστηριασμών και πράξεων αναγκαστικής εκτέλεσης για φυσικά πρόσωπα και επιχειρήσεις και άλλα πολλά. Να επιτραπεί προσωρινά και ελεγχόμενη η καύση αγροτικών υπολειμμάτων -άχυρα και καλάμια- με σαφείς οδηγίες ασφάλειας και χρονικό πλαίσιο. Να υπάρξει συντονισμός με τις πυροσβεστικές υπηρεσίες και περιφέρειες, ώστε η διαδικασία να γίνει με ασφάλεια. Να υπάρξει η προβλεπόμενη εξαίρεση από τους κανονισμούς της ΚΑΠ λόγω των έκτακτων συνθηκών που προκαλεί η καραντίνα στο ζωικό κεφάλαιο.

Η Νίκη ως γνήσιο λαϊκό κίνημα δίνει πολύ μεγάλη σημασία στον γαιοκτηνοτροφικό τομέα και στον πρωτογενή τομέα συνολικά. Σας προτείνουμε τα εξής:

Σύζευξη οικονομικής πολιτικής και δημογραφικής ανάτασης του πρωτογενούς τομέα. Να γίνει ενίσχυση των ομάδων παραγωγών των συνεταιρισμών. Σύνδεση παραγωγής και μεταποίησης. Ενίσχυση της ανταγωνιστικότητας της γεωργίας. Ανάπτυξη μικρών βιοτεχνιών, οικοτεχνιών, μικρών μεταποιητών.

Ουσιαστικά έργα υποδομών σε όλη την Ελλάδα: μικρά και μεγάλα φράγματα εγγειοβελτιωτικά δίκτυα, έργα υδροπονίας, έργα αφαλάτωσης, συλλογικά αρδευτικά δίκτυα.

Δραστική αντιμετώπιση των άκρατων ελληνοποιήσεων από χώρες με αμφιβόλου ποιότητας προϊόντα και επανεκτίμηση των συμφωνιών. Καταπολέμηση της ανεργίας και της έλλειψης αγροτικών χεριών με ελληνικό προσωπικό. Επιτέλους, πρέπει μέσω της παιδείας να μεταφέρουμε στον ελληνικό λαό την αγάπη προς τη γη.

Οικονομικά κίνητρα για την επανεγκατάσταση των νέων στην ύπαιθρο. Ένταξη στην παιδεία μας ως προβολής και ως προτύπου του πρωτογενούς τομέα. Στο σκάνδαλο του ΟΠΕΚΕΠΕ να μην πληρώσει ο απλός αγρότης και ο Έλληνας φορολογούμενος όλες αυτές τις παρανομίες, όλο αυτό το σκάνδαλο. Μείωση του κόστους παραγωγής για τον πρωτογενή τομέα. Μείωση ή και μηδενισμός του ΦΠΑ σε σπόρια, λιπάσματα, ζιζανιοκτόνα, αγορά εξοπλισμού και μηχανημάτων. Κατάργηση του Χρηματιστηρίου Ενέργειας. Κρατικές επιχορηγήσεις, ώστε να ισοσκελίσει η μείωση των κονδυλίων της ΚΑΠ και το αυξημένο κόστος διαβίωσης. Επιπλέον προσωπικό στον ΕΛΓΑ. Συμψηφισμός των οφειλών του ΕΛΓΑ. Στήριξη των ελληνικών εταιρειών φυτοφαρμάκων και λιπασμάτων. Συνάντηση και συνεργασία με την Ένωση Κατασκευαστών Μηχανημάτων Ελλάδος. Προστασία των ΠΟΠ προϊόντων. Στελέχωση της Κτηνιατρικής Υπηρεσίας. Κέντρο νοσημάτων στον Έβρο και πύλη εισόδου των τουρκικών ζώων. Ταμείο άμεσης αποκατάστασης έπειτα από καταστροφές. Έλεγχος αισχροκέρδειας από τη μετακίνηση του σχήματος «από το χωράφι ή τη στάνη στο ράφι».

Ίδρυση αγροτικού σχολείου για κτηνοτρόφους. Επαγγελματικά σχολεία γεωπόνων. Σωστή εκπαίδευση των κτηνοτρόφων. Στήριξη της μελισσοκομίας και της ιχθυοκαλλιέργειας.

Ξέρετε, δεν άκουσα μέχρι στιγμής στην ομιλία σας, κύριε Υπουργέ, κάτι για τους ελέγχους στα σύνορα για την ευλογιά. Γιατί καθυστέρησε η αποζημίωση, η οποία ήταν εγκληματική; Γιατί ξέφυγε η ευλογιά από τους ελέγχους στα σύνορα; Δεν βλέπω κάποιον σχεδιασμό, κάποιο πλάνο. Φταίει ο κτηνοτρόφος, που πρέπει να βγάλει το κοπάδι του έξω για βοσκή και δεν φταίει η Κυβέρνηση, που δεν τον στηρίζει στο ζήτημα των ζωοτροφών και της ευλογιάς; Ωραία αναφέρετε την ατομική ευθύνη, αλλά ξέρετε υπάρχει και η πολιτική ευθύνη.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ρούντα.

Τον λόγο τώρα έχει η Κοινοβουλευτική Εκπρόσωπος της Πλεύσης Ελευθερίας κ. Γεωργία Κεφαλά.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε. Θα μιλήσω και εγώ από τη θέση μου, μιας και είπατε ότι αυτό είναι το σωστό. Ακολουθούμε τους κανόνες.

Να κάνω μια διόρθωση, μια διευκρίνιση για την κ. Μανωλάκου, που πιστεύω από λάθος θα το έκανε, από έλλειψη πληροφορίας και όχι εξαιτίας της γραμμής του κόμματος του ΚΚΕ, που ξέρετε ότι έχει στοχοποιήσει την Πλεύση Ελευθερίας. Η κ. Μανωλάκου, λοιπόν, ανέφερε ότι έχουμε ψηφίσει «ναι» στην άρση ασυλίας του κ. Μεταξά μαζί με τη Νέα Δημοκρατία, κάτι που δεν ισχύει. Έχουμε ψηφίσει «όχι». Πιστεύουμε ότι είναι καθαρά πολιτική η δίωξη αυτή, ενάντια στο δικαίωμα και στην υποχρέωση του Βουλευτή να βρίσκεται στον δρόμο και να διεκδικεί τα δικαιώματα των πολιτών.

Να περάσω στο θέμα μας. Κύριε Τσιάρα, πραγματικά, επειδή δεν μπορώ να διαχωρίσω τον άνθρωπο από τον πολιτικό, έχω κάποιο πρόβλημα σε αυτό -ελπίζω να μην το διαχωρίσω και ποτέ-, νομίζω ότι αυτή η θέση που έχετε αυτή τη στιγμή, που πήρατε δηλαδή αυτή τη θέση από τον κ. Αυγενάκη, εν μέσω ενός σκανδάλου σαν αυτό του ΟΠΕΚΕΠΕ και κατά τη διάρκεια του σκανδάλου αυτού, δεν ξέρω πώς να χαρακτηρίσω την κίνησή σας. Πραγματικά, χωρίς να θέλω να ειρωνευτώ, είναι και ηρωικό εν μέρει αυτό που κάνετε, γιατί ξέρουμε ότι είστε γιατρός, ότι είστε συνεπής, είστε ευγενής. Έχω την εντύπωση ότι πραγματικά θέλετε να κάνετε μια μεταρρύθμιση, αλλά δεν γίνεται μεταρρύθμιση σε αυτό το χάος. Δεν γίνεται. Δηλαδή, αυτό το σύστημα που έχει στηριχθεί στην εξαπάτηση, θα πρέπει να πεταχτεί στα σκουπίδια και να δημιουργηθεί κάτι άλλο, που θα έπρεπε να συνεισφέρουμε όλοι εδώ μαζί για να περάσει ο αγροτικός κόσμος σε μια καινούργια εποχή. Δεν γίνεται να λειτουργούμε με αυτό το απαίσιο φάντασμα που έχουμε μείνει εδώ.

Μας είπατε για τη μεγάλη εικόνα, κάτι που έκανε εντύπωση και σε άλλους Κοινοβουλευτικούς Εκπρόσωπους. Για τη μεγάλη εικόνα και το να πετύχουμε κάποιους στόχους. Τι να πετύχουμε, κύριε Τσιάρα; Αν ήμασταν τοξοβόλοι, δηλαδή, θα κατεβάζαμε γλάρους. Δεν έχουμε πετύχει απολύτως τίποτα. Ξέρουμε, φυσικά, ότι είναι και διαχρονικά όλα αυτά.

Μας είπατε ότι δεν μπορούμε να λειτουργήσουμε χωρίς επιδοτήσεις, δεν θα υπάρχει αγροτική παραγωγή. Φυσικά και το ξέρουμε αυτό. Ποιος έχει, όμως, σπρώξει όλα αυτά τα χρόνια μέσω της Ευρωπαϊκής Ένωσης τον αγροτικό κόσμο στο να εξαρτάται από τις επιχορηγήσεις; Τα ξέρετε αυτά τα λάθη, τα οποία λέτε ότι είναι και διαχρονικά. Μην τα συνεχίζουμε.

Πότε θα σταματήσει να φταίει ο πόλεμος στην Ουκρανία, όπως είπατε, για το πρόβλημα της ενέργειας στην Ελλάδα; Έχουμε γεμίσει τον τόπο ανεμογεννήτριες και φωτοβολταϊκά και ακόμα δεν μπορούμε να έχουμε αυτή την αυτονομία την υπεροχή, γιατί εν κατακλείδι το πρόβλημα είναι αυτό που έρχεται στους λογαριασμούς μας και αυτό που δεν έρχεται στους λογαριασμούς μας, στην τράπεζα. Εκεί τελικά είναι που μετράει η πολιτική.

Αυτό που είπατε για τη σύγκρουση της Κυβέρνησης με την ελληνική παθογένεια, είναι σαν να λέτε ότι κάνω σύγκρουση με τον εαυτό μου, πράγμα το οποίο δεν το βλέπουμε και που πιστεύουμε ότι είναι και λίγο αδύνατο να κάνεις σύγκρουση με τον εαυτό σου.

Δεν μπορούμε να πιστέψουμε πως μετά από έναν χρόνο που ο Σύνδεσμος Ελληνικής Κτηνοτροφίας διαμαρτύρεται για την ευλογιά και το Υπουργείο τρέχει, ασθμαίνοντας πίσω από την ασθένεια, κάτι το οποίο είπατε και εσείς στην παρουσία σας ότι έχετε κάνει, έναν χρόνο μετά και δεν έχει δημιουργηθεί μια εθνική επιτροπή βιοασφάλειας. Δεν υπάρχει εκτίμηση της κατάστασης, δεν υπάρχει δράση.

Πώς μπορούμε να πιστέψουμε ότι ακόμα σκέφτεστε με τρόμο και αδράνεια αν πρέπει να εμβολιάσετε ή όχι; Είναι δυνατόν να έρχεστε να μας ενημερώσετε και να μας ρωτάτε τι πρέπει να κάνουμε, μετά από έναν χρόνο; Γιατί δεν αναθέσατε στους εξαιρετικούς Έλληνες επιστήμονες που έχουμε, κτηνιάτρους -που οι ίδιοι μας τα είπαν όλα αυτά- τη δημιουργία ενός εμβολίου εδώ και τόσο καιρό; Μου αρέσει που κουνάτε το κεφάλι σας καταφατικά. Θα έχετε κάποιο νέο, φαντάζομαι, πάνω σε αυτό.

Όπως μας είπαν και άλλοι συνάδελφοι, έχουμε βιώσει ξανά αυτές τις καταστάσεις και με επιτυχία. Τι συνέβη ξαφνικά αυτή τη φορά;

Δεν μπορούμε να πιστέψουμε, επίσης, πως δεν σπεύσατε να ρωτήσετε τους Ευρωπαίους να σας απαντήσουν -να σας απαντήσει ο Ευρωπαίος Επίτροπος- να σας δώσουν μια απάντηση αν συνεχίσουν να παίρνουν γάλα και φέτα από εμάς σε περίπτωση που εμβολιάσουμε τα ζώα. Διότι η αλήθεια είναι πως μόνο το 15% των εξαγωγών μας μας έχει πει επίσημα «όχι, ότι δεν παίρνουμε σε περίπτωση που εμβολιάσετε». Από ό,τι ξέρουμε, είναι η Αυστραλία και η Νέα Ζηλανδία που έχουν πει «όχι», ο Καναδάς από την Αμερική και ένα μέρος του Ηνωμένου Βασιλείου. Αυτοί έχουν πει «όχι». Αυτοί είναι το 15%. Γιατί δεν ρωτάμε ευθέως τον Ευρωπαίο Επίτροπο να μας πει αν πάρει η Ευρώπη το γάλα και το τυρί, να ξέρουμε τι να κάνουμε. Οι άλλες χώρες, λοιπόν, τηρούν σιγή. Χτυπήστε την πόρτα εσείς.

Η Ζωή Κωνσταντοπούλου έκανε δύο επίκαιρες ερωτήσεις, τις οποίες φυσικά απαντήσατε εσείς. Οι πολίτες γνωρίζουν όλοι πλέον, όπως σας ανέφερε και εκείνη και ξέρετε και εσείς πολύ καλά, για τους διαλόγους του κ. Μπαμπασίδη με τον Γιάννη Τρουλλινό. Ο κ. Μπαμπασίδης κατέθεσε στην Εξεταστική, η οποία ερευνά τα θέματα του ΟΠΕΚΕΠΕ. Λέει συγκεκριμένα τη φράση «να γεννήσουν καμιά ευλογιά για να γλυτώσουν».

Πώς λέτε να φαίνεται αυτή η φράση στους κτηνοτρόφους, αυτός ο διάλογος, ενώ κατέληξαν να βιώνουν σκηνές αποκάλυψης με τα αιγοπρόβατά τους και τις σκηνές που ξέρουμε όλοι, δεν θέλουμε να τις επαναλαμβάνουμε, γιατί δεν θέλουμε να επικαλεστούμε το συναίσθημα με τα πρόβατα που γεννάνε, τα σκοτώνουν, γεννάνε εκείνη τη στιγμή και τα θάβουν ζωντανά και πεθαμένα όλα μαζί.

Επίσης, να κάνουμε και μια μικρή παρένθεση εδώ πέρα, να μιλήσουμε κάποια στιγμή μέσα στο Κοινοβούλιο για τα δικαιώματα των ζώων -γιατί είναι κάτι το οποίο δεν υπάρχει στη συζήτηση- σε όλα τα στάδια. Δεν μιλάμε μόνο για τη θανάτωση, αλλά σε όλα τα στάδια. Η έλλειψη βοσκοτόπων, η έλλειψη καταγραφής τους, το ότι τα ζώα είναι σταβλισμένα πάρα πολύ καιρό και πολλές φορές υποχρεωτικά λόγω της ασθένειας. Αυτό δεν μπορεί να παράγει ένα υγιές ζώο σε καμιά περίπτωση. Οι αντιβιώσεις δίνονται ανεξέλεγκτα. Τι κρέας τρώμε τελικά και τι δικαιώματα έχουν και αυτά τα ζώα; Δεν μπορεί να ζει αφύσικα ένα ζώο, το οποίο καταλήγει και στο πιάτο μας τελικά!

Θέλω να πω ότι, πραγματικά, οι κτηνοτρόφοι έχουν περάσει πάρα πολύ δύσκολα. Θέλω να πω ένα πολύ μικρό προσωπικό παράδειγμα. Δεν ξέρω τι σημασία έχει, αλλά θέλω να το πω. Ο πατέρας μου είχε λίγα ζώα. Κάθε φορά που έσφαζε αναγκαστικά ένα ζώο, έβγαζε έρπη στα χείλια του, αρρώσταινε -δεν το έσφαζε ο ίδιος, άλλος το έσφαζε- μόνο και μόνο επειδή θανατωνόταν ένα ζώο.

Οι κτηνοτρόφοι είναι σε κατάσταση πένθους αυτή τη στιγμή και συνοδεύεται από οικονομική καταστροφή αυτό το πένθος, από στάση πληρωμών από τον Μάιο. Ακόμα δεν έχουμε δει τις αποζημιώσεις, ακόμα δεν έχουμε δει την προκαταβολή της βασικής ενίσχυσης, που θα έρθει στο τέλος του Νοέμβρη, όπως είχε πει η Κυβέρνηση. Τα 700 εκατομμύρια αναμένονται το τρίτο δεκαήμερο του Οκτωβρίου. Σαν πρόβλεψη για ζώδια είναι όλα αυτά, πραγματικά!

Γιατί δεν έχει μπει τίποτα στα ταμεία; Ακόμα δεν έχουν δει τα 650 εκατομμύρια του 2024. Ακόμα δεν έχουν δει την ανακούφιση του Μέτρου 23, όπως είπατε πριν, για τα 178 εκατομμύρια, για τη στήριξη της χαμηλής παραγωγής, για τα προγράμματα αγροτικής ανάπτυξης, για τις βιολογικές καλλιέργειες, για τις συνδεδεμένες ενισχύσεις. Σύνολο 1.000.300.000 ευρώ. Και οι φοιτητές έχουν ξεκινήσει τα μαθήματά τους, όσοι φοιτητές κατάφεραν να πάνε εκεί από αυτούς που οι γονείς τους δεν έχουν καταστραφεί. Διότι άλλοι γυρίζουν πίσω με μόνη επιλογή να γίνουν κτηνοτρόφοι ή αγρότες και να τα χάσουν όλα, παρά τη σκληρή δουλειά, όπως ακριβώς έχουν πάθει και οι γονείς τους.

Αυτό είναι το μέλλον, λοιπόν, που προσφέρετε στους ανθρώπους και στον πρωτογενή τομέα. Να μη λέμε τα νούμερα, τριακόσιες πενήντα χιλιάδες ζώα και άλλα εξήντα με εβδομήντα χιλιάδες λόγω πανώλης. Με ένα πρωτόκολλο, ένα ζώο άρρωστο, σφάζουμε όλο το κοπάδι και χωρίς να πιέζουμε, όπως είπαμε, τους Ευρωπαίους να μας δώσουν εξηγήσεις για το αν πάρουν το γάλα και τη φέτα ή όχι.

Χωρίς τη φροντίδα, λοιπόν, στους κτηνοτρόφους μας, απλώς τους κατηγορούμε αν έρχονται να δηλώσουν αργά την ασθένεια, ενώ ξέρουμε πάρα πολύ καλά και εμείς και οι κτηνοτρόφοι, αλλά και εσείς πως θα τα χάσουν όλα και θα μείνουν κρεμασμένοι οικονομικά και ηθικά για πάρα πολύ καιρό, όχι επειδή φταίνε, αλλά επειδή οι κτηνίατροι και τα κλιμάκια είναι λίγα, επειδή δεν υπάρχουν ελεγκτικοί οργανισμοί, επειδή οι ψηφιακοί τρόποι να παρακολουθούμε το κρέας που εισάγεται σταματούν στα σύνορά μας και μετά λειτουργούμε με χαρτάκια εδώ, στην Ελλάδα -αν είναι δυνατόν το 2025!- και επειδή η Κυβέρνηση, όπως είπε ο κ. Κόκκαλης, δεν γνωρίζει πού είναι οι απολυμαντικοί σταθμοί, κάτι που δεν είναι μέσα στις αρμοδιότητές της, αλλά οφείλει να γνωρίζει, γιατί αλλιώς δεν θα λύσουμε το πρόβλημα.

Αποτέλεσμα: Οι μαρτυρίες μάς λένε ότι οι μολύνσεις έρχονται από τη Ρουμανία. Οι περισσότεροι δείχνουν τη Ρουμανία. Είναι τόσο δύσκολο να ελέγξουμε αυτές τις εισαγωγές, λοιπόν; Θα δοθούν 63 εκατομμύρια για ζωοτροφές από το τέλος Απριλίου και επίσημο χρονοδιάγραμμα δεν υπάρχει ακόμα από το Υπουργείο.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Όλα στα λόγια και τις διαβεβαιώσεις και οι υποχρεώσεις τρέχουν, κύριε Υπουργέ. Θα μπορούσατε να ζήσετε εσείς σε αυτές τις συνθήκες; Όχι. Ούτε εμείς.

Θέλω να κλείσω, λέγοντας για τη λειψυδρία και τις άλλες καθυστερήσεις των μεγάλων έργων, όπως το φράγμα Σκοπιάς, το φράγμα Πύλης, το φράγμα Μουζάκι, που έχουν ανακοινωθεί από το 2021 και ακόμη δεν έχουν γίνει οι μελέτες. Ναι, εντάξει, είναι δύσκολο να παραδοθεί ένα μεγάλο έργο. Λέτε ότι ούτε ο ΣΥΡΙΖΑ παρέδωσε κανένα. Όμως, τι θα γίνει; Ο ένας θα δείχνει τον άλλον; Δεν μας ενδιαφέρει πια αυτή η τακτική. Θέλουμε να αλλάξει η κατάσταση.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ολοκληρώνω, κύριε Πρόεδρε.

Πόσο θα είχαν βοηθήσει αυτά τα φράγματα στο να μη γίνουν και οι ζημιές που έγιναν στην καταστροφή του «Daniel»! Και όταν λέμε ζημιά, δεν εννοούμε μόνο την οικονομική εμείς, αλλά και την ηθική.

Θα κλείσω, λέγοντας μια φράση. Επειδή ξέρουμε ότι ο Λέων Τολστόι είχε δίκιο, όταν μιλούσε για τη χυδαιότητα του πλούτου, γιατί συμπαρασύρει σαν ποτάμι τα πάντα, γίνεται αυτοσκοπός και χρειάζεται πολύ ισχυρές αντιστάσεις, για να αρνηθείς τη φθορά του. Αυτό είναι το πρόβλημά μας και ελπίζουμε να συνεχιστεί η συζήτηση πάνω σε αυτό το θέμα, γιατί είναι καυτό.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Η συνάδελφος από τη Νέα Δημοκρατία κ. Μαρία-Αλεξάνδρα Κεφάλα αιτείται άδεια ολιγοήμερης απουσίας στο εξωτερικό από Τετάρτη 22 Οκτωβρίου 2025 έως Κυριακή 26 Οκτωβρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Η Βουλή ενέκρινε τη ζητηθείσα άδεια.

Τώρα θα πάμε στον κύκλο των δευτερολογιών. Με ευθύνη όλων -και εμού προσωπικά πρώτου- έχουμε ξεφύγει πολύ από τον χρόνο. Στις 14.00΄ είναι προγραμματισμένο να αρχίσουν οι επίκαιρες ερωτήσεις. Παράκληση θερμή να προσεγγίζουμε λίγο τον χρόνο.

Τον λόγο έχει ο πρώτος επερωτών, ο συνάδελφος, ο κ. Βασίλειος Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Μόλις τώρα πληροφορήθηκα μια δήλωση του υπευθύνου Πολιτικού Σχεδιασμού, του κ. Φεύγα, ο οποίος είπε, ερωτώμενος για το Μνημείο του Αγνώστου Στρατιώτη, ότι τα παιδιά αυτά στα Τέμπη δεν έπεσαν για την πατρίδα.

Τα παιδιά αυτά σκοτώθηκαν από κρατικές παραλείψεις.

Φεύγα, έφυγες! Φεύγα, πρέπει να φύγεις!

Πρέπει να τον διαγράψετε. Είναι πραγματικά ντροπή.

Κύριε Υπουργέ, θέλω λίγο να κάνουμε κάποιες -και δημόσια είναι ακόμα καλύτερα- καθαρές κουβέντες. Ο Κώστας ο Καραμανλής είχε πει σεμνά και ταπεινά. Στη θέση σας, όχι μόνο εσείς, αλλά και όλοι οι Υπουργοί που έχουν περάσει από αυτό το Υπουργείο, έπρεπε να έχετε σκυμμένο το κεφάλι, να ζητήσετε συγνώμη και όσο είναι ο βίος ακόμα της Κυβέρνησης να προσπαθήσετε να λύσετε τα υπαρκτά προβλήματα, τα υπαρξιακά μάλλον προβλήματα του πρωτογενούς τομέα. Αντ’ αυτού, με δυσάρεστη έκπληξη διαπιστώνουμε από το Βήμα της Βουλής ότι προσπαθείτε να κάνετε τον συμψηφισμό αναφέροντας δύο-τρία θέματα.

Το πρώτο έχει να κάνει με τα βοσκοτόπια χωρίς ζώα. Χάριν αστικής ευγένειας και εκτίμησης θα προσκομίσω ένα έγγραφο. Θέλω να λάβετε γνώση. Την επόμενη φορά που θα το επαναλάβετε θα σας πω ψεύτη. Είναι μονόδρομος.

Αυτό το έγγραφο, κύριε Υπουργέ, είναι από την DG AGRI. Ποια είναι η DG AGRI; Η Διεύθυνση Αγροτικής Ανάπτυξης της Ευρωπαϊκής Επιτροπής. Δίνει εντολές το 2014 στα κράτη-μέλη πώς θα εφαρμόσουν την Κοινή Αγροτική Πολιτική 2014-2020 με ημερομηνία μέχρι 30 Ιανουαρίου του 2015: Να μας πείτε -έτσι δίνει κατευθύνσεις- την κατηγορία βοσκοτόπια χωρίς ζώα. Αυτό θα γράψετε. Αυτή είναι η φόρμα, αυτό, αυτό και αυτό. Το βλέπετε; Δεν το ξέρετε; Δεν το ξέρετε.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Δεν το ξέρω; Τι θέλετε να πείτε;

**ΒΑΣΙΛΕΙΟΣ ΚΟΚΚΑΛΗΣ:** Θέλω να πω αν θα πείτε ξανά ότι εμείς φέραμε τα βοσκοτόπια χωρίς ζώα;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Γιατί το αφήσατε; Αυτή ήταν μια προσωρινή λύση για εκείνη τη χρονιά.

**ΒΑΣΙΛΕΙΟΣ ΚΟΚΚΑΛΗΣ:** Κύριε Τσιάρα, μπορούμε να συνεννοηθούμε; Προσωρινή λύση ήταν η τεχνική λύση. Λέτε προσωρινή λύση την ΚΑΠ; Σας λέω πάλι: Διαβάστε το. Την άλλη φορά που θα το επαναλάβετε θα σας πω ψεύτη. Δεν σας λέω από τώρα χάριν εκτίμησης και αστικής ευγένειας. Διαβάστε το. Άλλο η τεχνική λύση που ήταν αναγκαία και με τη σύμφωνη γνώμη της Ευρώπης και άλλο η ΚΑΠ. Εδώ το λέει ξεκάθαρα πώς θα εφαρμόσουν τα κράτη-μέλη τη δυνατότητα βοσκοτόπων χωρίς ζώα και παρακαλώ να μας στείλετε μέχρι 31 Ιανουαρίου του 2015. Το βλέπετε; Θα το δείτε. Πάει αυτό.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είπατε να μη θυμηθούμε τη φορολόγηση που έγινε από την προηγούμενη Κυβέρνηση. Για να δούμε. Να το λένε άλλοι συνάδελφοι μπορεί και να μην ξέρουν. Είναι και νέοι. Το 2013 να δούμε αν φορολογούνταν και πότε οι αγροτικές επιδοτήσεις.

Στις 4 Δεκεμβρίου του 2013 έχω μια ερώτηση του κ. Καρασμάνη και υπογράφει ο κ. Κωνσταντινίδης, ο κ. Λεονταρίδης, ο κ. Μαρίνος, ο κ. Πασχαλίδης, ο κ. Στύλιος και ο κ. Κοψαχείλης. Τι λέει η ερώτηση; Οι αγρότες από 1η/1/2014, όλοι οι αγρότες, θα φορολογούνται από το πρώτο ευρώ και με φορολογικό συντελεστή 13% επί του καθαρού εισοδήματος χωρίς κανένα φορολογικό αφορολόγητο όριο. Επαναλαμβάνω: Δεκέμβριος του 2013. Μπορείτε να πείτε: Τον φέραμε τον νόμο, κύριε Κόκκαλη, το 2014. Περιμένετε. Για να δούμε το 2014.

Το 2014 έχω άλλη μια ερώτηση, τον Σεπτέμβριο του 2014 συγκεκριμένα. Πόσοι Βουλευτές; Είκοσι έξι.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Νέα Δημοκρατία

**ΒΑΣΙΛΕΙΟΣ ΚΟΚΚΑΛΗΣ:** Νέα Δημοκρατία. Τίτλος: «Όχι στην παρακράτηση των ασφαλιστικών εισφορών προς τον ΟΓΑ και άλλων υποχρεώσεων των αγροτών κτηνοτρόφων από της ΔΟΥ και τον ΟΠΕΚΕΠΕ από τις πάσης φύσεως ενισχύσεις και επιδοτήσεις». Γυρνώντας τη σελίδα πίσω βλέπω: Νούμερο 5, Τσιάρας Κωνσταντίνος, Βουλευτής του Νομού Καρδίτσας.

Εσείς δεν είστε; Υπάρχει περίπτωση να είναι κάποιος άλλος; Όχι. Δηλαδή, το 2014 συνυπογράψατε ερώτηση που λέγατε στην τότε Κυβέρνηση -ήταν και η εσωκομματική αντιπολίτευση, ο κ. Χαρακόπουλος, ο εικοστός τέταρτος- προς το Υπουργείο ότι κατάσχονται και φορολογούνται οι επιδοτήσεις. Επαναλαμβάνω: Σεπτέμβριος του 2014.

Αμέσως μετά από τον Ιούνιο του 2015 ψηφίζεται ένας νόμος, ο ν. 4328/2015, το άρθρο 21. Είναι άλλη Κυβέρνηση.

**ΚΩΝΣΤΑΝΤΙΝΟΣ ΜΠΑΡΚΑΣ:** Του ΣΥΡΙΖΑ.

**ΒΑΣΙΛΕΙΟΣ ΚΟΚΚΑΛΗΣ: «**Ειδικά για τους ασκούντες ατομική αγροτική επιχειρηματική δραστηριότητα οι αγροτικές ενισχύσεις και οι επιδοτήσεις που χορηγούνται στα πλαίσια της Κοινής Γεωργικής Πολιτικής περιλαμβάνονται στον προορισμό του κέρδους από αγροτική επιχειρηματική δραστηριότητα μόνο κατά το μέρος των ενισχύσεων που υπερβαίνει το ποσό των 12.000 ευρώ».

Επειδή υπήρχαν κάποιες διχογνωμίες, κύριε Υπουργέ, στις εφορείες το 2016 έχουμε κι άλλο νόμο ειδικά για τους ασκούντες ατομική αγροτική επιχειρηματική δραστηριότητα στον προορισμό του κέρδους από επιχειρηματική δραστηριότητα περιλαμβάνονται -το εξειδικεύει- εκ των άμεσων ενισχύσεων του πυλώνα 1, όπως ορίζονται, η βασική ενίσχυση, καθώς και κατά το ποσό που υπερβαίνουν τις 12.000 οι πράσινες και συνδεδεμένες και οι αγροτικές αποζημιώσεις στο σύνολό τους δεν περιλαμβάνονται στον προορισμό του κέρδους. Δηλαδή, πρασίνισμα μέχρι 12.000 αφορολόγητο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Τι θέλετε να πείτε για να καταλάβω;

**ΒΑΣΙΛΕΙΟΣ ΚΟΚΚΑΛΗΣ:** Τι θέλω να πω; Βγήκατε από το Βήμα της Βουλής και είπατε να μη θυμηθούμε ποιος φορολόγησε και ποιος δεν φορολόγησε;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Τους φορολογικούς συντελεστές να μας πείτε.

**ΒΑΣΙΛΕΙΟΣ ΚΟΚΚΑΛΗΣ:** Α,τώρα θα αλλάξετε. Τους φορολογικούς συντελεστές.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Αφήστε τα τώρα.

**ΒΑΣΙΛΕΙΟΣ ΚΟΚΚΑΛΗΣ:** Σας είπα…

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Υπουργέ, για να ολοκληρώσει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Κατ’ αρχήν, οι ερωτήσεις.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Θα τα πείτε αυτά; Αυτά πείτε για να τα βάλουμε σε σειρά.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε για να ολοκληρώσει ο κ. Κόκκαλης.

**ΒΑΣΙΛΕΙΟΣ ΚΟΚΚΑΛΗΣ:** Κύριε Τσιάρα, είπα και πριν: Σεμνά και ταπεινά. Αντί να έχετε σκύψει το κεφάλι και να πείτε συγνώμη και να προσπαθήσετε να λύσετε κάποια προβλήματα, προσπαθείτε να κάνετε συμψηφισμό. Ξεκληρίσατε ολόκληρα κοπάδια, έχετε δύο μήνες μέχρι να καταλάβετε την επιστημονική τεκμηρίωση, να βρείτε την επιστημονική τεκμηρίωση για το εμβόλιο, έχετε από τον Ιούνιο που οφείλατε να διαπραγματευτείτε με την Ευρωπαϊκή Ένωση για εναλλακτικό σχέδιο κατ’ εξαίρεση και τοπικού εμβολιασμού, είχατε από τον Ιούνιο να διαπραγματευτείτε με τρίτες χώρες για πιθανές συνέπειες εξαγωγής της φέτας. Ειρήσθω εν παρόδω ότι στην Ευρωπαϊκή Ένωση η φέτα κυκλοφορεί ελεύθερα και όλα τα προϊόντα, δεν υπάρχουν περιορισμοί. Άρα, το ζήτημα είναι στις τρίτες χώρες.

Επαναλαμβάνω: Με την αδράνειά σας έχετε αντιληφθεί στην ευλογιά ότι οφείλατε να κάνετε εναλλακτικό σχέδιο τοπικού εμβολιασμού και να συζητήσετε με την Ευρωπαϊκή Ένωση; Το έχετε κάνει αυτό;

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Αυτό λέτε ότι έπρεπε να κάνουμε;

**ΒΑΣΙΛΕΙΟΣ ΚΟΚΚΑΛΗΣ:** Και βέβαια, μέχρι και ο Κουρέτας άλλαξε γνώμη.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** … (Δεν ακούστηκε)

**ΒΑΣΙΛΕΙΟΣ ΚΟΚΚΑΛΗΣ:** Σήμερα;

Κύριε Κέλλα, εσείς μην μιλάτε. Μάθετε πού είναι στη Δυτική Ελλάδα οι απολυμαντικοί σταθμοί.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Να ρωτήσετε τον Περιφερειάρχη σας. Ο λαϊκισμός έχει όρια.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, κύριε Κέλλα.

**ΒΑΣΙΛΕΙΟΣ ΚΟΚΚΑΛΗΣ:** Είναι σοβαρή συζήτηση αυτή;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τα ψέματα έχουν κοντά ποδάρια.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε. Δεν ακούγεστε.

(Θόρυβος στην Αίθουσα)

**ΒΑΣΙΛΕΙΟΣ ΚΟΚΚΑΛΗΣ:** Κύριε Τσιάρα…

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** … (Δεν ακούστηκε)

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, η ευλογιά θερίζει.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** … (Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Κύριε Κέλλα, δεν ακούγεστε. Σεβαστείτε το Προεδρείο. Μη διακόπτετε. Σας παρακαλώ.

Κύριε Κόκκαλη, σας παρακαλώ ολοκληρώστε.

**ΒΑΣΙΛΕΙΟΣ ΚΟΚΚΑΛΗΣ:** Όχι, επειδή λέει ότι λέω ψέματα, έχω τα Πρακτικά που ρωτούσε τον ερωτώντα Βουλευτή.

**ΠΡΟΕΔΡΕΥΩΝ (Αθανάσιος Μπούρας):** Και με αυτό κλείστε.

**ΒΑΣΙΛΕΙΟΣ ΚΟΚΚΑΛΗΣ:** Ότι δεν γνωρίζει αν υπάρχουν απολυμαντικοί σταθμοί.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Και εγώ το έχω.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, εδώ είναι.

**ΠΡΟΕΔΡΕΥΩΝ (Αθανάσιος Μπούρας):**  Σας παρακαλώ! Σας παρακαλώ!

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ,αφήστε τους συμψηφισμούς. Δεν σας τιμά. Εάν πραγματικά έστω και στο και πέντε θέλετε να βοηθήσετε πραγματικά τον πρωτογενή τομέα, αφήστε τους συμψηφισμούς, κατεβάστε το δάχτυλο που κουνάτε μερικές φορές και με ταπεινότητα προσπαθήστε έστω και στο και πέντε. Αλλά φαίνεται ότι δεν έχετε σχέδιο. Μην ξύνετε πληγές. Και στο κάτω-κάτω δεν ωφελεί τη συζήτηση το τι είχε γίνει πριν επτά χρόνια. Αυτό σημαίνει ότι δεν έχετε σχέδιο.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Και είναι πασιφανές, όταν καταφεύγει ο Υπουργός σε τέτοιες ενέργειες, σε τέτοιου είδους τακτικές.

Σήμερα -και κλείνω- περιμέναμε να ακούσουμε ένα ολοκληρωμένο σχέδιο και για την κτηνοτροφία, για την εξάπλωση ευλογιάς και για τις αποζημιώσεις των κτηνοτρόφων, αλλά και για τα υπόλοιπα θέματα. Αντ’ αυτού δεν το είδαμε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):**  Ευχαριστούμε, κύριε Κόκκαλη.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, θέλω τον λόγο επί προσωπικού.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει προσωπικό, κύριε Κέλλα.

Ξέρω καλά τον Κανονισμό.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Υπάρχει! Μισό λεπτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν υπάρχει! Προσωπικό σημαίνει ύβρεις ή παραποίηση κάποιων λεγομένων.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Παραποίηση λεγομένων, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Εγώ θα σας δώσω ένα λεπτό να εξηγήσετε σε τι έγκειται το προσωπικό, όχι για το προσωπικό. Τι παραποιήθηκε;

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, σας ευχαριστώ.

Ο κ. Κόκκαλής ανέφερε προ ολίγου -το ανέφερε και πιο πριν ο κ. Τζαβάρας- ότι με ρώτησαν σε ποια σημεία και πόσοι απολυμαντικοί σταθμοί υπάρχουν στην Αιτωλοακαρνανία και δεν ήξερα. Του απάντησα, λοιπόν, στην επίκαιρη ερώτηση που έγινε προχθές ότι οι απολυμαντικοί σταθμοί είναι ευθύνη και υποχρέωση των περιφερειών και αν δεν θέλει να ρωτήσει τον περιφερειάρχη του, να του απαντήσω αμέσως εγώ πόσοι και πού υπάρχουν. Οι απολυμαντικοί σταθμοί σύμφωνα με την απόφαση που ελήφθη στην σύσκεψη που έγινε υπό την προεδρία του Υπουργού, κ. Τσιάρα, με τη συμμετοχή όλων των περιφερειαρχών, αποτελεί υποχρέωση των περιφερειαρχών και με την υπόδειξη τη δικιά τους. Η απάντηση που πήρε ο κ. Τζαβάρας ήταν «Ρωτήστε, λοιπόν, τον περιφερειάρχη, αλλιώς εγώ σε πέντε λεπτά θα σας έχω απάντηση».

Δεύτερον, έρχεστε σε επίκαιρη ερώτηση και δεν γνωρίζετε ότι το ανθυγιεινό επίδομα για τους κτηνιάτρους έχει δοθεί. Τα ίδια έγινε και με την κυρία Βέττα στην προηγούμενη επίκαιρη ερώτηση.

(Θόρυβος στην Αίθουσα)

Τρίτον και κλείνω!

**ΠΡΟΕΔΡΕΥΩΝ (Αθανάσιος Μπούρας):**  Κλείστε σας παρακαλώ! Το δεύτερο δεν ήταν προσωπικό. Το πρώτο ήταν, ναι.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Και στην επίκαιρη ερώτηση που καταθέτετε σήμερα έρχεστε και λέτε ότι εγώ είπα ψέματα, ότι θα υπάρξει αναστολή φορολογικών και ασφαλιστικών υποχρεώσεων των κτηνοτρόφων, που έχασαν τα κοπάδια τους και αναστολή των δημοτικών τελών. Και δεν γνωρίζετε ότι αυτό ψηφίστηκε χθες. Έλεος με τα ψέματα επιτέλους!

**ΠΡΟΕΔΡΕΥΩΝ (Αθανάσιος Μπούρας):** Εντάξει, κύριε Κέλλα, ακουστήκατε.

**ΧΡΗΣΤΟΣ ΚΕΛΛΑΣ (Υφυπουργός Αγροτικής Ανάπτυξης και Τροφίμων):** Τουλάχιστον τα στοιχειώδη οφείλετε να τα γνωρίζετε.

Ευχαριστώ.

**ΒΑΣΙΛΕΙΟΣ ΚΟΚΚΑΛΗΣ:** Κύριε Πρόεδρε, για την ορθότητα, 30 δευτερόλεπτα. Δεν θα απαντήσω.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, διευκολύνετε τη διαδικασία.

**ΒΑΣΙΛΕΙΟΣ ΚΟΚΚΑΛΗΣ:** Δεν θα απαντήσω. Το ανέφερα, ενδεικτικό της απουσίας σχεδίου μιας κυβέρνησης είναι το γεγονός ότι ο αρμόδιος Υφυπουργός, μεταξύ άλλων, ότι πράγματι οι περιφέρειες έχουν την ευθύνη είπε επί λέξει στον κ. Τζαβάρα και το προσκομίζω: «Δεν το ξέρω εάν στην Αιτωλοακαρνανία, στην πατρίδα σας, δεν έχει απολυμαντικό σταθμό. Όμως είναι πάρα πολύ εύκολο να το μάθετε. Και αν δεν μπορείτε εσείς, μόλις τελειώσουμε, θα σας ενημερώσω εγώ».

**ΠΡΟΕΔΡΕΥΩΝ (Αθανάσιος Μπούρας):** Έγινε κατανοητό. Καταθέστε το.

**ΒΑΣΙΛΕΙΟΣ ΚΟΚΚΑΛΗΣ:** Άρα, η επίσημη Κυβέρνηση δεν ξέρει τι κάνει. Ορίστε, το καταθέτω.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):**  Τον λόγο τώρα έχει για τη δευτερολογία του ο Βουλευτής του ΣΥΡΙΖΑ-Προοδευτική Συμμαχία, κ. Διονύσιος-Χαράλαμπος Καλαματιανός.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, στην πρωτολογία σας αναγνωρίσατε και αποδεχθήκατε ότι πράγματι υπάρχει κρίση στον πρωτογενή τομέα. Επικαλεστήκατε βέβαια ότι αυτό αφορά την Ευρωπαϊκή Ένωση και άλλες χώρες στον κόσμο. Όμως, κύριε Υπουργέ, πρέπει να απαντήσετε. Για την καθυστέρηση της καταβολής των ενισχύσεων 2024-2025, που συνδέεται με το σκάνδαλο του ΟΠΕΚΕΠΕ, που συνδέεται με την Κυβέρνησή σας και τα στελέχη της παράταξης σας σε όλη την επικράτεια, φταίει η Ευρωπαϊκή Ένωση και η Παραγουάη; Προφανώς όχι. Για το γεγονός ότι υπήρξε αναστολή ουσιαστικά, ακύρωση του προγράμματος της βιολογικής καλλιέργειας, φταίει η Ευρωπαϊκή Ένωση και η Παραγουάη; Για το γεγονός ότι ξέφυγε η ευλογιά, ξέφυγαν οι ζωονόσοι και δεν υπήρξε ούτε πρόληψη αποτελεσματική ούτε αντιμετώπιση αποτελεσματική ούτε αποζημιώσεις αποτελεσματικές για να μπορέσουν να επιβιώσουν οι παραγωγοί, φταίνε άλλες χώρες και η Ευρωπαϊκή Ένωση; Όχι. Προφανώς είναι ευθύνη της Κυβέρνησης σας.

Είπατε για τις ζωονόσους ότι ασχολείστε εδώ και μήνες. Αλήθεια, είστε ικανοποιημένος από το αποτέλεσμα; Έχετε πετύχει εκεί; Σας λέω μόνο ότι ο καταρροϊκός πυρετός έχει οδηγήσει σε απώλεια 5 χιλιάδων ζώων στην Πηνεία και σε άλλες περιοχές της Ηλείας. Είδατε χθες τους εκπροσώπους, τα μάθατε από πρώτο χέρι. Ποια ήταν η απάντηση του Υπουργείου σε ερώτηση που είχα κάνει πρόσφατα, πριν λίγες εβδομάδες; Αποζημίωση, λέει, μόνο σε συγκεκριμένες περιπτώσεις ευθανασίας και όχι στους γενικούς θανάτους από τη νόσο. Και χτες στους εκπροσώπους που ήρθαν από την Ηλεία είπατε ότι τώρα θα κάνουν αίτημα οι υπηρεσίες του Υπουργείου σας προς τα αρμόδια όργανα της Ευρωπαϊκής Ένωσης, για να δούμε αν θα υπάρξουν αποζημιώσεις.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Θα υπάρξουν αποζημιώσεις.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Βρίσκονται σε απόγνωση οι άνθρωποι, όμως.

Θανατώνονται τα ζώα, χάνονται κοπάδια ολόκληρα. Οι παραγωγοί κτηνοτρόφοι αναγκάζονται…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Λέτε κάτι το οποίο πρέπει να το γνωρίζετε.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ακούστε, κύριε Υπουργέ. Αναγκάζονται να πληρώνουν οι ίδιοι τις κτηνιατρικές υπηρεσίες.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ήταν υποχρεωτικό να κάνουν έλεγχο, με βάση ευρωπαϊκή Οδηγία.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Και βεβαίως βρίσκονται σε παντελή απόγνωση. Καταστρέφονται ολόκληρα κοπάδια. Εκεί πρέπει να υπάρχει απάντηση, όμως και της πολιτείας, κύριε Υπουργέ. Δεν υπάρχει μόνο η ατομική ευθύνη εδώ πέρα. Δεν υπάρχει. Έχουμε πολιτική παραγωγής; Έχουμε πολιτική για την κτηνοτροφία και την αγροτική παραγωγή; Δεν έχετε προφανώς. Αυτό είναι το πρόβλημα. Ότι δεν έχετε πολιτική που μπορεί να δώσει ανάσα και προοπτική στην ύπαιθρο.

Και βεβαίως, να αναφερθώ και στα έργα, γιατί κύριε Υπουργέ, είπατε ποια έργα έκανε ο ΣΥΡΙΖΑ κατά τη διάρκεια της διακυβέρνησης του. Έχω εδώ την απόφαση του 2019 του Γενικού Γραμματέα, κ. Κασίμη, του Υπουργείου τότε επί Κυβέρνηση ΣΥΡΙΖΑ, τριάντα ένα έργα εγγειοβελτιωτικά που εντάχθηκαν στη δράση 4-3-1 «Υποδομές εγγείων βελτιώσεων». Σε όλη την Ελλάδα, τριάντα ένα έργα, μεταξύ των οποίων και το ΤΟΕΒ Γαστούνης, του τόπου μου, που σας το είπα και όταν μιλούσατε. Τριάντα ένα έργα λοιπόν. Προσέξτε, τριάντα ένα έργα που ήταν πλήρως καλυμμένα από ευρωπαϊκούς πόρους, όχι από πληρωμές των αγροτών. Ενώ η Κυβέρνησή σας ενέταξε μετά είκοσι ένα έργα με ΣΔΙΤ που θα πληρώνουν και οι αγρότες.

Επίσης, για τα οικολογικά σχήματα, κύριε Υπουργέ. Ζαλίδης, Αντιπρόεδρος ΟΠΕΚΕΠΕ. Τι είπε στην Εξεταστική Επιτροπή; Τα οικολογικά σχήματα είναι ανεφάρμοστα και δεν μπορούν να υλοποιηθούν. Ποιος συνέταξε τα σχέδια στο Υπουργείο; Θα αποδώσετε ευθύνες; Δηλαδή, ποιος τα έκανε αυτά; Ουσιαστικά μπήκαν τα οικολογικά σχήματα λανθασμένα, όπως λέει ο Αντιπρόεδρος του ΟΠΕΚΕΠΕ στο εθνικό στρατηγικό σχέδιο της ΚΑΠ 2023-2027 και πρέπει να μας απαντήσετε. Τι κάνετε; Με την ανικανότητα αυτή θα χαθούν πόροι για τους αγρότες και τους Έλληνες φορολογούμενους. Τι κάνετε πραγματικά; Όλα αυτά τα πληρώνουν οι αγρότες και οι Έλληνες φορολογούμενοι.

Είναι προφανές ότι δεν μπορεί η Κυβέρνησή σας να δώσει λύση, δεν μπορεί να δώσει προοπτική στον πρωτογενή τομέα, στους κτηνοτρόφους, στους αγρότες, στους αλιείς, στους μελισσοκόμους. Είναι οι άνθρωποι της παραγωγής. Απαιτείται μια άλλη πολιτική, μια άλλη κυβέρνηση για να μπορέσουν οι άνθρωποι να ζήσουν στην ύπαιθρο στον τόπο τους.

Ευχαριστώ.

(Στο σημείο αυτό ο Βουλευτής κ. Διονύσιος-Χαράλαμπος Καλαματιανός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):**  Κι εμείς ευχαριστούμε τον κ. Καλαματιανό.

Και τον λόγο τώρα έχει ο Βουλευτής του ΣΥΡΙΖΑ-Προοδευτική Συμμαχία, ο κ. Αλεξανδρος Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Τσιάρα, με τον κ. Χατζηδάκη όλα καλά; Γιατί αν ισχύουν αυτά που ακούγονται, ότι ο κ. Χατζηδάκης επί της ουσίας ασκεί τον απόλυτο έλεγχο στα ταμεία του ΟΠΕΚΕΠΕ και στο Υπουργείο Αγροτικής Ανάπτυξης και σε εσάς απλά υπαγορεύει το τι ακριβώς θα πράξετε, τότε δεν χρειάζεται να εμφανίζεστε εδώ βασιλικότερος του βασιλέως. Αφήστε τον ίδιο να δικαιολογήσει τα αδικαιολόγητα, γιατί εκτίθεστε, κύριε Τσιάρα.

Σας άκουσα με πάρα πολλή προσοχή προηγουμένως στην ομιλία σας, περιγράψατε μια πραγματικότητα. Όντως στο ευρωπαϊκό και στο διεθνές περιβάλλον το ζητούμενο είναι ο πρωτογενής τομέας του μέλλοντος. Αυτή είναι η πραγματικότητα.

Όμως, σε σχέση με τα δικά μας δεδομένα, εγώ επιμένω, κύριε Τσιάρα, ότι η κτηνοτροφία είναι ο μεγάλος ασθενής την περίοδο διακυβέρνησης του Κυριάκου Μητσοτάκη και βρίσκεται σε διασταυρούμενα πυρά. Θέλετε να μου πείτε ότι φταίει το ευρωπαϊκό και διεθνές περιβάλλον για το γεγονός ότι σας ξέφυγε η ευλογιά και εξαπλώθηκε ανεξέλεγκτα; Θέλετε να μου πείτε ότι φταίει το ευρωπαϊκό και διεθνές περιβάλλον, ότι χάθηκαν εκατομμύρια ευρώ, επειδή ορισμένοι διοικητικοί σε συνεργασία με κομματικούς παράγοντες εις γνώση -κατά τη γνώμη μου και δεν φταίτε εσείς για αυτό- της ηγεσίας του Υπουργείου Αγροτικής Ανάπτυξης συντόνισαν και κατηύθυναν χιλιάδες παράνομες δηλώσεις και έλαβαν τέτοιοι άνθρωποι χιλιάδες παράνομες επιδοτήσεις; Φταίει το ευρωπαϊκό και διεθνές περιβάλλον; Δεν νομίζω.

Εγώ προσπάθησα στην ομιλία σας πριν να σας προστατεύσω και κάποια στιγμή, προσπάθησα να σας διαφυλάξω, γιατί μιλήσατε για τα επιτεύγματα της Κυβέρνησης στη διαχείριση των επιπτώσεων της φυσικής καταστροφής του Daniel.

Κύριε Τσιάρα, το ξέρετε ότι στη Θεσσαλία μετά την καταστροφή άλλαξαν πολύ καλλιέργειες και δήλωσαν βιομηχανική ντομάτα, γιατί απλούστατα είχε πολύ μεγαλύτερη αποζημίωση; Το ξέρετε, κύριε Τσιάρα, ότι στη Θεσσαλία προπληρώθηκαν δύο χρόνια μπροστά μισθωμένα χωράφια, χωρίς να τσεκάρει κανείς αν για τα επόμενα δύο χρόνια θα είναι μισθωμένα; Αυτά και άλλα πολλά. Και κυρίως ακόμα πονάνε τα αυτιά των Θεσσαλών ακούγοντας τον κ. Αυγενάκη να λέει ότι η ψήφος τους στις περιφερειακές εκλογές θα σημάνει και με ποια ταχύτητα θα λάβουν αποζημιώσεις. Προσπάθησα να σας διαφυλάξω.

Κύριε Τσιάρα, απαντήστε μου κάτι σε σχέση με τη ζωονόσο και τα μέτρα βιοασφάλειας. Άντε να έρθω στη δική σας θέση ότι έχουν ευθύνη και οι κτηνοτρόφοι, που σας εξήγησα ότι χωρίς ευρώ στον λογαριασμό τους δεν μπορούσαν να πάρουν μόνοι τους μέτρα. Εσείς επιμείνατε στην ατομική ευθύνη. Εγώ σας ρωτάω ένα πράγμα: Αληθεύει, κύριε Τσιάρα, ότι δεν κατάφερε η Κυβέρνηση, το Υπουργείο Αγροτικής Ανάπτυξης, να προστατέψει τα ζώα του ΕΛΓΟ-ΔΗΜΗΤΡΑ, τα οποία κόλλησαν και αυτά ευλογιά; Δεν καταφέρατε να προστατέψετε τα ζώα των ερευνητικών κέντρων και τώρα ζητάτε τα ρέστα από τους κτηνοτρόφους; Αληθεύει, κύριε Τσιάρα, αυτό; Γιατί, αν αληθεύει, ήταν τρομερό αυτό που κάνατε πάλι πριν όταν ανεβήκατε στο Βήμα.

Και μια τελευταία ερώτηση θέλω να κάνω. Ακούω τον κ. Κέλλα περιχαρή από εχθές να λέει ότι ο ΟΠΕΚΕΠΕ κάνει πλέον πληρωμές. Αλήθεια, τι πληρωμές είναι αυτές; Έχουν καμία σχέση οι πληρωμές που γίνονται με την προκαταβολή της βασικής ενίσχυσης για το 2025; Τι ποσά μπαίνουν στους λογαριασμούς των αγροτών, κύριε Κέλλα και βγαίνετε και πανηγυρίζετε;

Ευχαριστώ πάρα πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ και για τη συνέπεια στον χρόνο.

Και τον λόγο τώρα έχει ο κ. Ανδρέας Παναγιωτόπουλος, Βουλευτής Αχαΐας του ΣΥΡΙΖΑ.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ευχαριστώ, κύριε Πρόεδρε.

Άκουσα τον κ. Κέλλα νωρίτερα να ψάχνει κάτι -λέει- που δεν ξέραμε και ετοιμαστήκαμε για την επίκαιρη επερώτηση. Δίκιο έχει, αλλά ξέραμε, όμως, την πραγματικότητα, την πραγματική ζωή, το τι περνάνε οι κτηνοτρόφοι, το τι γίνεται στην καθημερινή τους ζωή.

Και αυτή είναι οικτρή, είναι πένθιμη κατάσταση, κύριε Κέλλα και πρέπει αυτό να το εισπράξετε, γιατί δεν έχουν να ζήσουν ούτε σήμερα, ούτε αύριο, ούτε σε έξι μήνες, ούτε σε έναν χρόνο που ενδεχομένως θα τους δοθεί η δυνατότητα να ανακατασκευάσουν και τις εγκαταστάσεις τους και να αναπαράγουν το ζωικό κεφάλαιό τους. Γι’ αυτό, λάβετε έκτακτα μέτρα έκτακτης ενίσχυσης και βοηθήματος αυτών των ανθρώπων ως οι πληγέντες από φωτιές, από σεισμούς, από πλημμύρες και από άλλα! Βρείτε άλλα εργαλεία, όπως το Ταμείο Ανεργίας και άλλα, για να ενισχύσετε αυτούς τους ανθρώπους!

Και στο προκείμενο θα ήθελα να έρθω και να πω ότι δεν είναι μόνον αυτό το πρόβλημα, κύριε Υπουργέ, που αντιμετωπίζουν οι αγρότες του πρωτογενούς τομέα, οι αγρότες της υπαίθρου της χώρας μας. Το μεγάλο πρόβλημα του πρωτογενούς τομέα σήμερα έρχεται να ακούσει και στο θέμα της έλλειψης των εργατών γης, γιατί είναι ένα ζήτημα που απειλεί άμεσα τη φετινή παραγωγή, αλλά και συνολικά την αγροτική οικονομία της χώρας. Χιλιάδες αγρότες ετοιμάζονται τούτη την εποχή για τη συγκομιδή της ελιάς και των άλλων δενδροειδών καλλιεργειών και δεν υπάρχουν χέρια. Η κατάσταση είναι τέτοια που υπάρχει κίνδυνος να μείνουν χιλιάδες στρέμματα ασυγκόμιστα με ανυπολόγιστες οικονομικές επιπτώσεις, όχι μόνο για τους παραγωγούς, αλλά για τις μεταποιητικές ομάδες, τις εξαγωγές, τις τοπικές κοινωνίες, την εθνική οικονομία.

Τι κάνουμε για την έλλειψη αυτών; Ο πρόσφατος μεταναστευτικός νόμος κατήργησε τα κατ’ εξαίρεση καθεστώτα νόμιμης απασχόλησης πολιτών τρίτων χωρών. Η ηλεκτρονική πλατφόρμα για αιτήσεις εργατών γης έκλεισε στις 30 Σεπτεμβρίου, ενώ δεν παρατάθηκε η έκτακτη διαδικασία τρίμηνης πρόσκλησης εργατών από το εξωτερικό.

Παράλληλα, τα διακρατικά μνημόνια συνεργασίας για την εισαγωγή εργατικού δυναμικού παραμένουν ανεπαρκή, καθώς η γραφειοκρατία καθυστερεί ή μπλοκάρει τις διαδικασίες στις αποκεντρωμένες διοικήσεις και τα προξενεία. Και αλήθεια, πόσες διακρατικές συμφωνίες με τρίτες χώρες είναι σε ισχύ; Ποιος παρακολουθεί τις διακρατικές συμφωνίες;

Διότι, όπως γνωρίζετε, κύριε Υπουργέ, εγώ είμαι από μία περιοχή όπου η θερμοκηπιακή καλλιέργεια ανθεί και εκεί υπάρχουν οι εργαζόμενοι από τις τρίτες χώρες, που παρεξηγήθηκα κιόλας προχτές σε εκπομπή για την έκφραση αυτή και σαφώς την παίρνω πίσω, ή ζητάω συγγνώμη, αλλά δεν είναι αυτό το ζητούμενο. Το ζητούμενο είναι οι τριτοκοσμικές συνθήκες από τις οποίες έφυγαν και οι τριτοκοσμικές συνθήκες στις οποίες ζουν εδώ σήμερα και εργάζονται, είναι οι νάιλον πόλεις και καταυλισμοί μέσα στους οποίους ζουν αυτοί οι άνθρωποι. Είναι ένα σωρό οι συνέπειες που δεν έχουν κανέναν χώρο αυτοί οι άνθρωποι για τα δικά τους λατρευτικά, ψυχαγωγικά, αλλά προβλήματα. Και είναι χιλιάδες και είναι και παράνομοι οι περισσότεροι. Έτσι, κυκλοφορούν, μέσα στα χωράφια. Δηλαδή, έφυγαν από τριτοκοσμικές συνθήκες και θα τους αφήσουμε πάλι να ζουν σε τριτοκοσμικές συνθήκες εδώ; Δεν θα πρέπει να υπάρχουν οι διακρατικές συμφωνίες; Έχουμε από το Μπαγκλαντές, από το Νεπάλ, από τις Ινδίες, ένα σωρό χώρες τέτοιες. Κυκλοφορούν αυτοί οι άνθρωποι, δεν ξέρεις ούτε πόσοι είναι ούτε πώς πληρώνονται ούτε τι εργόσημα παίρνουν. Είναι μία ανθρώπινη τραγωδία και δυστυχία.

Και είναι υποχρέωση, θεωρώ, του οργανωμένου κράτους, ας πούμε του πολιτισμένου κράτους της Ελλάδας, της Κυβέρνησης και όλων, αλλά και των εργοδοτών ακόμα -δεν βγάζω εγώ απέξω κανέναν- να φτιαχτούν υποδομές τέτοιες, να ζουν σε ανθρώπινες συνθήκες, να έχουμε υγιές εργατικό δυναμικό, διότι αυτό κάνει την υγιή επιχείρηση. Όμως, αυτό είναι ευθύνη δικιά μας.

Και υπάρχουν και εγκαταστάσεις, δηλαδή στον Άραξο -να σας πω ένα παράδειγμα- όπου είναι η Αεροπορία εκεί και τα λοιπά…

**ΠΡΟΕΔΡΕΥΩΝ (Αθανάσιος Μπούρας):** Και με αυτό ολοκληρώστε, κύριε συνάδελφε.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ναι, κύριε Πρόεδρε και ευχαριστώ.

Είναι εγκαταστάσεις όπου έμεναν δύο χιλιάδες Αμερικανοί, όταν ήταν οι βάσεις. Αυτά είναι έρημα όλα εκεί πέρα. Μπορούν, λοιπόν, κάλλιστα να μένουν δύο χιλιάδες εργάτες και οι παραγωγοί να παίρνουν και τα λοιπά. Και υπάρχουν και ένα σωρό άλλες εγκαταστάσεις.

Ως πρόταση το λέω παραδειγματική, για να δείτε ότι θα πρέπει ολοκληρωμένα να προσεγγίζουμε το ζήτημα, ολοκληρωμένα να το αντιμετωπίζουμε και να μην λέμε «τούτη την αρμοδιότητα την έχει η περιφέρεια, εκείνη ο δήμος, εκείνη οι άλλοι». Το κράτος, η Κυβέρνηση θα πρέπει να έχει ολιστική και γνώση και αντιμετώπιση του ζητήματος και της ευλογιάς και όλων των υπολοίπων.

Στα αρδευτικά δεν πάω -μισό λεπτό, κύριε Πρόεδρε- αλλά βάλατε τον Πρωθυπουργό παραμονές των εκλογών να εξαγγέλλει την επέκταση του φράγματος του Πηνειού στη Δυτική Αχαΐα. Όμως, από εκεί και πέρα, δεν έχει γίνει ένα βήμα. Μα, πάμε στον έβδομο χρόνο της διακυβέρνησής σας, θα αρχίσουμε πάλι τώρα «το 2015 τι έγινε;»; Έτσι δεν τελειώνουμε ποτέ και δεν γινόμαστε πιστευτοί ποτέ και έτσι αμφισβητείται στο σύνολό του το πολιτικό σύστημα από τους πολίτες.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παναγιωτόπουλο.

Και κλείνουμε τις δευτερολογίες με τη δευτερολογία του Βουλευτή Κορινθίας του ΣΥΡΙΖΑ, του Γιώργου Ψυχογιού.

**ΓΕΩΡΓΙΟΣ ΨΥΧΟΓΙΟΣ:** Δεν θέλω να δευτερολογήσω, κύριε Πρόεδρε. Κάλυψα τη δευτερολογία μου προηγουμένως.

**ΒΑΣΙΛΕΙΟΣ ΚΟΚΚΑΛΗΣ:** Να μιλήσω εγώ στη θέση του, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Όχι, όχι.

Τότε θα κλείσουμε την πολύωρη σημερινή συζήτηση για την επίκαιρη επερώτηση με τη δευτερολογία και τριτολογία του Υπουργού ο οποίος καλείται στο Βήμα.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, γνωρίζοντας ότι μια επίκαιρη επερώτηση προφανώς δημιουργεί τον λόγο για μια συζήτηση επί παντός επιστητού στο αντικείμενο του κάθε Υπουργείου, ήμουν πραγματικά προετοιμασμένος για να απαντήσω σε οποιοδήποτε θέμα ή οποιαδήποτε ερώτηση θα ετίθετο εξ υμών, για να έχουμε -θέλω να πιστεύω- έναν παραγωγικό διάλογο. Δεν σας κρύβω ότι εκπλήσσομαι δυσάρεστα, διότι προφανώς ο προηγούμενος κύκλος της συζήτησης, αναδεικνύοντας ζητήματα στα οποία μπορεί να υστερούσε η Κοινοβουλευτική Ομάδα του ΣΥΡΙΖΑ τουλάχιστον σε σχέση με τις απαντήσεις που δόθηκαν, ανάγκασε τινές εξ αυτής να αρχίσουν να συζητάνε για θέματα τα οποία προφανώς είναι πολύ μακριά από όλη αυτή τη συζήτηση, κυρίως προσπαθώντας να αποποιηθούν ευθύνες για την κυβερνητική περίοδο του ΣΥΡΙΖΑ.

Ξέρετε ποιο είναι το θέμα; Το θέμα είναι ότι η ιστορία και η πραγματικότητα είναι καταγεγραμμένα. Δεν αλλάζει.

Και όσο κι αν προσπαθείτε, κύριε Κόκκαλη, να με πείσετε ή να πείσετε αυτούς που μας ακούνε ότι εσείς τα κάνατε καλά με τον αγροτικό κόσμο και τον πρωτογενή τομέα την περίοδο της δικής σας διακυβέρνησης, άλλο τόσο θα θυμίζετε στους Έλληνες πολίτες όλα αυτά τα οποία υπέστησαν εκείνη την περίοδο. Θέλετε να σας θυμίσω τι έγινε από το 2019 και μετά; Διότι, προφανώς, επιχειρώντας να κάνω κάποιες αναφορές ακροθιγώς, σας βρήκα έτοιμο να μου πείτε πράγματα τα οποία είναι μακριά από την πραγματικότητα.

Εσείς δεν είστε που βάλατε πέντε κατηγορίες ασφαλιστικών εισφορών στους αγρότες; Εσείς δεν είστε που βάζατε τον αγροτικό κόσμο να πληρώνει ασφαλιστικές εισφορές ανάλογες του εισοδήματός του; Εσείς δεν είστε που δεν κάνατε καμία κατηγοριοποίηση στις φορολογικές εισφορές του αγροτικού κόσμου; Είναι καμία άλλη κυβέρνηση από το παρελθόν και μπερδευόμαστε; Διότι αν θέλουμε τώρα να συνεννοηθούμε, τουλάχιστον να αναγνωρίσετε ότι από το 2019 και μετά, έως τις δέκα χιλιάδες υπάρχει χαμηλός φορολογικός συντελεστής 9%, ότι υπάρχει μείωση της προκαταβολής στο 50% για τους αγρότες, ότι υπάρχει 50% μείωση φορολογικών εισφορών για συνεργατικά σχήματα, για συνεταιρισμούς. Είναι μία προσπάθεια να τονώσουμε συνολικά τον πρωτογενή τομέα. Για ποιον λόγο τα κάναμε όλα αυτά, κυρίες και κύριοι συνάδελφοι; Διότι εκείνη την περίοδο, ο αγροτικός κόσμος είχε βυθιστεί και δεν το αμφισβητεί κανείς αυτό.

Όμως, για να μείνουμε τουλάχιστον στα ερωτήματα της συζήτησης και να δώσω τις απαντήσεις που ενδεχομένως πρέπει να δώσω, θα σας πω ότι το 2019, κυρίες και κύριοι συνάδελφοι, το αγροτικό ισοζύγιο ήταν αρνητικό. Ξέρετε κατά πόσο; Κατά 731 εκατομμύρια ευρώ. Ένας εκ των συναδέλφων του ΣΥΡΙΖΑ μου είπε «Να πούμε τουλάχιστον έναν αριθμό που τα πράγματα έχουν βελτιωθεί στον πρωτογενή τομέα». Ιδού! Το 2019 είχαμε αρνητικό αγροτικό ισοζύγιο 731 εκατομμύρια ευρώ. Ξέρετε τι σημαίνει «αρνητικό αγροτικό ισοζύγιο»; Οι εισαγωγές είναι περισσότερες από τις εξαγωγές. Ξέρετε πού πήγε το 2023 το αγροτικό ισοζύγιο, κυρίες και κύριοι συνάδελφοι; Θετικό, στα 452 εκατομμύρια ευρώ! Και, προφανώς, δεν είναι στοιχεία της Κυβέρνησης, για να το ξεκαθαρίσουμε.

Πιστεύετε ότι αυτό έγινε λόγω καλού αέρα ή μαγικών συνθηκών; Δεν προέκυψε μετά από μια σειρά πολιτικών που ήταν επιλογή της Κυβέρνησης, προκειμένου να αναστρέψουμε την κακή πορεία του ελληνικού πρωτογενούς τομέα; Νομίζω ότι αυτήν την απάντηση ή αυτήν την εκτίμηση μπορεί να την κάνει όποιος πολίτης τυχόν παρακολουθεί αυτή τη συζήτηση. Μάλιστα, θα σας πω ότι το 2024 οι εξαγωγές των αγροτικών προϊόντων έχουν προσεγγίσει τα 11,25 δισεκατομμύρια ευρώ, στην πραγματικότητα συνιστώντας το 22,8% των συνολικών εξαγωγών της χώρας.

Η απάντηση, λοιπόν, που ψάχνατε για το τι καλό έγινε κατά την περίοδο των Κυβερνήσεων της Νέας Δημοκρατίας από το 2019 και μετά, είναι μπροστά σας όχι με έναν αφηρημένο, αλλά με έναν απολύτως συγκεκριμένο τρόπο. Άλλωστε, γι’ αυτό, κυρίες και κύριοι συνάδελφοι -κάτι είπε ο κ. Παναγιωτόπουλος νωρίτερα και σωστά- κάνουμε μια στρατηγική επιλογή με την πρόσκληση για τη θερμοκηπιακή καλλιέργεια, γιατί βλέπουμε ότι ο ανερχόμενος τομέας στο κομμάτι των εξαγωγών, άρα και της άμεσης προστιθέμενης αξίας ειδικά για τον πρωτογενή τομέα και ειδικά για τη γεωργία, βρίσκεται σε αυτό το πεδίο. Γι’ αυτόν τον λόγο ευελπιστούμε μέσα από τη συγκεκριμένη πρόσκληση να αυξήσουμε κατά 50% τη θερμοκηπιακή καλλιέργεια στη χώρα μας, δημιουργώντας μια μεγαλύτερη δυνατότητα εξαγωγών, άρα υποστηρίζοντας ακόμη περισσότερο τον ελληνικό πρωτογενή τομέα.

Νομίζω ότι όλα αυτά πρέπει να τα δει κανείς μέσα στην εικόνα που επιχείρησα να σας περιγράψω νωρίτερα κάποιων διαπιστώσεων που αφορούν συνολικά στον πρωτογενή τομέα της Ευρώπης, άρα και της Ελλάδας, αλλά και κάποιων κεντρικών στρατηγικών πολιτικών επιλογών που αυτή τη στιγμή αφορούν στην Κυβέρνηση. Η θερμοκηπιακή καλλιέργεια προφανώς είναι μια τέτοια επιλογή. Τα αρδευτικά έργα είναι μια δεύτερη τέτοια επιλογή. Το γεγονός ότι αυτή τη στιγμή εξακολουθούμε να αξιοποιούμε τους κοινοτικούς πόρους είτε με το «Μέτρο 23», είτε με το γεγονός των συγκεκριμένων σχεδίων βελτίωσης και της μεταποίησης ή ακόμη και με τα συνεχή επαναλαμβανόμενα προγράμματα-προσκλήσεις για τους νέους αγρότες, αυτόν τον στόχο έχουν, κυρίες και κύριοι συνάδελφοι.

Μάλιστα, αν δείτε και συγκρίνετε με το πώς γίνονταν στο παρελθόν όλα αυτά, θα κατανοήσετε ότι οι επιλογές οι οποίες γίνονται το τελευταίο χρονικό διάστημα υπηρετούν ένα συγκεκριμένο σχέδιο στρατηγικής. Γι’ αυτό έχω μιλήσει πάρα πολλές φορές, αλλά νομίζω ότι πρέπει τουλάχιστον να έχουμε τη διάθεση και τη δυνατότητα να δούμε τι ακριβώς έχει συμβεί και από κει και πέρα να κρίνουμε αν αυτό που έχει συμβεί όντως είναι κάτι θετικό και όντως εξελίσσεται προς τη θετική πλευρά.

Πάμε, όμως, να δούμε και κάποια άλλα πράγματα, γιατί νομίζω ότι πάλι επαναλαμβάνουμε τα ίδια. Ας δούμε μέτρα τα οποία εξήγγειλε η Κυβέρνηση το τελευταίο χρονικό διάστημα, πέραν του χρονοδιαγράμματος της καταβολής των ενωσιακών πόρων μέσα από τα προβλήματα που υπάρχουν στον Ο.Π.Ε.Κ.Ε.Π.Ε. Θέλετε να ξαναπούμε τα ίδια; Οι καθυστερήσεις, ναι, υπάρχουν. Δεν θα τις αρνηθώ. Έχουμε πει, όμως, προς κάθε κατεύθυνση ότι αν δεν γίνουν οι έλεγχοι πριν από κάθε πληρωμή, θα τεθεί σε διακινδύνευση η ροή των ευρωπαϊκών πόρων, κυρίες και κύριοι συνάδελφοι. Θέλουμε να συμβεί κάτι τέτοιο; Υπήρχε μηχανισμός ελέγχων μέχρι σήμερα στην όλη λειτουργία του Ο.Π.Ε.Κ.Ε.Π.Ε.; Δεν υπήρχε.

Μάλιστα, για να είμαστε και ειλικρινείς -γιατί άκουσα και τον κ. Ηλιόπουλο νωρίτερα, που έλεγε διάφορα- θέλετε να επαναλάβω σε ποιο ποσοστό συμμετείχε η τότε Κυβέρνηση του ΣΥΡΙΖΑ στο πρόστιμο των 415 εκατομμυρίων ευρώ που επιβλήθηκε για τη μη προσαρμογή σε διοικητικές απαιτήσεις από την Ευρωπαϊκή Επιτροπή από την πλευρά του Ο.Π.Ε.Κ.Ε.Π.Ε.; Τα 105 εκατομμύρια αφορούσαν στην περίοδο του ΣΥΡΙΖΑ.

**ΒΑΣΙΛΕΙΟΣ ΚΟΚΚΑΛΗΣ:** Τα 32 εκατομμύρια.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Εκεί, λοιπόν, δεν υπάρχει καμία ευθύνη; Δεν υπάρχει τίποτα; Εκεί έγιναν όλα καλά; Και πρέπει να ξεκαθαρίσουμε ότι τουλάχιστον όλη αυτή η εξέλιξη η οποία σήμερα έρχεται ως μια παθογένεια την οποία εμείς αντιμετωπίζουμε δεν αφορά σε μια συγκεκριμένη τελευταία κυβερνητική περίοδο, αλλά σε μια, θα έλεγα, διαχρονική αδυναμία των προηγούμενων κυβερνήσεων να αντιμετωπίσουν ένα πρόβλημα εν τη γενέσει του.

Είναι φιλότιμη η προσπάθεια που κάνατε, κύριε Κόκκαλη -πολύ φιλότιμη- να μου πείτε ότι ζητούσε κάτι συγκεκριμένο η Ευρωπαϊκή Επιτροπή. Το ποιος, όμως, άνοιξε την κερκόπορτα στην πραγματικότητα νομοθετώντας το να επιδοτείς βοσκότοπους χωρίς ζώα, είναι μια ευθύνη της δικής σας Κυβέρνησης. Νομίζω ότι ήσασταν και Υφυπουργός τότε, αν δεν κάνω λάθος. Είναι κάτι το οποίο θα βαραίνει εσάς, είτε το θέλετε, είτε όχι. Και αυτή είναι μια πραγματικότητα μη αμφισβητήσιμη. Το ότι έπρεπε ουσιαστικά μέσω της τεχνικής λύσης να βρεθεί τρόπος πληρωμής, κανείς δεν αμφισβήτησε ότι ήταν μια επιλογή για εκείνη τη δεδομένη χρονική στιγμή. Εγώ ο ίδιος το είχα υποστηρίξει δημόσια πάρα πολλές φορές. Όμως, αυτή ήταν μια επιλογή για να γίνει η συγκεκριμένη πληρωμή, όχι για να ανοίξουμε και άλλες πόρτες ώστε κάποιοι να παίρνουν χρήματα που σε καμία περίπτωση δεν δικαιούνται. Διότι αν δει κανείς όλο αυτό το μοντέλο πού κινήθηκε, είναι βέβαιο ότι θα διαπιστώσει πολύ συγκεκριμένα αίτια και πολύ συγκεκριμένους λόγους, από πού ξεκίνησε, τι έφταιγε, ποιο ήταν το νομικό κενό, ποια ήταν η δήθεν νομότυπη δυνατότητα δήλωσης όχι πραγματικών δεδομένων, αλλά πλασματικών, για να καταλήξουμε στο να παίρνουν κάποιοι χρήματα χωρίς να τα δικαιούνται.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ήταν μπλοκαρισμένα και κάποιος τα ξεμπλόκαρε!

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Κυρίες και κύριοι συνάδελφοι, αυτό δεν λύνεται, αν δεν γίνουν συγκεκριμένα βήματα σε όλη τη διαδικασία των πληρωμών. Αυτό δεν λύνεται, αν δεν μπουν έλεγχοι πριν από κάθε πληρωμή. Το να μπει, όμως, μία διαδικασία ελέγχου, ένας μηχανισμός ελέγχου, πριν από κάθε πληρωμή προϋποθέτει πολύ μεγάλη προσπάθεια με εντελώς διαφορετικά χαρακτηριστικά για κάθε πληρωμή. Προσέξτε, είναι διαφορετική η πληρωμή της βασικής, της συνδεδεμένης, των βιολογικών, των οικολογικών σχημάτων.

Αντιλαμβάνεστε ότι χρειάζονται διαφορετικής ποιότητας έλεγχοι, οι οποίοι θα μας δώσουν τη δυνατότητα να μην επαναληφθούν όλα αυτά. Πρέπει να κατανοεί κανείς ότι η προσπάθεια που κάνει η Κυβέρνηση όλο αυτό το χρονικό διάστημα, για να φέρουμε τη διαφάνεια και την κάθαρση του ΟΠΕΚΕΠΕ, έχει βασικές προϋποθέσεις και αιτούμενα, τα οποία έχουν παρενέργειες. Και το λέω για άλλη μια φορά, η δική μας έγνοια είναι οι έντιμοι αγρότες. Είναι οι έντιμοι άνθρωποι, οι οποίοι ξέρουμε ότι αυτή τη στιγμή ζούνε δύσκολα. Είναι η σιωπηρή πλειοψηφία -αν με ρωτάτε- των Ελλήνων παραγωγών, οι οποίοι κάνουν τη δουλειά τους με συνέπεια, με ευθύνη, με σοβαρότητα, με πραγματική παραγωγή και όμως, περνούν, μια δύσκολη περίοδο, αλλά θέλω να τους διαβεβαιώσω από αυτή μας την επικοινωνία και από αυτή μας, ουσιαστικά τη συζήτηση, ότι όλη η προσπάθεια γίνεται γι’ αυτούς. Γίνεται για να κρατήσουμε ζωντανούς αυτούς τους ανθρώπους, οι οποίοι δουλεύουν και παράγουν. Αυτή είναι η προτεραιότητα της Κυβέρνησης, αυτή είναι και η δική μου προτεραιότητα και η προτεραιότητα όλου του Υπουργείου Αγροτικής Ανάπτυξης και Τροφίμων. Οποιαδήποτε άλλη συζήτηση καταλαβαίνω ότι θα έχει μια λογική μικροκομματικής αντιπαράθεσης, γιατί ο καθένας θα βρίσκει ένα λόγο για να λέει οτιδήποτε, χωρίς όμως, να κατανοεί, αφενός μεν, τη σπουδαιότητα ουσιαστικά του εγχειρήματος αυτή τη στιγμή, γιατί πρέπει να κρατήσουμε ζωντανή τη ροή των ευρωπαϊκών πόρων, και αφετέρου, την αναγκαιότητα κάποιων μέτρων που πρέπει να λάβουμε, για να μπορούμε να πληρώνουμε με διαφάνεια τους πολίτες.

Ωστόσο, επειδή το τελευταίο χρονικό διάστημα έχει γίνει μεγάλη συζήτηση, να τα πούμε άλλη μια φορά. Το είπε νωρίτερα ο κύριος Υφυπουργός. Ψηφίστηκε η αναστολή φορολογικών και ασφαλιστικών υποχρεώσεων των κτηνοτρόφων, που έχουν θανατωθεί τα ζώα τους, κυρίες και κύριοι συνάδελφοι. Ξέρετε, το ανθυγιεινό επίδομα το πήραν οι κτηνίατροι. Τα θυμίζω, για να μπορέσουμε, τουλάχιστον, να συνεννοηθούμε σε βασικά θέματα και να μην επαναλαμβάνουμε τα ίδια.

Σας έχω προαναγγείλει ότι επίκειται ρύθμιση από το Υπουργείο Ενέργειας, για να ξανανοίξει η δυνατότητα ρύθμισης οφειλών -ένταξης, μάλλον- όλων των αγροτών ξανά, στη ρύθμιση του Προγράμματος ΓΑΙΑ, για το αγροτικό ηλεκτρικό ρεύμα.

**ΒΑΣΙΛΕΙΟΣ ΚΟΚΚΑΛΗΣ:** Τον Ιούνιο…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Σας το λέμε, όμως, επίσημα πλέον και χρονολογημένα…

**ΒΑΣΙΛΕΙΟΣ ΚΟΚΚΑΛΗΣ:** Κι ο Τσάφος…

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** …ότι από την 1η Δεκεμβρίου θα έχει ξεκινήσει όλη αυτή η διαδικασία -θα αφορά και τον προηγούμενο χρόνο- και θα μπορέσουμε με αυτόν τον τρόπο να δώσουμε άλλη μια πραγματική ανάσα και στους ανθρώπους, οι οποίοι για κάποιον λόγο έχασαν τη ρύθμιση και στους ανθρώπους, που για διαφορετικό λόγο δεν κατάφεραν να ενταχθούν.

Αυτά, φαντάζομαι, ότι δεν είναι τίποτα για σας, αλλά εκτιμώ, κυρίες και κύριοι συνάδελφοι, ότι για τους πολίτες, οι οποίοι βιώνουν τη δική τους αγωνία και έχουν το δικό τους αγώνα, είναι μια προσπάθεια, η οποία είναι εμφανής.

Να σας θυμίσω, λοιπόν, κι ορισμένα ακόμα, μιας και πρέπει να σας απαντήσω σε λίγο και για την ευλογιά, πριν κλείσω τη συζήτηση.

Νέα βιολογικά. Όταν, κυρίες και κύριοι συνάδελφοι, βρεθήκαμε αντιμέτωποι με την ένταξη όλων των «δικαιούχων», εντός εισαγωγικών, στο Πρόγραμμα των Νέων Βιολογικών -γεωργία, κτηνοτροφία και μελισσοκομία- βρεθήκαμε αντιμέτωποι, κατ’ αρχήν, με αριθμούς -το έχω πει πολλές φορές στις δημόσιες παρουσίες μου- οι οποίοι δεν είχαν καμία σχέση με την πραγματικότητα. Δεν γινόταν, παραδείγματος χάριν, σχεδόν το σύνολο των κυψελών στην Ελλάδα να είναι βιολογικές -και το λέω χωρίς καμία μομφή σε κανέναν, εγώ θέλω να το ξεκαθαρίσω αυτό- ούτε γινόταν, από την άλλη πλευρά, να δηλώνονται ως βοσκότοποι, εκτάσεις για τη βιολογική κτηνοτροφία, οι οποίες υπερέβαιναν κάθε λογική.

Έπρεπε, λοιπόν, να βρούμε έναν τρόπο, ώστε μέσα από μια διαδικασία ελέγχου -γι’ αυτό και προανήγγειλα τους ελέγχους- να διαπιστώσουμε τι ακριβώς συνέβαινε. Ξέρετε ποιο είναι το αποτέλεσμα, κυρίες και κύριοι συνάδελφοι; Στους δειγματοληπτικούς ελέγχους, ποσοστό πάνω από το 50%, κρίθηκαν μη δικαιούχοι. Θέλω να προσθέσετε σε αυτό το ποσοστό τις οικειοθελείς αποχωρήσεις, οι οποίες ήταν σημαντικές, ως αριθμός και ως ποσοστό.

Θέλω, επίσης, να προσθέσετε σε αυτό το ποσοστό και το γεγονός ότι δύο ή τρεις πιστοποιητικοί φορείς είναι σε αναστολή άδειας αυτήν την περίοδο, διότι διαπιστώθηκε από το Εθνικό Συμβούλιο Διαπίστευσης ότι δεν τηρούσαν τη διαδικασία που προβλεπόταν, κατά τη διάρκεια της διαδικασίας πιστοποίησης.

Αντιλαμβάνεστε, λοιπόν, ότι βρεθήκαμε αντιμέτωποι με ένα φαινόμενο, που τουλάχιστον, στο παρελθόν δεν το είχαμε ποτέ καταγράψει. Μπροστά μας ουσιαστικά υπήρχε η εξής επιλογή: Για να μπορέσουμε να φτάσουμε στον αριθμό των πραγματικών δικαιούχων, που πιθανόν το δικό τους ποσοστό να ήταν πραγματικά μικρό, έπρεπε να κάνουμε ελέγχους στο 100%. Πραγματικούς ελέγχους στο 100%. Και με δεδομένο ότι υπάρχουν χρονοδιαγράμματα, για τις πληρωμές των βιολογικών από την Ευρωπαϊκή Επιτροπή, αντιλαμβάνεστε ότι δημιουργούνταν ένα ασφυκτικό χρονικά πλαίσιο.

Αυτό που έχει γίνει αυτή τη στιγμή που μιλάμε, είναι ότι είμαστε σε μια διαβούλευση με την Ευρωπαϊκή Επιτροπή, ζητώντας μια παράταση, ουσιαστικά του χρόνου των καταληκτικών πληρωμών, για να μην υπάρξει κάποιο ζήτημα, σε σχέση με την αξιοποίηση των ευρωπαϊκών πόρων, ώστε να μπορέσουμε με αυτόν τον τρόπο να ξεκαθαρίσουμε το τοπίο και να βρούμε τους πραγματικούς δικαιούχους.

Αυτή είναι η προσπάθεια η οποία γίνεται και σας διαβεβαιώνω ότι γίνεται με όλο το ανθρώπινο δυναμικό του Υπουργείου Αγροτικής Ανάπτυξης, με πολύ μεγάλη επιμονή από όλους μας και με πολύ μεγάλη αίσθηση ότι, πρώτον, πρέπει να προστατεύσουμε τους έντιμους παραγωγούς, οι οποίοι δεν φταίνε σε τίποτα και δεύτερον, πρέπει να προστατεύσουμε και τους ενωσιακούς πόρους και να τους αξιοποιήσουμε σωστά.

Αν κάποιος πιστεύει, μετά από αυτά που του λέω, ότι βρίσκεται ενώπιον μιας λύσης την οποία θα μπορούσε να μου την προτείνει και να την ακολουθήσουμε, με όλα τα δεδομένα τα οποία σας είπα -τα ευρήματα από τη μια πλευρά, τις αποχώρησης από την άλλη, το δεδομένο της αναστολής αδειοδότησης κάποιων φορέων πιστοποίησης, αλλά βεβαίως και της απόλυτης ανάγκης να κάνουμε πραγματικούς ελέγχους στο 100%- είμαι εδώ και είμαι διαθέσιμος να την ακούσω την προτεινόμενη από σας λύση.

Διότι -σας επαναλαμβάνω- εδώ υπάρχουν δύο ζητήματα. Υπάρχουν οι έντιμοι άνθρωποι που πρέπει να τους προστατεύσουμε πάση θυσία και υπάρχουν και οι ενωσιακοί πόροι, που και αυτούς πρέπει να τους αξιοποιήσουμε υπέρ των έντιμων ανθρώπων και εκεί ακριβώς γίνεται η μεγάλη προσπάθεια. Εκεί δίνεται ο μεγάλος αγώνας που αφορά στο Υπουργείο Αγροτικής Ανάπτυξης και Τροφίμων.

Τα λέω όλα αυτά, κυρίες και κύριοι συνάδελφοι, για να κατανοήσουμε, ότι δεν μιλάμε για εύκολες εντός εισαγωγικών «λύσεις», ούτε προσφέρεται η προσπάθεια η οποία γίνεται αυτή την περίοδο, με τα προβλήματα που έχουμε περιγράψει και που, όντως, υπάρχουν ουσιαστικά στον πρωτογενή τομέα, για λαϊκισμούς, για εύκολες προσεγγίσεις, ή ενδεχομένως, για μικροπολιτικές θέσεις. Γιατί, αν όντως, όπως λέτε, ενδιαφέρεστε και εσείς για τον πρωτογενή τομέα, αυτή η συζήτηση θα έπρεπε να ήταν μια συζήτηση συμβολής στην κατεύθυνση της αναζήτησης των λύσεων και όχι μια συζήτηση στη λογική ότι κάποιοι τα έκαναν καλά και κάποιοι δεν τα κάνουν καλά, διότι δεν μπορεί κανείς να εκφράσει την πραγματικά σωστή άποψη, αν δεν έχει ως εικόνα μπροστά του όλο το πεδίο και όλο το πλαίσιο όσων διαλαμβάνονται. Αυτή είναι η πραγματικότητα.

Από εκεί και πέρα, για να κλείσω με το θέμα, ουσιαστικά, της ευλογιάς, είναι εντυπωσιακό, κυρίες και κύριοι συνάδελφοι, να ακούω συναδέλφους οι οποίοι τάσσονταν σταθερά, μονίμως και ασταμάτητα εναντίον του εμβολιασμού, όταν μιλούσαμε για τον covid, τώρα να προτιμούν τον εμβολιασμό για την ευλογιά και προφανώς κατανοείτε ότι χαριτολογώ. Ποιος είναι αλήθεια υπεύθυνος, για να κρίνει, αν ένα εμβόλιο πρέπει να χορηγηθεί σε ένα ζωντανό οργανισμό, σε έναν άνθρωπο ή σε ένα ζώο; Είναι ο κτηνοτρόφος, είναι ο πολίτης, εν προκειμένω, είναι η Κυβέρνηση ή είναι η επιστήμη;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Είναι η επιστήμη.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Μάλιστα. Σας ευχαριστώ πολύ, κύριε Παναγιωτόπουλε.

Εγώ θέλω να ξεκαθαρίσω προς κάθε κατεύθυνση, ότι μόνο λόγω της επιστημονικής μου ιδιότητας, αντιλαμβάνεσθε, ότι δεν υπάρχει περίπτωση να είμαι εναντίον του εμβολιασμού. Θέλω να το ξεκαθαρίσω. Και αυτό, βεβαίως, μπορεί να επιβεβαιωθεί και με πολλούς άλλους τρόπους. Όταν, όμως, οι δύο κτηνιατρικές σχολές της χώρας -και θα τα καταθέσω στα Πρακτικά, για να περιέλθουν εις γνώσιν των συναδέλφων- με ανακοινώσεις και δελτία Τύπου τίθενται απολύτως εναντίον του εμβολιασμού εμφατικά -και όταν μιλάμε για τις δύο ιατρικές σχολές της χώρας μιλάμε για σχολές οι οποίες κατατάσσονται στις πολύ υψηλές κατηγορίες των πανεπιστημίων, με βάση την παγκόσμια κατάταξη, μιλάμε για σχολές οι οποίες έχουν στους κόλπους τους επιστήμονες, οι οποίοι κατατάσσονται στο 2% των καλύτερων επιστημόνων του κόσμου, για να έχετε μια εικόνα πραγματική- αντιλαμβάνεστε ότι αυτό ως επιστημονική γνώση, εγώ προσωπικά, δεν θα μπορούσα να το αμφισβητήσω.

(Στο σημείο αυτό ο Υπουργός Αγροτικής Ανάπτυξης και Τροφίμων, κ. Κωνσταντίνος Τσιάρας, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ναι, υπάρχει σύσταση της Ευρωπαϊκής Επιτροπής και του Επιτρόπου να δούμε το θέμα του εμβολιασμού. Ένα εμβόλιο, όμως, το οποίο δεν έχει αδειοδοτηθεί μέχρι σήμερα σε καμία ευρωπαϊκή χώρα και φυσικά, δεν έχει εφαρμοστεί σε καμία ευρωπαϊκή χώρα. Δεν θέλω να μπω σε αυτή τη διελκυστίνδα της αντιπαλότητας. Θα μπορούσα να σας πω ότι στην Τουρκία που εφαρμόζεται ο εμβολιασμός σε είκοσι χρόνια έχει ευλογιά, στο Ισραήλ το ίδιο, δεν έχει λυθεί το πρόβλημα με τον εμβολιασμό. Δεν θέλω να μπω σε αυτή τη συζήτηση. Μπορώ να σας πω, όμως, ότι όταν υπάρχουν τέτοιου είδους εντός εισαγωγικών «προσεγγίσεις», που μπορεί να καταλήγουν στην παραπληροφόρηση, θα φτάνουμε και σε γεγονότα, όπως αυτό χθες το βράδυ -και το λέω για πρώτη φορά από το Βήμα της Βουλής- να συλλαμβάνονται άνθρωποι που προσπαθούν να εισάγουν λαθραία εμβόλιο από την Τουρκία, να το διαθέσουν για την ελληνική κτηνοτροφία.

Χθες το βράδυ συνελήφθησαν δύο άνθρωποι οι οποίοι επιχειρούσαν να φέρουν 1.200 δόσεις εμβολίου για να το διαθέσουν εντός Ελλάδας, τουρκικού εμβολίου μη αδειοδοτημένου. Για να υπάρχει ένα φάρμακο - εμβόλιο αδειοδοτημένο θα πρέπει να υπάρχει η έγκριση του αντίστοιχου τμήματος του Εθνικού Οργανισμού Φαρμάκων και εν προκειμένω του Τμήματος Κτηνιατρικής. Τέτοια έγκριση δεν υπάρχει, κυρίες και κύριοι συνάδελφοι.

Μου είπατε, κύριε Μπούμπα, για τον εμβολιασμό του 1988. Πρέπει να ξεκαθαρίσουμε τα πράγματα. Μιλούσαμε για έναν τοπικό εμβολιασμό και δεν υπήρχε ΠΟΠ φέτα τότε. Για να τα ξεκαθαρίσουμε και αυτά και να ξέρουμε για τι μιλάμε. Και μπορώ να σας πω ή να θέσω υπόψη σας δεκάδες επιστημονικά δημοσιεύματα σε σχέση με αυτό. Προφανώς είναι μια «γκρίζα» πραγματικότητα για την οποία για να μπορέσει κανείς να κάνει μια επιλογή, να πάρει μια απόφαση, θα πρέπει να υπάρχει επιστημονική τεκμηρίωση, κυρίες και κύριοι συνάδελφοι. Εγώ αυτό ζητώ, δεν ζητώ τίποτα παραπάνω, να υπάρχει επιστημονική τεκμηρίωση.

Αλήθεια, όμως, τι κάναμε; Υπάρχει εδώ μία συζήτηση και μία φιλολογία «τι κάνατε;» ή «τι έκανε η Κυβέρνηση για την ευλογιά;». Μάλιστα.

Δεν ξέρετε, κυρίες και κύριοι συνάδελφοι, ότι επιβάλαμε καθολική απαγόρευση μετακινήσεων ζώων και ζωοτροφών εντός των ζωνών, όπως περιγράφονται από τον Ευρωπαϊκό Κανονισμό 687; Δεν ξέρετε ότι επιχειρήσαμε από την πρώτη στιγμή τη συστηματική απολύμανση αγροτικών δρόμων και σημείων έλευσης; Δεν ξέρετε ότι επιχειρήσαμε να υπάρχει αυστηρή εφαρμογή ελεγκτικών και υγειονομικών πρωτοκόλλων; Ότι υπήρχε ενημέρωση των κτηνοτρόφων για τη βιοασφάλεια και την υγιεινή; Ότι επιχειρήσαμε να γίνεται άμεση ταφή και ορθή υγειονομική διαχείριση; Ειρήσθω εν παρόδω σε νομοσχέδιο του Φεβρουαρίου περάσαμε και τη σχετική διάταξη για το πού ανήκει η αρμοδιότητα της υγειονομικής ταφής. Ή δεν ξέρετε ότι υπάρχει και εξακολουθεί να υπάρχει η διάθεση του συντονισμού με τις περιφέρειες και τις τοπικές κτηνιατρικές υπηρεσίες;

Αυτό που ίσως δεν ξέρετε είναι ότι λάβαμε και επιπλέον μέτρα. Αυτά που σας είπα νωρίτερα είναι τα μέτρα τα οποία επιβάλλονται από τον ευρωπαϊκό κανονισμό. Επίσης, κηρύξαμε τις περιφερειακές ενότητες με κρούσματα σε κατάσταση ειδικής κινητοποίησης πολιτικής προστασίας. Κάναμε κινητοποίηση των κτηνιάτρων που υπηρετούν στο Υπουργείο Αγροτικής Ανάπτυξης και στους εποπτευόμενους φορείς, κινητοποιήσαμε την Ελληνική Αστυνομία για την απαγόρευση των μετακινήσεων. Διευρύναμε το ωράριο απολύμανσης και εντατικοποιήσαμε με αστυνόμευση και ελέγχους, με επίσπευση κυρώσεων. Δημιουργήσαμε μόνιμο μηχανισμό αντιμετώπισης. Αυτήν τη στιγμή να ξέρετε ότι στην υπηρεσία αυτής της προσπάθειας έχει τεθεί η δυνατότητα χρήσης drones με άμεσες προμήθειες απαραίτητου υλικοτεχνικού εξοπλισμού και ενίσχυση του προσωπικού. Επιχειρήσαμε να κάνουμε άμεση διαχείριση των ζωοτροφών στις εστίες και βεβαίως επιβάλλονται κυρώσεις και μη αποζημίωση για τη μη συμμόρφωση.

Εγώ δεν θέλω πραγματικά να λέω, κύριε Μεϊκόπουλε, ότι φταίνε οι κτηνοτρόφοι. Το λέω ξεκάθαρα. Όμως θέλω να μου απαντήσετε εσείς ποιος φταίει για το γεγονός ότι βρίσκουμε νεκρά ζώα από την ευλογιά δεξιά και αριστερά, οπουδήποτε κι αν περιηγηθεί κανείς στην ελληνική περιφέρεια. Νομίζω ότι εδώ υπάρχουν και κάποια σημεία που όλοι πρέπει να καταλάβουμε ότι αν δεν τα αντιμετωπίσουμε, εκτός του γνωστού -λυπάμαι που θα το πω- λαϊκισμού, θα βρισκόμαστε μόνιμα ενώπιον συνεπειών. Εδώ έχουμε να κάνουμε με κάτι παραπάνω, με μια ζωονόσο που βάζει σε διακινδύνευση το ζωικό μας κεφάλαιο. Αν θέλουμε απλώς και μόνο να χαϊδεύουμε αυτιά ή να λέμε ότι ένας φταίει και δεν φταίει κανένας άλλος, όταν ξέρουμε ότι είναι ένα πολυπαραγοντικό ζήτημα και αυτό επιμερίζεται με βάση τον νόμο, δεν επιμερίζεται με βάση τη δική μου επιθυμία ή τη δική σας άποψη, τότε δεν έχουμε συμβάλει σε αυτήν την κατεύθυνση. Αυτή είναι η πραγματικότητα.

Αυτήν τη στιγμή γίνεται μια προσπάθεια σε πολλά επίπεδα. Δεν είναι εδώ ο κ. Μπάρκας για να του πω ότι για την αλιεία κάναμε πάρα πολλά πράγματα. Το γεγονός όμως ότι δεν κινούμαστε προς αυτή την κατεύθυνση, να ξέρετε ότι ναι, πιθανόν ένα βάρος θα μπορούσε να ρίξει κανείς στο Υπουργείο Αγροτικής Ανάπτυξης και Τροφίμων, αλλά στην πραγματικότητα είναι η επανάληψη του κακού μας εαυτού για όλους. Αυτή είναι η πραγματικότητα και αυτή είναι η αλήθεια.

Για την αλιεία που με ρώτησε ο κ. Μπάρκας -δεν είναι εδώ- κάναμε πραγματικά μια τεράστια προσπάθεια με οικονομικά μέτρα, με κρατικές ενισχύσεις ήσσονος σημασίας, τα λεγόμενα «de minimis». Και μέσα, όμως, από τον ευρωπαϊκό κανονισμό και το πλαίσιο προγράμματος αλιείας και υδατοκαλλιέργειας ήδη προωθούμε στο επικείμενο νομοσχέδιο του Υπουργείου Αγροτικής Ανάπτυξης νομοθετική ρύθμιση που θα αφορά στη συλλογική εκπροσώπηση των αλιέων και τη σύσταση ομοσπονδιών και συνομοσπονδιών αγροτικών και αλιευτικών συλλόγων. Επίσης, πρόσφατα και για πρώτη φορά ενισχύσαμε όλους τους αλιείς της χώρας με μέτρα οικονομικού χαρακτήρα, μια αποζημίωση στα αλιευτικά σκάφη για την καταστροφή των αλιευτικών εργαλείων και την απώλεια παραγωγής από προστατευόμενα είδη, αλλά και μέσα από το πρόγραμμα «Αλιεία, Υδατοκαλλιέργεια και Θάλασσα, 2021-2027» και το Ευρωπαϊκό Ταμείο Θάλασσα και τον κανονισμό της Ευρωπαϊκής Επιτροπής εκδόθηκε πρόσκληση που αφορά στον κλάδο της θαλάσσιας συλλεκτικής αλιείας, που είναι μια σημαντική αποζημίωση στα αλιευτικά σκάφη της παράκτιας αλιείας για την καταστροφή αλιευτικών εργαλείων και την απώλεια παραγωγής από θαλάσσια προστατευόμενα είδη. Πρόκειται για 40 εκατομμύρια ευρώ τα οποία έχουν μοιραστεί ουσιαστικά σε όλους τους αλιείς της χώρας. Είναι η πρώτη φορά, κατά ομολογία των αλιέων, που μια κυβέρνηση έσκυψε σε ένα πρόβλημα και έδωσε πραγματικά συγκεκριμένους οικονομικούς πόρους σε μια κοινωνική επαγγελματική ομάδα, η οποία υποστηρίζει κάτι που είναι απολύτως μοναδικό στη χώρα μας, είναι απολύτως μοναδικό στην πατρίδα μας.

Για τον καταρροϊκό πυρετό -δεν είναι εδώ τώρα που ο κ. Καλαματιανός- νομίζω ότι η συζήτηση έγινε με τους φορείς της Ηλείας και τα πράγματα είναι ξεκάθαρα, κυρίες και κύριοι συνάδελφοι. Ο καταρροϊκός πυρετός δεν αποζημιώνεται με βάση τον ευρωπαϊκό κανονισμό από καμία ευρωπαϊκή χώρα, διότι είναι υποχρεωτικός ο εμβολιασμός. Αυτή είναι η πραγματικότητα. Αν κάποιος θέλει να λέει οτιδήποτε άλλο για να ακούσει ενδεχομένως το δικό του εκλογικό κοινό το κατανοώ. Εμείς όμως επιχειρούμε, ακόμη και μέσα από αυτή τη συνθήκη -υπήρχε μια συνθήκη για τους κτηνοτρόφους της Ηλείας, μέσα από την οποία δεν μπορούσαν να προμηθευτούν σε λογικό χρόνο το εμβόλιο- να βρούμε έναν τρόπο ώστε με άδεια της Ευρωπαϊκής Επιτροπής να μπορέσουμε να στηρίξουμε τον κτηνοτροφικό κόσμο της περιοχής. Αυτό, όμως, δεν ξέρω αν το γνωρίζετε εσείς, κύριοι συνάδελφοι του ΣΥΡΙΖΑ, διότι βρεθήκατε στην Κυβέρνηση. Αν το αγνοείτε, πείτε μου ότι δεν το γνωρίζετε. Ξέρετε ότι για να δοθεί οποιαδήποτε αποζημίωση στον πρωτογενή τομέα είναι προϋπόθεση η άδεια της Ευρωπαϊκής Επιτροπής διότι διαφορετικά θεωρείται αθέμιτος ανταγωνισμός; Αν δεν το γνωρίζετε, πείτε «δεν το γνωρίζουμε, πείτε μας να το μάθουμε, ούτως ώστε να λειτουργήσουμε με τον τρόπο που πρέπει να λειτουργήσουμε».

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε σιγά σιγά, κύριε Τσιάρα, γιατί διαμαρτύρονται οι συνάδελφοί σας.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Ολοκληρώνω, κύριε Πρόεδρε. Τελευταία σκέψη. Ξέρω ότι περιμένουν και οι συνάδελφοι για τις επίκαιρες ερωτήσεις.

Κλείνω με το θέμα των εργατών γης.

Ναι, κύριε Παναγιωτόπουλε, έχετε δίκιο. Χαίρομαι ωστόσο που αναδεικνύετε την επιχειρηματικότητα ως δικό σας ζητούμενο. Δεν ξέρω πόσο διαδεδομένο είναι στις τάξεις γενικότερα του κόμματός σας και της παράταξης σας, αλλά εγώ χαίρομαι γιατί όντως η επιχειρηματικότητα στον πρωτογενή τομέα δεν μπορεί να στηριχθεί, παρά μόνο με τη σοβαρή παρουσία εργατών γης, εργατικών χεριών. Και νομίζω ότι ξέρετε ότι γίνεται μια τεράστια προσπάθεια από το αρμόδιο Υπουργείο.

**ΜΙΧΑΗΛ ΓΑΥΓΙΩΤΑΚΗΣ:** …(Δεν ακούστηκε)

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Έχετε δίκιο.

**ΠΡΟΕΔΡΕΥΩΝ (Αθανάσιος Μπούρας):** Μην απαντάτε, κύριε Υπουργέ, σε διακοπές τώρα. Έχουμε ξεφύγει πολύ από τον προγραμματισμό.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Αγροτικής Ανάπτυξης και Τροφίμων):** Είναι ένα θέμα για το οποίο έχει γίνει μια μεγάλη προσπάθεια το τελευταίο χρονικό διάστημα. Αυτό που μπορώ να σας πω είναι ότι επίκειται νομοθετική ρύθμιση από το Υπουργείο Μετανάστευσης, μέσα από την οποία θα δημιουργηθεί ευνοϊκή συνθήκη αφενός μεν για τη δυνατότητα προσωρινής απασχόλησης πολιτών τρίτων χωρών, ούτως ώστε να μπορεί να παρατείνεται η λήξη της άδειας και της προθεσμίας, και από την άλλη ξέρουμε ότι αυτή η προσπάθεια επικεντρώνεται και σε πολλές χώρες από τις οποίες μπορούν να έρθουν άνθρωποι που θέλουν να εργαστούν στην Ελλάδα για να δημιουργήσουμε και τη συνθήκη της ασφάλειας -έχετε δίκιο σε αυτό που λέτε, έχετε πολύ δίκιο, εγώ δεν θα το αμφισβητήσω- ούτως ώστε να μην υπάρχει κανένα απολύτως ζήτημα και με την παραμονή, αλλά και με την αξιοπρέπεια στην εργασία αυτών των ανθρώπων.

Κυρίες και κύριοι συνάδελφοι, κλείνω με το εξής: Ξέρω ότι όλη αυτή η περίοδος, είναι μια δύσκολη περίοδος και για το Υπουργείο Αγροτικής Ανάπτυξης και για τον πρωτογενή τομέα. Θέλω όμως με την ευκαιρία αυτής της συζήτησής μας να σας διαβεβαιώσω ότι προσωπικά δεν θα σταματήσω να προσπαθώ. Δεν θα σταματήσω να προσπαθώ να δημιουργήσουμε συνθήκες ανθεκτικότητας στον ελληνικό πρωτογενή τομέα. Δεν θα σταματήσω να προσπαθώ να βρούμε τον τρόπο να στηρίξουμε τους έντιμους δικούς μας παραγωγούς. Δεν θα σταματήσω να προσπαθώ να διασφαλίσουμε τη ροή των ευρωπαϊκών πόρων, χωρίς να υπάρχει καμία διακινδύνευση.

Και δεν θα σταματήσω να προσπαθώ να δημιουργήσουμε εκείνη τη συνθήκη που ο ελληνικός πρωτογενής τομέας αξιοποιώντας τα δικά του συγκριτικά πλεονεκτήματα, αφενός μεν να μεγαλώσει, αφετέρου δε, να έχει έναν κυρίαρχο ρόλο και στην ελληνική οικονομία και στις ελληνικές εξαγωγές.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, κηρύσσεται περαιωμένη η συζήτηση επί της υπ’ αριθμόν 1/1/8-10-2025 επίκαιρης επερώτησης του Προέδρου της Κοινοβουλευτικής Ομάδας ΣΥΡΙΖΑ-Προοδευτική Συμμαχία κ. Σωκράτη Φάμελλου και είκοσι τεσσάρων Βουλευτών του Κόμματός του, προς τον Υπουργό Αγροτικής Ανάπτυξης και Τροφίμων, με θέμα: «Ο αγροτικός τομέας στην Ελλάδα ζει τη μεγαλύτερη κρίση του και καταρρέει με ευθύνη της Κυβέρνησης Μητσοτάκη».

Γίνεται επίσης γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις συνοδοί εκπαιδευτικοί από το Γενικό Λύκειο Μονεμβασίας.

Σας καλωσορίζουμε στη Βουλή. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα, σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Παρασκευή 17 Οκτωβρίου 2025, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 46/13-10-2025 επίκαιρη ερώτηση θα απαντηθεί από τον Αναπληρωτή Υπουργό Υποδομών και Μεταφορών κ. Κωνσταντίνο Κυρανάκη.

Η υπ’ αριθμόν 57/13-10-2025 επίκαιρη ερώτηση θα απαντηθεί από τον Υφυπουργό Προστασίας του Πολίτη κ. Ιωάννη Λαμπρόπουλο.

Η υπ’ αριθμόν 44/13-10-2025 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Οι υπ’ αριθμόν 27/8-10-2025, 34/10-10-2025, 36/10-10-2025 και 63/13-10-2025 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.

Η υπ’ αριθμόν 30/9-10-2025 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό.

Κύριοι συνάδελφοι, σας γνωρίζω επίσης ότι η υπ’ αριθμόν 66/13-10-2025 επίκαιρη ερώτηση προς τον Υπουργό Προστασίας του Πολίτη δεν θα συζητηθεί σήμερα και θα ενταχθεί στο δελτίο επίκαιρων ερωτήσεων της Δευτέρας 20 Οκτωβρίου 2025.

Ξεκινούμε με την πρώτη προς συζήτηση σήμερα επίκαιρη ερώτηση, στην οποία θα απαντήσει ο Υφυπουργός Αγροτικής Ανάπτυξης και Τροφίμων κ. Ιωάννης Ανδριανός. Πρόκειται για την έβδομη με αριθμό 30/9-10-2025 επίκαιρη ερώτηση του πρώτου κύκλου του Ανεξάρτητου Βουλευτή Ηρακλείου κ. Μιχαήλ Γαυγιωτάκη προς τον Υπουργό Αγροτικής Ανάπτυξης και Τροφίμων με θέμα: «Αποζημιώσεις για ζημιές από τον δάκο της ελιάς βάσει του άρθρου 10 του Κανονισμού (ΕΚ) 1857/2006».

Κύριε συνάδελφε, κύριε Γαυγιωτάκη, έχετε τον λόγο για την ανάπτυξη της πρωτολογίας σας για δύο λεπτά.

**ΜΙΧΑΗΛ ΓΑΥΓΙΩΤΑΚΗΣ:** Ευχαριστώ, κύριε Πρόεδρε.

Κύριε Υφυπουργέ, μετά τις επισκέψεις μου σε ελαιοπαραγωγικές περιοχές και έπειτα από συζητήσεις με εκπροσώπους αγροτικών φορέων, μεταξύ των οποίων και το Αγροτικό Κτηνοτροφικό Κόμμα Ελλάδος, το ΑΚΚΕΛ, διαπιστώνεται πως η ελαιοπαραγωγή, που αποτελεί βασικό πυλώνα της ελληνικής αγροτικής οικονομίας και πολιτιστικής ταυτότητας, βρίσκεται αντιμέτωπη με σοβαρές προκλήσεις.

Τα τελευταία χρόνια η έξαρση του δάκου της ελιάς έχει προκαλέσει εκτεταμένες ζημιές σε πολλές περιοχές της χώρας, με αποτέλεσμα την απώλεια εισοδήματος για τους παραγωγούς και την υποβάθμιση της ποιότητας του ελαιολάδου.

Σύμφωνα με το άρθρο 10 του Κανονισμού 1857/2006 της Ευρωπαϊκής Επιτροπής είναι δυνατή η χορήγηση κρατικών ενισχύσεων για την αντιστάθμιση ζημιών που δεν προκαλούνται από ασθένειες των φυτών, εφόσον πληρούνται συγκεκριμένα κριτήρια. Ο δάκος της ελιάς πληροί αποδεδειγμένα τις προϋποθέσεις καθώς αποτελεί επιβλαβή οργανισμό που προκαλεί σοβαρές οικονομικές απώλειες. Ωστόσο -επισημαίνεται και σε σχετικό υπόμνημα που μου έχει κατατεθεί- η αδράνεια της ελληνικής Κυβέρνησης λειτουργεί ως εμπόδιο στην ενεργοποίηση του εν λόγω Κανονισμού και στην αποζημίωση των πληγέντων παραγωγών.

Σας ρωτάμε, λοιπόν: Έχει εξεταστεί ή προτίθεται να εξεταστεί άμεσα η ενεργοποίηση του άρθρου 10 του Κανονισμού του 2006, ώστε να αποζημιωθούν οι πληγέντες παραγωγοί και ποια συγκεκριμένα μέτρα σχεδιάζει η Κυβέρνηση για την τεκμηρίωση των ζημιών, την υποστήριξη των παραγωγών και την υποβολή σχετικού αιτήματος προς την Ευρωπαϊκή Επιτροπή;

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Γαυγιωτάκη.

Κύριε Υπουργέ, έχετε τον λόγο για την απάντησή σας.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, πριν από λίγες ημέρες από αυτό εδώ το Βήμα συζήτησα με άλλον συνάδελφο, επίσης από την Κρήτη, το θέμα του δάκου και της ελιάς. Θα επαναλάβω πως σήμερα συμμερίζομαι απόλυτα την αγωνία σας για το προϊόν αυτό, γιατί όχι μόνο αποτελεί ένα εμβληματικό εθνικό προϊόν, αλλά και ποιοτικό, με ποιοτικό συγκριτικό πλεονέκτημα έναντι πολλών άλλων χωρών που παράγουν ελαιόλαδο και ελιές. Αλλά για έναν ακόμα λόγο, γιατί πολιτεύομαι σε μια περιοχή όπου πραγματικά τα ελαιόδεντρα αποτελούν σημαντική καλλιέργεια.

Σήμερα, λοιπόν, με την ερώτησή σας καλούμαι να σας ξεκαθαρίσω ορισμένα πράγματα ακόμη, εκτός από αυτά που είπα προχθές, σημαντικά ίσως για τους ελαιοπαραγωγούς που μας ακούνε και βεβαίως και σε εσάς, για να τα μεταφέρετε.

Η Κυβέρνηση αυτή πράγματι στηρίζει τον πρωτογενή τομέα, γιατί ο πρωτογενής τομέας είναι μια εθνική υπόθεση. Πράγματι, λοιπόν, η ελαιοκαλλιέργεια πλήττεται από τον δάκο και είναι μια σοβαρή απειλή για τον καρπό της ελιάς, για την ποιότητα του παραγόμενου προϊόντος, για τις απώλειες του καρπού κ.λπ. και βεβαίως αναλόγως των καιρικών συνθηκών κάποιες χρονιές παρουσιάζεται αυξημένος και γι’ αυτό εφαρμόζεται ετήσιο πρόγραμμα καταπολέμησης με προϋπολογισμό της τάξης των 39 εκατομμυρίων ευρώ, εκ των οποίων να σημειωθεί ότι ένα ποσοστό περίπου 41% είναι για την Περιφέρεια της Κρήτης.

Στην Κρήτη λοιπόν επικρατούν πιο ευνοϊκές, πράγματι, συνθήκες για την ανάπτυξη του δάκου, όπως και σε άλλες περιοχές της Πελοποννήσου από όπου, όπως σας είπα, κατάγομαι και εκλέγομαι, άρα περισσότερες γενιές του εντόμου, περισσότεροι ψεκασμοί και μεγαλύτερη βεβαίως ανθεκτικότητα στα χαμηλού κόστους σκευάσματα. Για τον λόγο αυτό έχουμε προβλέψει και έχουμε εγκρίνει προϋπολογισμό μεγαλύτερο στην Περιφέρειά σας, για προμήθεια επιπλέον υλικών δακοκτονίας πέραν αυτών που κατανέμει το Υπουργείο και σε χρονιές ιδιαίτερα αυξημένης προσβολής, όπως μαθαίνω ότι είναι η φετινή για την Κρήτη και όπως είπατε και εσείς, έχουμε προβλέψει για τις απαραίτητες ενέργειες.

Με συντονισμό λοιπόν του Υπουργείου και των περιφερειών μεταφέρονται υλικά από περιοχές που έχουν περίσσιες ποσότητες και αυτό γίνεται και φέτος στην Κρήτη. Να προσθέσω εδώ ότι το πρόγραμμα συνεχώς βελτιώνεται και εξελίσσεται, με νεότερα επιστημονικά δεδομένα. Σε ετήσια βάση, λοιπόν, διενεργούνται ερευνητικές εργασίες στο πλαίσιο του προγράμματος δακοκτονίας και τα νέα στοιχεία που προκύπτουν ενσωματώνονται στη διαδικασία, για να γίνεται πιο αποτελεσματική.

Ρωτάτε αν για την απώλεια παραγωγής που υφίστανται οι ελαιοπαραγωγοί θα στηριχτούν οικονομικά από την Κυβέρνησή μας και προτείνετε και συγκεκριμένο τρόπο, την ενεργοποίηση δηλαδή του άρθρου 10 του ευρωπαϊκού Κανονισμού 1857/2006. Για όσους μας ακούνε, λοιπόν, να πούμε σε τι αφορά ο Κανονισμός αυτός. Αφορά σε κρατικές ενισχύσεις προς μικρές και μεσαίες επιχειρήσεις που δραστηριοποιούνται στον τομέα της παραγωγής γεωργικών προϊόντων. Ειδικότερα, το άρθρο 10 όπου αναφέρεστε αφορά σε ενισχύσεις για την αντιμετώπιση νόσων ζώων και φυτών και της προσβολής από επιβλαβείς οργανισμούς.

Στη δευτερολογία μου που θα έχω τον χρόνο θα αναφερθώ συγκεκριμένα στον Κανονισμό αυτό και στο άρθρο που αναφέρατε.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Κύριοι συνάδελφοι, η δεύτερη με αριθμό 35/10-10-2025 επίκαιρη ερώτηση του δεύτερου κύκλου του Ε΄ Αντιπροέδρου της Βουλής και Βουλευτή Αρκαδίας της Κοινοβουλευτικής Ομάδας ΠΑΣΟΚ-Κίνημα Αλλαγής κ. Οδυσσέα Κωνσταντινόπουλου προς τον Υπουργό Προστασίας του Πολίτη, με θέμα «Επείγουσα ανάγκη ενίσχυσης της Διεύθυνσης Αστυνομίας Αρκαδίας με προσωπικό», δεν θα συζητηθεί κατόπιν συνεννόησης και θα ενταχθεί στο δελτίο επικαίρων ερωτήσεων της Δευτέρας 20 Οκτωβρίου 2025.

Ορίστε, κύριε συνάδελφε, έχετε τον λόγο για τη δευτερολογία σας.

**ΜΙΧΑΗΛ ΓΑΥΓΙΩΤΑΚΗΣ:** Κύριε Υφυπουργέ, θέλουμε απαντήσεις. Θα ενεργοποιήσετε το άρθρο 10; Απλά πράγματα. Ο Κανονισμός του 2006 στο άρθρο 10 προβλέπει ρητά τη δυνατότητα κρατικής ενίσχυσης για ζημιές από φυσικά φαινόμενα, όπως η φετινή προσβολή από τον δάκο, όταν αυτές δεν καλύπτονται από τον ΕΛΓΑ. (SO)

Το Υπουργείο οφείλει να ενεργοποιήσει άμεσα αυτό το εργαλείο, όπως έχει ζητήσει και το ΑΚΕΛ κι εγώ προσωπικά. Εγώ σας μιλώ ως παραγωγός αυτήν τη στιγμή. Πέρσι πάραξα 70 κιλά λάδι από 800 την προηγούμενη χρονιά. Αυτό συμβαίνει.

Ακούστε με. Οι παραγωγοί ελαιόλαδου ιδίως στην Κρήτη -θα μιλήσω για τον τόπο μου- έχουν υποστεί μεγάλες ζημιές. Δεν υπάρχει μηχανισμός αποζημίωσης. Ο ΕΛΓΑ, όπως γνωρίζετε, δεν καλύπτει αυτές τις ζημιές από εντομολογικές προσβολές. Εάν δεν ενεργοποιηθεί αυτός ο κανονισμός, θα ερημώσει και το τελευταίο στρέμμα γης στην πατρίδα μου, την Κρήτη. Έχουμε μια καλή παραγωγική χρονιά στην Κρήτη, μας πάραξε 100.000 τόνους λάδι. Πέρσι παράξαμε 70.000, πρόπερσι 30.000 και όλα αυτά από τον δάκο.

Και να σας πω και το άλλο. Πάμε τiς ελιές με δάκο και δεν μας τα σπάνε, μας διώχνουν. Αυτό γίνεται. Μας λένε ότι αν θέλετε, βάλτε το για λάδι στις μηχανές των αυτοκινήτων. Αυτή είναι η κατάσταση.

Η πρόταση για την ενεργοποίησή του αυτή έχει κατατεθεί στη Βουλή με πλήρη τεκμηρίωση και έχει τεθεί και στην Ευρωπαϊκή Επιτροπή Γεωργίας του Ευρωπαϊκού Κοινοβουλίου όπου υπάρχει θετική ανταπόκριση. Παρόλα αυτά, η Κυβέρνηση δεν έχει προχωρήσει σε καμία ενέργεια. Η ολιγωρία αυτή υπονομεύει τη βιωσιμότητα της ελληνικής υπαίθρου και στερεί από τη χώρα μας τη δυνατότητα αξιοποίησης στον ευρωπαϊκό μηχανισμό στήριξης.

Οφείλω να σας πω ότι η ελιά δεν είναι απλώς ένα προϊόν, είναι ένα σύμβολο πολιτισμού, είναι και η ιστορική συνέχεια του ελληνικού χώρου. Ο δάκος φέτος δεν έχει καταστρέψει μόνο τον καρπό, κατέστρεψε και την εμπιστοσύνη των παραγωγών απέναντι στο κράτος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Η γεωργία και η κτηνοτροφία αποτελούν τον πυρήνα της βιώσιμης ανάπτυξης, τη διατήρηση της πολιτιστικής μας κληρονομιάς και τη συνοχή της υπαίθρου. Η πολιτεία οφείλει να ενεργοποιήσει άμεσα το άρθρο 10 του κανονισμού του 2006, να τεκμηριώσει συστηματικά τις ζημιές και να προχωρήσει σε δίκαιη αποζημίωση των παραγωγών.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)

Οι άνθρωποι του πρωτογενούς τομέα δεν ζητούν χάρη, παρά ζητούν δικαιοσύνη, σοβαρότητα και υπευθυνότητα. Η ελληνική ύπαιθρος, οι παραγωγοί και οι παραδοσιακές τους ασχολίες αποτελούν την αφετηρία της ανάπτυξης και τον πυρήνα της εθνικής μας οικονομίας. Είναι υποχρέωση της πολιτείας να προστατέψει αυτό το ζωτικό κομμάτι της χώρας μας. Όλα θα τα ανεχτούμε όμως.

Προηγουμένως μίλησε ο Υπουργός για την ευλογιά. Έφυγε, αλλά θέλω να του μεταβιβάσετε το εξής μήνυμα. Μιλήσατε για ευθανασίες των αιγοπροβάτων. Σας λέω τούτο, ότι τα πρόβατα και τα γίδια τα σκοτώνουν με καρφωτικό πιστόλι. Το ξέρετε αυτό; Το ξέρετε αυτό, κύριε Υφυπουργέ; Σκοτώνουν με καρφωτικό πιστόλι τα ζώα και κάποιο ζώο που δεν έχει σκοτωθεί καλά, ξανατρέχουν και του ξαναπαίζουν. Τα ξέρετε αυτά; Έλεος.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΜΙΧΑΗΛ ΓΑΥΓΙΩΤΑΚΗΣ:** Μπορώ να σας φέρω τις αποδείξεις συγκεκριμένα πού, πώς και πότε. Πάρτε θέση επ’ αυτού. Είναι ατιμωτικό αυτό που συμβαίνει.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γαυγιωτάκη.

Κύριε Υπουργέ, έχετε τον λόγο.

**ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Θα συνεχίσω, κύριε συνάδελφε, από εκεί που σταμάτησα την πρωτολογία μου σχετικά με τον κανονισμό που προτείνετε.

Καταρχήν να πω, επειδή είπατε για τον ΕΛΓΑ, ο ΕΛΓΑ είναι ασφαλιστικός οργανισμός και ο κανονισμός βεβαίως δεν προβλέπει αποζημίωση για τον δάκο.

Λοιπόν, για τον κανονισμό τώρα. Εκ πρώτης δείχνει πράγματι να μπορεί να εφαρμοστεί στην περίπτωση του δάκου. Με μια όμως πιο προσεκτική ανάγνωση, θα διαπιστώνατε ότι δεν είναι ακριβώς έτσι, γιατί στην παράγραφο 1 του άρθρου «Δαπάνες πρόληψης και εκρίζωσης νόσων ζώων και φυτών και αντιμετώπισης της προσβολής από επιβλαβείς οργανισμούς» έχει δύο σημεία: «Η ενίσχυση χορηγείται σε είδος μέσω επιδοτούμενων υπηρεσιών και δεν πρέπει να περιλαμβάνει άμεσες χρηματικές πληρωμές σε παραγωγούς». Στη δεύτερη παράγραφο: «Απώλειες που προκλήθηκαν από νόσους ζώων και φυτών ή προσβολή από επιβλαβείς οργανισμούς, απώλειες εισοδημάτων λόγω υποχρεώσεων απομόνωσης και δυσχερειών ανασύστασης του ζωικού κεφαλαίου ή αναφύτευσης».

Είναι λοιπόν σαφές από τα παραπάνω ότι πρώτον, δεν επιτρέπεται η χορήγηση άμεσης χρηματικής ενίσχυσης, δεύτερον η ενίσχυση αφορά σε εκρίζωση και επαναφύτευση δέντρων. Επομένως, ο συγκεκριμένος κανονισμός κρατικών ενισχύσεων δεν είναι χρηματοδοτικό εργαλείο στην προκειμένη περίπτωση και δεν μπορούμε ασφαλώς να αγνοήσουμε τους περιορισμούς που επιβάλλει.

Είναι χρέος μας λοιπόν να αναζητούμε τρόπους στήριξης, ενίσχυσης και ανακούφισης των παραγωγών όπου τεκμαίρεται ανάγκη αξιοκρατικά, δίκαια, αποτελεσματικά και θεσμικά όμως. Γι’ αυτό απαιτείται να εντοπίζουμε το κατάλληλο χρηματοδοτικό εργαλείο κάθε φορά, γιατί, όπως όλοι γνωρίζουμε, κάθε εργαλείο περιορίζεται από τις δικές του προϋποθέσεις ένταξης, αλλά και διαδικασίες και φυσικά, τον δικό του προϋπολογισμό.

Επομένως, αυτό που μπορούμε να πούμε με σιγουριά είναι το εξής. Για όλες τις περιπτώσεις, για όλες τις καλλιέργειες παρακολουθούμε την εξέλιξή τους, συγκεντρώνουμε στοιχεία και στη συνέχεια, εφόσον κριθεί απαραίτητο, διερευνούμε κάθε δυνατότητα, βέβαια μέσα πάντα στο πλαίσιο το δημοσιονομικό, στο περιθώριο το δημοσιονομικό, γιατί πρέπει να είμαστε πολύ προσεκτικοί για να μην ξαναβρεθούμε ποτέ σε καταστάσεις που ζήσαμε στο παρελθόν.

Με τα υπάρχοντα λοιπόν ή με έκτακτα μέτρα, αξιοποιούμε κάθε εθνικό και ενωσιακό πόρο. Απτή και πρόσφατη απόδειξη, μιας και μιλάμε για την ελιά, είναι το έκτακτο μέτρο 21 που το πήραμε εξ ολοκλήρου για την στήριξη της ελαιοκαλλιέργειας με το μεγαλύτερο ποσό που έχει δοθεί ως τώρα -125 εκατομμύρια θυμίζω-, ενώ παράλληλα συνεχίζουμε σταθερά την πολιτική στήριξής μας στη συγκεκριμένη καλλιέργεια μέσω του τομεακού προγράμματος σχεδιασμένων οικολογικών σχημάτων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Καταλήγοντας, κύριε συνάδελφε, οι παραγωγοί μπορούν να είναι σίγουροι ότι θα συνεχίσουμε στην ίδια κατεύθυνση, να είμαστε δίπλα τους δηλαδή, να τους στηρίζουμε. Είμαστε αρωγοί τους, είμαστε μαζί τους, βεβαίως τους στηρίζουμε με συνέπεια, αλλά και θεσμική και δημοσιονομική πειθαρχία, με διαφάνεια και δικαιοσύνη.

Αυτό λοιπόν θα συνεχίσουμε να κάνουμε, γιατί πραγματικά είμαστε δίπλα τους, θέλουμε να στηρίξουμε τον πραγματικό αγρότη που παράγει, που μοχθεί, γιατί αυτή είναι η εθνική μας υποχρέωση.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την πέμπτη με αριθμό 46/13-10-2025 επίκαιρη ερώτηση του πρώτου κύκλου του Βουλευτή Α΄ Αθηνών της Κ.Ο. ΝΕΑ ΑΡΙΣΤΕΡΑ κ. Αθανάσιου (Νάσου) Ηλιόπουλου προς τον Υπουργό Υποδομών και Μεταφορών με θέμα: «Η κυβέρνηση της ΝΔ ξηλώνει τα τρόλεϊ χωρίς σχέδιο, χωρίς διάλογο και με ψευδή επιχειρήματα».

Θα απαντήσει ο Αναπληρωτής Υπουργός Υποδομών και Μεταφορών, ο κ. Κωνσταντίνος Κυρανάκης.

Έχετε τον λόγο, κύριε συνάδελφε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, πρώτα απ’ όλα επιτρέψτε μου να εκφράσω τα ειλικρινή μου συλλυπητήρια για την απώλειά σας και σας ευχαριστώ που είστε σήμερα εδώ για να συζητήσουμε την ερώτηση.

Η ερώτηση αφορά μια εξαγγελία που κάνατε σε σχέση με τη σταδιακή κατάργηση των τρόλεϊ, μια εξαγγελία η οποία ήρθε χωρίς διαβούλευση με το επιβατικό κοινό, την τοπική αυτοδιοίκηση, τους επιστημονικούς φορείς και τους άμεσα εμπλεκόμενους φορείς, ΟΑΣΑ και ΟΣΥ, οι διοικήσεις των οποίων μέχρι σήμερα δεν έχουν πει τίποτα.

Μάλιστα λίγους μήνες πριν είχαν προκηρυχθεί έργα για προμήθεια τρόλεϊ νέας τεχνολογίας. Η ομοσπονδία εργαζομένων στις μεταφορές καταγγέλλει ότι τα τελευταία χρόνια έχουμε μια απαξίωση των τρόλεϊ. Συγκεκριμένα, επειδή δεν αγοράζονται έγκαιρα τα ανταλλακτικά που χρειάζονται αυτήν τη στιγμή, έχουμε εξήντα οχήματα εκτός κυκλοφορίας, ενώ η αγορά ηλεκτρικών οχημάτων έχει πολλαπλάσιο κόστος και σε λιγότερο από οκτώ χρόνια θα απαιτείται πρόσθετη δαπάνη για την αντικατάσταση μπαταριών.

Επίσης, υπάρχει και ένα βασικό πρόβλημα με την έλλειψη οδηγών -το ξέρετε πολύ καλά- κυρίως και λόγω των ωραρίων, αλλά και λόγω των χαμηλών αποδοχών.

Ως προς το κόστος της σχεδιαζόμενης κατάργησης των τρόλεϊ σημειώνεται ότι έχουμε και ένα δίκτυο 230 χιλιομέτρων, το οποίο είναι παράδοξο να λέμε ότι θα το απαξιώσουμε αυτό το δίκτυο και θα το αποξηλώσουμε, ενώ η επιχειρηματολογία περί υψηλού κόστους λειτουργίας των τρόλεϊ αμφισβητείται από τεχνικά υπομνήματα που έχουν κατατεθεί από μεριάς των συνδικαλιστικών φορέων.

Επίσης, προκύπτει και μια αντίφαση με το γεγονός ότι πολύ πρόσφατα προκηρύχθηκε διαγωνισμός προϋπολογισμού 3,7 εκατομμυρίων ευρώ, που αφορά την παροχή υπηρεσιών για την καταγραφή των στύλων στο ενεργό και ανενεργό εναέριο ηλεκτρικό δίκτυο.

Με βάση όλα αυτά σας ρωτάμε με ποια επιστημονικά, τεχνικά και οικονομικά δεδομένα στηρίχτηκε η απόφαση για την κατάργηση των τρόλεϊ και την αποξήλωση του δικτύου, μάλιστα χωρίς διαβούλευση με τους αρμόδιους φορείς. Αναμένουμε και τα στοιχεία για την προτίμηση της αντικατάστασης των τρόλεϊ από ηλεκτρικά λεωφορεία. Επίσης, ποιος είναι ο στρατηγικός σχεδιασμός με δεδομένο ότι έχουμε το Στρατηγικό Σχέδιο Μεταφορών Αττικής ύψους περίπου 1,5 εκατομμυρίου, όπου μέσα περιλαμβάνεται το πόσο κρίσιμο είναι το ζήτημα της ηλεκτροκίνησης, το οποίο, κατά τη γνώμη μας, θα έπρεπε να πάει σε μία διαδικασία ενίσχυσης του υφιστάμενου δικτύου και των τρόλεϊ, αφού αποτελούν μία από τις βέλτιστες επιλογές σε σχέση με την ηλεκτροκίνηση.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Και εμείς ευχαριστούμε πολύ τον κ. Ηλιόπουλο.

Κύριε Υπουργέ, ειλικρινή συλλυπητήρια εκ μέρους του Προεδρείου για τη μητέρα σας.

Έχετε τον λόγο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Σας ευχαριστώ, κύριε Πρόεδρε. Ευχαριστώ, κύριε Ηλιόπουλε.

Επί της ερωτήσεως, δεν ισχύει ότι η απόφαση έχει ληφθεί χωρίς διαβούλευση. Προφανώς έχει προηγηθεί διαβούλευση με τους φορείς. Δεν καταλαβαίνω για ποιον λόγο σας το έχουν μεταφέρει αυτό από την ΟΣΜΕ.

Αλλά σε κάθε περίπτωση οι αριθμοί είναι αμείλικτοι. Ενδεχομένως να μην σας τους έχουν μεταφέρει. Οι αριθμοί είναι οι εξής: για κάθε χιλιόμετρο το οποίο εκτελεί ο σημερινός στόλος των τρόλεϊ το ελληνικό κράτος, οι φορολογούμενοι δηλαδή, πληρώνουν περίπου 5,5 ευρώ. Για κάθε χιλιόμετρο που εκτελεί ένα ηλεκτρικό λεωφορείο νέας γενιάς το ελληνικό κράτος, οι φορολογούμενοι, πληρώνουν περίπου 2,5 ευρώ. Άρα μιλάμε περίπου για ένα υπερδιπλάσιο κόστος. Δεν καταλαβαίνω τον λόγο που η Αντιπολίτευση θέλει οι φορολογούμενοι να επιβαρύνονται με υπερδιπλάσιο κόστος λειτουργίας και συντήρησης για οχήματα τα οποία μπορούν να αντικατασταθούν και να πάμε στην επόμενη γενιά ηλεκτρικών λεωφορείων.

Αν υπήρχε κάποιος κακοπροαίρετος, διότι δεν έχω διάθεση να κάνουμε κακοπροαίρετη συζήτηση σήμερα, αλλά αν κάποιος κακοπροαίρετος έβλεπε τα επιχειρήματα της μιας πλευράς και της άλλης, θα έλεγε ότι φωτογραφικός διαγωνισμός, όπως γράφετε στην ερώτησή σας, ή φωτογραφικές προτιμήσεις, υπάρχει σε αυτόν ο οποίος θέλει να πληρώνει ο φορολογούμενος περισσότερο κόστος για την ίδια υπηρεσία. Πρώτο επιχείρημα είναι αυτό.

Δεύτερον, με το ίδιο κόστος από την αγορά των οχημάτων και τα χρήματα που έχουμε εξασφαλίσει από τους ευρωπαϊκούς πόρους, τα ευρωπαϊκά προγράμματα, μπορούμε για κάθε δύο νέας γενιάς τρόλεϊ να αγοράζουμε τρία ηλεκτρικά λεωφορεία. Άρα λοιπόν το κόστος είναι υπέρ των φορολογουμένων και στη λειτουργία. Μακροπρόθεσμα δηλαδή, αν ας πούμε βάλετε τα νούμερα κάτω και δείτε για κάθε 1.000.000 χιλιόμετρα τι λεφτά θα πληρώνει ο φορολογούμενος, πόσο θα κοστίζει στον φορολογούμενο, θα δείτε μια τεράστια εξοικονόμηση πόρων.

Το ίδιο θα δείτε και σε επίπεδο εξοικονόμησης των οχημάτων προμήθειας. Δεν ισχύει αυτό που σας γράφουν δηλαδή από την ΟΣΜΕ στην ερώτηση που μου καταθέσατε ότι έχει χαμηλότερο κόστος το νέας γενιάς τρόλεϊ. Δεν ισχύει, είναι χαμηλότερο το κόστος για τα ηλεκτρικά λεωφορεία, γιατί είναι πιο απλή τεχνολογία. Συν του ότι πρέπει να βάλετε στην εξίσωση το εξής, προμηθεύεται το ελληνικό κράτος σήμερα φορτιστές για ηλεκτρικά λεωφορεία; Προμηθεύεται. Έχει νόημα να διατηρείται ένα τόσο μεγάλο δίκτυο, το οποίο απαιτεί στύλους, υποσταθμούς, κόστος ενέργειας το οποίο καταναλώνεται ακόμα και όταν δεν περνάει τρόλεϊ από τα από τα καλώδια; Όχι, δεν έχει.

Άρα λοιπόν η πρότασή μας είναι η εξής. Θα ξηλωθούν τα καλώδια στο κέντρο Αθήνας και Πειραιά. Υπάρχουν μια σειρά από προβλήματα τα οποία ούτε καν φαντάζεται κάποιος τα οποία θα λυθούν από την αποξήλωση αυτών των καλωδίων. Ας πούμε αν πάτε στον Πειραιά, αν πάτε στο λιμάνι, αυτήν τη στιγμή γνωρίζετε ότι το τραμ δεν φτάνει στον τερματικό σταθμό του λιμανιού, ακριβώς επειδή υπάρχει μία περίπλοκη κατάσταση καλωδίων τραμ και τρόλεϊ το ένα πάνω στο άλλο και δεν φτάνει το τραμ, που έχει πληρώσει επίσης ο ελληνικός λαός, στον τερματικό σταθμό του λιμανιού; Ένα απλό πρόβλημα που θα λυθεί.

Κατά τα άλλα όμως δεν έχουμε πει ότι θα έχουμε πλήρη αποξήλωση. Θα έχουμε, προφανώς, απόσυρση των παλιών τρόλεϊ από τον στόλο. Θα μείνουν για κάποια χρόνια ακόμη τα τρόλεϊ που έχουν χρόνο ζωής και θα πυκνώσουν σε δρομολογιακές γραμμές οι οποίες θα είναι σε ευθείες, δηλαδή στη Συγγρού, στην Κηφισίας, στην Πειραιώς, σε μια σειρά από ευθείες, που δεν έχουν τόσο μεγάλη όχληση τα καλώδια. Ταυτόχρονα θα αντικατασταθούν τα υπόλοιπα δρομολόγια από ηλεκτρικά λεωφορεία τα οποία θα είναι περισσότερα. Άρα θα έχουμε πύκνωση.

Επανέρχομαι με περισσότερα στοιχεία στη δευτερολογία.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχετε τον λόγο, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, έχει ενδιαφέρον ότι το εμφανίσατε ως μια ειλημμένη απόφαση και λέτε ότι έχει προηγηθεί και διαβούλευση. Θα είναι σημαντικό να υπάρξουν κάποια στιγμή τα πρακτικά αυτής της διαβούλευσης. Διότι, ξέρετε, η διαβούλευση είναι δομημένη διαδικασία, έχει πρακτικά. Αλλιώς δεν είναι διαβούλευση. Δεύτερον, νομίζω ότι θα έχει μια αξία να πείτε τι θα συμβεί με τους εργαζόμενους, τι θα συμβεί με τους εργαζόμενους στον Πειραιά, παραδείγματος χάρη.

Έρχομαι λίγο στα οικονομικά στοιχεία, γιατί είναι ενδιαφέρον ότι γίνεται αυτή η συζήτηση, και επιτρέψτε μου να αμφισβητήσω αυτά που έχετε πει. Με βάση τα στοιχεία που έχουμε εμείς, η συντήρηση του εναέριου δικτύου ανέρχεται μόλις στο ένα δέκατο του κόστους φόρτισης ηλεκτρικών λεωφορείων ίσης ισχύος. Η διάρκεια ζωής ενός τρόλεϊ φτάνει τα είκοσι δύο με είκοσι πέντε έτη έναντι δέκα με δώδεκα ετών ενός αμιγούς ηλεκτρικού λεωφορείου. Οι μπαταρίες που χρησιμοποιούνται χρειάζονται αντικατάσταση ανά επτά με οκτώ χρόνια με κόστος άνω των 120.000 ευρώ ανά όχημα. Μέχρι σήμερα σε σχέση με τους φορτιστές έχουμε ένα κόστος 7 εκατομμυρίων αρχικά και στη συνέχεια άλλα 8 εκατομμύρια μόνο για τα εκατόν σαράντα και τα εκατό ηλεκτρικά λεωφορεία που έχουμε ήδη.

Υπάρχει εδώ και ένα ζήτημα αν υπάρχει μελέτη σε σχέση με το αν πράγματι μπορούν να εγκατασταθούν και άλλοι φορτιστές στα υπάρχοντα αμαξοστάσια της ΟΣΥ. Σας είπα πόσο έχουν κοστίσει ήδη για συγκεκριμένα λεωφορεία. Και το ενεργειακό αποτύπωμα ενός τρόλεϊ τροφοδοτούμενου από σταθερό δίκτυο είναι σημαντικά χαμηλότερο, ενώ η κατανάλωση ενέργειας στα καινούργιας τεχνολογίας οχήματα, στα IMC, δηλαδή αυτά που φορτίζουν εν κινήσει, μειώνεται κατά 20% με 25% μέσω της ανάκτησης ενέργειας από την πέδηση. Αυτό είναι το ένα σκέλος των οικονομικών στοιχείων.

Το δεύτερο σκέλος των οικονομικών στοιχείων είναι ότι έχουμε ένα υφιστάμενο δίκτυο 230 χιλιόμετρων γραμμών, το οποίο περιλαμβάνει μια σειρά από υποδομές. Άρα μιλάμε για ένα πάγιο δημόσιο κεφάλαιο άνω των 120 εκατομμυρίων ευρώ, και αυτό πρέπει να μπει στη ζυγαριά.

Το τρίτο σκέλος είναι ότι υπάρχει μια αντίφαση, ένα μπλέξιμο, στην κυβερνητική πολιτική. Προκηρύσσετε διαγωνισμό 3,7 εκατομμύρια για καταγραφή και αντικατάσταση στύλων και μετά ξηλώνουμε το δίκτυο. Μιλάμε για καινούργια τρόλεϊ, μετά λέμε «θα αποσύρουμε τα τρόλεϊ». Έχουμε και το Στρατηγικό Σχέδιο Μεταφορών Αττικής 1,5 εκατομμύριο στο οποίο δεν υπάρχει καμία αναφορά μέσα στο στρατηγικό σχέδιο. Άρα επιτρέψτε μου να σας πω ότι, αν υπήρχε ένας κακοπροαίρετος, θα μπορούσε να έλεγε ότι είναι μια φαεινή ιδέα η οποία δεν πατάει σε κανέναν στρατηγικό σχεδιασμό ή αντιθέτως, για να αντιστρέψω το φωτογραφικό, είναι μία φαεινή ιδέα για αυτούς που θα κάνουν τις προμήθειες που θα αγοράσει το κράτος στα ηλεκτρικά λεωφορεία και σε όλες τις υποδομές.

Και τέλος ένα κεντρικό ζήτημα, σας το είπα και πριν, είναι ότι από το 2019 έχουν πάει πάρα πολύ πίσω οι προμήθειες ανταλλακτικών. Πάνω από εξήντα τρόλεϊ αυτήν τη στιγμή είναι εκτός υπηρεσίας. Έχουμε τεράστιο πρόβλημα με τους οδηγούς και ελλείψεις οδηγών. Και έχουμε και παραιτήσεις οδηγών γιατί δεν αναγνωρίζονται τα χρόνια στον ιδιωτικό τομέα. Με βάση τα στοιχεία που έχω εγώ, τον τελευταίο μόνο μήνα έχουμε τριάντα τρεις παραιτήσεις οδηγών συνολικά, όχι μόνο στα τρόλεϊ. Τριάντα τρεις παραιτήσεις οδηγών που οι περισσότερες δεν είναι συνταξιοδοτήσεις, αλλά είναι παραιτήσεις, ακριβώς λόγω των οικονομικών προβλημάτων.

Άρα υπάρχει ένα ζήτημα, ξαναλέω, ένα ζήτημα συζήτησης και στα οικονομικά στοιχεία. Υπάρχει ένα ζήτημα να δούμε ποιος είναι αυτός ο διάλογος που έγινε και πώς κατέληξε σε αυτό το συμπέρασμα χωρίς να αποτυπώνεται σε όλα τα βήματα τα οποία είχε κάνει μέχρι στιγμής και με τους προκατόχους σας το Υπουργείο και πώς ξαφνικά αλλάζει αυτή η κατάσταση. Και επιτρέψτε μου να σας πω ότι τα στοιχεία που υπάρχουν καταδεικνύουν ότι όντως το τρόλεϊ είναι από τα πιο οικολογικά μέσα, από τα πιο φιλικά μέσα, και κατά τη γνώμη μας, πρέπει να στηριχτεί.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Κύριε Ηλιόπουλε, πετάτε διάφορα στοιχεία διάσπαρτα, τα οποία πρέπει να αθροίσετε όλα μαζί. Εγώ σας λέω το σύνολο, σας λέω σήμερα τι πληρώνετε ως φορολογούμενοι για το κόστος λειτουργίας του στόλου των τρόλεϊ, που εσείς λέτε ότι είναι πάρα πολύ οικονομικό. Πληρώνετε σήμερα υπερδιπλάσιο κόστος απ’ ό,τι για τον στόλο των ηλεκτρικών λεωφορείων με όλα τα στοιχεία μέσα, με τα καλώδια, με τους φορτιστές, με όλα τα στοιχεία.

Άρα λοιπόν πείτε στους συνομιλητές σας ότι πρέπει να σας δίνουν τη συνολική εικόνα πριν έρθετε να κάνετε επίσημα μια ερώτηση στη Βουλή. Διότι αυτά τα οποία έρχονται διάφορα συνδικαλιστικά σωματεία και μου λένε τα ίδια ακριβώς τα βλέπω και σε prospectus συγκεκριμένου κατασκευαστή οχημάτων. Άρα λίγο προσοχή για το ποιος κατηγορεί ποιον εδώ. Μη χαλάσουμε καμιά δουλειά, πείτε στους συνομιλητές σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Υπουργέ, αν τα έχετε αυτά τα στοιχεία, να τα πείτε.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Σας τα λέω ευθέως. Σας λέω ευθέως αυτά τα οποία μου έχουν φέρει κάποια συνδικαλιστικά σωματεία τα έχω δει επί λέξει σε prospectus συγκεκριμένου κατασκευαστή οχημάτων, για να ξέρουμε εδώ πέρα τι λέμε. Δεν ισχυρίζομαι ότι εσείς είστε εκπρόσωπος. Λέω ότι κάποιοι ενδεχομένως όμως συνομιλητές σας να έχουν άλλη ατζέντα.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Εγώ σας λέω ότι αυτό είναι πολύ βαρύ να το λέτε για συνδικαλιστές και ειδικά όταν είσαστε Κυβέρνηση του ΟΠΕΚΕΠΕ.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Ναι, είναι πολύ βαρύ, ναι! Είναι πολύ βαρύ αυτό που κάνουν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ!

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Αναπληρωτής Υπουργός Υποδομών και Μεταφορών):** Είναι πολύ βαρύ αυτό που κάνουν, κυρίως όταν τους έχω διαβεβαιώσει και πριν τις ανακοινώσεις για τα τρόλεϊ και μετά τις ανακοινώσεις -και το λέω και δημοσίως, το επαναλαμβάνω και σήμερα- ότι το σύνολο των εργαζομένων δεν θα χάσει την εργασία του, απορροφάται στο σύνολό του από την ΟΣΥ. Ούτως ή άλλως είναι εργαζόμενοι της ΟΣΥ.

Άρα, λοιπόν, καμία θέση εργασίας δεν χάνεται, αντιθέτως έχουμε ανοιχτή προκήρυξη για προσλήψεις, γιατί μαζί με τις παραιτήσεις γίνονται και προσλήψεις -να το λέτε και αυτό- και μάλιστα με αυξημένες αποδοχές.

Τώρα, μου λέτε ότι υπάρχει αντίφαση στον διαγωνισμό για τη συντήρηση του υπάρχοντος δικτύου και την αποξήλωση του ανενεργού. Ποια είναι η αντίφαση ακριβώς; Δεν σας είπα στην πρωτολογία μου ότι ένα κομμάτι δικτύου ξηλώνεται και ένα κομμάτι δικτύου στις ευθείες θα κρατηθεί; Δεν πρέπει να συντηρηθεί; Σας έχουν πει οι συνομιλητές σας ότι το σύνολο των καλωδίων και των στύλων αγγίζει το τέλος του χρόνου ζωής του και πρέπει να πληρώσει το ελληνικό κράτος 20 εκατομμύρια ευρώ για το σύνολο του; Για ποιο λόγο πρέπει να πληρώσουμε, δηλαδή, και για φορτιστές που ούτως ή άλλως πληρώνουμε για τα ηλεκτρικά λεωφορεία που μας δίνει το Υπουργείο Ενέργειας και Περιβάλλοντος; Τρέχουμε διαγωνισμούς για να μπορέσουμε να κάνουμε πιο καθαρό το στόλο μας. Για ποιον λόγο πρέπει να κάνουμε και αυτό και να πληρώσουμε και 20 εκατομμύρια ευρώ, επειδή κάποιοι συνδικαλιστές ενοχλούνται; Για ποιο λόγο;

Εγώ έκανα διάλογο μαζί τους και ένα μέρος των προτάσεών τους, το υιοθετήσαμε. Για παράδειγμα τα νέας τεχνολογίας eMotion Charging, θα είναι ένα μέρος του μείγματος, ένα μικρό μέρος του μείγματος. Όμως, δεν καταλαβαίνω ειλικρινά, για ποιο λόγο, έχοντας τα στοιχεία μπροστά μας, τον ισολογισμό μπροστά μας και βλέποντας ότι σήμερα πληρώνουμε υπερδιπλάσιο κόστος, θέλει η Νέα Αριστερά να συνεχίσει ο φορολογούμενος να πληρώνει υπερδιπλάσια χρήματα, σε μια υποδομή η οποία μπορεί να έρθει πολύ φθηνότερα για την ίδια και καλύτερη υπηρεσία. Γιατί περισσότερα οχήματα στην υπηρεσία σημαίνει πιο πυκνά δρομολόγια, λιγότερος χρόνος αναμονής στη στάση, πιο καθαρά λεωφορεία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Θα συνεχίσουμε με την τρίτη με αριθμό 44/13-10-2025 επίκαιρη ερώτηση δεύτερου κύκλου της Βουλευτού Λασιθίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Αικατερίνης (Κατερίνας) Σπυριδάκηπρος τον Υπουργό Υποδομών και Μεταφορών με θέμα: «Καθυστερήσεις και διακοπή εργασιών στο έργο του Νέου Αγωγού Μύρτου - Μπραμιανών - Στο κόκκινο η λειψυδρία στην Ιεράπετρα».

Θα απαντήσει ο Υφυπουργός Υποδομών και Μεταφορών κ. Νικόλαος Ταχιάος.

Τον λόγο έχει η κ. Αικατερίνη Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υφυπουργέ, σας κάλεσα σήμερα να έρθετε εδώ να μιλήσουμε για ένα θέμα, το οποίο δεν είναι πια τεχνικό, είναι θέμα ζωής και το οποίο το γνωρίζετε και εσείς ο ίδιος πολύ καλά. Άλλωστε, εδώ ήμασταν και σχεδόν πριν δυο χρόνια που συζητούσαμε για το Φράγμα των Μπραμιανών, αν θυμάστε.

Η αλήθεια είναι πως το έχουμε ξαναπεί και ξαναπεί -και φαίνεται αυτή τη στιγμή να είμαστε εγκλωβισμένοι στην ημέρα της Μαρμότας- από τον Νοέμβριο του 2023, με δική μου επίκαιρη ερώτηση προς εσάς, σε αυτήν εδώ την Αίθουσα. Στην Επιτροπή Παραγωγής και Εμπορίου στις 5 Μαΐου του φετινού χρόνου, εκεί που συζητούσαμε τη σύμβαση και την κατασκευή των συμπληρωματικών έργων του Φράγματος των Μπραμιανών, σας είχα παρουσιάσει τα στοιχεία της κατάστασης που βιώνουν οι αγρότες μας στην Ιεράπετρα. Τότε μιλούσαμε για τρεισήμισι εκατομμύρια κυβικά νερού που απέμειναν, όταν οι ανάγκες των εκτάσεών μας που τροφοδοτούν όλη την Ελλάδα με κηπευτικά, είναι περίπου στα δώδεκα εκατομμύρια κυβικά.

Και όμως, από τότε μέχρι σήμερα δεν έχει αλλάξει τίποτα. Αντίθετα, η κατάσταση έχει επιδεινωθεί. Πλέον μιλάμε για ενάμιση εκατομμύριο κυβικό και μάλιστα κακής ποιότητας. Τον Αύγουστο σε θεσμική συνάντηση στο γραφείο σας, σας είχα επισημάνει την ανάγκη να επιταχυνθεί η ολοκλήρωση του έργου του Αγωγού του Μύρτου, ένα έργο που κοστίζει 16,8 εκατομμύρια ευρώ και χρηματοδοτείται από το Πρόγραμμα Αγροτικής Ανάπτυξης 2014-2020. Πρόκειται για το έργο, το οποίο θα τροφοδοτήσει με ασφάλεια τον ταμιευτήρα των Μπραμιανών. Θα ενισχύσει το υδατικό δυναμικό του ταμιευτήρα για επαρκή άρδευση τριάντα πέντε χιλιάδων τριακοσίων ογδόντα στρεμμάτων στην Ιεράπετρα και θα δώσει τη δυνατότητα επέκτασης των αρδευτικών δικτύων σε επιπλέον δεκαοχτώ χιλιάδες στρέμματα.

Επομένως, ακόμη και αν αύριο ολοκληρωθούν τα έργα του Φράγματος, το ερώτημα παραμένει το ίδιο: Με τι νερό θα γεμίσει το Φράγμα, αν ο Αγωγός Μύρτου μείνει μισός.

Και εδώ, κύριε Υπουργέ, αρχίζει η τραγική ειρωνεία. Σε κοινοβουλευτική μου παρέμβαση για την λειψυδρία στην Ιεράπετρα, η δική σας υπηρεσία μου είχε απαντήσει ότι υπάρχουν δύο έργα που θα αντιμετωπίσουν το συγκεκριμένο πρόβλημα. Τα συμπληρωματικά έργα του ταμιευτήρα και ο Αγωγός Μύρτου. Γνωστή ιστορία. Το πρώτο σκέλος, τα συμπληρωματικά έργα, μετά από αλλεπάλληλες εντάξεις και απεντάξεις σε χρηματοδοτικά εργαλεία, μένουν στον αέρα και χάσαμε δύο πολύτιμα χρόνια.

Δεύτερον, ο Αγωγός Μύρτου έχει φτάσει στο 35,23% της υλοποίησής του και πλέον οι εργασίες έχουν σταματήσει. Ο λόγος; Η ανάδοχος εταιρεία ΘΕΜΕΛΗ υπέβαλε ειδική δήλωση διακοπής εργασιών, γιατί δεν έχει πληρωθεί εδώ και μήνες. Εκκρεμούν πέντε λογαριασμοί ύψους 1.200.000 ευρώ από τον εικοστό πρώτο μέχρι τον εικοστό τέταρτο και από τον πρώτο της δεύτερης συμπληρωματικής σύμβασης, οι οποίοι παραμένουν ανεξόφλητοι από το Μάρτιο έως και τον Σεπτέμβριο του 2025.

Το Υπουργείο αποδέχτηκε τη δήλωση, σταματώντας το έργο. Αυτό όμως, έρχεται σε πλήρη αντίθεση, κύριε Υφυπουργέ, με όσα εσείς ο ίδιος είπατε στους εκπροσώπους του Αγροτικού Συλλόγου της Ιεράπετρας πριν περίπου ένα μήνα, όταν τους διαβεβαιώσατε ότι θα επικοινωνήσετε με το Υπουργείο Αγροτικής Ανάπτυξης, έτσι ώστε να επιλυθεί το ζήτημα.

Και σας ρωτώ: Τι μεσολάβησε από τότε μέχρι σήμερα; Διότι αντί να δούμε λύση, βλέπουμε το έργο να έχει παγώσει εντελώς. Έχουν προχωρήσει οι ενέργειες; Το αποτέλεσμα, κύριε Υφυπουργέ, που αυτή τη στιγμή συζητάμε συμβάσεις και υπογραφές, εμείς το βλέπουμε στο χωράφι. Βλέπουμε τα προϊόντα μας να απειλούνται, βλέπουμε την τοπική μας οικονομία να κοντεύει να τιναχτεί στον αέρα. Οι ελιές είναι στο έλεος της ακαρπίας. Οι θερμοκηπιακές καλλιέργειες στεγνώνουν και τώρα μάλιστα, είναι η περίοδος όπου οι αγρότες μας φυτεύουν, με ένα κόστος παραγωγής τεράστιο.

Ξέρετε τι σημαίνει ο ΤΟΕΒ το καλοκαίρι να έχει προειδοποιήσει τους αγρότες μας να μην φυτέψουν και όσοι το έκαναν να βλέπουν τα φυτά τους να μην μπορούν να αποδώσουν, γιατί το νερό που έχουμε είναι λίγο και κακής ποιότητας;

Και φυσικά ας μην μιλήσουμε για τη στήριξη της πολιτείας και στους πληγέντες αγρότες γιατί είναι ανύπαρκτη.

Με δεδομένα τα παραπάνω κύριε Υπουργέ, σας ερωτώ: Γιατί τόση καθυστέρηση; Πότε θα εξοφληθεί ο εργολάβος; Πότε θα έρθει σε δεύτερο χρόνο -αφού συνεχίζετε τις ενέργειες- ο απαραίτητος εξοπλισμός και τα εξαρτήματα, ώστε να συνεχίσουν οι εργασίες του Αγωγού; Υπάρχει επιτέλους κάποιο συγκεκριμένο χρονοδιάγραμμα για την ολοκλήρωση του έργου; Αν ναι, ποιο είναι και κατά πόσο θα τηρηθεί; Αν όχι, γιατί δεν υπάρχει;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη. Παρακαλώ πολύ να τηρείται ο χρόνος.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρία Βουλευτά, όπως ξέρετε, πρώτον το γνωρίζω το πρόβλημα. Δεύτερον, δεν μου αρέσει να μεταφέρω μια εικόνα η οποία έρχεται να εξωραΐσει κάτι το οποίο εκ των πραγμάτων είναι προβληματικό και όντως, η διαχείριση του συγκεκριμένου έργου, θα έλεγα ότι έχει κάποια προβληματικά στοιχεία, δυστυχώς.

Αντιλαμβάνομαι πολύ καλά τα προβλήματα που δημιουργούνται στην Ιεράπετρα. Ξέρετε ότι η πόρτα μου για τους αγρότες είναι ανοιχτή και δεν είναι η πρώτη φορά που τους συνάντησα. Είναι περισσότερες από μία φορές. Έχω επισκεφθεί την περιοχή και έχω προσωπική άποψη για το τι συμβαίνει και όντως, πρόκειται για έργα τα οποία έχουν πάρα πολύ μεγάλη αξία για την περιοχή, μια περιοχή η οποία δοκιμάζεται από τη λειψυδρία. Και εσείς, όπως και ο συνάδελφος ο κ. Πλακιωτάκης το έχετε επισημάνει και το επισημαίνετε και σε κατ’ ιδίαν συναντήσεις και τηλεφωνήματα συνεχώς.

Πρέπει να σας πω λοιπόν, ότι δυστυχώς, σε ό,τι αφορά τη συγκεκριμένη εργολαβία, η εξόφληση του εργολάβου έχει μπλέξει με τα παράδοξα της ελληνικής γραφειοκρατίας, με το γεγονός ότι για να εξοφληθούν τα συγκεκριμένα τιμολόγια του εργολάβου από την διαχειριστική αρχή και εν προκειμένω από τον ΟΠΕΚΕΠΕ -ο οποίος είναι αυτός που πληρώνει για όλα τα έργα τα οποία χρηματοδοτούνται από το Πρόγραμμα Αγροτικής Ανάπτυξης, το οποίο είναι εστιασμένο σε αυτά τα έργα- πρέπει αντίστοιχα να υπάρξει η μεταβίβαση ενός ποσού από το τη Δ19, την αρμόδια Διεύθυνση του Υπουργείου μας στον ΟΠΕΚΕΠΕ.

Αυτή είναι μια εντελώς καινοφανής διαδικασία, η οποία δεν προβλέπεται πουθενά. Δεν υπήρχε μέσα στο σύστημα του ΟΠΕΚΕΠΕ η σχετική δυνατότητα. Δεν είναι το Υπουργείο μας δικαιούχος του ΟΠΕΚΕΠΕ, όπως καταλαβαίνετε. Είναι μια διαδικασία που έπρεπε να ξεκινήσει από την αρχή.

Γιατί έγινε αυτό; Έγινε για μία υπόθεση όπου, κατά τη γνώμη μου, υπήρξε μία καθ’ υπερβολή δημοσιονομική διόρθωση ενός ύψους περίπου 178.000 ευρώ τα οποία έπρεπε να πληρωθούν από τον δικαιούχο του έργου, δηλαδή τη Δ19 στον ΟΠΕΚΕΠΕ.

Αυτό είναι μια ιστορία η οποία πλέον έχει βρει το δρόμο της, όπως με διαβεβαίωσε η αρμόδια αρχή η οποία είναι του Υπουργείου Αγροτικής Ανάπτυξης, δεν είναι του Υπουργείου μας. Τα πράγματα μπορεί να δείξουν, αν όχι εντός της ημέρας, πιθανόν μέσα στην επόμενη εβδομάδα. Βεβαίως, οι πιστοποιήσεις ακόμα δεν συγκεντρώνουν το ποσό το οποίο έχετε υπόψη σας.

Αυτά είναι τα λεφτά τα οποία εικάζει ο εργολάβος ότι του οφείλονται από το Υπουργείο θα προκύψουν από την εκκαθάριση των λογαριασμών οι οποίοι έχουν υποβληθεί, τα χρήματα τα οποία θα πάρει είναι κατά τι λιγότερα, ίσως αρκετά λιγότερα από αυτά τα οποία είπατε τώρα. Όμως, υποθέτω ότι πολύ σύντομα θα συγκεντρωθεί το ποσό εκείνο το οποίο θα του επιτρέψει να κάνει την παραγγελία των σωλήνων -την οποία ξέρετε και εσείς, διότι δεν μένει τίποτα κρυφό στην Κρήτη και ειδικά στην Ιεράπετρα όλα αυτά συζητιούνται- οι οποίοι απαιτούνται.

Ευχαριστώ.

**ΠΡΟΕΔΡΕΥΩΝ:** Ευχαριστούμε πολύ τον κύριο Υπουργό.

Ορίστε, κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ξέρετε, κύριε Υπουργέ, ως παραγωγική Αντιπολίτευση δεν ερχόμαστε εδώ για να επισημάνουμε τα προβλήματα, να τα πούμε στη Βουλή, να σας τα γνωστοποιήσουμε. Η διαδικασία, αν γνωρίζετε πολύ καλά τουλάχιστον τη δική μας αλληλεπίδραση, είναι «ενημερώνω προτείνω, αλλά όταν το ποτήρι ξεχειλίσει, δεν μπορούμε και να μην το πούμε». Το έχουμε πει στη Βουλή, λοιπόν, το έχουμε πει στις Επιτροπές, δεν αρκούν απλά να αναγνωρίζουμε το πρόβλημα και να έχουμε όλη την καλή πρόθεση να το λύσουμε.

Μιλήσατε για δυσκολίες, μιλήσατε για πρωτοφανείς περιπτώσεις, μιλήσατε για παράδοξα της γραφειοκρατίας και εγώ αναρωτιέμαι: Ποιος διοικεί αυτή τη χώρα τα τελευταία εξήμισι χρόνια; Δηλαδή, οι δικές σας υπογραφές δεν είναι που μπαίνουν προς τους εργολάβους; Το ίδιο ακριβώς είχαμε ακούσει και στον ΒΟΑΚ σε ερώτηση, ότι φταίνε οι απαλλοτριώσεις. Πού είναι, λοιπόν, ο κρατικός σχεδιασμός και ποια είναι τα αντανακλαστικά σε ένα τέτοιο ζήτημα που προκύπτει τώρα; Προγραμματίζουμε έργα εκατομμυρίων ευρώ, χωρίς να έχουμε βρει τη λύση σε κάτι τόσο απλό. Για εσάς είναι μία γραφειοκρατία, για εμάς σας ξαναλέω είναι θέμα επιβίωσης της παραγωγής μας.

Όπως μας είχατε πει, όπως είχατε πει και στον Αγροτικό Σύλλογο, το Υπουργείο Υποδομών «δείχνει» το Αγροτικής Ανάπτυξης, το Αγροτικής Ανάπτυξης κρατάει σιωπή ιχθύος, τώρα έρχεστε και μας λέτε όντως κάτι σημαντικό. Η ουσία είναι μία: Ότι οι αγρότες στην Ιεράπετρα αυτή τη στιγμή ανησυχούν τι θα γίνει τώρα, σήμερα, που έχουν ήδη καλλιεργήσει.

Για να προσθέσουμε και αυτό έρχεται το Υπουργείο Κλιματικής Αλλαγής και Πολιτικής Προστασίας και παρατείνει την κατάσταση εκτάκτου ανάγκης στην περιοχή. Για ποιον λόγο; Επιταχύνονται οι διαδικασίες; Εξασφαλίζονται παραπάνω χρήματα ή απλώς βάζουμε μια σφραγίδα, για να επιταχύνουμε κάτι που εν τέλει από ό,τι φαίνεται δεν επιταχύνεται; Η απορία μου είναι πολύ μεγάλη αναφορικά με το πώς ορίζεται αυτή τη στιγμή πώς ενώνονται αυτά τα δύο, δηλαδή κατάσταση εκτάκτου ανάγκης και καθυστέρηση, καθυστέρηση, καθυστέρηση χωρίς να επιταχύνεται τίποτα.

Κύριε Υπουργέ, στις 10 Οκτωβρίου, δηλαδή μόλις πριν λίγες μέρες, προκηρύξατε ανοιχτή διαδικασία μέσα στο Εθνικό Σύστημα Ηλεκτρονικών Καταθέσεων Δημοσίων Συμβάσεων και την ανάθεση της σύμβασης του τεχνικού συμβούλου για τα συμπληρωματικά έργα του φράγματος των Μπραμιανών. Δηλαδή, πέντε μήνες μετά την υπογραφή της σύμβασης με την ΙΝΤΡΑΚΑΤ, ο τεχνικός σύμβουλος τώρα αρχίζει να αναζητείται και ο εργολάβος ακόμα δεν έχει εγκατασταθεί. Αυτό θεωρώ ότι δεν είναι απλά στασιμότητα, είναι ο ορισμός της στασιμότητας. Άρα πάλι, ποια είναι η έννοια της έκτακτης ανάγκης; Την ίδια ώρα μιλάμε για αφαλάτωση, ενώ χάνονται εκατομμύρια κυβικά από τις πηγές μας στην Κρήτη, όπως είναι ο Καλαματιανός Ποταμός και το Σελάκανο.

Επτά χρόνια σχεδόν στη διακυβέρνηση, πείτε μου ποια είναι η στρατηγική σας για τη διαχείριση υδάτων, όσον αφορά το κομμάτι των υποδομών. Η κοινωνία έχει κουραστεί από φιέστες, από υπογραφές, από εγκαίνια για έργα που δεν ολοκληρώνονται. Σας το είχα πει ξανά και στην Επιτροπή, η ευθύνη αρχίζει με την υπογραφή ενός έργου, δεν τελειώνει εκεί.

Σας το είπαν και οι αγροτικοί σύλλογοι, σας το είπε και ο ΤΟΕΒ, σας το λέω και εγώ δώστε προτεραιότητα στον αγωγό του Μύρτους, στα έργα του Καλαματιανού Ποταμού και στο πρόφραγμα του Μύρτους, γιατί είναι ζωτικές πηγές για την Ιεράπετρα.

Σήμερα που για ένα έργο 16,8 εκατομμυρίων ευρώ, το βλέπουμε να μην προχωράει και να είναι στάσιμο, να μην πληρώνονται οι λογαριασμοί και να υπάρχει αυτή η γραφειοκρατία που περιγράψατε, πώς να πιστέψει ο πολίτης της Ιεράπετρας ότι ένα έργο 53,5 εκατομμυρίων ευρώ, όπως είναι το Φράγμα των Μπραμιανών, θα γίνει πράξη.

Κάτι ακόμα, κύριε Υπουργέ. Το έργο αυτό με τις καθυστερήσεις έχει περάσει ήδη από τρεις ανατιμήσεις. Ξέρουμε εν τέλει πόσο θα κοστίσει; Γιατί αν το τελικό ποσό ξεπεράσει για μία ακόμα φορά την προσφορά με τη μικρότερη έκπτωση που έχει κατατεθεί στον διαγωνισμό, τότε έχουμε σοβαρό πρόβλημα. Έχουμε αρχικά πρόβλημα καθυστέρησης του έργου και δεύτερον, μιλάμε για ζημία εις βάρος του Δημοσίου. Να δείτε που στο τέλος θα φτάσουμε να αποζημιώσουμε τον εργολάβο, όπως το είδαμε να συμβαίνει και πρόσφατα με τον ΒΟΑΚ. Γιατί χωρίς έργα, πληρώνουμε απλά αποζημιώσεις και δεν φτάνει ποτέ να είναι κάτι λειτουργικό και ωφέλιμο για τον τόπο μας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Σπυριδάκη.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας είπα από την αρχή ότι δεν θέλω να εξωραΐσω καταστάσεις. Ασφαλώς το συγκεκριμένο έργο έχει μια σημαντική καθυστέρηση, την οποία πρέπει με διάφορα μέσα να αναπληρώσουμε. Θα το επιχειρήσουμε αυτό με τον συγκεκριμένο ανάδοχο, ο οποίος ελπίζω ότι πολύ σύντομα θα πληρωθεί.

Σας λέω το εξής: Ορθώς είπατε ότι αυτοί οι οποίοι υπογράφουν τελικώς τις αποφάσεις είναι οι Υπουργοί, αλλά η πραγματικότητα είναι ότι από κάτω υπάρχει ένας μηχανισμός που πιθανότατα δεν μπορεί να προβλέψει διαδικασίες, οι οποίες προκύπτουν χωρίς να έχουν προηγούμενο. Αυτό συνέβη στην προκείμενη περίπτωση. Είναι μία εξαιρετική περίπτωση, που δυστυχώς έρχεται σε μία περιοχή που έχει ανάγκη το νερό και δημιουργεί μια καθυστέρηση στο έργο. Προφανώς δεν είναι η μόνη καθυστέρηση. Είναι ένα έργο το οποίο δοκιμάστηκε.

Αλλά, ξέρετε, η διαχείριση των έργων είναι μια πολύ δύσκολη υπόθεση. Πολλές φορές έχεις να επιλέξεις ανάμεσα στο να οδηγήσεις μία συγκεκριμένη σύμβαση στον θάνατο, που σημαίνει όμως ότι και για το έργο θα επέλθει ο θάνατος, ή να το συνεχίσεις στο μέτρο που αυτό είναι εφικτό. Στην προκείμενη περίπτωση αυτή ήταν η επιλογή, αυτός ο δεύτερος δρόμος.

Είπατε και μόνη σας ότι έχουμε αξιοποιήσει ακόμα ένα έργο στην περιοχή και είναι αυτό με τα συμπληρωματικά έργα, τη δημιουργία του Φράγματος του Μύρτου. Είναι αυτό που θα τροφοδοτήσει με νερό και το Φράγμα του Μπραμιανού. Το ξέρετε πολύ καλά. Είναι ένα έργο 53 εκατομμυρίων, το οποίο, όμως, θα στοιχίσει τελικά 60 εκατομμύρια, γιατί στο κόστος της σύμβασης πρέπει να προσθέσουμε και το κόστος των αρχαιολογικών, το κόστος των απαλλοτριώσεων, ποσά τα οποία δεν αναφέρονται στο συμβατικό αντικείμενο. Αυτό δεν δείχνει ότι υπάρχει αδιαφορία για την περιοχή.

Ξέρετε πολύ καλά ότι το έργο του Μπραμιανού αρχικά είχε προβλεφθεί να γίνει στο πλαίσιο του προγράμματος του Ταμείου Ανάκαμψης. Εξαιρέθηκε από το Ταμείο Ανάκαμψης, διότι ήταν απολύτως αδύνατον να ολοκληρωθεί μέσα στον χρόνο που ήταν απαιτούμενο, δηλαδή μέχρι τον Ιούλιο της επόμενης χρονιάς. Δεν υπήρχε περίπτωση αυτό επ’ ουδενί να γίνει. Για τον λόγο αυτό, όταν αντιληφθήκαμε ότι δεν πρόκειται να υπάρξει πρόγραμμα-γέφυρα για το Ταμείο Ανάκαμψης, το μεταφέραμε χρηματοδοτικά. Προφανώς, του αλλάξαμε χρηματοδοτικά εργαλεία.

Λέτε, λοιπόν, ότι τώρα προκηρύσσουμε τον τεχνικό σύμβουλο και ότι δεν έχει ξεκινήσει η εγκατάσταση του αναδόχου. Θα σας πω, λοιπόν, το εξής: Αυτό το οποίο τρέχει αυτή τη στιγμή είναι η υποβολή μελετών από τον ανάδοχο. Γι’ αυτό προσλαμβάνεται ο τεχνικός σύμβουλος με διαδικασίες οι οποίες είναι πολύ σύντομες. Το έργο αυτό θα τρέξει. Ο προϋπολογισμός των έργων δεν είναι αυτός ο οποίος προσδιορίζει την ταχύτητα. Πολλές φορές έργα τα οποία έχουν υψηλότερο προϋπολογισμό, τρέχουν πολύ πιο γρήγορα.

Εκείνο που θέλω εν κατακλείδι να πω είναι ότι προσπαθώ να είμαι όσο το δυνατόν επεξηγηματικός και εντελώς σαφής, γιατί θέλω τους αγρότες της Ιεράπετρας, που πραγματικά είναι μια περιοχή πολύ υψηλής ανάπτυξης για την Κρήτη, να τους βλέπουμε στα μάτια και να τους λέμε αυτό που πραγματικά συμβαίνει, αυτό που πραγματικά μπορούν να έχουν την τρέχουσα στιγμή, αλλά σίγουρα προσπαθώντας να φέρουμε τον ορίζοντα της καλύτερης για αυτούς λύσης όσο το δυνατόν εγγύτερα.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υπουργό.

Θα συνεχίσουμε με τη δεύτερη με αριθμό 27/8-10-2025 επίκαιρη ερώτηση πρώτου κύκλου του Βουλευτή Κοζάνης της Κοινοβουλευτικής Ομάδας ΠΑΣΟΚ-Κίνημα Αλλαγής κ. Παρασκευά Κουκουλόπουλου προς τον Υπουργό Περιβάλλοντος και Ενέργειας, με θέμα: «Ξεκάθαρες απαντήσεις τώρα στη Δυτική Μακεδονία για την παράταση λειτουργίας των λιγνιτικών μονάδων και το μέλλον όλων των εργαζομένων με κάθε μορφή απασχόλησης σε αυτές».

Θα απαντήσει ο Υφυπουργός Περιβάλλοντος και Ενέργειας κ. Νικόλαος Τσάφος.

Παρακαλώ, κύριε συνάδελφε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, η κλιματική αλλαγή ιεραρχείται σήμερα στα τρία μεγαλύτερα προβλήματα της ανθρωπότητας και σε αυτή την υπόθεση η συμμετοχή της χώρας μας είναι απειροελάχιστη. Πιο συγκεκριμένα, η Ελλάδα, όπως είναι γνωστό, ευθύνεται σε ποσοστό που κυμαίνεται από το 0,12 έως το 0,13 για τις εκπομπές των αερίων θερμοκηπίου που προκαλούν την κλιματική αλλαγή και μάλιστα, αναφερόμενοι σε λιγνιτικές μονάδες, μιλάμε για ένα κλάσμα αυτού του πολύ μικρού ποσοστού διαρκώς μειούμενο.

Οποιαδήποτε, δηλαδή, απόφαση, εξέλιξη γύρω από τις λιγνιτικές μονάδες ελάχιστα έως καθόλου επηρεάζει την εξέλιξη του φαινομένου της κλιματικής αλλαγής.

Αυτό, ωστόσο, δεν εμπόδισε πριν έξι χρόνια τον Πρωθυπουργό να δώσει πρόωρο τέλος στις λιγνιτικές μονάδες, κάτι που αμφισβητήθηκε τεκμηριωμένα και βάσιμα, στη συνέχεια. Ωστόσο, πρέπει να αναγνωρίσουμε ότι είχε ένα σκεπτικό. Τι είπε πριν έξι χρόνια ο Πρωθυπουργός. Είπε πολύ απλά ότι η Ελλάδα είναι μια χώρα που δέχεται κατά προτεραιότητα πολύ σημαντικές επιπτώσεις από την κλιματική αλλαγή, καθολικού χαρακτήρα, από το κλίμα της, το φυσικό της περιβάλλον μέχρι τα μνημεία πολιτισμού της και γι’ αυτό πρέπει να μπει στην πρωτοπορία, δείχνοντας τον δρόμο. Είναι ένα σκεπτικό, πρέπει να αναγνωρίσει κανείς, αυτό που είπε, όσες ενστάσεις και αν υπάρχουν.

Σήμερα, έξι χρόνια μετά, συνέβησαν δύο πράγματα. Το πρώτο είναι ότι ο Πρωθυπουργός έβαλε μπροστά τους διαγωνισμούς για κοιτάσματα υδρογονανθράκων νότια της Κρήτης κυρίως και σε άλλες περιοχές, διαγωνισμούς που κρατούσε παγωμένους, όπως και η κυβέρνηση του κ. Τσίπρα νωρίτερα. Για μια δεκαετία ήταν παγωμένοι αυτοί οι διαγωνισμοί. Τους ξεπάγωσε και μετά την εξέλιξη του μεγάλου διαγωνισμού νότια της Κρήτης, εμφανίζεται να πανηγυρίζει, γιατί φαίνεται να υπάρχει αισιόδοξο μέλλον, αισιόδοξη προοπτική σε αυτή την υπόθεση.

Πανηγυρίζει, δηλαδή -για να συνδέσουμε με τα προηγούμενα- για το ότι για κάποιες δεκαετίες από εδώ και πέρα, η Ελλάδα θα πουλάει ρύπους -γιατί είναι ρυπογόνο το φυσικό αέριο- πολύ περισσότερους από αυτούς που είναι οι δικές τις εκπομπές, σε άλλους χώρους που έχουν ανάγκη και όχι για δικές της ανάγκες, με το φυσικό αέριο που θα παράγει

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ρωτώ, λοιπόν, κύριε Υπουργέ, πολύ συγκεκριμένα: Άλλαξε κάτι στην εξέλιξη της κλιματικής αλλαγής που δεν το γνωρίζουμε;

Δεύτερον, άλλαξε κάτι στις επιπτώσεις της κλιματικής αλλαγής στη χώρα μας; Διότι οι πυρκαγιές και οι πλημμύρες μάλλον το αντίθετο δείχνουν.

Τρίτον, πώς δικαιολογεί η Κυβέρνηση αυτή τη στροφή εκατόν ογδόντα μοιρών σε αυτό το κεντρικό, νευραλγικής σημασίας ζήτημα για όλη την ανθρωπότητα και για τη χώρα ειδικότερα; Σπεύδω να πω ότι η θέση που έχει τώρα η Κυβέρνηση στους διαγωνισμούς αφορά μια εξέλιξη στην οποία το ΠΑΣΟΚ διεκδικεί τεράστιο μερίδιο, από τον Πεπονή μέχρι την κυβέρνηση Γιώργου Παπανδρέου, που έβλεπε μπροστά αυτές τις υποθέσεις και είδε να παγώνουν μετά και με την κυβέρνηση Σαμαρά, με Υπουργό τον Γιάννη Μανιάτη.

Θεωρούμε αυτή την πρόσφατη εξέλιξη πιο ρεαλιστική και κυρίως, πιο πατριωτική.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΠΑΡΙΣ ΚΟΥΚΟΥΛΟΠΟΥΛΟΣ:** Ολοκληρώνω, κύριε Πρόεδρε.

Ωστόσο, γεννάται ένα ερώτημα: Κατόπιν αυτού, δεν είναι ώρα να αλλάξετε την οπτική σας για το χρονοδιάγραμμα απόσυρσης των λιγνιτικών μονάδων και να το συνδέσετε με ελληνικό φυσικό αέριο, που ναι, μπορεί να αντικαταστήσει τον ελληνικό εγχώριο λιγνίτη; Αυτό.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουκουλόπουλο.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, σας ευχαριστώ για την ερώτηση.

Συγκρίνετε δύο πράγματα τα οποία δεν χρειάζεται να συγκρίνουμε. Όμως, επειδή πήγατε από τον λιγνίτη στο φυσικό αέριο, να κάνουμε αυτή τη σύγκριση.

Κατ’ αρχάς, να πούμε δυο λόγια για τον λιγνίτη στη χώρα μας. Ο λιγνίτης στην καλύτερη χρονιά του, το 2005, κάλυπτε περίπου το 60% της κατανάλωσης της χώρας. Έκτοτε, υπάρχει μια μείωση 91%. Υπάρχει μια μείωση, η οποία ξεκίνησε το 2005, ήταν ήπια μέχρι το 2012, επιταχύνθηκε πολύ γρήγορα από το 2012 και μετά. Και το λέω αυτό, διότι τη μείωση του λιγνίτη την είδαμε άσχετα με το ποιος κυβερνούσε τη χώρα.

Είναι μεν μια κλιματική επιταγή, αλλά κυρίως, είναι μια οικονομική πραγματικότητα. Ο λιγνίτης που έχουμε, η ποιότητά του είναι τέτοια που, όταν προσθέσουμε και το κόστος των εκπομπών του διοξειδίου του άνθρακα, δεν είναι ανταγωνιστικός. Αυτή είναι η πραγματικότητα του λιγνίτη και αυτή είναι η πραγματικότητα του λιγνίτη όχι μόνο εδώ, αλλά παντού. Αν εξαιρέσουμε μερικές χώρες της Ασίας, άμα δείτε τον λιγνίτη στις χώρες του ΟΑΣΑ, είναι κάτω από 50%, 60%, 70%, 80%, 90%. Σε μερικές χώρες είναι και 100%, έχουν πάει στο μηδέν ήδη.

Άρα, δεν είναι μια ελληνική πρωτοτυπία ότι έχουμε το φθηνό καύσιμο και το ξεφορτωνόμαστε. Έχουμε ένα ακριβό καύσιμο το οποίο, αυτή τη στιγμή, αν το χρησιμοποιούμε, αυξάνουμε το κόστος στον Έλληνα καταναλωτή. Άρα, δεν υπάρχει καμία συζήτηση ότι κάνουμε τον λιγνίτη για το καλό του πλανήτη και ότι έτσι καταλήγουμε να κάνουμε κάτι πιο ακριβό. Το αντίστροφο κάνουμε. Ο λιγνίτης έχει πάει εκεί που έχει πάει, γιατί δεν είναι ανταγωνιστικός.

Να πούμε δυο λόγια για τους υδρογονάνθρακες, αν και κοιτάζω το ρολόι. Η πλειοψηφία των υδρογονανθράκων εντελώς διαφορετική. Κατ’ αρχάς, είμαστε σε ένα πλαίσιο έρευνας να δούμε αν έχουμε κάτι αξιοποιήσιμο.

Μιλάμε, δεύτερον, για φυσικό αέριο, κάτι διαφορετικό από τον λιγνίτη.

Μιλάμε, τρίτον, για την πιθανότητα να προμηθευτούμε εμείς άλλες χώρες. Γιατί το λέμε αυτό; Διότι όποιο σενάριο και να δείτε, η Ευρώπη θα καταναλώνει φυσικό αέριο μέχρι το 2040-2050, μπορεί και περισσότερο, αν έχουμε δέσμευση και αποθήκευση άνθρακα.

Και τι λέμε εμείς; Πρώτον να δούμε τι έχουμε και δεύτερον, αν έχουμε κάτι αξιοποιήσιμο, αφού η Ευρώπη θα το χρειάζεται, γιατί να μην το παίρνει από εμάς. Δεν υπάρχει καμία αντίφαση μεταξύ του μειώνω τον ακριβό λιγνίτη και κάνω έρευνες για υδρογονάνθρακες. Και τα δύο είναι απόλυτα συμβατά με το αυτονόητο, που είναι ότι θέλουμε ενεργειακή αυτονομία για τη χώρα, θέλουμε να αξιοποιήσουμε τους εγχώριους πόρους, αλλά θέλουμε να αξιοποιήσουμε τους εγχώριους πόρους που έχουν οικονομικό αποτέλεσμα και φέρνουν έναν καλό αντίκτυπο για τον πολίτη. Αυτή τη στιγμή, ο ακριβός λιγνίτης δεν το κάνει αυτό. Οι υδρογονάνθρακες στο μέλλον, αν έχουμε και αν βρούμε κάποια κοιτάσματα, μπορεί να το κάνουν.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε συνάδελφε, έχετε τον λόγο.

**ΠΑΡΙΣ ΚΟΥΚΟΥΛΟΠΟΥΛΟΣ:** Κύριε Υπουργέ, δεν ξέρω τι από τα δύο ισχύει: Δεν καταλάβατε τι είπα ή δεν θέλετε να απαντήσετε; Δεν ξέρω και ποιο είναι χειρότερο από τα δύο.

Ο Πρωθυπουργός, πριν έξι χρόνια από το Βήμα του ΟΗΕ, ανακοίνωσε το πρόωρο τέλος του λιγνίτη με ένα χρονοδιάγραμμα που δεν έχει όμοιό του πουθενά στην Ευρώπη -δεν υπάρχει τέτοιο χρονοδιάγραμμα, δεν μπορείτε να βρείτε τέτοιο χρονοδιάγραμμα, όσο και αν κουραστείτε, πουθενά- αποκλειστικά με ένα σκεπτικό που το ονόμασε «σκεπτικό με αρχή, μέση και τέλος», γιατί έχει καθαρά διάσταση-προσέγγιση κλιματικής αλλαγής. Δεν είπε τίποτα άλλο ο Πρωθυπουργός.

Και σήμερα έρχεται και αυτοαναιρείται με αυτά που λέει για το φυσικό αέριο, που είναι εξίσου ρυπογόνο. Το ξέρετε. Λοιπόν, αυτή την αντίφαση επεσήμανα. Μην κάνετε ότι δεν την καταλαβαίνετε. Εδώ και καιρό κρύβεστε κυριολεκτικά!

Πριν φύγω από τα περιβαλλοντικά, πρέπει να σας πω ότι στους Δυτικομακεδόνες δεν τους πιστεύει πια κανείς. Διότι, σε ό,τι αφορά το περιβαλλοντικό -για να μείνω, κύριε Πρόεδρε, στο περιβαλλοντικό- έκλεισε πριν επτά μήνες η μονάδα της Μελίτης και την ίδια ώρα, οι κάτοικοι της Μελίτης και της Φλώρινας βλέπουν κομβόι τα φορτηγά να πηγαίνουν δέκα χιλιόμετρα από τα σύνορα και να καίγεται ο λιγνίτης που δεν μπορούσε να καεί στη μονάδα της Μελίτης σε μονάδες που έχουν όχι δεκαπλάσιες, αλλά εκατονταπλάσιες εκπομπές αερίων του θερμοκηπίου από τη μονάδα της Μελίτης.

Ποιον να πείσετε, λοιπόν, για το περιβαλλοντικό επιχείρημα; Δεν υπάρχει.

Πάμε στο οικονομικό: Κύριε Υπουργέ, θα έπρεπε να το ξέρετε ότι στα έξι χρόνια που μεσολάβησαν από την εξαγγελία του Πρωθυπουργού τουλάχιστον τα τρία τι συνέβαινε με τις λιγνιτικές μονάδες; Και δεν αναφέρομαι καν στην Πτολεμαΐδα 5, που είναι η πιο σύγχρονη. Του Αγίου Δημητρίου και η Πτολεμαΐδα 5 ήταν φθηνότερες από τις μονάδες του φυσικού αερίου. Δεκαοκτώ με είκοσι μήνες ενεργειακή κρίση και πρόσφατα, είχαμε το ξεπέταγμα των τιμών προς τα πάνω.

Ιδιαίτερα η Πτολεμαΐδα 5, την περίοδο της ενεργειακής κρίσης, αν δεν την είχατε καθυστερήσει συνειδητά, γιατί πηγαίνατε να τη μετατρέψετε σε μονάδα φυσικού αερίου από το 2019 μέχρι το 2021 και πήγε πίσω, εάν δούλευε την περίοδο της ενεργειακής κρίσης, κύριε Πρόεδρε, θα είχε γλιτώσει η Ελλάδα 1,6 δισεκατομμύρια επιδοτήσεις στους λογαριασμούς ρεύματος. Θα είχε αποσβεστεί, δηλαδή, η μονάδα, την οποία άρον-άρον θέλετε να κλείσετε.

Και επειδή μιλάτε συνέχεια για οικονομικές επιπτώσεις, ξέρετε τι περιττές δαπάνες έχετε κάνει μόνο για τις τηλεθερμάνσεις; Φαντάζομαι ότι θα κάνετε ξανά παράταση των μονάδων και την άλλα, θα φέρετε και άλλη παράταση. Θα τα πούμε, όταν φέρετε την παράταση στη Βουλή.

Κυρίως, όμως, κύριε Πρόεδρε -και θέλω να ολοκληρώσω- όλη αυτή εξέλιξη σας εκθέτει στα μάτια της Δυτικής Μακεδονίας, που δέχεται καταστροφικές συνέπειες από αυτή την απόφαση του Πρωθυπουργού, γιατί κρατάει θλιβερά πρωτεία σε ανεργία, ανάπτυξη και μείωση πληθυσμού, δεδομένου ότι ήρθε το κλιμάκιο της ΔΕΗ πριν από μια βδομάδα, συναντήθηκε με τους μόνιμους εργαζόμενους της ΔΕΗ για να πει τι θα γίνει με αυτούς. Είναι τριακόσιοι πενήντα τον αριθμό στη μονάδα του Αγίου Δημητρίου που πάει για κλείσιμο και είναι άλλοι τριακόσιοι πενήντα οκταμηνίτες και εργολαβικοί, με τους οποίους δεν έγινε καμία συνάντηση.

Πού θα βρεθούν αυτοί; Εκεί που βρέθηκαν, παρά τις κυβερνητικές δεσμεύσεις, οι εκατόν είκοσι εργαζόμενοι της Μελίτης πριν από επτά μήνες. Βρέθηκαν στον δρόμο, ενώ είχαν πρωθυπουργική διαβεβαίωση από τον Φλεβάρη μήνα που δόθηκε στην πόλη της Κοζάνης στο Εργατικό Κέντρο Φλώρινας και στην αντιπροσωπεία των εργαζομένων ότι θα αντιμετωπιστεί το πρόβλημά τους και μέχρι σήμερα βρίσκονται στον δρόμο.

Αντιλαμβάνεστε τι προκαλείτε με όλη αυτή την πολιτική σας, η οποία δεν έχει καμία βασιμότητα, όπως σας είπα;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΠΑΡΙΣ ΚΟΥΚΟΥΛΟΠΟΥΛΟΣ:** Και κλείνω, βέβαια, λέγοντας ότι αν δεν ακούτε εμάς, ακούστε τουλάχιστον όλους τους δημάρχους, που με ομόφωνη απόφαση της Περιφερειακής Ένωσης Δήμων -ήταν το κεντρικό ζήτημα- ζήτησαν την παράταση λειτουργίας των μονάδων από τον Υπουργό στη συνάντησή τους και τον θεσμοθετημένο τεχνικό σύμβουλο της πολιτείας, το Τεχνικό Επιμελητήριο Ελλάδας, που με ομόφωνη απόφαση έχει ζητήσει, κύριε Πρόεδρε, να παραταθεί για πατριωτικούς, για εθνικούς λόγους το χρονοδιάγραμμα απόσυρσης των λιγνιτικών μονάδων.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κουκουλόπουλο.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, όπως σας είπα και στην πρωτολογία μου, αυτό που συμβαίνει στην Ελλάδα συμβαίνει στις περισσότερες ευρωπαϊκές χώρες. Συμβαίνει, μάλιστα, και σε χώρες οι οποίες δεν έχουν καν επιβάρυνση για το κόστος του διοξειδίου του άνθρακα. Ακόμα και στην Αμερική, αν δείτε, η παραγωγή από τον άνθρακα έχει μειωθεί σημαντικά τα τελευταία είκοσι χρόνια.

Αυτό είναι μια οικονομική πραγματικότητα. Μπορεί να μην την αποδέχεστε. Το καταλαβαίνω. Όμως, είναι μια οικονομική πραγματικότητα. Αυτή τη στιγμή ο λιγνίτης είναι πιο ακριβός. Οπότε αυτό που λέτε είναι να αυξήσουμε το κόστος παραγωγής της ηλεκτρικής ενέργειας στους Έλληνες. Αυτό μου ζητάτε όταν λέτε να παρατείνουμε τον λιγνίτη.

**ΠΑΡΙΣ ΚΟΥΚΟΥΛΟΠΟΥΛΟΣ:** Ναι, σε χονδρική τιμή, λιγότερη από αυτή που βγαίνει από τις λιγνιτικές μονάδες.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Άρα, αυτό που λέμε είναι ξεκάθαρο ότι, όπως λέμε και στις υπόλοιπες ευρωπαϊκές χώρες, ο λιγνίτης δυσκολεύεται να ανταγωνιστεί τις εναλλακτικές πηγές είτε αυτό είναι φυσικό αέριο είτε αυτό είναι ΑΠΕ είτε αυτό είναι άλλες τεχνολογίες και έτσι, όπως και στις υπόλοιπες χώρες, βλέπουμε μια πτώση του λιγνίτη.

Να κάνω δύο σχόλια για το μέλλον της περιοχής, γιατί αυτό νομίζω είναι το πιο σημαντικό.

Προφανώς όταν υπάρχει μια μείωση της δραστηριότητας που σχετίζεται με τον λιγνίτη, αυτό δημιουργεί ένα κενό οικονομικό και έχουμε δει τη ΔΕΗ σε όλες τις προηγούμενες μονάδες που έχουν κλείσει να κάνει προγράμματα επανεκπαίδευσης, επανακατάρτισης. Υπάρχουν κάποια προγράμματα για εθελούσια αποχώρηση, υπάρχουν καινούργιες θέσεις οι οποίες προκηρύσσονται στην περιοχή, έτσι ώστε οι εργαζόμενοι να μπορούν να συνεχίσουν να εργάζονται για τον ευρύτερο όμιλο.

Υπάρχει, επίσης, κάτι πολύ σημαντικό, ένα πολύ φιλόδοξο επενδυτικό πρόγραμμα, το οποίο έχει βάλει η ΔΕΗ στο τραπέζι για την περιοχή, που είναι εν μέρει η μετατροπή της Πτολεμαΐδας V, διότι είναι μη οικονομική ως μονάδα λιγνίτη και έχει μετατραπεί σε φυσικό αέριο. Μιλάει για έργα αντλησιοταμιεύσης, έργα ΑΠΕ, έργα αποθήκευσης, ένα data center. Είναι ένα συνεκτικό πλάνο για την περιοχή, που αξιοποιεί τα συγκριτικά πλεονεκτήματα της περιοχής.

Και όχι μόνο αυτό. Αυτό που είναι ακόμα πιο σημαντικό είναι ειδικά η σύνδεση της ενέργειας με τα data centers. Δίνει και την ελπίδα ότι θα υπάρχει ένας πολλαπλασιαστής, διότι στο παρελθόν η ενέργεια δυστυχώς δεν γέννησε κάτι διαφορετικό από πάνω, ενώ η πληροφορία μπορεί να γεννήσει και να δώσει ώθηση σε νέες επιχειρήσεις στην περιοχή και, άρα, εμείς θεωρούμε ότι είναι μια πάρα πολύ σημαντική εξέλιξη για την περιοχή, την οποία θα συνεχίσουμε να στηρίζουμε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές και τέσσερις συνοδοί εκπαιδευτικοί από το 2ο Δημοτικό Σχολείο Φερών Βελεστίνου Μαγνησίας. Η Βουλή σάς καλωσορίζει και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Θα συνεχίσουμε με την πρώτη με αριθμό 34/10-10-2025 επίκαιρη ερώτηση πρώτου κύκλου του Βουλευτή Ιωαννίνων της Κ.Ο. ΝΕΑ ΔΗΜΟΚΡΑΤΙΑ κ. Γεώργιου Αμυρά προς τον Υπουργό Περιβάλλοντος και Ενέργειας με θέμα: «Μέτρα αντιμετώπισης του φαινομένου της αιθαλομίχλης στο λεκανοπέδιο Ιωαννίνων».

Έχετε τον λόγο, κύριε συνάδελφε.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόεδρε.

Αγαπητέ Υπουργέ, χαίρομαι πολύ που σήμερα έχουμε αυτή την επίκαιρη ερώτηση να συζητήσουμε για ένα θέμα που μας απασχολεί πάρα πολύ εμάς στα Γιάννενα, τους Γιαννιώτες, και είναι το ζήτημα της αιθαλομίχλης.

Αγαπητέ Πρόεδρε, εμείς οι Γιαννιώτες ζούμε ένα παράδοξο: Ενώ κατατασσόμεθα, σύμφωνα με το Happy City Index, έναν παγκόσμιο δείκτη ευτυχίας των πόλεων, ως οι ευτυχέστεροι πολίτες της Ελλάδας -βεβαίως, κύριε Πρόεδρε-, την ίδια στιγμή εισπνέουμε τον πιο ρυπασμένο, τον πιο βρώμικο αέρα από περίπου επτακόσιες πενήντα ευρωπαϊκές πόλεις. Είμαστε, δηλαδή, οι τελευταίοι στην καθαρότητα του αέρα που εισπνέουμε όταν υπάρχει η εμφάνιση αιθαλομίχλης, η οποία εμφανίζεται όταν έχουμε τη θερμοκρασιακή αναστροφή.

Ξέρετε, κύριε Πρόεδρε και αγαπητέ Υπουργέ -το ξέρετε και εσείς-, ότι τα Γιάννενα, η πόλη, είναι χτισμένη στη λεκάνη της Παμβώτιδας. Μοιάζει με το λεκανοπέδιο της Αττικής, μόνο που εμείς έχουμε τη λίμνη και άρα υπάρχει υγρασία και έτσι όλα τα μικροσωματίδια του καπνού εγκλωβίζονται στα κατώτερα σημεία της ατμόσφαιρας και αυτό έχει τρομερά επιβλαβείς συνέπειες για την υγεία μας.

Θα δώσω μόνο δύο στοιχεία ενδεικτικά για τα λεγόμενα μικροσωματίδια ή νανοσωματίδια, δηλαδή σωματίδια καπνού να το πω έτσι απλά, που έχουν διάμετρο ίση ή μικρότερη των δυόμισι μικρομέτρων.

Προσέξτε, λοιπόν, τι λέει ο Παγκόσμιος Οργανισμός Υγείας, ότι το όριο ασφαλείας, το ανώτατο επιτρεπτό όριο είναι τα 5 μικρογραμμάρια ανά κυβικό μέτρο συγκέντρωσης. Στα Γιάννενα οι περισσότερες μετρήσεις μας δείχνουν ότι είμαστε τέσσερις και πέντε φορές παραπάνω, στα 23,5 και 25 μικρογραμμάρια ανά κυβικό μέτρο.

Στα άλλα μικροσωματίδια, τα λεγόμενα PM10, δηλαδή αυτά που έχουν διάμετρο ίση με 10 μικρόμετρα, εκεί επίσης ξεπερνάμε κατά τρεις και τέσσερις φορές το όριο ασφαλείας που έχει θέσει ο Παγκόσμιος Οργανισμός Υγείας.

Δεν θέλω να μακρηγορήσω, μόνο να σας πω ότι μόνο για το 2024, πέρσι, είχαμε πενήντα οχτώ μέρες με συγκεντρώσεις άνω των επιτρεπτών όριων τέτοιων μικροσωματιδίων όταν το όριο που έχει θέσει η ευρωπαϊκή νομοθεσία είναι τριάντα πέντε ημέρες και αυτή τη στιγμή που μιλάμε το συζητάνε να το φτάσουν στις δεκαοχτώ ημέρες.

Για αρχή, κύριε Υπουργέ, σας ερωτώ εάν σκέφτεται το Υπουργείο Περιβάλλοντος να λάβει κάποια ειδικά μέτρα, έτσι ώστε να αντιμετωπιστεί η ενεργειακή φτώχεια, δεδομένου ότι η αιτία είναι ότι οι άνθρωποι, οι κάτοικοι καίνε στις σόμπες, στις ξυλόσομπες και στα τζάκια τους βιομάζα χαμηλής αξίας και θερμικής, αλλά και εξαιρετικά επιβαρυντικής για το περιβάλλον. Οι άνθρωποι δεν έχουν τα χρήματα για να κάψουν ηλεκτρισμό ή για να πάρουν ποιότητας ξύλα, ώστε να μην έχουμε το νέφος στα Γιάννενα.

Σκέφτεται το Υπουργείο να λάβει κάποια μέτρα ειδικά για στήριξη ευάλωτων νοικοκυριών ή κάποια ειδικότερα μέτρα, ώστε να αντιμετωπιστεί αυτό το μεγάλο πρόβλημα της αιθαλομίχλης;

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αμυρά.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ πολύ, κύριε Πρόεδρε.

Κύριε Βουλευτά, σας ευχαριστώ για την ερώτηση, γιατί νομίζω ότι αναδεικνύει ένα θέμα όπου τέμνεται η ενέργεια και η δημόσια υγεία και η ένδεια. Άρα, είναι ένα πάρα πολύ σημαντικό θέμα.

Όπως είπατε και εσείς, και εμάς τα στοιχεία αυτό δείχνουν, ότι ο μέσος όρος του χρόνου μπορεί να μη είναι πάρα πολύ υψηλός, αλλά υπάρχουν πάρα πολλές μέρες που ξεπερνάμε αυτό το όριο και, άρα, αυτό είναι άκρως ανησυχητικό και φαίνεται ότι σε ένα μεγάλο βαθμό αυτό σχετίζεται με τις περιόδους που υπάρχει η καύση της βιομάζας, που είναι κάτι που είδαμε να αυξάνεται στα χρόνια της οικονομικής κρίσης και είναι επίσης κάτι που τα στοιχεία της Ελληνικής Στατιστικής Αρχής δείχνουν ότι υπάρχει μεγαλύτερη χρήση στα νοικοκυριά στα χαμηλότερα εισοδήματα.

Αυτή η Κυβέρνηση, όπως γνωρίζετε και εσείς, έχει προσπαθήσει να στηρίξει τους πολίτες με διάφορους τρόπους. Έχουμε προφανώς το κοινωνικό οικιακό τιμολόγιο, το οποίο στηρίζει τον κόσμο για να μπορέσει να πληρώσει το ρεύμα. Έχουμε ένα επίδομα θέρμανσης και μιας και ξεκινάει και η θερμαντική περίοδος, να πω ότι είμαστε πολύ χαρούμενοι που βλέπουμε ότι το πετρέλαιο θέρμανσης ξεκινάει σε μια πολύ ικανοποιητική τιμή σε σχέση με τα προηγούμενα χρόνια. Και αυτή η Κυβέρνηση επέκτεινε το επίδομα θέρμανσης, ώστε να καλύπτει και το ρεύμα.

Έχουμε κάνει τα τελευταία χρόνια τη μεγαλύτερη επένδυση στην ιστορία της χώρας στα προγράμματα «Εξοικονομώ», τα οποία έχουν χρηματοδοτηθεί σε έναν μεγάλο βαθμό από το Ταμείο Ανάκαμψης με συγκεκριμένα προγράμματα για την αλλαγή των συστημάτων θέρμανσης και ειδικά με την ικανότητα να βάλουν τα νοικοκυριά αντλίες θερμότητας.

Και στο μέλλον έρχεται το Κοινωνικό Κλιματικό Ταμείο, το οποίο όπως ξέρετε είναι μια ευρωπαϊκή πρωτοβουλία, έτσι ώστε να μπορέσουμε να στηρίξουμε ακόμα περισσότερο τους συνανθρώπους μας που είναι πιο ευάλωτοι στο κόστος της ενέργειας.

Άρα, θεωρούμε ότι μέσα σε αυτό το πλαίσιο αυτό που θέλουμε να κάνουμε είναι κατ’ αρχήν να ολοκληρώσουμε τα προγράμματα «Εξοικονομώ», τα οποία τρέχουν ακόμα και τα οποία πρέπει να τα τρέξουμε ακόμα πιο γρήγορα, ειδικά στο πλαίσιο του Ταμείου Ανάκαμψης.

Σχεδιάζουμε στο Κοινωνικό Κλιματικό Ταμείο ένα νέο πλαίσιο για την εξοικονόμηση στη χώρα και κυρίως προσπαθούμε να βρούμε νέους και καλύτερους τρόπους, έτσι ώστε να βοηθήσουμε αυτούς τους συμπολίτες μας οι οποίοι δυσκολεύονται να καλύψουν τις δικές τους ανάγκες και να τους δώσουμε, όπως είπατε και εσείς, την ικανότητα να μπορέσουν να γυρίσουν τον τρόπο με τον οποίο ζεσταίνονται από τη βιομάζα, που έχει τις συνέπειες τις οποίες συζητάμε, σε κάτι πιο καθαρό.

Είναι μία συνεχόμενη προσπάθεια, όπως ξέρετε, η οποία αφορά και την περιοχή για την οποία συζητάμε, αλλά και γενικότερα τη χώρα και είναι κάτι στο οποίο νομίζω ότι όλοι μας πρέπει να βρούμε και νέους τρόπους, έτσι ώστε να μπορέσουμε να κάνουμε ακόμα περισσότερα σε αυτόν τον χώρο.

Σας ευχαριστώ πολύ για την ερώτηση που κάνατε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ορίστε, έχετε τον λόγο, κύριε συνάδελφε, για τη δευτερολογία σας.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Αγαπητέ Υπουργέ, τα ακούω όλα αυτά που λέτε και είναι σημαντικά. Είπατε για το Κοινωνικό Ταμείο για το Κλίμα, που είναι ένα Ταμείο που θα είναι προικισμένο περίπου με 62 δισεκατομμύρια ευρώ. Ξεκινάει από 1-1-2026 και θα κρατήσει έξι χρόνια.

Αυτό, όμως, το Ευρωπαϊκό Ταμείο είναι προσανατολισμένο περισσότερο στις μεταφορές και στα κτίρια. Εδώ πρέπει να θέσουμε και εμείς το ζήτημα της στήριξης με διάφορους τρόπους επιδότησης των ευάλωτων νοικοκυριών, για να καίνε καθαρό καύσιμο και όχι βρώμικο. Αυτό είναι το πρώτο που ήθελα να σας πω.

Το δεύτερο είναι το εξής: Εγώ έχω να σας προτείνω μερικά σχέδια και μερικές τεκμηριωμένες προτάσεις, δεδομένου ότι χάσαμε το πρόγραμμα «Απόλλων» που απεντάχθηκε από το Ταμείο Ανάκαμψης και υπήρχαν εκεί δυνατότητες για να στηρίξουμε τα ευάλωτα νοικοκυριά. Θα μπορούσαμε, ωστόσο, να μετατρέψουμε το «Εξοικονομώ κατ’ Οίκον», αλλάζοντας κάπως κάποιες προδιαγραφές, ώστε οι κάτοικοι να μετατρέψουν τα τζάκια τους σε ενεργειακά, σε θερμικά. Αυτό είναι κάτι πάρα πολύ σημαντικό και το κόστος αυτής της μετατροπής δεν είναι μεγάλο.

Για ένα απλό τζάκι, αγαπητέ κύριε Πρόεδρε, αυτά τα συνηθισμένα της οικογένειας, θα είναι 1.000 με 1.500 ευρώ. Θέλω να πω, λοιπόν, ότι το κόστος είναι μικρό, η αξία, όμως, είναι πολύ μεγάλη.

Επίσης, θα μπορούσαμε να εγκαταστήσουμε -αυτό θα ήθελα να σας το προτείνω- περισσότερους σταθμούς μέτρησης της ατμόσφαιρας στο Λεκανοπέδιο της Παμβώτιδας -και θα το συζητήσουμε και αργότερα- δεδομένου ότι ετοιμάζουμε και το Προεδρικό Διάταγμα για τις περιοχές «Natura». Πρέπει να ξέρουμε ότι έχουμε καθαρό περιβάλλον. Χρειαζόμαστε τις μετρήσεις, όπως επίσης και ειδικούς αισθητήρες μέσα στα σχολεία, ώστε να μετρούν αυτά τα νανοσωματίδια και να έχουμε ακριβή εικόνα της ποιότητας του αέρα που αναπνέουν τα παιδιά. Και αυτό είναι πολύ σημαντικό, κατά την άποψή μου.

Επίσης, χρειαζόμαστε ειδικά προγράμματα ενίσχυσης για να μπουν αντλίες θερμότητας και κάτι πολύ σημαντικό που το θέλει όλη η πόλη είναι να ενισχύσουμε μερικές εμβληματικές περιοχές των Ιωαννίνων, όπως είναι το Νησάκι των Ιωαννίνων -το νησάκι μας μέσα στη λίμνη- ή το κάστρο για ενεργειακή ανεξαρτησία, να το πω έτσι. Χρειαζόμαστε δηλαδή νησίδες καθαρότητας, ενεργειακής καθαρότητας, μέσα στην πόλη και από εκεί και πέρα υπάρχει αλυσίδα και το ένα θα φέρει το άλλο.

Γνωρίζω ότι το Υπουργείο Περιβάλλοντος, βεβαίως και ασχολείται και ενδιαφέρεται πάρα πολύ για αυτά τα θέματα, διότι δεν είναι μόνο Υπουργείο για την ενέργεια, είναι Υπουργείο για το περιβάλλον και πόσω μάλλον όταν αυτό συνδέεται με τη δημόσια υγεία.

Αγαπητέ Υπουργέ, εγώ θέλω να σας καλέσω -και εσάς, κύριε Πρόεδρε- στα Γιάννενα να έρθετε, να συζητήσουμε στο σημείο και με τους παραγωγικούς φορείς και με τις κοινωνικές ομάδες για επεξεργασμένες λύσεις, δεδομένου ότι αν θα έρθετε ειδικά τώρα τον χειμώνα, το βράδυ αρχίζει να μυρίζει η ατμόσφαιρα αυτό που λες «α, τι ωραία, μυρίζει τζακίλα», αλλά δεν είναι ότι «ωραία , μυρίζει τζακίλα», δεν είσαι στο Μέτσοβο πάνω που έχει τον καθαρό αέρα, έχεις την εγκλωβισμένη αυτή ατμόσφαιρα η οποία σε πνίγει. Και το ίδιο συμβαίνει και το πρωί. Εμένα το σπίτι μου είναι στο κέντρο και τα βράδια κλείνουμε την πόρτα και το πρωί επίσης δεν αφήνουμε ρούχα έξω γιατί μυρίζουν όλα μετά. Αυτό είναι το λιγότερο που μπορεί να σου συμβεί, το σημαντικότερο και το πιο σοβαρό -θα έλεγα- θέμα που πρέπει να μας ανησυχήσει είναι η δημόσια υγεία.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αμυρά.

Ενδιαφέρουσες προτάσεις.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε Βουλευτά, με μεγάλη χαρά να έρθω στα Ιωάννινα να τα συζητήσουμε αυτά τα θέματα και σας ευχαριστώ πάρα πολύ γιατί δεν έχω πολύ μακρά παρουσία σε αυτόν τον χώρο, αλλά σπάνια παίρνω τόσες πολλές καλές ιδέες σε μια συνομιλία σε επίκαιρη ερώτηση, οπότε σας ευχαριστώ για αυτό.

Να κάνω δυο, τρία σχόλια σε αυτά που είπατε.

Πρώτον, για τον νέο σταθμό η πληροφορία που έχω είναι ότι προστίθεται ένας σταθμός χρηματοδοτούμενος από το Ταμείο Ανάκαμψης. Ίσως αυτό να μας βοηθήσει, ίσως να έχουμε κάποια επιπλέον στοιχεία.

Για το Κοινωνικό Κλιματικό Ταμείο, είναι κτίρια και μεταφορές, αλλά στα κτίρια είναι κυρίως στοχευμένο σε νοικοκυριά τα οποία είναι ευάλωτα. Είναι κυρίως για την απεξάρτηση από τα ορυκτά καύσιμα, αλλά η πραγματικότητα είναι ότι τα περισσότερα νοικοκυριά έχουν και κάποια μέθοδο ορυκτών καυσίμων, απλά χρησιμοποιούν πιο πολύ το τζάκι για οικονομικούς λόγους. Άρα, θεωρώ ότι θα μας δώσει κάποια εργαλεία το Κοινωνικό Κλιματικό Ταμείο για να στοχεύσουμε και σε αυτά τα νοικοκυριά.

Για τα ενεργειακά τζάκια, είναι κάτι που το σκεφτόμαστε στο Υπουργείο και έχω κάνει και εγώ κάποιες συζητήσεις. Θα χαρώ πολύ να συζητήσω μαζί σας περισσότερο για να δούμε αν υπάρχει κάποιο πλαίσιο που μπορούμε να έχουμε για να στηρίξουμε αυτήν τη μετατροπή, έστω και μέσα στο πλαίσιο της βιομάζας να έχουμε κάτι πιο αποδοτικό.

Μιλήσατε για το πρόγραμμα «Απόλλων». Είναι μια μεγαλύτερη συζήτηση που μπορούμε να κάνουμε. Η αλήθεια είναι ότι στο πλαίσιο του Ταμείου Ανάκαμψης και των αυστηρών χρονοδιαγραμμάτων θεωρήσαμε ότι είναι καλύτερο να πάμε με πιο ασφαλή πράγματα στο Ταμείο Ανάκαμψης, αλλά η πρόθεσή μας είναι να συνεχίσουμε να στηρίζουμε τους ευάλωτους με ένα πρόγραμμα που είναι δομημένο, όπως το «Απόλλων», οπότε αυτό δεν έχει πάει κάπου, απλά υπάρχει μια επαναπροτεραιοποίηση στο πλαίσιο του Ταμείου Ανάκαμψης.

Οπότε θέλω να σας ευχαριστήσω για την ερώτηση. Νομίζω ότι μας έχετε δώσει πολύ καλές ιδέες εδώ πέρα και με χαρά θέλω να συνεχίσω τον διάλογο είτε εδώ είτε στα Ιωάννινα.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κύριο Υπουργό.

Ελπίζω να γίνατε πιο ευτυχής!

Θα συνεχίσουμε με την τρίτη με αριθμό 36/10-10-2025 επίκαιρη ερώτηση πρώτου κύκλου του Βουλευτή Αιτωλοακαρνανίας της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Μιλτιάδη Ζαμπάρα προς τον Υπουργό Περιβάλλοντος και Ενέργειας με θέμα: «Υποθήκευση της διαχείρισης αποβλήτων σε μονάδες καύσης με εκρηκτικό κόστος για πολίτες και ΟΤΑ».

Ορίστε, κύριε συνάδελφε, έχετε τον λόγο για την πρωτολογία σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υπουργέ, η υπό διαβούλευση στρατηγική μελέτη περιβαλλοντικών επιπτώσεων για την ενεργειακή αξιοποίηση των αστικών αποβλήτων δεν αφήνει πλέον καμία αμφιβολία. Η Κυβέρνηση προωθεί ξεκάθαρα έναν σχεδιασμό που υποβαθμίζει συστηματικά την ανακύκλωση και τη διαλογή στην πηγή, μετατρέπει τις Μονάδες Επεξεργασίας Αποβλήτων και τις Μονάδες Ανάκτησης Ανακύκλωσης σε εργοστάσια παραγωγής απορριμματογενών καυσίμων, δημιουργεί μόνιμη τροφοδοσία των μονάδων καύσης ως το 2050, υπονομεύοντας ευθέως τις αρχές της κυκλικής οικονομίας.

Και επιτρέψτε μου να σταθώ σε ορισμένα σημεία.

Η μελέτη παρουσιάζει ως δήθεν ευρωπαϊκή απαίτηση τη μείωση της ταφής στο 10% έως το 2030. Η αλήθεια είναι ότι η Ελλάδα έχει περιθώριο συμμόρφωσης έως το 2040. Όμως, η Κυβέρνησή σας διά του κ. Χατζηδάκη δέσμευσε αδικαιολόγητα τη χώρα δέκα χρόνια νωρίτερα, επιβαρύνοντας τους πολίτες και τους δήμους, τους Οργανισμούς Τοπικής Αυτοδιοίκησης.

Η μελέτη, επίσης, επικαλείται κατευθυντήριες οδηγίες διεθνών οργανισμών, αποσιωπώντας, όμως, τις αυστηρές προϋποθέσεις που θέτουν, τη διαφάνεια και τη δημοκρατική συμμετοχή και το γεγονός ότι η καύση νοείται μόνο εφόσον έχουν εξαντληθεί όλες οι άλλες μέθοδοι ανώτερης προτεραιότητας στη διαχείριση των αποβλήτων.

Στο οικονομικό σκέλος δε η μελέτη θεμελιώνει ένα μοντέλο ΣΔΙΤ με gate fees που εκτιμώνται ήδη σε 189 μέχρι 308 ευρώ τον τόνο. Αυτό μεταφράζεται πρακτικά σε 200 με 300 εκατομμύρια ευρώ ετησίως βάρος για τους δήμους και τους δημότες μέσω των δημοτικών τελών.

Δημιουργεί, μάλιστα, στρεβλά κίνητρα, που όσο περισσότερα απορρίμματα καίγονται, τόσο χαμηλότερο είναι το κόστος για τους δήμους. Άρα, η ανακύκλωση υπονομεύεται, κύριε Υπουργέ, συστηματικά.

Θέτω, λοιπόν, ευθέως τα ερωτήματα προς τον κύριο Υπουργό. Πρώτον, οι μονάδες καύσης που σχεδιάζετε, θα λειτουργήσουν σε βάρος ενός ολοκληρωμένου συστήματος ανακύκλωσης; Πώς συνάδει αυτή η επιλογή με τις αρχές της κυκλικής οικονομίας, που είναι μια πολύ βασική αρχή και της χώρας μας, αλλά και της Ευρωπαϊκής Ένωσης; Πώς συμβιβάζεται με την προστασία του περιβάλλοντος της δημόσιας υγείας, τη στιγμή που η Ευρώπη απομακρύνεται από την καύση και το θεωρεί παρελθόν; Και τέλος, ποιο είναι το τελικό κόστος για τους πολίτες και πόσο εκτιμάται, ότι μέσω αυτής της διαδικασίας θα αυξηθούν τα δημοτικά τέλη εξαιτίας αυτών των επιλογών;

Ευχαριστώ και θα επανέλθω και στη δευτερολογία μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Ο κύριος Υπουργός έχει τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, σας ευχαριστώ για την ερώτηση. Είναι, νομίζω, η πέμπτη ή η έκτη φορά που έρχομαι να μιλήσω για την καύση των απορριμμάτων, οπότε σιγά-σιγά κάνω κι εγώ λίγο και την επιπλέον έρευνα στο θέμα. Και το λέω αυτό, διότι σε όλες τις ερωτήσεις που μου έχουν γίνει, υπάρχει αυτή η υπόθεση, ότι η ενεργειακή αξιοποίηση είναι κάτι περίεργο, που εμείς το βρήκαμε από το πουθενά και όλος ο κόσμος έχει ξεφύγει απ’ αυτό και εμείς πάμε στην ενεργειακή αξιοποίηση και γιατί δεν κάνουμε ανακύκλωση. Κοίταζα λίγο τα στοιχεία της Eurostat και έκανα έναν απλό υπολογισμό και λέω μέχρι πού πάει η ανακύκλωση στις χώρες που έχουν υψηλά ποσοστά;

Βλέπω εδώ μια χώρα 77%, -υπάρχει ένας αστερίσκος εκεί, δεν πειράζει- 69%, 62%, 58%, 57% -τα ποσοστά ανακύκλωσης για τις μεγάλες δυτικές χώρες Γερμανία, Αυστρία, Ολλανδία, Δανία κλπ.- και λες εντάξει, τα υπόλοιπα τι είναι; Ενεργειακή αξιοποίηση είναι, 28%, 35%, 40%, 41%, 20%, 44%. Αυτό είναι το μείγμα που έχει η Ευρώπη σήμερα. Το μείγμα είναι: Ανακυκλώνω, επαναχρησιμοποιώ ό,τι μπορώ, κάνω προφανώς πρόληψη για να μειώσω τον όγκο, κάνω επαναχρησιμοποίηση σε ό,τι μπορώ να επαναχρησιμοποιήσω, κάνω ανακύκλωση σε ό,τι μπορώ να ανακυκλώσω και μετά μου μένει κάτι. Αυτό το κάτι, οποιαδήποτε χώρα να δείτε που έχει αναπτυγμένα συστήματα ανακύκλωσης, σε ένα μεγάλο βαθμό, αυτό πάει είτε σε ενεργειακή αξιοποίηση είτε σε υγειονομική ταφή. Και άρα, εμείς τι λέμε; Ναι, θα κάνουμε πρόληψη. Ναι, θα κάνουμε επαναχρησιμοποίηση. Ναι, θα κάνουμε ανακύκλωση. Ναι, θα βελτιώσουμε με την διαφορετική διαλογή, έτσι ώστε αυτά τα ποσοστά να ανέβουν, αλλά στο τέλος κάτι μένει και αυτό που μένει, η επιλογή μας είναι να προσπαθήσουμε να το αξιοποιήσουμε, έτσι ώστε να μειώσουμε αυτό που πάει για υγειονομική ταφή.

Αυτή είναι η πρακτική που βλέπουμε σε όλες τις χώρες. Αυτό κάνουμε και εμείς. Δεν είναι το ένα ή το άλλο, Είναι ότι το ένα φτάνει μέχρι ένα ποσοστό, φτάνει μέχρι ένα σημείο και σε όλες τις υπόλοιπες χώρες που βλέπουμε, πέρα από αυτό το σημείο γίνεται ενεργειακή αξιοποίηση. Γι’ αυτό το λόγο και εμείς έχουμε κινηθεί σε αυτή τη λογική.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Ο κ. Ζαμπάρας έχει τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κύριε Υπουργέ, πολύ ωραία τα είπατε. Κάνετε, όμως, κατά την άποψή μου, μία λαθροχειρία και ποια είναι αυτή; Προφανώς, όταν το ποσοστό της ανακύκλωσης σε μια δυτική χώρα είναι πολύ υψηλό -πολύ υψηλό, 70%, 80%- η ενεργειακή αξιοποίηση είναι ένα τελευταίο στάδιο, που η χώρα προβλέπει και προχωρά σε αυτό, γιατί έχει μείνει ένα υπόλειμμα αποβλήτων που δεν μπορεί ούτε να ανακυκλωθεί ούτε να ανακτηθεί. Εσείς, όμως, δεν λέτε στην τοποθέτησή σας ότι το ποσοστό ανακύκλωσης στη χώρα μας είναι κάτω από 20% και προτείνετε την καύση. Εκεί είναι η διαφορά μας, η αντίθεσή μας. Και νομίζω ότι αυτό είναι αντιληπτό και από τα κόμματα και από τους πολίτες που μας παρακολουθούν και από τους ΟΤΑ και από όλη την κοινωνία, που εμπλέκεται με άμεσο ή έμμεσο τρόπο -με άμεσο, θα έλεγα εγώ- στο ζήτημα της ανακύκλωσης.

Άρα, λοιπόν, αντί να λέτε θεωρητικά μέσα στην Αίθουσα ότι η ενεργειακή αξιοποίηση είναι μια μέθοδος, σε ένα μείγμα που δεν μπορούμε να αποφύγουμε, να λέτε όλη την αλήθεια -γιατί η μισή αλήθεια είναι ένα μεγάλο ψέμα και πολλές φορές πολύ μεγάλο ψέμα- ότι είμαστε πολύ χαμηλά στην ανακύκλωση, ότι δεν έχετε κάνει κάτι τα τελευταία χρόνια να αυξηθούν τα ποσοστά ανακύκλωσης, ανάκτησης πόρων, επαναχρησιμοποίησης κυκλικής οικονομίας, στη χώρα μας. Άρα, νομίζω ότι αυτός είναι ο ελέφαντας στο δωμάτιο.

Προφανώς, εγώ έρχομαι εδώ σε μια επίκαιρη ερώτηση -ας έχουν προηγηθεί ερωτήσεις συναδέλφων μου αντίστοιχες για το ίδιο ζήτημα- γιατί δεν λάβαμε από εσάς μια απάντηση που να μας ικανοποιεί, που να τεκμηριώνεται η απάντηση από τα στοιχεία, έτσι ώστε να μην ερχόμαστε ξανά και ξανά, εκ νέου, να βάζουμε το ίδιο ζήτημα. Άρα, θέλουμε μια απάντηση.

Πραγματικά, κύριε Υπουργέ, δεν θέλω να μπούμε σε αντιπαράθεση. Θέλω να κάνουμε μία κουβέντα, που να καταλήγει και κάπου κάποια στιγμή. Ούτε παράλληλους μονολόγους. Η ανακύκλωση, για εμάς, είναι βασικός πυλώνας μιας σύγχρονης περιβαλλοντικής πολιτικής, ενώ για εσάς δεν είναι. Και μετατρέπεται σήμερα, δυστυχώς, με τις επιλογές σας σε μια παράπλευρη απώλεια, προκειμένου να παραχθούν περισσότερες ποσότητες καυσίμου. Αυτή είναι η στοχοθεσία σας. Μην το κρύβετε. Αυτή είναι η στόχευσή σας. Αυτό είναι ένα αποτέλεσμα, που δεν αποτελεί καμία διεθνή επιταγή και καμία ευρωπαϊκή επιταγή. Είναι μια καθαρά πολιτική επιλογή της Κυβέρνησής σας.

Υπάρχουν πολλά επιμέρους πράγματα, που θέλω να ρωτήσω και θα επανέλθω και με άλλες ερωτήσεις, σε σχέση με τη μελέτη που δεν αποτελεί ένα εργαλείο περιβαλλοντικής πολιτικής, που δεσμεύει τη χώρα μας σε πανάκριβες ιδιωτικές μονάδες καύσης, που υπονομεύει την ανακύκλωση, τις καθαρές τεχνολογίες και την κυκλική οικονομία, που μεταφέρει δυσβάσταχτα βάρη στους πολίτες, γιατί δεν είναι μια ισότιμη μέθοδος.

Το μεγάλο ερώτημα παραμένει: Γιατί η Κυβέρνησή σας σχεδιάζει εν κρυπτώ -εν κρυπτώ, κύριε Υπουργέ- μεθόδους που δεν συνάδουν με την προστασία της υγείας των πολιτών και του περιβάλλοντος; Μας διαβάσετε κάποια στοιχεία, αλλά αυτά τα στοιχεία θα πρέπει να τα δείτε και σε σχέση με τη χώρα μας. Ποιο είναι το ποσοστό της ανακύκλωσης στη χώρα μας; Αυτό θα πρέπει να μου πείτε και τι ποσοστό ενεργειακής αξιοποίησης προσπαθείτε να δημιουργήσετε έναντι της ανακύκλωσης; Εκεί θα πρέπει να πάει η κουβέντα. Άρα, μήπως ο πραγματικός στόχος είναι να πλουτίσουν συγκεκριμένα κατασκευαστικά συμφέροντα και ολιγοπώλια, αδιαφορώντας πλήρως, κύριε Υπουργέ, για τις κοινωνικές και περιβαλλοντικές επιπτώσεις; Σας ρωτώ ευθέως.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ζαμπάρα.

Ο κύριος Υπουργός έχει τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, σας ευχαριστώ, γιατί κατ’ αρχήν, νομίζω ότι για πρώτη φορά από τις πολλές ερωτήσεις που έχουμε κάνει σε αυτήν την Αίθουσα, υπήρχε μια αναγνώριση ότι η ενεργειακή αξιοποίηση έχει τον ρόλο της -αυτό δεν έχει γίνει σε όλες τις προηγούμενες ερωτήσεις- και ότι ουσιαστικά η διαφωνία μας είναι το ποσοστό. Διότι εσείς λέτε -κι εμείς λέμε, αυτό λέμε- ότι η ενεργειακή αξιοποίηση έχει τον ρόλο της, αφού εξαντλήσεις τα περιθώρια της ανακύκλωσης και της επαναχρησιμοποίησης.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Το κάνετε, όμως;

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Ναι, αλλά -με συγχωρείτε- η κριτική σας ποια είναι; Ότι έχουμε σήμερα χαμηλά ποσοστά ανακύκλωσης. Έχουμε σημαντικά χαμηλά ποσοστά ανακύκλωσης, χτίζουμε αρκετές μονάδες, για να ανεβάσουμε αυτά τα ποσοστά, αλλά το ερώτημα δεν είναι αν σήμερα έχουμε χαμηλά ποσοστά ανακύκλωσης, αλλά ποιος είναι ο στρατηγικός σχεδιασμός για το πού θέλουμε να πάμε; Κι εμείς αυτό που λέμε είναι, ότι πρώτον, θέλουμε να αυξήσουμε τα ποσοστά ανακύκλωσης, αλλά παράλληλα αναγνωρίζουμε ότι ακόμα και να πετύχουμε τους στόχους που έχουμε για την ανακύκλωση, κάτι θα μείνει.

Αυτό που λέτε, πρακτικά, είναι «ας πετύχουμε πρώτα τους στόχους ανακύκλωσης και μετά, αφού φτάσουμε εκείνη τη χρονιά, να αρχίσουμε να σκεφτόμαστε τι θα κάνουμε για το υπόλοιπο». Εμείς λέμε να το κάνουμε από την αρχή αυτό. Να το κάνουμε από σήμερα αυτό. Και η διαστασιολόγηση των μονάδων που έχουμε κάνει, είναι για να αξιοποιήσουνε αυτό το υπόλειμμα. Δεν έχουμε διαστασιολογήσει τις μονάδες της ενεργειακής αξιοποίησης, για το σύνολο των απορριμμάτων. Τις έχουμε διαστασιολογήσει γι’ αυτό που μένει, αφού πετύχουμε τους στόχους της ανακύκλωσης και της επαναχρησιμοποίησης.

Άρα νομίζω ότι όταν κάποιος δει με λεπτομέρεια τι προτείνουμε αντιλαμβάνεται ότι δεν είναι είτε το ένα είτε το άλλο. Είναι ότι ξεκινάμε από μια χαμηλή βάση διαχρονικά στη χώρα μας, θέλουμε να πάμε στην ανακύκλωση, αλλά αντί να περιμένουμε να φτάσουμε στα ποσοστά ανακύκλωσης και μετά να πούμε «α, μας μένει η υγειονομική ταφή 20%, 30%, 40%» και τότε να πούμε τι θα κάνουμε γι’ αυτό, σχεδιάζουμε από σήμερα και για την ανακύκλωση, αλλά και γι’ αυτό που θα μείνει που δεν ανακυκλώνεται και αυτό είναι η ενεργειακή αξιοποίηση.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Πριν συνεχίσουμε μία ανακοίνωση στο Σώμα:

Δεν θα συζητηθεί λόγω κωλύματος της Βουλευτού η τέταρτη με αριθμό 67/13-10-2025 επίκαιρη ερώτηση δεύτερου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας με θέμα: «Καύση απορριμμάτων με άμεσο κίνδυνο βλάβης της υγείας και καταστροφής του περιβάλλοντος με αδιαφανείς διαδικασίες και προς εξυπηρέτηση ιδιωτικών συμφερόντων».

Θα συνεχίσουμε τώρα με την πρώτη με αριθμό 63/13-10-2025 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας «Νέα Δημοκρατία» κ. Γεώργιου Αμυρά προς τον Υπουργό Περιβάλλοντος και Ενέργειας με θέμα: «Ειδική περιβαλλοντική μελέτη και έκδοση προεδρικού διατάγματος για την προστασία της λίμνης Παμβώτιδας».

Κύριε Αμυρά, έχετε τον λόγο για την πρωτολογία σας.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόδρε.

Αγαπητέ Υπουργέ μιλήσαμε πριν για την αιθαλομίχλη στα Γιάννενα. Τώρα ήρθε η ώρα να μιλήσουμε για το πετράδι του στέμματος των Ιωαννίνων, δηλαδή τη λίμνη μας και βέβαια την ευρύτερη περιοχή με τα φυσικά τοπία.

Η λίμνη για εμάς είναι η ζωή της πόλης και όλου του λεκανοπεδίου της Παμβώτιδας, διότι ζουν από τη λίμνη και οι γεωργοί και οι αλιείς και οι κτηνοτρόφοι και όσοι ασχολούνται με τον τουρισμό και βεβαίως αποτελεί έναν οικολογικό θησαυρό. Όλους αυτούς τους οικολογικούς θησαυρούς που εντάσσονται στο δίκτυο «Natura 2000» και όχι μόνο σε εμάς, στα Γιάννενα, αλλά και σε υπόλοιπες περιοχές της Ελλάδας, οφείλουμε να τους προστατέψουμε με το να τους ντύσουμε με το υψηλότερο θεσμικό ένδυμα που υπάρχει στη νομική και θεσμική ζωή που είναι τα προεδρικά διατάγματα.

Η Ελλάδα έχει μείνει πάρα πολύ πίσω στην έκδοση των προεδρικών διαταγμάτων που θα καθορίζουν τι μπορείς να κάνεις, τι δεν μπορείς να κάνεις και πού σε μία περιοχή «Natura». Το ίδιο και στη λίμνη των Ιωαννίνων. Έχουμε αργήσει, αλλά όχι ειδικά ως Κυβέρνηση εμείς. Η πρώτη φορά που ξεκίνησαν οι διαδικασίες για τη λίμνη ήταν το 2000. Έχουν περάσει είκοσι πέντε χρόνια. Ήμουν νιος και γέρασα! Παρ’ όλα αυτά το 2021 έτυχε κατά τη δική μας εν πάση περιπτώσει παρουσία στο Υπουργείο Περιβάλλοντος να θέσουμε σε κίνηση όλες τις ειδικές περιβαλλοντικές μελέτες, που είναι ένα σκαλί πριν τα προεδρικά διατάγματα για όλες τις περιοχές «Natura» της Ελλάδας. Βγάλαμε σε δημόσια διαβούλευση χονδρικά τουλάχιστον τις μισές από τις δεκαοκτώ και όφειλαν μετά τα επόμενα βήματα να ολοκληρωθούν.

Εγώ σας ρωτάω, λοιπόν, τώρα πολύ συγκεκριμένα, κύριε Υπουργέ: Πότε θα ολοκληρωθεί η ειδική περιβαλλοντική μελέτη για τη λίμνη των Ιωαννίνων, η οποία θα μας οδηγήσει στο προεδρικό διάταγμα;

Να θυμίσω σε όσους δεν το ξέρουν και ίσως μας ακούνε ότι η πρώτη δημόσια διαβούλευση για το προεδρικό διάταγμα της λίμνης έγινε τον Δεκέμβρη του 2022, πριν τρία χρόνια. Δώσαμε τότε παράταση τρεις μήνες, γιατί υπήρχε μεγάλο ενδιαφέρον από ακαδημαϊκούς φορείς, από επαγγελματίες, από μεμονωμένους πολίτες, από δημάρχους κ.λπ. Έκτοτε περιμένουμε με μεγάλη αγωνία να ολοκληρωθεί αυτό χωρίς να φοβόμαστε τα μικροσυμφέροντα, διότι ένα προεδρικό διάταγμα για τις περιοχές «Natura» θα φέρει σε δύσκολη θέση κάποιους, κάποια μικροσυμφέροντα. Αυτή ήταν ίσως η αιτία που δεν προχωρούσε ποτέ στην Ελλάδα τις τελευταίες τρεις δεκαετίες αυτή η διαδικασία που είμαστε υποχρεωμένοι από την Ευρώπη να την κάνουμε. Θυμίζω ότι η Ελλάδα έχει 30% του χερσαίου, του ηπειρωτικού της τμήματος χαρακτηρισμένο «Natura» και 30% του θαλασσίου.

Άρα, αγαπητέ Υπουργέ, περιμένω να μου δώσετε μία απάντηση για τα χρονοδιαγράμματα της δεύτερης δημόσιας διαβούλευσης, που θα είναι και η τελική.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αμυρά.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Σας ευχαριστώ, κύριε Πρόεδρε.

Κύριε Βουλευτά, σας ευχαριστώ για την ερώτηση. Έχω την αίσθηση -δικαιολογημένα νομίζω- ότι ξέρετε γι’ αυτό το θέμα πολύ περισσότερα από μένα και ότι η πορεία όλου αυτού του εγχειρήματος έχει να κάνει πολύ περισσότερο με τις δικές σας ενέργειες, που το βάλατε σε μια τροχιά και ο δικός μας ρόλος είναι να το υλοποιήσουμε.

Η πληροφόρηση που έχω από τις υπηρεσίες μας είναι ότι έχει γίνει η επεξεργασία όλων των σχολίων της δημόσιας διαβούλευσης, οι μελετητές έχουν καταθέσει πρακτικά το τεύχος της μελέτης, έτσι ώστε να γίνει η τελική αξιολόγηση. Η πληροφόρησή μου είναι για έγκριση στο αμέσως επόμενο διάστημα το οποίο γνωρίζω ότι δεν είναι ίσως όσο συγκεκριμένο θα θέλατε, αλλά βρίσκεται σε μια τροχιά υλοποίησης ικανοποιητική και ότι είμαστε στα τελευταία στάδια, έτσι ώστε να μπορέσει να ολοκληρωθεί αυτή η φάση, η οποία όπως γνωρίζετε και εσείς πολύ καλά θα μας οδηγήσει στην επόμενη φάση που είναι το προεδρικό διάταγμα το οποίο και αυτό θα έχει μια διαδικασία η οποία θα πάρει χρόνο. Απ’ ό,τι φαίνεται από τις πληροφορίες που έχω η μελέτη, η αξιολόγησή της και το τεύχος είναι σε έναν πολύ καλό δρόμο, έτσι ώστε να μπορέσουμε να έχουμε μια λήξη αρκετά σύντομα.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Ευχαριστώ, κύριε Υπουργέ, για την απάντηση. Το γεγονός ότι όντως το τεύχος βρίσκεται σε τελική μορφή της ειδικής περιβαλλοντικής μελέτης, στην ουσία προσχέδιο του προεδρικού διατάγματος, αυτό είναι πάρα πολύ ενθαρρυντικό.

Θα μου επιτρέψετε να πω το εξής: Οφείλουμε όλοι να δώσουμε βάρος και να εμπιστευθούμε τα υπηρεσιακά στελέχη του Υπουργείου Περιβάλλοντος. Θα κατονομάσω κιόλας τον Γενικό Διευθυντή Φυσικού Περιβάλλοντος, τον κ. Δημόπουλο, ο οποίος είναι ένα εξαιρετικό στέλεχος δημόσιας διοίκησης και αυτός με την ομάδα του στο Υπουργείο, με την αντίστοιχη διεύθυνση, τρέχουν ένα τιτάνιο και δύσκολο και πολύπλοκο έργο, το οποίο έχει και νομικές δυσκολίες και πραγματικές.

Χαίρομαι που είπατε ότι όντως ολοκληρώθηκε η επεξεργασία των σχολίων της διαβούλευσης και είμαι πραγματικά πολύ πρόθυμος να πληροφορηθώ σε τι ποσοστό αυτά τα σχόλια και αυτές οι τεκμηριωμένες προτάσεις έχουν γίνει δεκτές και σε ποιο βαθμό όχι.

Θα μου επιτρέψετε να γίνω λίγο πιο συγκεκριμένος χωρίς να περιμένω από εσάς απάντηση γι’ αυτά τα πολύ συγκεκριμένα, αλλά θέλω να τα λάβετε υπόψη σας. Υπάρχει το εξής παράδοξο επίσης στην περιοχή: Ας υποθέσουμε ότι είμαστε σε ένα βαρκάκι μέσα στη λίμνη και κοιτάμε το αστικό μέτωπο της πόλης, που είναι τριάμισι χιλιόμετρα περίπου. Θα δούμε δεξιά κάποιες περιοχές, όπως τον Μάτσικα -είναι μια περιοχή των Ιωαννίνων- όπου θα δεις σπίτια, οικόπεδο άχτιστο, σπίτι, οικόπεδο άχτιστο, σπίτι. Τι έγινε εκεί, λοιπόν; Εκεί στον Μάτσικα, όπως και σε άλλες περιοχές, όπως στην Αμφιθέα, στους Λογγάδες, στο Πέραμα, όσοι πρόλαβαν να χτίσουν έχτισαν -νομιμότατα, είναι ιδιοκτήτες γης και βάσει του νόμου έχτισαν και καλά έκαναν-, όσοι δεν πρόλαβαν, δεν πρόλαβαν και είναι τώρα με την πλάτη στον τοίχο διότι ως «Natura» η περιοχή τούς θέτει ανυπέρβλητα εμπόδια.

Πρέπει, λοιπόν, να λύσουμε το ζήτημα αυτό. Και προσέξτε: Χαίρομαι που μπορώ να το πω αυτό χωρίς κανείς να με κατηγορήσει για μη υπερασπιστή του περιβάλλοντος. Ίσα ίσα με χαρακτηρίζουν ακραίο υπερασπιστή του περιβάλλοντος που μπορεί να οδηγεί σε ένα μπλοκάρισμα κάποια πράγματα. Για να σας λέω, λοιπόν, για τον Μάτσικα, για το Πέραμα, για την Αμφιθέα και για τους Λογγάδες και όχι μόνο, πρέπει να τα λάβουμε υπόψη μας. Σκεφτείτε ότι από τη μία πλευρά της λίμνης υπάρχουν δίκτυα, δηλαδή υπάρχουν δρόμοι, υπάρχουν κολώνες της ΔΕΗ, υπάρχουν αγροτοκτηνοτροφικές εγκαταστάσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού)

Όλα αυτά θεωρούνται, υποθετικά, μέρος του υδάτινου αποτυπώματος της λίμνης. Γι’ αυτό σας λέω ότι θέλω να δω τι έχει ληφθεί υπόψη στη διαβούλευση και πόσο το έχει φτάσει η υπηρεσία του Υπουργείου Περιβάλλοντος, για να αρθούν αυτές οι στρεβλώσεις, αυτά τα αντιφατικά και σε ένα βαθμό θα μου επιτρέψετε να πω παρανοϊκά ζητήματα.

Καταλήγοντας, να πω ότι μαζί με το προεδρικό διάταγμα για τη λίμνη τρέχουν και τα τοπικά πολεοδομικά, σπουδαία δουλειά που έπρεπε να έχει γίνει βέβαια, αλλά εμείς οι Έλληνες βάζουμε πρώτα το κάρο και μετά το άλογο. Πρώτα έπρεπε να έρθουν οι χωροτάκτες, να βάλουν σε μια τάξη τον χώρο και μετά όλα τα υπόλοιπα. Τώρα το κάνουμε ανάποδα. Πέραν αυτού, όμως, πάλι καλά που το κάνουμε επί Κυβέρνησης Μητσοτάκη. Όμως εδώ υπάρχει μια λεπτομέρεια πάρα πολύ σημαντική: Πρέπει τα τοπικά πολεοδομικά να συγχρονιστούν με τις ειδικές περιβαλλοντικές μελέτες, τα προεδρικά διατάγματα για τις «Natura», διότι αν ένα από τα δύο μείνει πίσω, θα βρισκόμαστε σε χειρότερες δυσκολίες από αυτές που πριν λίγο σας περιέγραψα. (ΜΒ)

Καταλήγοντας, αγαπητέ Πρόεδρε και κύριε Υπουργέ, θέλω να θέσω και ένα τελευταίο -θα ήθελα να έχω την ανοχή σας, θα τελειώσω πολύ σύντομα, αγαπητέ κύριε Πρόεδρε-, για την οικολογική παροχή του Αώου. Προσέξτε, ο Αώος ποταμός στις πηγές του έχει ένα φράγμα υδροηλεκτρικό της ΔΕΗ. Είναι στο οροπέδιο της Χρυσοβίτσας, πάνω από το Μέτσοβο, να το πω έτσι. Τώρα λήγει η άδεια της ΔΕΗ. Για να ανανεώσει την άδειά της που λήγει, η ΔΕΗ οφείλει, αλλά όχι δεσμευτικά -άλλη μια τρέλα του ελληνικού νομικού συστήματος- να μας πει τι θα κάνει με την οικολογική παροχή του Αώου. Τι σημαίνει οικολογική παροχή; Πόσο νερό θα επιτρέπει η ΔΕΗ να φεύγει από το φράγμα, ώστε να μην ξεραθούν οι όχθες και να ζήσει η ιχθυοπανίδα και ο πλούτος της βιοποικιλότητας.

Στα μικρά υδροηλεκτρικά, κύριε Πρόεδρε, επιβάλλεται να υπάρχει πρόβλεψη για οικολογική παροχή, στα μεγάλα όχι. Θα το διορθώσουμε αυτό, το έχω εισηγηθεί στην Κυβέρνηση. Πέραν αυτού όμως, πρέπει να το λάβετε κι αυτό υπ’ όψιν, όσον αφορά το προεδρικό διάταγμα για τις Natura, γιατί κι εκεί περιοχή Natura είναι.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ, κύριε συνάδελφε.

**ΓΕΩΡΓΙΟΣ ΑΜΥΡΑΣ:** Άρα λοιπόν σας καταθέτω, για να τα έχετε και για να διευκολύνω, αγαπητέ Πρόεδρε, -τελειώνω με αυτό- την επιστολή της Αποκεντρωμένης Διοίκησης προς τη ΔΕΗ, που της λέει: κοιτάξτε, λήγει η άδειά σας, τι θα κάνετε με την οικολογική παροχή του Αώου; Αυτό είναι το ένα.

Σας καταθέτω, επίσης, ένα υπόμνημα της Ε΄ Κυνηγετικής Ομοσπονδίας Ηπείρου, που λένε κάποια πράγματα για το αν επιτρέπεται ή όχι το κυνήγι και σε ποιες περιοχές.

Και σας καλώ να δείτε με λεπτομέρεια, από κοινού με τις Υπηρεσίες, τις οποίες εγώ εκτιμώ σε υψηλό βαθμό, αυτά που σας ανέφερα για Λογγάδες, για Μάτσικα, για Πέραμα, Αμφιθέα κ.λπ..

(Στο σημείο αυτό ο Βουλευτής κ. Γεώργιος Αμυράς καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ πάρα πολύ και ελπίζω σύντομα να βρεθούμε στη θέση να ανακοινώσετε την ολοκλήρωση των προεδρικών διαταγμάτων και για τη λίμνη, που μας ενδιαφέρει εμάς άμεσα, και βεβαίως και για τις υπόλοιπες περιοχές Natura της Ελλάδος.

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αμυρά.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Κύριε Βουλευτά, θέλω κατ’ αρχάς να σας ευχαριστήσω για την αναφορά σας στις Υπηρεσίες του Υπουργείου, οι οποίες επιτελούν ένα πάρα πολύ σημαντικό έργο και εγώ έχοντας δουλέψει με το Υπουργείο Περιβάλλοντος και Ενέργειας πριν αναλάβω αυτή τη θέση, τώρα που είμαι μέσα στο κτήριο εκτιμώ ακόμα περισσότερο τον ρόλο που έχουν αυτές οι υπηρεσίες για να προετοιμάζουν τη φοβερή δουλειά που πρέπει να γίνει έτσι ώστε οποιαδήποτε πρωτοβουλία να πάει από την ιδέα στην πραγματικότητα.

Κάνατε αναφορά σε πολύ συγκεκριμένα θέματα, τα οποία απλώς τα καταγράφω και θέλω να μοιραστείτε το υλικό μαζί μου για να το μεταφέρω στις Υπηρεσίες και να δούμε με ποιον τρόπο έχουν λάβει υπόψη τους τα θέματα που θέσατε και για τις περιοχές, αλλά και για τα τοπικά πολεοδομικά και διατηρώ την ίδια επιφύλαξη να συζητήσουμε το θέμα της ΔΕΗ και των οικολογικών παροχών. Είναι ένα πάρα πολύ σημαντικό θέμα, ειδικά σε περιόδους όπως η σημερινή, όπου τα αποθέματα των υδάτων σε όλη τη χώρα είναι πεσμένα, είτε αυτά είναι στα υδροηλεκτρικά φράγματα της ΔΕΗ είτε αυτά είναι για την παροχή της ΕΥΔΑΠ στις μεγάλες πόλεις. Τα νούμερα είναι πολύ χαμηλότερα από τα προηγούμενα χρόνια.

Άρα, αυτό το θέμα έχει μια αυξημένη σημασία σε έναν κόσμο όπου η διάθεση των υδάτων μπορεί να είναι πιο περιορισμένη λόγω της κλιματικής αλλαγής, οπότε μου δώσατε αρκετά σημεία για να συζητήσω και σας παρακαλώ πάρα πολύ και να μοιραστείτε τα στοιχεία και να έρθετε και από το Υπουργείο να τα συζητήσουμε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα πέντε μαθήτριες και μαθητές και τρεις συνοδοί εκπαιδευτικοί από το Γυμνάσιο Μονεμβασίας.

Η Βουλή σάς καλωσορίζει, παιδιά, και σας εύχεται καλή πρόοδο.

(Χειροκροτήματα από όλες τις πτέρυγες της Βουλής)

Θα ολοκληρώσουμε με την τέταρτη με αριθμό 57/13-10-2025 επίκαιρη ερώτηση πρώτου κύκλου του Βουλευτή Ηρακλείου της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Εμμανουήλ Συντυχάκη προς τον Υπουργό Προστασίας του Πολίτη με θέμα: «Για τις συνθήκες κράτησης στο Κατάστημα Κράτησης Χανίων».

Θα απαντήσει ο Υφυπουργός Προστασίας του Πολίτη κ. Ιωάννης Λαμπρόπουλος.

Έχετε τον λόγο, κύριε Συντυχάκη, για την πρωτολογία σας.

**EMMANOΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, επτά νεαροί κρατούμενοι ηλικίας 18 έως 20 ετών στις φυλακές Χανίων είχαν προχωρήσει σε απεργία πείνας, τουλάχιστον μέχρι και την κατάθεση της επίκαιρης ερώτησης, καταγγέλλοντας απάνθρωπες συνθήκες κράτησης. Μάθαμε βέβαια ότι έφυγαν μετά την καταγγελία και την κατάθεση της σχετικής επίκαιρης ερώτησης. Έφυγαν, αλλά με καθυστέρηση, παρότι είχαν μεταφερθεί μόνο για να δικαστούν και θα έπρεπε να είχαν επιστρέψει στις φυλακές Αυλώνα όπου, όπως υποστηρίζουν, θα ήταν πιο ασφαλείς, μαζί με κρατούμενους της ηλικίας τους.

Αυτό που θέλουμε να καταθέσουμε ως ΚΚΕ είναι ότι δεν είναι η πρώτη φορά που υπάρχουν διαμαρτυρίες για συνθήκες κράτησης στο κλειστό Κατάστημα Κράτησης Χανίων, φυλακές υψίστης ασφαλείας. Για παράδειγμα, και τον Νοέμβριο του 2024 κρατούμενοι στην Αγιά Χανίων είχαν προχωρήσει σε απεργία πείνας διαμαρτυρόμενοι για τις απαράδεκτες, όπως τις χαρακτήριζαν, συνθήκες κράτησης, για τον υπεράριθμο αριθμό κρατουμένων και για άλλα ζητήματα.

Επιπλέον, έχει καταγραφεί μία σειρά θανάτων κρατουμένων, με χαρακτηριστικό τραγικό παράδειγμα το 2022, όταν τέσσερις κρατούμενοι έχασαν τη ζωή τους εντός της φυλακής σε διάστημα λίγων μηνών, με τους συγκρατούμενούς τους να δηλώνουν πως στερούνται ιατρικής περίθαλψης, μολονότι ήταν σοβαρά άρρωστοι. Το θέμα της χωρητικότητας έχει τεθεί στο παρελθόν από τον Δικηγορικό Σύλλογο που με επιστολή - παρέμβασή του στον εισαγγελέα έκανε λόγο για στοιβαγμένους κρατούμενους σε θαλάμους, όπως και από το Σωματείο Υπαλλήλων της φυλακής.

Το προσωπικό στο πρόγραμμα εργασίας και φυλακτικό προσωπικό είναι σαράντα εννέα άτομα, θεωρητικά, διότι δυο - τρεις έχουν παραιτηθεί, άλλοι έχουν πάρει αναρρωτικές άδειες, άλλοι γονικές άδειες, που σημαίνει πολύ λιγότεροι. Υπάρχουν 60 οργανικά κενά και νοσηλευτικού ιατρικού προσωπικού. Να μιλήσουμε για τους μισθούς; Οι μισθοί είναι εξευτελιστικοί. Να σας φέρω μόνο ένα παράδειγμα. Ο μισθός ενός φύλακα που δουλεύει τέσσερα χρόνια είναι 880 ευρώ, με αυξήσεις, που περιλαμβάνεται μέσα και το επίδομα επικινδυνότητας. Για την ακρίβεια, είναι 876,69 ευρώ. Άντε να ζήσεις τώρα με αυτά.

Το ΚΚΕ, ήδη με ερώτησή του στις 15-4-2025, έχει επισημάνει αυτά τα σοβαρά διαχρονικά προβλήματα σχετικά με την κάλυψη των αναγκών της φυλακής των Χανίων σε μόνιμο προσωπικό όλων των ειδικοτήτων, την έλλειψη σωφρονιστικού προσωπικού, την έλλειψη μέσων προστασίας, αλλά και την έλλειψη επιστημονικού προσωπικού σε όλες τις ειδικότητες: γιατρούς, νοσηλευτές, φαρμακοποιούς, κοινωνικούς λειτουργούς, ψυχολόγους και άλλες ειδικότητες. Δηλαδή επείγει η ενίσχυση του ιατρείου με όλο το απαιτούμενο προσωπικό και τον ορισμό προϊσταμένου πτυχιούχου Υγείας και η πρόσληψη φαρμακοποιού για τη λειτουργία του φαρμακείου, ώστε να παρέχεται στους κρατούμενους η αναγκαία ιατρική φροντίδα.

Παράλληλα έχουμε επισημάνει τα εργασιακά προβλήματα, όπως την άνιση μισθολογική μεταχείριση και τη μη χορήγηση θεσμοθετημένων επιδομάτων και άλλα πολλά, που θα τα πω στη δευτερολογία.

Εκτός των άλλων παραβιάζετε ακόμα και στοιχειώδη ανθρώπινα δικαιώματα, όπως η αναγνώριση του δικαιώματος στην συνυπηρέτηση των εργαζομένων και πρέπει να μπει ένα οριστικό τέλος στη κατά το δοκούν ερμηνεία της κείμενης νομοθεσίας, καθώς η σημερινή κατάσταση προκαλεί σημαντικά προβλήματα στις οικογένειες των εργαζομένων.

Σας τα είπα και κατά την συζήτηση του πρόσφατου νομοσχεδίου, του νόμου πλέον, για τις κρίσιμες οντότητες.

Όλα τα παραπάνω λοιπόν δεν είναι άσχετα με τον αντιδραστικό χαρακτήρα της σωφρονιστικής πολιτικής των κυβερνήσεων διαχρονικά. Στοιχειώδη δικαιώματα κρατουμένων μπαίνουν στις μυλόπετρες της λογικής κόστους - οφέλους, δηλαδή να επωμίζεται το κράτος όσο το δυνατόν λιγότερο βάρος στη διαδικασία σωφρονισμού – επανένταξης, με στόχο τη μείωση των κοινωνικών δαπανών, προκειμένου να εξασφαλίζεται ζεστό χρήμα για την πολεμική οικονομία και για τους επιχειρηματικούς ομίλους.

Σας ρωτάμε, λοιπόν: Τι προτίθεστε να κάνετε -και σας ρωτάμε γιατί δεν μας κάλυψαν οι απαντήσεις στην ερώτηση- για την εξασφάλιση αξιοπρεπών συνθηκών υγιεινής και διαβίωσης σε σύγχρονες, ασφαλείς υποδομές για τους κρατούμενους και δεύτερον, για την πλήρη στελέχωση με μόνιμο σωφρονιστικό και επιστημονικό προσωπικό του Καταστήματος Κράτησης Χανίων και την προστασία των εργασιακών δικαιωμάτων των εργαζομένων.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Συντυχάκη.

Κύριε Υπουργέ, έχετε τον λόγο.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Βουλευτά, θα συμφωνήσω μαζί σας σε ένα πράγμα, σε μια λέξη που γράφετε στην ερώτησή σας. Τα προβλήματα στα σωφρονιστικά μας καταστήματα είναι «διαχρονικά», πράγματι, είναι διακομματικά. Υπάρχει μια πολυετής εγκατάλειψη στο σωφρονιστικό μας σύστημα. Γίνεται όμως μια μεγάλη προσπάθεια. Αυτό το άσχημο κλίμα που υπάρχει σήμερα στα σωφρονιστικά καταστήματα δεν βελτιώνεται σε μια μέρα, σε έναν μήνα, σε μήνες ή σε έναν χρόνο. Χρειάζεται δουλειά μεθοδευμένη. Χρειάζεται όλοι μας να κουβεντιάζουμε και πρέπει να κουβεντιάσουμε, και ακούμε, και δεχόμαστε, και θέλουμε τις προτάσεις και τις δικές σας, και όλων των κομμάτων, και όλων των φορέων. Έχουμε μια πολύ καλή συνεργασία και έγινε και μια πάρα πολύ ωραία συζήτηση στην Επιτροπή Σωφρονιστικών πριν δυο τρεις-μήνες, τον Ιούλιο συγκεκριμένα.

Θέλω εδώ, σε αυτό το σημείο, να αναφέρω ότι για πρώτη φορά, το πιστεύω γιατί θητεύω αρκετά χρόνια εδώ σε αυτήν την Αίθουσα, για πρώτη φορά Πρωθυπουργός της χώρας ασχολείται με το σωφρονιστικό σύστημα. Για πρώτη φορά ο Κυριάκος Μητσοτάκης -έχουμε κάνει αρκετές συσκέψεις- ακούει και δίνει εντολές να λύνουμε προβλήματα και λύνουμε μεθοδευμένα.

Τα σωφρονιστικά καταστήματά μας τα περισσότερα είναι δεκαετιών. Της Κέρκυρας, κύριε Πρόεδρε, το σωφρονιστικό κατάστημα λειτουργεί από το 1838! Τα καινούργια καταστήματα όμως είναι λίγα. Έχουμε λοιπόν έναν σχεδιασμό 2025-2030 να φτιάξουμε -έχουμε εξασφαλίσει και τις πιστώσεις- γύρω στα οκτώ με εννέα καταστήματα τα οποία θα είναι των εξακοσίων θέσεων και έτσι θα μπορέσουμε να πούμε ότι θα δώσουμε και θα έχουμε πράγματι συνθήκες διαβίωσης ανθρώπινες.

Γιατί και αυτοί, οι κρατούμενοι, οι υπόδικοι, αυτοί που έχουν καταδικαστεί, όλοι τους, είναι άνθρωποι και έχουν και δικαιώματα. Έσφαλαν στη ζωή τους, έκαναν έγκλημα, ζημίωσαν, έβλαψαν, στέρησαν ζωή κάποιοι, αλλά από κει και μετά το κράτος έπρεπε και πρέπει να τους δείξει τον δρόμο του σωφρονισμού. Να σωφρονίσουμε, να βγουν όταν θα έρθει η ώρα και θα το επιτρέπει ο νόμος από τα σωφρονιστικά καταστήματα και να γίνουν καλύτεροι άνθρωποι. Να μην ξαναγυρίσουν πάλι στις φυλακές. Αυτός είναι ο στόχος μας.

Αυτούς τους απεργούς πείνας που είπατε, έξι ήταν στον αριθμό, Σουδανοί, οι οποίοι είχαν μεταφερθεί στο κατάστημα των Χανίων, το οποίο κατάστημα των Χανίων είναι από τα καινούργια. Το 2012 έχει λειτουργήσει και οι συνθήκες διαβίωσης δεν συγκρίνονται με πολλά άλλα καταστήματα. Δεν χρειάζεται να αναφερθώ. Είναι πάρα πολύ καλές οι συνθήκες. Αυτοί λοιπόν οι έξι Σουδανοί, επειδή δεν μεταφέρθηκαν άμεσα, γιατί δεν είχαν τελειώσει οι δικονομικές διαδικασίες που μεταφέρθηκαν εκεί, ήταν στο κατάστημα στην Αυλώνα. Στην Αυλώνα είναι μέχρι είκοσι ενός ετών. Εκεί λοιπόν βρήκαν την ευκαιρία και, επειδή στο κατάστημα της Αυλώνας αυτοί γράφουν ημερομίσθια, που σημαίνει ότι θα μπορέσουν να απολυθούν γρηγορότερα, στην Κρήτη, στα Χανιά, δεν μπορούσαν να τα γράψουν αυτά τα ημερομίσθια και αυτός ήταν ο λόγος που τρεις ημέρες δεν έλαβαν τροφή. Εγώ λέω δεν έλαβαν τροφή -δεν είναι σωστός ο όρος «απεργία πείνας», τέλος πάντων, όπως θέλετε πάρτε το- για τρεις ημέρες. Και όταν λοιπόν τους δόθηκε η υπόσχεση πραγματικά σταμάτησαν.

Η κατάσταση όμως στο κατάστημα αυτό δεν αληθεύει σε πολλά πράγματα. Πολλά πράγματα που εσείς γράφετε μέσα δεν ανταποκρίνονται στην πραγματικότητα. Είναι καταγεγραμμένα, τα έχουν καταγράψει εδώ, αλλά ο χρόνος δεν μας το επιτρέπει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, θα έχετε χρόνο στη δευτερολογία.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ναι, στη δευτερολογία.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Συντυχάκη, έχετε τον λόγο.

**EMMANOΥΗΛ ΣΥΝΤΥΧΑΚΗΣ:** Κύριε Υπουργέ, είπατε ότι είναι διαχρονικά τα προβλήματα. Αυτό όμως δεν σας απαλλάσσει από την ευθύνη, διότι τη διακυβέρνηση του τόπου την έχετε εσείς στα χέρια σας, όπως δεν απαλλάσσονται και οι προηγούμενοι. Δεύτερον, είπατε ότι δεν βελτιώνονται όλα σε έναν μήνα, σε έναν χρόνο κ.λπ. Ναι, αλλά εδώ δεν υπάρχει πορεία προς την κατεύθυνση επίλυσης προβλημάτων, αλλά επιχειρείτε με μπαλώματα να κρύψετε κάτω από το χαλί το πρόβλημα. Και δεν απαντήσατε βέβαια στα ερωτήματα τα οποία θέσαμε.

Είναι λογικό ένας νέος άνθρωπος κρατούμενος, ανεξάρτητα αν είναι Έλληνας ή αν είναι Σουδανός ή από οποιαδήποτε άλλη εθνικότητα, να θέλει να συμπληρώσει τα μεροκάματα για να αποφυλακιστεί. Απόλυτα λογικό είναι. Νομίζω ότι δεν ήταν παράλογη η απαίτησή τους να φύγουν έγκαιρα από τα Χανιά και να πάνε στην Αυλώνα.

Τώρα, δεν μπορεί να μην έχετε επίγνωση της κατάστασης. Σας το λέω διότι εδώ και τα μέσα μαζικής ενημέρωσης και οι υπάλληλοι κάνουν πολύ συγκεκριμένες καταγγελίες. Άρα λοιπόν έχετε επίγνωση. Και πραγματικά πρέπει πολλές φορές να κρατάμε ένα μέτρο σε αυτά τα οποία λέμε. Δηλαδή λέτε ότι οι συνθήκες είναι τέλειες. Απλά, ξέρετε τι γίνεται; Είναι σε αντίφαση με αυτό που είπατε στην αρχή. Είπατε ότι ναι, όντως υπάρχουν προβλήματα τα οποία δεν βελτιώνονται σε έναν μήνα ή σε έναν χρόνο και μετά λέτε ότι είναι τελείες οι συνθήκες στα Χανιά. Δεν γίνεται, ή το ένα θα είναι ή το άλλο. Προφανώς δεν είναι αυτό που είπατε στον δεύτερο υπαινιγμό σας.

Οι ελλείψεις, οι χαμηλοί μισθοί, η μη απόδοση του επιδόματος επικίνδυνης και ανθυγιεινής εργασίας, στους διοικητικούς, επιδόματα, υπερωρίες, Κυριακές, νυχτερινά, εργασίας πέραν του πενθημέρου και άλλα υποτάσσονται στον κόφτη κόστος-όφελος και στη δημοσιονομική πολιτική, που πάντα ως διά μαγείας είναι σφιχτή για τους εργαζόμενους και απλόχερη για τους μεγιστάνες του πλούτου. Πώς γίνεται τώρα αυτό; Ακόμη και το θέμα της αναγνώρισης της προϋπηρεσίας των υπαλλήλων ΙΔΟΧ και το ζήτημα της συνυπηρέτησης μένουν στα χαρτιά παρόλο που έχετε δώσει υποσχέσεις και εσείς και ο Πρωθυπουργός.

Στην κλειστή φυλακή Χανίων υπάρχουν αυτήν τη στιγμή 740 με 750 φυλακισμένοι όταν στις πέντε πτέρυγες που υπάρχουν αντιστοιχούν 600 κρεβάτια. Δηλαδή περίπου 150 άτομα στην εποπτεία, στον έλεγχο, για να εξυπηρετήσουν τόσους κρατούμενους για ό,τι θέλουν, για οποιοδήποτε θέμα. Στη βάρδια κατά μέσο όρο είναι οκτώ με εννέα άτομα για 750 κρατούμενους υψίστης ασφαλείας. Υποτίθεται φυλακή υψίστης ασφαλείας με έναν φύλακα τοποθέτησης, έναν στο γενικό κοντρόλ, έναν με δύο υπαρχιφύλακες και δύο περίπου γενικών καθηκόντων για όλα είτε για τα επισκεπτήρια, προμήθειες, μαγειρεία, παιδικά, ελεύθερα επισκεπτήρια, ιατρείο και άλλα. Και μιλάμε για το μάξιμουμ του προσωπικού.

Η απόφαση με τον τελευταίο πρόσφατο νόμο για τις κρίσιμες οντότητες για 100% αύξηση της δυναμικότητας καταστημάτων κράτησης από τριακόσια σε εξακόσια στη βάση σχεδίου κατασκευής νέων, μεγαλύτερων φυλακών δεν θα λύσει το πρόβλημα. Γιατί; Γιατί ξεκινάτε να χτίσετε μια υποδομή με το κεφάλι κάτω και τα πόδια πάνω. Αντιθέτως, αυτό που επιχειρείτε είναι να δώσετε το στίγμα της αντιδραστικής σωφρονιστικής πολιτικής για γρήγορη κατασκευή μεγάλων καταστημάτων κράτησης, που θα μπορούν να υποδεχτούν την αύξηση των κρατουμένων, συνεπεία της αυστηροποίησης του ποινικού πλαισίου και ταυτόχρονα για να διαμορφώσετε μια νέα στρατιά σωφρονιστικών υπαλλήλων κατά τα πρότυπα κατασταλτικών μηχανισμών, για να καλύψετε τις επερχόμενες διευρυνόμενες ανάγκες φύλαξης.

Επιδιώκει η Κυβέρνηση θα δημιουργήσει ένα οιονεί αστυνομικό τμήμα σωφρονιστικών υπαλλήλων σε συνθήκες πολεμικής προετοιμασίας. Αυτό κάνει, παίρνει μέτρα το κράτος δηλαδή, για να προλάβει την εντεινόμενη οργή, αγανάκτηση, την αυξανόμενη λαϊκή παρέμβαση, εξέλιξη που αφορά όχι μόνο φυλακισμένους και σωφρονιστικούς υπαλλήλους, αλλά ευθέως το λαϊκό κίνημα, το οποίο βρίσκεται ολοένα στο στόχαστρο της ποινικής κατασταλτικής νομοθεσίας.

Οφείλουμε ως κόμμα -και να κλείσω με αυτό- να επισημάνουμε τα χρονίζοντα προβλήματα υπαλλήλων, εγκλείστων στα σωφρονιστικά καταστήματα, τα οποία παραμένουν. Είναι ασπιρίνες τα μέτρα που λαμβάνονται και μάλιστα ιμιτασιόν ασπιρίνες.

Ποτέ καμία κυβέρνηση δεν προχώρησε σε γενναία, αναγκαία μέτρα, όπως είναι η πρόσληψη προσωπικού, η ποιοτική και ποσοτική αναβάθμιση υποδομών, η λήψη ολοκληρωμένων μέτρων για την ουσιαστική επανένταξη των φυλακισμένων. Έχουν μείνει έξω από τη δημόσια συζήτηση όλα αυτά τα πράγματα. Γι’ αυτό λοιπόν, ζητάμε να ικανοποιήσετε τα αιτήματα των εργαζομένων. Πολλά από τα αιτήματα των φυλακισμένων έχουν βάση. Θα πρέπει να δώσετε προσοχή σε αυτά και χρειάζεται μια επιστημονικά σχεδιασμένη αντεγκληματική πολιτική. Αν δεν σχεδιάσεις με επιστημονικό τρόπο, που θα περιλαμβάνει μέσα την πρόληψη, τον πραγματικό σωφρονισμό με ασφαλείς συνθήκες κράτησης και φύλαξης και την επανένταξη των κρατουμένων, τότε είναι σαν να έχει γίνει μια τρύπα στο νερό που θα οξύνει και θα επιδεινώνει την κατάσταση.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο συνάδελφο.

Τον λόγο έχει ο Υφυπουργός Προστασίας του Πολίτη κ. Ιωάννης Λαμπρόπουλος.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Ευχαριστώ, κύριε Πρόεδρε.

Κύριε Βουλευτά, είπα ότι υπάρχουν τα καινούργια καταστήματα που προσφέρουν άλλες συνθήκες διαβίωσης, όπως είναι των Χανίων που λειτούργησε το 2012 και υπάρχουν και τα παλαιά που προσπαθούμε να τα φτιάξουμε. Προσπαθούμε, κάνουμε προσπάθειες μεγάλες. Είμαστε εδώ και λύνουμε προβλήματα, προσπαθούμε. Συνεργαζόμαστε και με τις δύο ομοσπονδίες και των σωφρονιστικών υπαλλήλων των εσωτερικών και των εξωτερικών φρουρών. Έχουμε άριστη καθημερινή συνεργασία και λύνουμε προβλήματα.

Όσον αφορά λοιπόν, το Κατάστημα Χανίων, ας μην το περιγράφουμε σαν να μην λειτουργεί τίποτα εκεί. Ναι, είναι καινούργιο και πολλά λειτουργούν πάρα πολύ καλά και εγώ θα ευχόμουν το ίδιο και για τα υπόλοιπα. Και για τα εξακοσάρια τα είπαμε εδώ. Αυτά των εξακοσίων θέσεων λειτουργούν πλέον με όλα τα καινούργια που λειτουργούν από το 2008 και μετά. Ο Σωφρονιστικός Κώδικας αναφέρει τριακόσια. Εκείνον διορθώσαμε για να είμαστε νομότυποι. Στον Ασπρόπυργο που θα φτιάξουμε και θα γίνει με ΣΔΙΤ, πρέπει να γράφει εξακόσια μέσα, διαφορετικά δεν θα χρηματοδοτηθούμε. Αυτό είναι το θέμα και το πρόβλημα, μην το πάτε αλλού.

Όσον αφορά λοιπόν, την Κρήτη να πω εν τάχει κύριε Πρόεδρε, δεν υπάρχει κρατούμενος που να κοιμάται χωρίς στρώμα ή τους χειμερινούς μήνες να μην έχει κουβέρτες κ.λπ.. Δεν υπάρχει αυτό. Στους χώρους κράτησης του Καταστήματος υπάρχει κεντρική θέρμανση και ζεστό νερό. Έγιναν επισκευές στα οποιαδήποτε προβλήματα των υδραυλικών εγκαταστάσεων. Το Κατάστημα είναι συμβεβλημένο με εταιρεία απολύμανσης, απεντόμωσης.

Η διατροφή των κρατουμένων περιλαμβάνει πρωινό, μεσημεριανό, βραδινό και όταν ήρθα με πρώτη μου προσπάθεια πριν λίγους μήνες, αυξήσαμε αυτό που ήταν η παροχή για όλη την ημέρα. Το αυξήσαμε αρκετά και έχω τη διαβεβαίωση πώς με τον καινούργιο χρόνο, επίσης θα αυξηθεί για να είναι απολύτως ικανοποιητική η διατροφή. Το πρόγραμμα του συσσιτίου που χορηγείται, ελέγχεται από ιατρό του Καταστήματος. Πολλά πράγματα γίνονται.

Επίσης, στο Κατάστημα αυτό και σε πολλά καταστήματα, στα περισσότερα καταστήματά μας, λειτουργεί σχολείο δεύτερης ευκαιρίας. Λειτουργεί δημοτικό, στους εκπαιδευτικούς χώρους πραγματοποιούνται προγράμματα κατάρτισης των κρατουμένων για να βγουν από εκεί και να ξέρουν κάποια τέχνη και να μπορούν να βρουν μεροκάματο να ζήσουν. Σε συνεργασία με το Υπουργείο Παιδείας κάνουμε πάρα πολύ καλή δουλειά.

Επίσης, στο θέμα του προσωπικού υπάρχουν ανάγκες και προβλήματα. Η υποστελέχωση είναι ένα από τα προβλήματα μας. Όμως, από τον Οκτώβριο πέρυσι, του 2024 μέχρι σήμερα, έχουν διοριστεί στα Χανιά οχτώ μόνιμοι υπάλληλοι κλάδου ΔΕ φύλαξης, τέσσερις μόνιμοι κλάδου προσωπικού εξωτερικής φρούρησης, υπάλληλος κοινωνικής εργασίας, νοσηλευτικής.

Δεύτερον, έχουν διατεθεί από τον ΑΣΕΠ προς διορισμό υποψήφιοι για προσωπικό εξωτερικής φρούρησης. Έχουν σταλεί στον ΑΣΕΠ αιτήματα για την αναπλήρωση θέσεων υποψηφίων που δεν τις αποδέχθηκαν. Να μην τις αναφέρω, αλλά είναι αρκετές θέσεις.

**EMMANOΥΗΛ ΣΥΝΤΥΧΑΚΗΣ:** Τα κενά;

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Αφήστε με να τελειώσω.

Στο πλαίσιο του ετήσιου προγραμματισμού προσλήψεων για το 2026 έχει υποβληθεί αίτημα για το Σωφρονιστικό Κατάστημα Χανίων για δύο θέσεις μόνιμου προσωπικού ιατρών, μία θέση κοινωνικής εργασίας, δεκατρείς θέσεις εξωτερικής φρούρησης, δεκαέξι θέσεις μόνιμου προσωπικού κλάδου ΔΕ φύλαξης.

Αναφορικά με την κάλυψη των θέσεων που είπατε μόνιμου προσωπικού, στο Σωφρονιστικό Κατάστημα Χανίων επισημαίνεται ότι σε σύνολο διακοσίων είκοσι έξι οργανικών θέσεων, είναι καλυμμένες οι εκατόν εξήντα εννέα και δεσμευμένες άλλες πενήντα, δηλαδή μετά τις εκατόν εξήντα εννέα και τις πενήντα, θα μένουν μόνο επτά θέσεις.

Στην προσπάθειά μας να επισπεύσουμε τις προσλήψεις -γιατί καθυστερεί ο ΑΣΕΠ- φέραμε το άρθρο 26 πριν δύο εβδομάδες εδώ στην Ολομέλεια. Τι είπαμε; Είπαμε να κάνουμε τις προσλήψεις στα σωφρονιστικά καταστήματα, όπως γίνεται με τους ειδικούς φρουρούς στην Αστυνομία από το 1999. Γιατί; Για να τρέξουμε τις προσλήψεις, για να διευκολύνουμε.

Συμφώνησαν και οι δύο ομοσπονδίες των εργαζομένων και των εξωτερικών φρουρών και των εσωτερικών υπαλλήλων και εσείς το καταψηφίσατε. Δεν μας διευκολύνατε.

Σας είπα στην αρχή ότι εμείς -και εγώ προσωπικά- θέλουμε να ακούμε, να συνεργαζόμαστε. Δεχόμαστε προτάσεις και θέλω να τα δούμε όλοι μαζί. Είμαστε ανοιχτοί σε ιδέες και τις χρειαζόμαστε όλοι μας. Όμως, δεν ψηφίσατε το άρθρο 26 για να μας διευκολύνετε να κάνουμε γρήγορα τις προσλήψεις και να λύσουμε το πρόβλημα της υποστελέχωσης.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Υπουργέ, μας πείσατε όλους.

**ΙΩΑΝΝΗΣ ΛΑΜΠΡΟΠΟΥΛΟΣ** **(Υφυπουργός Προστασίας του Πολίτη):** Εμείς προχωράμε όμως και το κάνουμε. Το κάναμε και μας χειροκρότησαν οι εργαζόμενοι στα σωφρονιστικά καταστήματα. Δίνουμε λύσεις και αυτό θα κάνουμε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 17.00΄ λύεται η συνεδρίαση για τη Δευτέρα 20 Οκτωβρίου 2025 και ώρα 14.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**